
Pentru Kristin Cashore 


SE TĂIE CÂND DESCHISE PLICUL. 


Kestrel fusese nerăbdătoare, fusese o neroadă să sfâşie 
pur şi simplu scrisoarea doar pentru că era scrisă în alfabet 
herrani. Cuţitul alunecă. Bobiţe de sânge căzură pe hârtie 
şi înfloriră viu colorate. 

Bineînţeles, răvaşul nu era de la el. Scrisoarea fusese 
trimisă de noul ministru al agriculturii din Herran. lIi 
scrisese ca să se prezinte şi să-i spună că abia aştepta să o 
întâlnească. 

„Cred că avem multe în comun şi că am avea multe 
lucruri de discutat scria omul. 

Kestrel nu era sigură ce încerca bărbatul să spună; ea 
nu-l cunoştea şi nici măcar nu auzise ceva despre el. Deşi 
presupunea că ar fi trebuit să-l întâlnească pe ministru la 
un moment dat - Kestrel era, până la urmă, ambasadorul 
imperial pe teritoriul acum independent al Herranului -, nu 
se aşteptase să fie nevoită să-şi petreacă timpul cu 
ministrul agriculturii. Ea nu avea nimic de zis despre 
rotația culturilor sau despre îngrăşăminte. 

Kestrel îşi surprinse tonul arogant al gândurilor. Simţi 
cum i se crispează buzele şi-şi dădu seama că scrisoarea o 
înfuria. 


Că era furioasă pe sine însăşi, pe felul în care îi 
tresărise inima când îşi văzuse numele scris pe plic în 
alfabetul herrani. Kestrel sperase aşa de tare că scrisoarea 
era de la Arin. Nu mai primise nicio veste de la el de 
aproape o lună, de când îi oferise independenţa ţării lui. Iar 
adresa de pe plic nici măcar nu fusese scrisă de el. Kestrel 
cunoştea scrisul lui Arin, cunoştea degetele care ar fi ţinut 
tocul. Cu unghiile tăiate scurt, brăzdate de cicatricele 
argintii ale unor arsuri vechi; podul întărit al palmei - toate 


aşa de diferite faţă de scrisul lui elegant. 

Kestrel ar fi trebuit să ştie imediat că scrisoarea nu era 
de la el. Şi totuşi: tăietura rapidă a hârtiei. Şi totuşi: 
dezamăgirea. Kestrel puse hârtia deoparte, îşi scoase 
cingătoarea din mătase de la brâu, trecând-o pe sub 
pumnalul pe care, ca mai toţi valorienii, îl ţinea prins la 
şold. Kestrel îşi înfăşură cingătoarea în jurul mâinii rănite, 
stricând mătasea ivorie. Eşarfa se umplu de sânge, dar ei 
nu-i păsa câtuşi de puţin de o cingătoare distrusă. Kestrel 
era logodită cu prinţul Verex, moştenitor al imperiului 
valorian. Dovada era o linie lucioasă şi sclipitoare, trasată 
zilnic pe fruntea ei. Kestrel avea cingători peste cingători, 
rochii peste rochii, râuri de bijuterii. Era viitoarea 
împărăteasă. 

Totuşi, când se ridică de pe scaunul din abanos sculptat, 
Kestrel se simţi slăbită. Privi în jurul ei, în birou - una 
dintre multele încăperi ale apartamentului său -, şi o 
cuprinse neliniştea văzând zidurile din piatră, unghiurile 
perfect drepte şi felul în care două coridoare înguste 
străpungeau camera. Kestrel, care ştia că palatul imperial 
era şi o fortăreață, ar fi trebuit să înţeleagă aranjarea locului. 
Coridoarele strâmte trebuiau să împiedice avansarea unei 
forţe invadatoare. Şi totuşi, palatul arăta neprietenos şi 
străin. Era atât de diferit faţă de casa ei. 

Kestrel se strădui apoi să-şi amintească faptul că ceea 
ce numise ea „casă” în Herran nu-i aparținuse, de fapt, 
niciodată de drept. Poate că fusese crescută în acea 
colonie, dar Kestrel era valoriană, iar în momentul de faţă 
se afla exact acolo unde ar fi trebuit să se afle. Unde 
alesese să se afle. 

Rana nu mai sângera. 

Kestrel lăsă scrisoarea pe masă şi merse să-şi schimbe 
rochia de zi cu cea pentru cină. Asta era viaţa ei acum: 
ţesături scumpe şi podoabe din mătase marmorată. Cina cu 
împăratul... şi cu prinţul. 

Da, asta era viaţa ei. 

N-avea decât să se obişnuiască. 


Împăratul era singur. Zâmbi când Kestrel intră în sala 
de mese cu ziduri din piatră. Părul lui grizonant era tuns 
milităreşte, la fel ca al tatălui lui Kestrel, iar ochii săi negri 
erau pătrunzători. Împăratul nu se ridică de la masa lungă 


ca să o întâmpine. 
— Maiestatea Voastră Imperială. Fata-şi plecă fruntea. 
— Fiica mea. 


Vocea lui răsună cu ecou în camera boltită şi ricoşă din 
vasele şi paharele goale. 

— Ia loc. 

Kestrel dădu să se aşeze. 

— Nu, zise el. Aici, la dreapta mea. 

— Acela este locul prinţului. 

— S-ar părea că prinţul nu este aici. 

Kestrel se aşeză. Sclavii serviră primul fel şi turnară vin 
alb. Kestrel ar fi putut întreba de ce o chemase împăratul la 
cină şi unde se afla prinţul, dar văzuse deja cum 
împăratului îi plăcea să facă din tăcere o unealtă cu care 
mai apoi deschidea temerile altora. Kestrel lăsă liniştea să 
devină atât a ei, pe cât era a lui, şi doar când se servi al 
treilea fel de mâncare deschise gura: 

— Am veşti că ar merge bine campania din est. 


— Aşadar, tatăl tău îţi scrie de pe front. Trebuie să-l 
răsplătesc pentru felul excelent în care duce războiul. Sau 
poate că ar trebui să te răsplătesc pe tine, Lady Kestrel. 

Ea bău din cupă. 

— N-am nimic de-a face cu succesul lui. 

— Nu? Tu m-ai zorit să pun capăt războiului cu rebelii 
herrani,  cedându-le independența teritoriului, sub 
guvernarea mea. Ai motivat că aşa voi dispune de trupe şi 
bani pentru a alimenta războiul din est, şi iată - împăratul 
gesticulă dramatic -, aşa a şi fost. Ce sfat înţelept de la o 
tânără ca tine! Cuvintele împăratului o făceau pe Kestrel să 
devină agitată. Dacă împăratul ar fi cunoscut adevăratul 
motiv pentru care ea insistase să acorde independenţa 
herranilor, Kestrel ar fi plătit cu vârf şi-ndesat. Kestrel 
gustă din mâncarea preparată cu migală: nave în 
miniatură, făcute din terină cu pânze din gelatină 
transparentă. Mestecă încet. 


— Nu-ţi place? întrebă împăratul. 
— Nu prea mi-e foame. 
Împăratul sună dintr-un clopoțel de aur. 


— Desertul, îi zise el servitorului care apăru imediat. 
Trecem direct la desert. Ştiu cât de mult le plac 


domnişoarelor lucrurile dulci. 

Dar când băiatul se întoarse aducând două farfurioare 
făcute dintr-un porțelan aşa de fin, încât Kestrel putea 
vedea lumina radiind prin marginile lor, împăratul îşi refuză 
porţia. 

— Eu nu vreau. 

Servitorul aşeză o farfurie şi o furculiţă ciudat de 
uşoară şi de translucidă în dreptul lui Kestrel. 

Ea se linişti. Împăratul nu cunoştea adevărul despre 
ziua în care se luptase să pună capăt rebeliunii herrani. 
Nimeni nu-l cunoştea. Nici măcar Arin nu ştia că fata îi 
cumpărase libertatea cu ajutorul câtorva cuvinte dibace... şi 
cu promisiunea de a se căsători cu prinţul moştenitor. 

Dacă ar şti, Arin s-ar opune. Şi-ar aduce sfârşitul. 

Dacă împăratul ar şti de ce Kestrel acţionase astfel, 
atunci asta ar însemna sfârşitul ei. 

Kestrel privi la grămăjoara de frişcă roz de pe farfurie şi 
la furculiţa transparentă ca şi cum ar fi alcătuit întreaga ei 
lume. Trebuia să-şi aleagă cuvintele cu mare grijă. 

— Ce nevoie am eu de răsplată când Maiestatea Voastră 
mi l-a dat pe unicul vostru fiu? 

— Şi ce comoară este! Şi totuşi nu am stabilit o dată 
pentru nuntă. Când să fie? N-ai mai deschis subiectul. 

— Am crezut că va decide prinţul Verex. 

Dacă alegerea ar fi rămas în seama prinţului, atunci 
nunta nu ar fi avut niciodată loc. 

— De ce să nu decidem noi doi? 

— Fără el? 

— Fată dragă, dacă minţii zăpăcite a prinţului i-a scăpat 
până şi ziua şi ora cinei cu tatăl şi cu domniţa lui, cum ne 
putem aştepta să plănuiască ceva din cel mai important 
eveniment de stat din ultimele decenii? 

Kestrel tăcu. 

— Nu mănânci, zise împăratul. 

Kestrel înfipse furculiţa translucidă în frişcă şi o ridică 
la gură. Dinţii furculiţei i se topiră pe limbă. 

— Zahăr! exclamă ea surprinsă. Furculiţa e făcută din 
zahăr caramelizat. 

— Îţi place desertul? 

— Da. 

— Atunci trebuie să-l mănânci pe tot. 

Dar cum era să termine frişca dacă furculiţa continua să 


se topească la fiecare înghiţitură? Mare parte a tacâmului 
rămăsese în mâna fetei, dar n-avea să reziste prea mult. 

= Un joc. Desertul era un joc, conversaţia era un joc. 
Impăratul voia să vadă cum avea Kestrel să joace. 

— Cred că finalul acestei luni ar fi un moment ideal 
pentru nuntă, zise el. 

Kestrel mai luă o înghiţitură de frişcă. Dinţii furculiţei 
se topiră complet, lăsând în urmă un fel de lingură ciuntă. 

— O nuntă iarna? Nu o să fie flori. 

— Nu ai nevoie de flori. 

— Dacă ştiţi că tinerelor le plac deserturile, atunci sigur 
ştiţi că le plac şi florile. 

— Atunci, presupun că preferi primăvara. Kestrel ridică 
un umăr. 

— Vara ar fi cel mai bine. 

— Din fericire, palatul meu are sere. Am putea pava sala 
mare cu petale chiar şi iarna. 

Kestrel mâncă în linişte. Furculiţa se preschimbă într- 
un băț. 

— Doar dacă nu cumva vrei să amâni nunta, zise 
împăratul. 

— Mă gândesc la invitaţi. Imperiul e întins. Oamenii se vor 
aduna aici din toate provinciile. E îngrozitor să călătoreşti 
iarna, iar primăvara nu e decât cu puţin mai bine. Plouă. 
Drumurile se înnămolesc. 

Împăratul se sprijini în jilt, studiind amuzant chipul 
fetei. 

— De asemenea, continuă ea, n-aş vrea să pierd o ocazie 
importantă. Ştiţi că nobilii şi guvernatorii vă vor oferi ce pot - 
favoruri, informaţii, aur - pentru cele mai bune locuri la nuntă. 
Misterul rochiei mele şi al muzicii vor preocupa întregul 
imperiu. Nu o să observe nimeni că aţi luat o decizie politică 
ce altfel ar indigna mii de oameni. Dacă aş fi în locul Maiestăţii 
Voastre, aş profita de logodna lungă. Aş folosi-o cât mai bine. 

Împăratul râse. 

— Oh, Kestrel! Ce împărăteasă vei fi! Bărbatul ridică 
paharul: Închin pentru fericita voastră însoţire, ce va avea 
loc la Balul Verii. 

Kestrel ar fi ridicat şi ea paharul dacă prinţul Verex nu 
ar fi intrat în salon şi nu s-ar fi oprit în loc, cu ochii mari, 
lăsând să i se vadă pe chip o întreagă paletă de emoţii: 
surpriză, jignire, furie. 


— Ai întârziat, zise tatăl său. 

— Banu. 

Verex strânse pumnii. 

— Kestrel a reuşit să sosească la timp. Tu de ce nu ai putut 
face la fel? 

— Pentru că mi-ai spus o altă oră. Împăratul ţâţâi. 

— Ai înţeles greşit. 

— Mă iei de nerod! 

— În niciun caz. 


Gura lui Verex se închise brusc, iar capul i se legănă pe 
gâtul subţire ca şi cum ar fi fost mişcat de un curent. 

— Hai, zise Kestrel blând. Ia desertul cu noi. 

Privirea lui îi dădu lui Kestrel de înţeles că oricât ar fi 
urât Verex jocurile împăratului, dispreţuia încă şi mai abitir 
mila ei. Prinţul ieşi din cameră. 

Kestrel se jucă cu ciotul ei de furculiţă. Se abţinu să 
spună ceva chiar şi după ce paşii zgomotoşi ai prinţului se 
stinseră pe hol. 

— Uită-te la mine, zise împăratul. Fata ridică privirea. 

— Tu nu-ţi doreşti nunta vara de dragul florilor, al 
invitaţilor sau al câştigurilor politice, zise el. Vrei să amâni 
nunta cât de mult posibil. 

Kestrel apucă strâns furculiţa. 

— Am să-ţi dau tot ce vrei, în limita raţiunii, continuă 
împăratul, şi am să-ţi spun şi de ce. Pentru că nu te 
învinovăţesc pe tine, dat fiind mirele pe care-l vei avea. 
Pentru că tu nu plângi ca să obţii ce doreşti, ci cauţi să-l 
câştigi singură. Aşa cum aş face şi eu. Când te uiţi la mine, 
vezi persoana care vei deveni tu însăţi. Un conducător. Te- 
am ales pe tine, Kestrel, şi voi face din tine tot ce nu poate 
să fie fiul meu... un înlocuitor vrednic. 

Kestrel îl privi pe împărat, iar căutătura sa părea să 
sondeze viitorul ei într-un bătrân ce era capabil de atât de 
multă cruzime faţă de propriul său fiu. 

Împăratul zâmbi. 

— Mâine, aş vrea să te întâlneşti cu căpitanul gărzii 
imperiale. 

Kestrel nu-l întâlnise niciodată pe căpitan, dar cunoştea 
suficient de multe despre rolul său. În mod oficial, căpitanul 
era responsabil de siguranţa personală a împăratului. 
Neoficial, poziţia lui includea şi sarcini pe care nu le discuta 


nimeni: supraveghere, asasinate. Căpitanul se pricepea să 
facă oamenii să dispară. 

— Are ceva să-ţi arate, zise împăratul. 

— Ce? 

— O surpriză. Înveseleşte-te, Kestrel. Îţi dau tot ce ţi-ai 
putea dori vreodată. 

Uneori, împăratul chiar era generos. Kestrel participase 
la audienţe în cursul cărora demnitarul dăruise senatorilor 
săi întinderi de pământ din noile colonii sau poziţii 
importante în Forum. Kestrel văzuse însă şi cum dărnicia 
împăratului îi tentase pe unii să ceară puţin mai mult. 
Atunci, pleoapele bărbatului coborau grele, ca ale unei 
pisici, şi ea vedea cum darurile lui îi făceau pe oameni să-şi 
arate adevăratele intenţii. 

Cu toate astea, Kestrel nu putea să nu spere că nunta 
avea să fie amânată mai mult de doar câteva luni. Prima zi 
de vară era un termen mai acceptabil decât săptămâna 
viitoare, bineînţeles, dar tot era prea curând. Mult prea 
curând. Oare împăratul avea să-i acorde un răgaz de un an? 
Poate chiar mai mult? 

— Balul Verii..., începu ea. 

— E data perfectă. 

Privirea lui Kestrel se abătu asupra mâinii ei închise. 
Degetele i se deschiseră, împrăştiind în jur o mireasmă 
dulce, şi palma îi căzu, goală, pe masă. 

Furculiţa din zahăr se topise în căldura mâinii ei. 


ARIN SE AFLA ÎN BIROUL TATĂLUI SĂU, PE CARE 
probabil că n-avea să-l considere niciodată al lui, indiferent 
cât timp ar mai fi trecut peste spectrele familiei sale 
dispărute. 

Era o zi senină. De la fereastra biroului se zărea oraşul, 
cu porțiunile sale ruinate de tăvălugul revoluţiei. Discul 
palid al soarelui iernatic învăluia portul herrani într-o 
lumină tulbure. 

Arin nu se gândea la ea. Nicidecum. Se gândea la cât de 
lent se reconstruiau zidurile oraşului, la recolta de nucă ce 
avea să fie strânsă în curând în ţinuturile rurale din sud şi 
la cum asta avea să dea de lucru negustorilor şi hrană celor 
flămânzi. Arin nu se gândea deloc la Kestrel sau la ultima 
lună şi o săptămână în care nu se gândise la ea. Dar să o 
alunge din mintea lui era ca şi cum ar fi ridicat bolovani, şi 
era atât de captat de efortul depus, că nu auzi când Sarsine 
intră în cameră şi nici nu o observă până ce fata nu-i 
împinse sub nas o scrisoare deschisă. 

Sigiliul rupt arăta două săbii încrucişate. Scrisoarea era 
de la împăratul valorian. Expresia lui Sarsine dădea de 
înţeles că Arin n-avea să fie încântat de ce urma să citească. 

— Ce-i? întrebă el. Alte taxe? Arin se frecă la ochi. 
Împăratul ar trebui să ştie că nu putem plăti din nou; sau, în 
orice caz, nu atât de curând după ultima contribuţie. Ne duce 
la ruină. 

— Ei bine, acum înţelegem de ce a dat împăratul 
Herranul înapoi herranilor. 

Arin şi Sarsine mai discutaseră problema şi altă dată. S- 
ar fi părut că era singura explicaţie pentru o decizie atât de 
neaşteptată. Veniturile din Herran obişnuiau să meargă în 
buzunarele aristocraților  valorieni care  colonizaseră 


regiunea. Apoi a venit Rebeliunea Primei Zile de Iarnă şi 
decretul împăratului, iar acei aristocrați se întorseseră în 
capitală, în timp ce pământul abandonat fusese numit 
pierdere de război. Acum, împăratul putea să sece Herranul 
cu taxe împotriva cărora oamenii nu mai puteau protesta. 
Toate bogăţiile ţării se scurgeau direct în vistieria 
imperială. 

Fusese o mişcare mârşavă. Însă ceea ce îl îngrijora pe 
Arin era sentimentul sâcâitor că îi scăpa ceva. li fusese 
greu să gândească în ziua în care Kestrel îi făcuse 
cunoscute oferta şi cerinţele împăratului. Li fusese greu să 
mai vadă şi altceva în afară de dunga aurie ce marca 
fruntea ei. 

— Spune-mi doar cât ne va costa de data asta, îi zise 
Arin lui Sarsine. 

Ea îşi schimonosi gura într-un fel neplăcut. 

— Nu e vorba de taxe. Este o invitaţie. Şi ieşi din 
cameră. 

Arin despături hârtia. Mâinile bărbatului rămaseră 
nemişcate. 

În calitate de guvernator al Herranului, Arin era 
solicitat să participe la un bal în capitala valoriană. În onoarea 
logodnei dintre Lady Kestrel şi prințul moştenitor Verex, aşa zicea 
scrisoarea. 


Sarsine spusese că era o invitaţie, însă Arin recunoscu 
adevăratul mesaj: era un ordin, iar el nu avea nicio putere 
să i se opună, deşi, teoretic, nu mai era sclav. 

Ochii lui Arin se ridicară de pe pagină şi privirea i se 
plimbă asupra portului. Când lucra la docuri, unul dintre 
ceilalţi sclavi era supranumit Contabilul de Favoruri. 

Sclavii nu aveau bunuri sau cel puţin nu vreun lucru pe 
care cuceritorii valorieni să-l fi socotit un bun. Chiar dacă 
Arin ar fi deţinut vreun obiect, nu avea buzunare în care să- 
l ţină. Hainele cu buzunare reveneau doar sclavilor din 
casă. Aceasta era măsura vieţii sub regimul valorian: 
herranii îşi cunoşteau locul în societate în funcţie de 
hainele care puteau avea sau nu buzunare şi de iluzia că li 
se permitea să ţină asupra lor un obiect personal. 

Cu toate astea, sclavii aveau o monedă: schimbau 
favoruri. O raţie în plus de mâncare, un aşternut mai gros 
de paie, luxul câtorva minute de odihnă în timp ce muncea 
altcineva. Dacă un sclav de la docuri voia ceva, îi cerea 


Contabilului de Favoruri - cel mai bătrân herrani dintre ei. 
Contabilul ţinea un ghem pe care erau înfăşurate aţe 
colorate diferit pentru fiecare om. Dacă Arin avea o cerere, 
aţa lui era deznodată şi înfăşurată şi împletită cu o alta, una 
poate galbenă, iar aţa aceea galbenă putea fi la rândul ei 
împletită cu una verde, depinzând de cine datora cui un 
favor. Ghemul de aţă al Contabilului de Favoruri ţinea 
socoteala tuturor. 

Dar Arin nu avea nicio datorie. El nu ceruse niciodată 
nimic şi nici nu oferise nimic în schimb. Fiind deja un tânăr 
în toată puterea, Arin respinsese cu putere ideea de a avea 
datorii. 

Acum, Arin studie scrisoarea de la împărat. Biletul era 
frumos scris, artistic compus. Se potrivea de minune cu 
lucrurile care-l înconjurau pe Arin, cu lacul transparent al 
biroului tatălui său şi cu ferestrele cu vitralii ce aruncau 
lumina iernii în cameră. 

Lumina făcea ca vorbele împăratului să fie prea uşor de 
citit. n 

Arin mototoli hârtia în pumn şi o strâns tare. Işi dorea 
să poate cere ceva Contabilului de Favoruri. Ar fi renunţat 
la mândrie ca să devină un simplu fir de aţă dacă ar fi putut 
obţine ceea ce-şi dorea. 

Arin şi-ar fi dat la schimb şi inima pentru un nod de aţă, 
dacă asta însemna că nu mai trebuia să o vadă niciodată pe 
Kestrel. 


Arin se consultă cu Tensen. Bătrânul studie invitaţia pe 
care Arin o îndreptase şi netezise; ochii lui, de un verde 
deschis, scăpărau. Aşeză foaia groasă, boţită, pe biroul lui 
Arin şi bătu în primul rând al scrisorii cu un deget uscăţiv. 

— Asta e o oportunitate excelentă, zise el. 

— Atunci vei merge, spuse Arin. 

— Bineînţeles. 

— Fără mine. 

Tensen îşi ţuguie buzele. Se uită la Arin cu privirea de 
director de şcoală care-i servise bine pe când medita copiii 
valorieni. 

— Arin, hai să nu ne lăsăm orbiţi de mândrie. 

— Nu e vorba de mândrie. Sunt prea ocupat. Tu vei 
reprezenta Herranul la bal. 

— Nu cred că împăratul va fi mulţumit de prezenţa unui 


simplu ministru al agriculturii. 

— Nu mă interesează mulţumirea împăratului. 

— Dacă mă trimiţi singur, fie îl vom insulta pe împărat, 
fie îi vom da de înţeles că am un rol mai important decât s- 
ar părea. Tensen îşi frecă barba sură, gândindu-se la 
spusele lui Arin. Trebuie să mergi. E rolul pe care trebuie 
să-l joci. Eşti un actor bun. 

Arin clătină din cap. Ochii lui Tensen se întunecară. 

— Am fost acolo în ziua aceea. 


Acea zi din vara trecută, când Kestrel îl cumpărase. 

Arin simţea iar năduşeala care i se scurgea pe gât, în 
timp ce aştepta în ocolul de sub arena în care aveau loc 
licitaţiile. Structura era acoperită, ceea ce însemna că Arin 
nu putea vedea mulţimea de valorieni orânduiţi la nivelul 
solului, ci doar pe Coţcar, postat în centrul arenei. Arin 
mirosea acreala transpiraţiei, simţea pietrişul de sub tălpi. 
Il dureau toate. Pe când asculta vocea Coţcarului, care ba 
se ridica, ba cobora după discursul recitat al licitaţiei, Arin 
îşi apăsă cu grijă degetele pe obrajii învineţiţi. Faţa lui era 
ca un fruct putrezit. 

Coţcarul fusese furios pe el în dimineaţa aia. 

„Două zile!” urlase el. „Te închiriez doar două zile şi vii 
înapoi în halul ăsta. Ce e aşa de greu să pavezi un drum şi să-ţi 
ţii fleanca?” 

Aşteptând în ocolul lui, fără a asculta cu adevărat 
cuvântarea, Arin nu voia să se mai gândească la bătaie şi la 
tot ce dusese la ea. De fapt, vânătăile nu schimbau nimic. 
Arin nu se putea minţi spunându-şi că şeful său avea să-l 
poată vinde într-o zi unei case valoriene. Valorienii ţineau 
mult la înfăţişarea sclavilor lor de casă, iar Arin nu se 
încadra deloc în standarde nici când faţa lui nu era pe 
jumătate acoperită de diverse nuanţe de violet. Arin arăta 
ca un muncitor. Asta şi era. Muncitorii nu erau aduşi în 
casă, iar Coţcarul avea nevoie să plaseze sclavi devotați 
revoluţiei tocmai în casele valorienilor. 

Arin îşi sprijini capul de peretele din lemn aspru al 
ocolului. Se luptă cu frustrarea. 

În groapă se lăsase o linişte prelungită, ceea ce însemna 
că licitatorul încheiase vânzarea în timp ce Arin nu fusese 
atent şi intrase înapoi în clădire, ca să ia o pauză. 

Apoi mulţimea izbucni într-un soi de zumzet. Coţcarul 
se întorcea în arenă, apropiindu-se de podiumul pe care 


urma să se urce un alt sclav. 
Coţcarul se adresă audienței: 


„Am ceva foarte special pentru voi.” 


Fiecare dintre sclavii din ocol îşi îndreptă spatele. 
Toropeala după-amiezii se risipise dintr-odată. Chiar şi 
bătrânul al cărui nume - Tensen - Arin avea să-l afle mai 
târziu deveni atent. 

Coţcarul vorbise după un cod bine cunoscut. „Ceva 
foarte special” avea un înţeles secret pentru sclavi: şansa 
de a fi vânduți într-un fel care ar fi contribuit la realizarea 
revoluţiei. O şansă de a fi spioni, de a fura, poate chiar de a 
ucide. Coţcarul avea multe planuri. 

Tocmai acel foarte din vorbele Coţcarului îi strânse 
inima lui Arin, căci cuvântul anunţa cea mai importantă 
vânzare dintre toate, singura pe care o aşteptaseră: şansa 
ca un rebel să fie plasat în casa generalului Trajan. 

Oare cine se afla acolo, în mulţimea de valorieni? 
Oare era chiar generalul? 

Iar Arin, prostul de Arin, îşi irosise şansa de a obţine 
răzbunarea. Coţcarul nu l-ar fi ales niciodată pe el pentru 
licitaţie. 

Şi totuşi, licitatorul îşi întoarse chipul spre ocol şi ochii 
lui se opriră direct asupra lui Arin. Degetele Coţcarului se 
mişcară de două ori. Era semnalul. 

Arin fusese ales. 

— Ziua aia, îi zise Arin lui Tensen pe când şedeau 
învăluiţi în lumina iernii, în biroul tatălui său, a fost diferită. 
Totul a fost altfel. 

— Oare? Erai gata să faci orice pentru poporul tău. 
Acum nu mai eşti? 

— E un bal Tensen. 

— Este o oportunitate. Am putea afla cel puţin cât şi-a 
propus împăratul să ia din producţia de nucă. 

Recolta avea să fie strânsă curând. Oamenii aveau 
nevoie mare de hrană şi să facă negoţ. 

Arin îşi apăsă vârfurile degetelor pe frunte. Teasta 
începea să-l doară. 

— Ce putem afla? Oricât va lua, va fi prea mult. Tensen 
nu spuse nimic o clipă. Apoi, sumbru: 

— Nu am mai primit veşti de la Thrynne de câteva 
săptămâni. 

— Poate că nu a putut ieşi din palat ca să ia legătura cu 


omul nostru. 

— Poate. Dar oricum avem prea puţine surse în palatul 
imperial. E un moment riscant Mai-marii imperiului 
transpiră aur prin toţi porii ca să se pregătească pentru cel 
mai luxos sezon de iarnă din istoria valoriană, acum că a 
fost anunţată logodna. Iar coloniştii care au trăit odată în 
Herran devin din ce în ce mai urâcioşi. Nu le-a plăcut deloc 
să ne dea înapoi casele furate. Sunt în minoritate, iar 
armata e de partea împăratului, aşa că el îi poate ignora. 
Dar curtea nu pare a fi un loc stabil şi nu ne permitem să 
uităm că suntem la mila împăratului. Cine ştie ce se mai 
gândeşte să facă? Sau cum ne va afecta pe noi? Asta - 
Tensen arătă spre invitaţie - ar fi o ocazie minunată să 
aflăm de ce tace Thrynne. Arin, mă asculţi? Nu ne permitem 
să pierdem un spion atât de bine plasat. A 

Exact aşa cum fusese şi Arin bine plasat. Cu pricepere. In 
ziua aceea din piaţă, Arin nu fusese sigur cum de ştiuse 
Coţcarul că Arin avea să fie sclavul perfect. Coţcarul avea 
ochiul format pentru a observa slăbiciuni. Se pricepea de 
minune să observe dorinţele ascunse din oameni. Cumva, 
licitatorul pătrunsese în inima clientei şi ştiuse cum să o 
manipuleze. 

Arin nu o văzuse la început. Soarele îl orbise când păşise 
în arenă. De deasupra lui izbucniră râsete. Tânărul nu putea 
vedea masa de valorieni. Totuşi, îi putea auzi. Nu era deranjat 
de ruşinea care-i cuprindea pielea. Sau cel puţin aşa-şi spunea. 
Nu-l deranja ce vorbeau ei sau ceea ce auzea. 

Apoi ochii i se obişnuiră cu lumina. Clipi şi-şi limpezi 
privirea. O văzu pe fată. Ea ridică o mână pentru a licita. 

Vederea ei fu ca un atac fulgerător. Arin nu-i distingea 
prea bine chipul - nu voia să-i distingă chipul, când tot ceea ce 
ţinea de ea îl făcea să vrea să închidă ochii. Arăta atât de 
valoriană. Era încadrată de o aureolă aurie, aproape 
strălucitoare, ca o armă ridicată în lumină. Lui Arin îi venea 
greu să creadă că fata era o fiinţă vie. N 

Şi era curată. Pielea şi formele ei erau pure. Il făcea pe 
Arin să se simtă mizerabil şi pentru un moment Arin nici nu 
observă că fata era măruntă. Firavă. 

Absurd. Era absurd că cineva ca ea putea să-l stăpânească. 
Şi totuşi, dacă fata câştiga licitaţia, ea urma să aibă putere 
asupra lui. 

Arin îşi dorea asta. Gândul îl fulgeră cu o bucurie crudă, 


urâtă. Nu o mai văzuse niciodată, dar ghici cine era: Lady 
Kestrel, fiica generalului Trajan. 


Mulțimea o auzi licitând, şi deodată păru că Arin valora 
totuşi ceva. 

Două anotimpuri mai târziu, Arin uită că şedea la biroul 
tatălui său. Uită că Tensen aştepta ca el să spună ceva. Arin 
coborâse din nou în arenă. Îşi aminti cum se uitase la fată, 
îşi aminti ura pură şi solidă. 

Ca un diamant. 


KESTREL DECISE SĂ SE ÎMBRACE EXTRAVAGANT 
pentru întâlnirea ei cu căpitanul gărzii imperiale. Alese o 
rochie din brocart alb cu auriu a cărei bordură se târa pe 
pământ. Kestrel îşi prinse pumnalul cu grijă, ca 
întotdeauna, doar că în dimineaţa aceea strânse curelele 
mai mult decât era nevoie. Fata le desfăcu şi le prinse la 
loc de mai multe ori. 

Căpitanul se înfiinţă în apartamentul lui Kestrel în 
vreme ce ea îşi termina cana de lapte cu mirodenii. 
Bărbatul refuză să se aşeze cât timp Kestrel bea. Ştiu pe 
dată că n-avea să-i placă locul unde urmau să meargă când 
căpitanul îi privi rochia şi-şi ascunse rânjetul. Apoi, când 
bărbatul nu-i sugeră să se schimbe în nişte haine care se 
puteau murdări mai greu, Kestrel înţelese că nu-l plăcea 
deloc nici pe el. 

— Gata? întrebă căpitanul. 

Kestrel sorbi din ceaşcă, cu ochii la el. Bărbatul era o 
matahală, cu o cicatrice care-i traversa buzele. Maxilarul îi 
fusese spart şi acum era strâmbat spre stânga. Căpitanul 
avea un profil neaşteptat de plăcut şi un nas drept, însă 
Kestrel nu apucă să-l vadă decât o clipă, atunci când el îşi 
aruncă privirea în jur, ca să se asigure că erau singuri. Era 
genul de om care prefera să-şi privească interlocutorul 
direct în faţă. Însemna deci că înfăţişarea lui era în 
întregime distrusă. 

Kestrel :se întrebă de ce ar fi fost capabil căpitanul dacă 
ar fi ştiut că ea nu fusese în totalitate prizonieră în casa lui 
Arin, după revoluţia herranilor. 

Kestrel aşeză ceaşca goală pe o măsuţă. 


— Unde mergem? Rânjetul reapăru. 


— Să vizităm pe cineva. 

— Pe cine? 

— Împăratul mi-a spus să nu zic. 

Kestrel îşi ridică bărbia şi-l privi pe căpitan. 

— Ce-ai spune de câteva indicii? Împăratul ţi-a ordonat 
să nu-mi dai nici măcar nişte mici indicii? 

— Păi... 

— Ce-ai zice să ghicesc? De exemplu... - bătu un 
arpegiu cu degetele pe marginea de abanos a mesei - cred 
că vom merge la închisoare. 

— Asta nu e tocmai greu de ghicit, milady. 

— Să încerc ceva mai dificil? Mâinile-ţi sunt curate, dar 
cizmele sunt murdare. Uşor stropite. Petele sunt lucioase; 
uscate de curând. E sânge? 

Căpitanul se înveselise. Îi plăcea jocul. 

— Văd că te-ai trezit chiar mai devreme ca mine în 
dimineaţa asta, continuă Kestrel. Şi ai fost ocupat. Totuşi, e 
foarte ciudat să văd sângele de pe cizme şi să-ţi simt 
mirosul aşa de plăcut... e o aromă discretă. Vetiver. E 
scump. O fărâmă de ambră cenuşie. Un pic de piper 
înţepător. Ah, căpitane! Ai... împrumutat uleiurile 
parfumate ale împăratului? 

Bărbatul nu mai părea deloc amuzat. 

— Aş zice că, din moment ce m-am priceput să ghicesc 
aşa de bine, merit şi un indiciu, căpitane. 

Bărbatul oftă. 

— Te duc să vezi un prizonier herrani. Laptele se răscoli 
în stomacul lui Kestrel. 

— Bărbat sau femeie? 

— Bărbat. 

— De ce e important să-l văd? Căpitanul ridică din 
umeri. 

— Nu mi-a zis împăratul. 

— Dar cine e? 

Căpitanul îşi schimbă greutatea de pe un picior pe altul. 

— Nu-mi plac surprizele, zise Kestrel, aşa cum nici 
împăratului nu-i place să-i fie folosite uleiurile. 

— E un nimeni. Nici măcar nu ştim sigur cum îl cheamă. 

Nu era Arin. Asta era tot ce putea gândi Kestrel. Nu 
putea fi el - guvernatorul Herranului nu era un nimeni. 


Dacă l-ar fi întemnițat, asta ar fi iscat un nou conflict. 

Şi totuşi, în închisoare se afla cineva. 

Gustul dulce al laptelui se acrise în gura ei, dar Kestrel 
zâmbi pe când se ridică. 

— Să mergem. 


Închisoarea capitalei se afla în afara zidurilor palatului, 
situată puţin mai jos pe munte, de cealaltă parte a oraşului, 
într-o dolină naturală care fusese lărgită şi fortificată, cu 
trepte spiralate ce păreau să coboare la nesfârşit. 

Inchisoarea era mică - se spunea că temniţa imperiului 
de est era la fel de mare ca un oraş subteran -, dar 
mărimea ei se potrivea de minune cu împăratul valorian. 
Majoritatea răufăcătorilor erau trimişi la muncă în minele 
din nordul îngheţat. Cei rămaşi erau cei mai periculoşi şi, 
curând, executaţi. 

Pe ziduri erau aprinse lămpi cu ulei, iar căpitanul o 
conduse pe Kestrel în josul primului rând de trepte 
întunecate şi lipsite de aerisire. Rochia îi fâşâia în urmă. Lui 
Kestrel îi venea greu să creadă că nu era ea însăşi un 
prizonier condus spre celulă. Inima ei tresări o clipă la 
gândul că ar fi putut să fie prinsă săvârşind o nelegiuire şi 
închisă în beznă. 

Căpitanul şi fata trecură prin dreptul unei celule. 
Degetele prizonierului erau încolăcite ca nişte viermi albi 
pe barele ferestruicii celulei. O voce gâtuită spuse ceva într- 
o limbă pe care Kestrel nu o recunoscu. Graiul suna peltic, 
iar fata nu-şi dădu seama din ce zonă ar fi putut proveni 
omul din celulă, până ce înţelese că aşa sună glasul unui om 
fără dinţi. Kestrel se dădu înapoi. 

— Stai departe de bare, zise căpitanul. Pe aici, adăugă 
el, de parcă ar fi existat şi o altă direcţie decât tot în jos. 

Când treptele se terminară în cele din urmă, Kestrel se 
simţi nesigură să păşească pe terenul drept. Coridorul 
mirosea a piatră umedă şi a canal. Căpitanul deschise o 
celulă şi o pofti pe Kestrel înăuntru. Fata ezită o clipă, 
convinsă deodată că omul voia să o prindă acolo. Mâna i se 
duse la pumnalul de la şold. 

Căpitanul chicoti, iar sunetul declanşă un clinchet 
metalic în colţul celulei. Căpitanul ridică lampa, luminând 
un bărbat care şedea pe jos, trăgând de lanţurile cu care 
era prins de zid. Călcâiele lui goale zgâriară podeaua 


inegală pe când încerca să se tragă înapoi, departe de 
căpitan. 

— Nu-ţi face griji, îi zise căpitanul lui Kestrel. E inofensiv. 
Uite. 

Bărbatul îi trecu fetei lampa, apoi trase de un capăt 
liber al lanţului, să-l aducă pe prizonier mai aproape de zid. 
Omul se cutremură şi lăcrimă. Incepu să se roage la toţi cei 
o sută de zei herrani. 

Kestrel nu-l recunoscu. Ce uşurare! Apoi se simţi 
cuprinsă de o ruşine dezgustătoare. Ce conta dacă îl 
cunoştea ori ba? Prizonierul avea să sufere. Kestrel îi vedea 
suferinţa în ochii luminaţi de lampă ai căpitanului. 

Kestrel nu voia să stea. Nu putea privi. Se întoarse spre 
uşă. 

— E împotriva regulilor împăratului, îi spuse căpitanul. 

A zis că trebuie să stai aici pe tot parcursul procesului. 
A zis că dacă nu cooperezi, va trebui să-i tai degetele 
omului, în loc să le jupoi doar de piele. 

Ruga prizonierului se opri pentru o clipă, apoi, 
tremurătoare, cuvintele de rugăciune izbucniră iar. 

Kestrel se simţea la fel ca vocea arzândă şi slabă a 
prizonierului, ca sunetul unei rotiţe strânse şi apoi 
eliberate. 

— Locul meu nu e aici, zise ea. 

— Tu vei fi împărăteasă, răspunse căpitanul. Locul tău e 
aici. Sau ai crezut că a fi pe tron nu înseamnă decât rochii 
frumoase şi baluri? 

Căpitanul se asigură că lanţul era bine prins. Omul 
atârna de legăturile lui. 

— Lampa, milady. 

Căpitanul o chemă mai aproape. 

Prizonierul înălţă capul. Flacăra lămpii îi lumină ochii 
şi, deşi Kestrel ştia că omul acela distrus nu era Arin - 
prizonierul era prea bătrân şi avea trăsături prea firave -, 
inima ei se cutremură. Ochii bărbatului erau ca ai oricărui 
alt herrani, însă cenuşii şi limpezi, ca ai lui Arin, şi i se păru 
deodată că era chiar Arin cel care încerca să rostească 
numele zeului milei, că e o implora să-i dea ceva ce ea nu 
ştia cum să-i ofere. 

— Lampa, spuse căpitanul iar. O să ne faci probleme aşa 
de devreme, Lady Kestrel? 

Fata înaintă. Atunci zări conturul unei găleți aflate 


lângă prizonier, plină de fecale şi de urină. Kestrel văzu că 
mâna dreaptă a omului era înfăşurată complet cu tifon. 


Căpitanul scoase bandajul. Prizonierul îşi înghiţi ruga. 
Pielea de pe trei dintre degete era luată. 

Kestrel văzu muşchii roz şi dungile albe şi lucioase ale 
tendoanelor. Stomacul i se răscoli, revoltat. Căpitanul trase 
o masă mică dintr-un colţ întunecat al celulei şi aşeză mâna 
omului pe ea, cu palma în sus. 

— Cum te cheamă? îl întrebă căpitanul. 


Când bărbatul nu răspunse, valorianul îşi trase 
pumnalul şi tăie în carnea de pe al patrulea deget. Sângele 
ţâşni în sus. 

— Opreşte-te! îl imploră Kestrel. Opreşte nebunia asta. 

Prizonierul se zbătu, însă încheietura omului era 
ţintuită ca de un piron. Căpitanul ridică iar pumnalul. 

Kestrel îi prinse braţul şi îşi înfipse cu putere degetele, iar 
chipul căpitanului păru să se deschidă - aproape cu lăcomie, 
luminat de o lucire care spunea că abia aşteptase ca ea să dea 
greş. Despre asta era vorba. Kestrel picase testul împăratului 
fără a cunoaşte măcar care îi erau criteriile. Fiecare ezitare 
era o bilă neagră pentru ea. Fiecare urmă de milă era pusă la 
răboj de căpitan, adunată pentru a fi înfăţişată mai târziu 
împăratului, turnată în faţa lui ca să poată spune: Uite ce 
fetişcană prostuță. Ce voinţă slabă are. N-are stofă de conducător. 

Nu, Kestrel nu era potrivită pentru tron, dacă asta 
însemna să împărăţeşti. 

Fata nu ştia ce ar fi făcut dacă prizonierul nu s-ar fi 
liniştit. Omul se holba la ea. Ochii lui erau deschişi larg, 
înlăcrimaţi. Omul părea şocat. O recunoscuse. Ea nu-l 
cunoştea. Dar expresia arzătoare din privirea lui era a cuiva 
care găsise o cheie familiară pentru un lacăt pe care era 
disperat să-l deschidă. 

— Numele meu e Thrynne, şopti el în herrani. Spune-i 
că eu... 


Căpitanul se eliberă din strânsoarea slăbită a lui Kestrel 
şi se întoarse spre prizonier. 

— Ba o să-mi spui tu însuţi. Căpitanul vorbea herrani cu 
un accent pronunţat, însă fluent. E bine că eşti gata să 
vorbeşti. Ei, şi acum, Ihrynne. Ce ziceai? Ce voiai să-mi 
spună? 

Gura prizonierului se mişcă fără a scoate niciun sunet. 
Sângele izvora pe masă ca dintr-o fântână. Lama 


căpitanului luci. 

Kestrel se calmase; prizonierul se uita la ea de parcă 
tocmai şi-ar fi găsit mântuirea. Fata nu putea trăda 
încrederea omului, deşi nu o înţelegea. Însă avea de gând 
să-l ajute şi să se descurce cu orice i-ar fi solicitat privirea 
lui aprinsă de speranţă. 

— Nu-mi amintesc, răspunse Thrynne. 

— Spune-mi sau te jupoi. 

— Căpitane, interveni Kestrel. E confuz. Lasă-l o clipă... 

— Tu eşti confuză dacă ai impresia că poţi să-mi 
împiedici interogatoriul. Tu eşti aici ca să asculţi. Thrynne, 
te-am întrebat ceva. Nu te mai uita la ea. Ea nu e 
importantă. Eu sunt. 

Privirea lui Thrynne se muta de unul la altul. Icni 
gutural şi grav, eliberând un geamăt slab, înăbuşindu-şi 
durerea. Bărbatul se concentră asupra lui Kestrel. 

— Te rog, spuse el răguşit, el trebuie să afle. 

Căpitanul jupui o bucăţică de piele şi o aruncă în 
găleată. Thrynne ţipă; un țipăt frânt de icnete ce răsună în 
capul lui Kestrel cu ecou. 

Fata se întinse spre căpitan şi încercă să împiedice 
mâna care ţinea pumnalul. Bărbatul o împinse uşurel la o 
parte, fără ca măcar să se uite, iar Kestrel căzu. 

— Nu mă refuza, Thrynne, zise căpitanul. „Nu” nu mai 
există, ci doar „da”. Înţelegi? 

Prizonierul îşi muşcă buzele de durere. 

— Da. 

Kestrel se ridică. 

— Căpitane... 

— Linişte. Nu faci decât să înrăutăţeşti situaţia. Apoi, 
adresându-i-se lui Thrynne, căpitanul continuă: Ce căutai să 
tragi cu urechea la uşile în spatele cărora avea loc o 
întâlnire privată între împărat şi şeful Senatului? 

— Nimic! Făceam curăţenie. Eu fac curăţenie. 

— Asta mie-mi sună a „nu. 

— Nu! Adică, da, da, ştergeam podeaua. Eu fac 
curăţenie. Sunt servitor. 

— Tu eşti sclav, îl corectă căpitanul, deşi împăratul 
eliberase un decret prin care se asigura emanciparea 
herranilor. Nu-i aşa? 

— Da. Sunt. 


Kestrel îşi trăsese pumnalul pe ascuns. Dacă şeful gărzii 


imperiale continua să şadă cu spatele la ea, atunci poate că 
ar fi putut face ceva. Nu conta că nu era o luptătoare bună. 
Il putea opri. 

Poate. 

— Şi de ce, îi zise căpitanul lui Thrynne cu o voce 
domoală, ascultai tu la uşă? 

Pumnalul tremură în mâna lui Kestrel. Simţea uleiul 
parfumat al împăratului pe trupul căpitanului. Se strădui să 
se apropie. Laptele băut la micul dejun îşi găsi drumul 
înapoi din stomac în gâtlejul ei. 

Thrynne îşi rupse privirea de la căpitan, ca să se uite la 
ea. 

— Bani, zise el. Aceasta-i anul banilor. 

— Ah, zise căpitanul. Aşa ne mai înţelegem. Ai fost plătit 
ca să asculţi, nu? 

— Nu... 

Căpitanul cobori cuțitul. Kestrel vomită şi pumnalul ei 
căzu undeva în umbră. Sunetul metalului care lovi piatra se 
pierdu în ţipătul lui Thrynne. Kestrel se şterse la gură pe 
mânecă; nu se uită şi-şi apăsă palmele pe urechi. Abia dacă- 
l mai auzi pe căpitan zicând: 

— Cine? Cine te-a plătit? 

Însă din gura prizonierului nu mai veni niciun răspuns. 

Thrynne leşinase. 


Kestrel ajunse în camera ei simțindu-se bolnavă. 
Infectată. Se îmbăie până ce-şi simţi pielea opărită, şi-şi 
lăsă rochia distrusă acolo unde o aruncase grămadă, pe 
podeaua băii. Apoi se urcă în pat, cu părul liber şi umed, şi 
începu să se gândească. r 

Sau cel puţin încercă. Incercă să se gândească la ce 
avea de făcut. Apoi observă că plapuma ei din fulgi, groasă, 
însă uşoară, tremura ca o fiinţă vie. Fa se cutremura din 
toate încheieturile. 

Kestrel şi-l aminti pe Coţcar, liderul herranilor. Arin îl 
ascultase, îl urmase. Îl iubise. Da, Kestrel ştia că Arin îl 
iubise. Coţcarul ameninţase întotdeauna mâinile lui Kestrel; 
îi spusese căi le va rupe, că-i va tăia degetele, căi le va 
zdrobi cu ale sale. Păruse obsedat de ele, până ce făcuse un 
alt fel de fixaţie pentru ea. Kestrel simţi iar acel fior rece de 
groază, când începuse să înţeleagă ce dorea el şi ce ar fi 
făcut ca să-şi atingă scopul. 


Coţcarul era mort acum. Arin îl înjunghiase. Kestrel 
văzuse cu ochii ei. Il văzuse pe Coţcar murind şi se 
obişnuise cu gândul că bărbatul acela nu-i mai putea face 
niciun rău. Kestrel se uită la mâinile ei, acum întregi şi 
nevătămate. 

Nu erau jupuite, nu erau carne vie. Erau delicate, cu 
unghii scurte, păstrate astfel pentru a putea cânta la pian. 
Pielea-i era moale, iar aproape de baza degetului mare se 
afla un semn din naştere. 

Kestrel credea că mâinile ei erau frumoase. Desfăcute 
pe pătură, mâinile păreau două unelte inutile. Ce putea face 
ea? Să-l ajute pe prizonier să scape? Asta ar fi necesitat o 
strategie ce depindea de ajutorul altora. Kestrel nu avea 
suficientă putere asupra căpitanului. Nimeni din capitală 
nu-i datora ei vreo favoare. Nu cunoştea secretele de curte. 
Era nouă în palat şi nu câştigase loialitatea nimănui, sau cel 
puţin nu suficient de mult cât să poată duce la capăt un 
plan aşa de nebunesc. 

Şi dacă era prinsă? Ce i-ar fi făcut împăratul? Şi dacă 
nu acţiona? 

Nu putea sta cu mâinile-n sân. Faptul că nu făcuse nimic 
atunci, în celulă, îl costase deja prea mult pe bietul herrani. 

Acesta-i anul banilor, zisese Thrynne. Vorbise de parcă 
aceste cuvinte îi erau adresate lui Kestrel. Era o expresie 
ciudată, însă familiară. Poate că însemna exact ce 
presupusese căpitanul: că Thrynne tocmai mărturisise că 
fusese plătit să strângă informaţii. Împăratul avea mulţi 
duşmani şi nu toţi erau străini. Era posibil ca un rival din 
Senat să-l fi angajat pe Thrynne. Dar pe când plapuma din 
fulgi îşi contenea tremurul, transformându-se într-o movilă 
albă ca zăpada peste genunchii aduşi la piept ai lui Kestrel, 
ea îşi aminti vorbele dădacei ei herrani: „„Acesta-i anul 
stelelor.” 

Kestrel era mică. Enai avea grijă de genunchiul ei julit. 
Kestrel nu fusese o fetiţă neîndemânatică, dar se străduise 
întotdeauna prea mult şi asta îi adusese tot felul de lovituri 
şi vânătăi. 

„Ai grijă”, îi zisese Enai, înfăşurând tifonul. „„Acesta-i anul 
stelelor.” 

Vorbele i se păruseră aşa de ciudate fetiţei de atunci, 
iar Kestrel ceruse o explicaţie. 

„Voi, valorienii, marcați anii cu numere”, îi răspunsese 


Enai, „dar noi îi numim după propriii noştri zei. Facem 
înconjurul panteonului: câte un zeu pe an, din cei o sută. 
Anul acesta stăpâneşte zeul stelelor, aşa că trebuie să ai 
grijă la picioare şi unde priveşti. Zeului ăstuia îi plac 
accidentele. Îi place şi frumuseţea. Uneori, când zeul e 
supărat sau pur şi simplu plictisit, decide că cel mai frumos 
lucru e dezastrul.” Kestrel ar fi trebuit să găsească 
explicaţia ridicolă. Valorienii nu aveau zei, nu exista nicio 
viaţă de apoi sau vreuna dintre superstiţiile herranilor. 
Dacă valorienii venerau ceva, atunci acel lucru era gloria. 
Tatăl lui Kestrel lua în derâdere ideea de soartă. El era 
generalul imperial; dacă ar fi crezut în soartă, zicea el, 
atunci ar fi stat în cort şi ar fi aşteptat ca ţara Herranului să 
îi fie oferită într-o cupă frumoasă din cristal. In schimb, 
generalul o câştigase cu forţa. Victoriile lui, spunea el, erau 
doar ale lui. 

Dar copil fiind, Kestrel fusese fermecată de ideea 
existenţei zeilor. Erau multe poveşti frumoase cu ei. Fata o 
rugase pe Enai să o înveţe numele tuturor celor o sută de 
zei şi ocupațiile lor. Într-o seară, la cină, când tatăl ei 
sparse o farfurie delicată sub apăsarea cuţitului, Kestrel 
zisese în glumă: .Ai grijă, tată. Asta-i anul stelelor.” 
Bărbatul rămăsese nemişcat. Kestrel se speriase atunci. 
Poate că zeii chiar erau reali. Momentul era un dezastru 
total. Fetiţa văzuse atunci dezastrul în ochii furioşi ai tatălui 
ei. Îl văzuse pe braţul lui Enai, a doua zi, sub forma unei 
vânătăi: o brățară lată şi violetă, făcută de o mână mare. 

Kestrel nu mai întrebase de atunci despre zei. Îi 
uitase. Probabil că exista şi un zeu al banilor. Poate că 
acesta era anul său. Fata nu era sigură şi nu înţelegea ce 
însemnătate avea acea expresie pentru Thrynne. 

Spune-i, zisese Thrynne. El trebuie să afle. Căpitanul 
presupusese că Thrynne se referise la el. Poate că acesta 
era adevărul, însă Kestrel îşi aminti ochii cenugşii şi cum 
păruseră să o recunoască. Bineînţeles, omul fusese 
servitor în palat, iar servitorii ştiau cine e Kestrel, fără ca 
ea să îi cunoască după nume sau chip. Insă omul era 
herrani. 

Să presupunem că Thrynne abia sosise la palat. Să 
presupunem că o recunoscuse din vremea când locuia în 
Herran, când viaţa nu era decât un lung şir de serate şi 
dansuri şi întâlniri la ceai, când cea mai mare grijă a ei 


fusese să fenteze dorinţa tatălui ei de a o înscrie în 
armată şi ura lui pentru muzică. 

Sau poate că Thrynne o recunoscuse din momentul în 
care se schimbase totul. După Revoluţia Fulgilor de Nea. 
Când herranii capturaseră capitala, iar Arin pusese 
stăpânire pe ea. 

El trebuie să afle, zisese Thrynne. 

Încet, de parcă ar fi mişcat părţile mărunte ale unei 
maşinării periculoase, Kestrel înlocui un singur cuvânt 
cu un nume. 

Arin trebuie să afle. 

Dar ce? 


Kestrel avea ea însăşi întrebări pentru Thrynne. Avea 
să caute un mijloc de a-l ajuta şi de a înţelege ce 
spusese, dar asta însemna că ar fi trebuit să-l viziteze 
singură... iar pentru un asemenea lucru avea nevoie de 
permisiunea împăratului. 

— Mi-e ruşine de mine, îi spuse împăratului în 
dimineaţa următoare. 

Kestrel şi demnitarul se aflau în vistieria personală a 
împăratului. Biletul său prin care accepta solicitarea fetei 
de a-l vedea şi stabilirea acelei încăperi ca loc de întâlnire 
păruseră a fi fost făcute cu bunăvoință. Dar împăratul era 
tăcut acum şi inspecta un sertar tras dintr-un perete 
căptuşit de la podea la tavan de alte asemenea sertare. 
Împăratul studia cu atenţie conţinutul sertarului, pe care 
Kestrel nu-l putea vedea. 

— M-am purtat prosteşte în închisoare, zise Kestrel. 

Tortura... 

— Interogatoriul, răspunse împăratul, cu privirea încă la 
sertar. 

— Mi-a amintit de Revoluţia Fulgilor de Nea. De... ceea 
ce am trăit atunci. 

— Ce ai trăit. 

Împăratul îşi ridică privirea de la sertar. 

— Da. 


— Noi nu am discutat niciodată tot ce s-a întâmplat, 
Kestrel. M-aş fi gândit că, orice ar fi fost, ar fi trebuit să-l 
încurajezi pe căpitan în demersurile lui în loc să-i pui în 
pericol misiunea. Ori poate că avem o perspectivă diferită 


asupra a ceea ce ai suferit din cauza herranilor? Voi fi 
cumva nevoit să revizuiesc povestea fiicei generalului, care 
a scăpat din captivitate şi a traversat marea pe furtună ca 
să mă avertizeze în legătură cu revoluţia? 

— Nu. 

— Crezi că un imperiu poate supravieţui fără a folosi 
câteva metode necurate? Crezi că o împărăteasă va putea 
să se ţină departe de ele? 

— Nu. 


Împăratul închise sertarul. Pocnetul răsună la fel de 
tare ca un tunet. 

— Atunci, ce a mai rămas de făcut decât să-mi exprim 
dezamăgirea? Dezamăgirea mea amarnică. Am avut o 
părere mai bună despre tine. 

— Daţi-mi voie să-mi îndrept greşeala, Maiestatea 
Voastră. Vă rog. Vorbesc herrani foarte bine, iar prezenţa 
mea l-a făcut pe prizonier gata să vorbească. Dacă ar fi să-l 
interoghez eu... 

— E mort. 

— Cum? 

— Mort. lar odată cu el s-au dus şi informaţiile pe care 
le avea. 

— Cum? 

Împăratul gesticulă iritat. 

— Infecţie. Febră. O găleată cu mizerii. 

— Nu înţeleg. 

— Închisoarea e făcută astfel încât prizonierii să nu 
poată recurge la suicid. Dar omul ăsta - Ihrynne - a fost 
isteţ. Devotat. Disperat. A avut acele calităţi ce ar putea 
face pe cineva să-şi infecteze rănile deschise scufundându- 
le într-o găleată cu fecale. 

Kestrel simţi că iar o ameninţa greaţa. Şi vina: în gât îi 
urcă un gust amar. 

Împăratul oftă. Se aşeză pe un scaun şi îi făcu semn lui 
Kestrel să ia loc pe cel aflat vizavi de el. Fata se cufundă în 
fotoliu. 

— Ii ştii pe cei de teapa lor, Kestrel. Crezi că cineva ca 
el ar recurge la asemenea metode ca să protejeze un 
senator valorian care l-ar fi plătit ca să poată afla în ce fel 
să voteze? 


— Nu, zise ea. 

Orice alt răspuns i s-ar fi părut fals. 

— Cine crezi că l-a angajat? 

— Poate că cei din est. Pesemne că au spioni printre 
noi. 

— Oh, cu siguranță. 

Împăratul fixă privirea fetei într-un fel ce spunea că nu 
aştepta un răspuns, ci dorea doar ca ea să confirme cu voce 
tare ceea ce el deja credea. 

— A lucrat pentru herrani, zise Kestrel lent. 


— Bineînţeles. Spune-mi, liderul lor e un om cu 
charismă? Nu l-am întâlnit niciodată. Dar tu ai fost 
prizoniera lui. Ai zice că acest nou guvernator este... 
fermecător? Are genul de putere care atrage oameni şi-i 
împinge să-şi asume riscuri extreme în numele lui? 

Kestrel îşi înghiți nodul din gât. 

— Da. 


— Vreau să-ți arăt ceva. Împăratul arătă spre sertarul 
pe care îl închisese. Adu-mi ce-i înăuntru. 

În sertar se afla o monedă din aur, ştanţată cu efigia 
împăratului. 

— Am ordonat seria asta în onoarea logodnei tale, zise 
el. Întoarce moneda. 

Kestrel făcu întocmai. Ceea ce văzu acolo o 
înspăimântă. 

Era simbolul unor andrele încrucişate. 

— Ştii ce este asta? Kestrel ezită. 

— Este semnul lui Jadis. 

— Da. Cred că este povestea care te reprezintă perfect. 
Jadis fusese o fată războinică dintr-o legendă antică 
valoriană. Un locotenent. Armata ei fusese înfrântă, iar ea 
fusese luată prizonieră de un luptător duşman care o 
dusese în haremul lui. li plăceau toate femeile lui, dar 
bărbatul o îndrăgise în mod special pe fata valoriană. Însă 
războinicul nu era prost, aşa că o chemase în pat 
dezbrăcată, astfel încât Jadis să nu poată ascunde vreo 
armă. Ba o şi legase, cel puţin la început. Nu avusese 
încredere în mâinile ei. 

Dar Jadis era o fată dulce şi blândă şi, cu timpul, pe 
când tabăra războinicului se mişca dintr-un loc în altul, 


bărbatul observă că tânăra se împrietenise cu celelalte 
femei din harem. Femeile o învăţară să împletească. 
Uneori, când nu avea loc o bătălie, războinicul o vedea pe 
Jadis în faţa cortului femeilor, tricotând ceva fără nicio 
formă. Războinicul se amuza ştiind că reputaţia valorienilor 
nu era nimic altceva decât un mit. Ce casnică era mica lui 
războinică! 

— Ce-i asta? întrebă el. 

— Este pentru tine, răspunse Jadis. O să-ţi placă, ai să 
vezi. Lucruşorul din lână se făcu din ce în ce mai mare în 
lunile care urmară şi deveni un fel de glumă între ei. 
Războinicul obişnuia să o întrebe dacă lucrul ei de mână 
avea să fie o şosetă, o tunică ori o manta. Răspunsul fetei 
era mereu acelaşi: 

— O să-ţi placă, ai să vezi. 

Într-o noapte, în cortul războinicului, la multă vreme 
după ce bărbatul nu o mai lega, omul se uită la fată. 

— Ştii ce bătălie va fi mâine? 

— Da, răspunse Jadis. 

Războinicul plănuia să lovească direct în inima Valoriei 
şi urma, cel mai probabil, să fie victorios. 

— Cred că mă urăşti pentru asta. 

— Nu. 

Răspunsul fetei îl emoţionă aşa de tare pe războinic, încât 
ochii i se umeziră de lacrimi. Voia să plângă, cu faţa lipită de 
pielea ei. Războinicul nu o credea. 

— Iubirea mea, zise fata. Aproape că am terminat darul 
pentru tine. Lasă-mă să împletesc aici lângă tine. O să-ţi 
aducă noroc mâine în luptă. 

Asta-l făcu pe războinic să râdă, căci nu-şi imagina cum 
s-ar fi aşteptat Jadis ca el să poarte grămada aia de lână, 
urâtă şi plină de noduri. Bărbatul se înveseli, amintindu-şi 
cât de devotată fusese fata lucrului ei jalnic. Şi ce dacă nu 
avea niciun pic de îndemânare? Era dovada ei de devoțiune. 

Războinicul ieşi în gura cortului şi dădu ordin să fie 
aduse ustensilele de tricotat ale fetei. 

Bărbatul puse obiectele pe pat şi se bucură iar de trupul 
ei. După aceea, Jadis se apucă de lucru lângă el. 
Războinicului i se făcu somn, legănat de clinchetul 
andrelelor. 

— Nu ai mai terminat? o necâji el. 


— Ba da. Chiar acum. 

— Dar ce e? 

— Nu vezi? Nu-ţi place? Vino mai aproape, iubirea mea. 
Războinicul o ascultă pe fată, iar Jadis îşi împlântă 
andrelele în gâtul lui. 

Moneda apăsa greu în palma lui Kestrel. Rămăsese fără 
respiraţie. 

Impăratul rosti: 

— Vorbeam mai devreme despre perioada în care ai fost 
ţinută captivă de Arin. 

— N-a fost nimic la fel. Fata-şi strânse degetele în jurul 
monedei. Eu nu sunt Jadis, adăugă. 

— Nu? Am auzit că guvernatorul e un bărbat atrăgător. 

— N-aş zice. 

La început, nici nu crezuse altceva. Ce nenorocire că nu 
descoperise adevărata faţă a lui Arin, ce dezastru devenise 
totul când înţelesese, în sfârşit, şi ce grozăvie că acum, 
când Arin nu mai era al ei, împăratul voia să-i cunoască 
secretele. 

— Nu a fost niciodată iubitul meu. Niciodată. 


Asta era adevărat. Tonul vocii ei sau felul în care 
strângea moneda pesemne că-l convinsese pe împărat. 

Răspunsul lui fu blând: 

— Te cred. Dar ce-ar fi dacă nu te-aş crede? Ar conta 
dacă sclavul a fost în patul tău? Oh, Kestrel. Nu te uita la 
mine aşa de şocată. Crezi că sunt vreun pudibond? Am auzit 
bârfele. Au ajuns la urechile tuturor. Împăratul se ridică şi 
se apropie de fată, bătând cu degetele în pumnul pe care 
Kestrel îl strânsese în jurul monedei: De aceea ai nevoie de 
Jadis. Acesta este un dar. Dacă cei din capitală cred că i-ai 
făcut favoruri guvernatorului din Herran, atunci dă-le de 
înţeles că totul a servit unui scop. Ai făcut o alegere când ai 
venit în faţa mea şi ai cerut independenţa Herranului. L-ai 
ales pe fiul meu. Ai ales cauza mea. Împăratul ridică din 
umeri, apoi continuă: Eu sunt un pragmatic. Nu aveam nicio 
dorinţă de a începe lupta cu Herranul când estul ne cheamă 
la el. Soluţia ta - noul statut de teritoriu independent al 
Herranului - a fost costisitoare politic în multe privinţe... 
Insă valoroasă în altele. Iar din punct de vedere militar, a 
fost o decizie necesară. Ba mai mult, armata mă iubeşte 
acum că fiica generalului se va căsători cu fiul meu. Eu cred 


că ne înţelegem bine unul pe celălalt, nu? Eu voi avea o 
fiică suficient de inteligentă ca să se ocupe de imperiu într- 
o bună zi, iar între timp pot să mă bazez pe buna-credinţă a 
soldaţilor tatălui ei. Tu te alegi cu coroana şi cu iertarea 
tuturor... indiscreţiilor din trecut. 

Kestrel îşi lăsă mâna în jos, cu pumnul desfăcut, dar nu 
suficient cât să lase moneda să-i scape. 

— Te rog să-mi dai pumnalul tău, Kestrel. Împăratul 
întinse palma deschisă. 

— Poftim? 

— Dă-mi pumnalul. Văzând că fata nu se clinteşte, 
împăratul adăugă: E prea simplu. Mireasa fiului meu 
trebuie să aibă unul mai ales. 

— Tata mi l-a dat. 

— Nu voi fi şi eu tatăl tău? 

Împăratul tocmai făcuse imposibil un refuz din partea 
lui Kestrel. Fata-şi trase de la brâu pumnalul pe care-l 
adora. Îşi apăsă degetul mare pe rubinul încastrat în 
plăseaua cuţitului şi încrustat cu sigiliul ei: ghearele unei 
păsări de pradă. Kestrel apăsă buricul degetului suficient 
de tare cât să o doară. Apoi îi întinse arma împăratului. 

Bărbatul aşeză pumnalul în sertarul în care se aflase 
moneda şi-l închise. O privi pe Kestrel. La şoldul 
împăratului lucea arma sa. Atinse linia aurită de pe fruntea 
fetei, semn că era femeie logodită. 

— Eşti loială imperiului, nu-i aşa? 

— Bineînţeles. 

Fata încercă să ignore teaca goală. 

— Bun. Şi ce a fost în trecut rămâne în trecut, nu? 

— Da. 

Împăratul părea mulţumit. 

— Nu vei arăta în niciun fel că nutreşti sentimente de 
simpatie faţă de Herran sau de guvernatorul lui. Dacă 
există aşa ceva, scapă de ele. Dacă nu, consecinţele vor fi 
pe măsură. Înţelegi? 

Înţelegea. Kestrel ştia acum că vizita ei la închisoare nu 
fusese un simplu test sau o lecţie, ci o avertizare pentru 
ceea ce-i aştepta pe aceia care încălcau voia împăratului. 


KESTREL AVEA CU EA MONEDA CU JADIS ORIUNDE 
mergea. Bănuţul se afla în buzunarul său în ziua în care-l 
găsi pe prinţ în camera ei de muzică. 

Kestrel fu surprinsă să-l vadă pe prinţul Verex şezând la 
o masă pe care erau înşirate piesele unui joc estic. Tânărul 
îşi aruncă privirea spre ea, apoi se uită la piesele din 
marmură. Obrajii prinţului se aprinseră şi începu să se 
joace cu un tun în miniatură. 

— Tărâmuri de Graniţă e un joc pentru doi, zise Kestrel. 

Mă aşteptai? 

— Nu. Prinţul puse jos piesa şi-şi încrucişă mâinile la 
piept. De ce te-aş aştepta? 

— Păi, asta e camera mea. 

Împăratul îi dăruise lui Kestrel un pian nou încă din 
primele ei zile la palat şi ceruse să fie instalat acolo, în 
aripa imperială, susţinând că acustica încăperii era 
excelentă. Afirmația nu era tocmai adevărată. În cameră se 
crea prea mult ecou, iar sunetul răsuna mai amplu decât 
era. Zidurile de piatră erau goale, iar mobila masivă. 
Rafturile nu erau decorate decât cu obiecte ce nu aveau 
nimic de-a face cu muzica: astrolabi, seturi de jocuri, un 
soldat din lut, telescoape strânse. 

— Camera ta, repetă Verex. Presupun că tot ce se află 
în palat poate fi al tău. Tata îţi dăruieşte tot imperiul. Poţi 
la fel de bine să pui stăpânire şi pe vechea mea cameră de 
joacă. 

Prinţul ridică din umerii încordaţi. 

Privirea lui Kestrel căzu din nou pe soldatul din lut. 
Observă vopseaua ciobită a figurinei şi locul privilegiat din 
centrul unui raft. Camera aceea era un loc rece şi deloc 


îmbietor pentru un copil. Kestrel îşi aminti că şi Verex îşi 
pierduse mama la o vârstă fragedă. 

Se aşeză în faţa prinţului. 

— Tatăl tău nu mi-a dat camera asta, zise ea. A sperat 
probabil că am putea să o împărţim şi să petrecem mai mult 
timp împreună. 

— Doar nu crezi una ca asta. 

— Dar iată-ne pe amândoi aici. 

— Tu nu ar trebui să fii aici. Am mituit-o pe una dintre 
cameristele tale. Mi-a zis că aveai de gând să-ţi petreci 
după-amiaza în bibliotecă. 

— Una dintre slugile mele îţi raportează ție? 

— S-ar părea că, în ciuda reputației de a fi foarte 
inteligentă, fata generalului crede că e imună la spionajul 
mărunt de la curte. Nu s-ar zice că e aşa de isteaţă, nu? 

— Cu siguranţă e mai isteaţă decât cineva care decide 
să dezvăluie faptul că a mituit-o pe una dintre cameristele 
ei. De ce nu-mi spui şi numele fetei, Verex, pentru ca 
greşeala să fie completă? 

Pentru o clipă, Kestrel crezu că prinţul avea să 
răstoarne masa, trimițând toate piesele pe jos. Apoi îşi dădu 
seama ce făcuse Verex cât timp şezuse singur în faţa jocului 
de Tărâmuri de Graniţă, la mare modă în rândul curtenilor. 
Piesele erau organizate ca pentru un începător. Verex 
exersase. 

Expresia rănită de pe chipul lui era mai grăitoare decât 
orice cuvânt. 

— Mă urăşiti, zise Kestrel. 

Verex se lăsă greu în fotoliu. Părul lui blond şi ciufulit îi 
căzu pe faţă şi el îşi frecă ochii precum cineva care se 
trezise prea devreme. 


— Ba nu. Urăsc toate astea. Verex arătă spre lucrurile 
din jur. Urăsc faptul că te foloseşti de mine ca să ajungi pe 
tron. Urăsc faptul că tata crede că e o idee grozavă. 

Kestrel atinse o piesă de joc. Era un cercetaş. 

— l-ai putea spune că nu doreşti să te căsătoreşti cu 
mine. 

— Oh, i-am spus. 

— Poate că niciunul dintre noi nu prea are de ales. 
Kestrel observă curiozitatea care se aprinse pe chipul lui şi- 
şi regretă imediat vorbele. Apropie cercetaşul de general şi 
spuse: Îmi place jocul ăsta. Mă face să mă gândesc că 


imperiul de est apreciază poveştile bune la fel de mult pe 
cât iubeşte războiul. 

Privirea lui Verex spunea că observase schimbarea 
bruscă de subiect. 

— Tărâmuri de Graniţă e un joc, nu o carte, comentă el. 

— Ar putea fi ca o carte, dacă ar exista posibilităţi 
mereu schimbătoare pentru finaluri diferite, iar personajele 
ar putea face alte şi alte alegeri neaşteptate. Tărâmuri de 
Graniţă mai e şi un joc înşelător. Face jucătorul să creadă 
că ştie povestea oponentului. De exemplu, ce se întâmplă cu 
un jucător neexperimentat, începătorul care nu observă 
capcanele ce i se întind. 

Expresia lui Verex se mai îmblânzise, şi Kestrel aranjă 
piesele de Tărâmuri de Graniţă în poziţie iniţială şi le mută 
în diverse feluri, explicându-i lui Verex cum un începător ar 
putea câştiga jocul lăsându-se intenţionat pradă unei 
capcane doar ca să pună la cale o cursă proprie. Când 
generalul verde îl dărâmă în cele din urmă pe cel roşu, 
Kestrel zise: 

— Am putea exersa împreună. 


Ochii mari ai lui Verex sclipiră deodată. 

— Şi prin „a exersa" vrei de fapt să zici că ai să mă 
înveţi. 

— Prietenii joacă asemenea jocuri între ei tot timpul 
fără a se gândi că exersează sau că învaţă, că vor câştiga 
ori vor învinge. 

— Prietenii. 

— Nu am prea mulţi. _ 

Kestrel avea o singură prietenă. [i era un dor teribil de 
Jess. Fata se mutase în insulele de sud cu familia ei, din 
motive de sănătate. În trecut, Jess îşi petrecea timpul într-o 
casă micuță pe care o avea familia ei pe malul mării, pe 
coasta caldă, sudică a Herranului, însă Edictul Solstiţiului 
de larnă ordona ca toţi coloniştii valorieni să-şi cedeze 
proprietăţile din Herran. Coloniştii fuseseră despăgubiţi de 
împărat, iar părinţii lui Jess cumpăraseră o nouă casă în 
insule. Însă Kestrel citea dorul de casă în scrisorile fetei. 
Kestrel îi răspundea şi ea. Cele două prietene îşi scriau des, 
însă scrisorile nu erau suficiente. 

Verex împinse generalul roşu căzut cu cel verde, 
ascultând pocnetul mărunt al marmurei pe marmură. 

— Am putea fi prieteni, dacă îmi vei explica de ce tu nu-i 


spui tatălui meu că nu mă doreşti de soţ. 

Însă Kestrel nu-i putea explica. 

— Tu nu mă vrei, zise Verex. 

Pe Kestrel nu o lăsa inima să mintă. 

— Ai spus că nu ai de ales, continuă el. Ce-ai vrut să 
zici? 

— Nimic. Vreau cu adevărat să mă căsătoresc cu tine. 
Verex se înfurie iar. 

— Atunci hai să vedem care-ţi sunt motivele, spuse şi 
începu să le enumere pe degete. Vrei imperiul şi un soţ pe 
care-l poţi manipula la fel de uşor ca pe piesele astea de 
joc. 

— Nu, răspunse Kestrel. 

Pe de o altă parte, de ce nu ar fi crezut Verex în 
imaginea pe care şi-o crease despre ea: însetată de putere 
şi lipsită de inimă? Doar asta credea şi Arin. 

— Vrei să te distrezi. Astfel încât, la balul nostru de 
logodnă, să mă poţi privi pierzând jocul de Tărâmuri de 
Graniţă în timp ce toţi nobilii şi guvernatorii din colonii vor 
râde cu tine. 

— Bal? Toţi guvernatorii? Eşti sigur? Nu mi-a pomenit 
nimeni nimic despre aşa ceva. 

— Tata îţi zice tot. 

— Ba nu. Jur, nu am ştiut nimic de bal. 

— Deci se joacă şi cu tine. Tata e un om cu două feţe, 
Kestrel. Dacă tu crezi că te adoră, ar trebui să te gândeşti 
mai bine. 

Kestrel îşi aruncă mâinile în sus. 

— Eşti imposibil. Nu mă poţi învinui pe mine că 
împăratul mă preferă şi să susţii în acelaşi timp că nu sunt 
altceva decât o jucărie pentru el. 

Kestrel se ridică şi se îndreptă spre uşă, căci vedea că 
scurtul moment de linişte dintre ei se şi risipise, iar mintea 
ei o luase iar din loc. Un bal de logodnă. Cu toţi 
guvernatorii. Arin venea. Arin avea să fie acolo. 

— Mă întreb de ce nu te-a anunţat tata, zise Verex. 
Poate că a vrut să te ia prin surprindere, ca să vadă exact 
ce este între tine şi noul guvernator al Herranului? 


Kestrel se opri şi se întoarse. 
— Nu e nimic între noi. 
— Am văzut moneda cu Jadis. Am auzit bârfele. El a fost 


sclavul tău preferat înainte de revoltă. Te-ai luptat într-un 
duel pentru el. 

Ea întinse mâna să se sprijine de un raft, ca să nu-şi 
piardă echilibrul. Simţea că avea să se prâăbuşească. 


Ştiu de ce te căsătoreşti cu mine, Kestrel. O faci pentru 
ca toată lumea să uite că după revoltă, pe tine nu te-a 
întemnițat nimeni, spre deosebire de toţi ceilalţi valorieni 
din Herran. Ai fost cu totul specială, nu? Pentru că erai a 
lui. Toată lumea ştie ce erai. 


Ameţeala îi trecu lui Kestrel. Înşfăcă soldatul de lut de 
pe raft. 


Văzu imediat pe chipul lui că ea ţinea ceva ce prinţul 
preţuia. 

Ar fi putut să zdrobească jucăria, să o trântească la 
pământ. Putea să-l distrugă pe Verex la fel cum îl distrusese 
tatăl lui. 


Aşa cum Kestrel îşi distrusese propria inimă. Fata simţi 
deodată piesele acelea sparte ale inimii ei, de parcă iubirea 
ar fi fost un obiect, ceva la fel de fragil ca un ou cu coaja de 
un roz imposibil de gingaş. Văzu înăuntru gălbenuşul 
sângeriu zdruncinat. Simţi aşchiile cojii înţepându-i gâtlejul 
şi plămânii. 

Kestrel aşeză soldatul la loc pe raft şi se asigură că 
vocea îi era limpede atunci când îi adresă prinţului ultimele 
cuvinte înainte de a ieşi din cameră: 


Dacă nu vrei să-mi fii prieten, atunci vei regreta că-mi 
eşti duşman. 

Kestrel se retrase în apartamentul ei şi-şi trimise 
cameristele la alte treburi. Acum nu mai avea încredere în 
niciuna dintre ele. Apoi se aşeză lângă o fereastră mică, 
prin care se strecura lumina slabă. Moneda cu Jadis părea 
ştearsă în palma ei. 

Acesta-i anul banilor, îşi aminti ea. Într-adevăr, plănuise 
să meargă în bibliotecă mai devreme, exact aşa cum îl 
informase pe Verex una dintre cameristele ei. Sperase să 
poată citi despre zeii herrani, dar se răzgândise. În 
bibliotecă se găsea un număr neînsemnat de volume; 
încăperea servea mai mult ca loc de întâlnire pentru 
curtenii ce se. strângeau uneori pentru a bea o ceaşcă de 
ceai sau pentru ofiţerii care consultau câte una dintre miile 
de hărţi. Biblioteca ar fi fost ideală dacă ea ar fi dorit să 


studieze vreo hartă sau să socializeze... sau dacă ar fi vrut 
să o vadă cei de la curte citind cărţi herrani. Astfel, se 
întorsese din faţa uşilor masive ale bibliotecii. 

Acum, Kestrel se ghemui în fotoliul din catifea, 
încercând să se concentreze la cuvintele conversaţiei 
purtate cu Verex şi nu la resentimentele ce păreau să 
transpară în urma ei. Fata întoarse moneda o dată şi încă o 
dată. Împăratul. Jadis. Impăratul. Jadis. £ un om cu două 
fețe, zisese Verex despre tatăl său. Kestrel se gândi la 
sintagma aceea în timp ce studie ambele feţe ale monedei. 
Cu două feţe: expresia arunca un cârlig în puţul întunecat 
al memoriei ei şi se agăţă de ceva. 

Herranii credeau că un anume zeu nu era stăpânul unui 
singur lucru, ci al unui întreg domeniu de idei asociate lui, 
de acţiuni şi obiecte. Zeul stelelor era, sigur, zeul stelelor, 
dar şi al accidentelor, al frumuseţii şi al dezastrelor. Zeul 
sufletelor... Kestrel înghiţi dureros amintindu-şi-l pe Arin 
cum îl invoca pe zeul acela, ce stăpânea iubirea. Sufletul 
meu e al tău, spusese el. Stii că îți aparţine. Chipul lui 
fusese aşa de deschis, de sincer. Ba chiar speriat de ceea ce 
spunea. Kestrel fusese şi ea înspăimântată de cuvintele lui, 
ce dăduseră glas propriilor ei trăiri. 

Chiar şi acum o speriau. 

Moneda. Kestrel se strădui să se concentreze la monedă. 
Zeul banilor era înşelător, îşi amintea ea acum. Zeul acesta 
avea două feţe, ca şi bucăţica de aur din palma ei. Uneori era 
bărbat, alteori femeie. Stăpâneşte vânzarea şi cumpărarea, îi 
povestise Enai, ceea ce inseamnă că stăpâneşte negocierile. Şi 
lucrurile ascunse. Nu poți zări ambele feţe ale unei monede în 
acelaşi timp, nu-i aşa, copilă? Zeul banilor păstrează 
întotdeauna un secret. 

Zeul banilor era şi zeul spionilor. 


ARIN ÎŞI AMINTI. 

La început îi fusese ușor să fie spionul Coţcarului. 

— În tine am cea mai mare încredere, îi murmurase la 
ureche conducătorul revoltei după ce-l vânduse fiicei 
generalului. Tu eşti adjunctul meu, flăcăule, şi, între noi fie 
vorba, îi vom îngenunchea pe valorieni. 

Totul mersese ca uns. Cu excepţia... 

Cu excepţia faptului că fata generalului devenise 
interesată de Arin. Era o oportunitate servită de zeii înşişi, 
însă chiar şi în acele prime zile ca sclav, Arin intuise - în 
mod inconfortabil, la fel ca o durere surdă, electrică, la fel 
ca scânteile ce pocnesc când îţi scoţi hainele iarna - că 
interesul ei avea să ducă la pierzania lui. 

lar Arin era Arin: îşi forţase norocul, aşa cum tăcea 
întotdeauna. 

Obiceiul ăsta prost se înrăutăţise când o întâlnise pe ea. 
Zicea lucruri pe care n-ar fi trebuit să le spună. Incălca 
regulile, iar ea îl privea tăcând-o şi nu spunea mai nimic 
despre aceste încălcări. 

Şi asta, decisese Arin, era pentru că nu-i păsa ce făcea 
el. Apoi fusese cuprins de un impuls periculos, ale cărui 
riscuri ar fi trebuit să le vadă - chiar le-ar fi văzut dacă ar fi 
fost capabil să recunoască faţă de sine însuşi ce anume îl 
făcea să vrea să o scuture pe Kestrel, să o trezească, deşi 
ochii fetei erau deschişi. 

De ce i-ar fi păsat ei de ceea ce făcea un sclav? Arin 
avea să o facă să-i pese. 


Arin îşi aminti. 
Îşi aminti cum nu putea dormi noaptea în colibele 


sclavilor din cauza muzicii ce-şi croia cale prin beznă, 
plutind deasupra domeniului, dinspre vilă, acolo unde fata 
cânta şi tot cânta, fără să-i pese că Arin era obosit, pentru 
că ea nu ştia că era obosit, pentru că nu se gândea deloc la 
el. 

Arin fusese biciuit de către administratorul valorian 
pentru o greşeală măruntă. A doua zi, Kestrel îi ordonase să 
o însoţească la o petrecere. Mândru, Arin strânsese din 
dinţi în faţa durerii ce-l seca la fiecare mişcare. Dungile 
arzătoare de pe spatele lui se deschiseră şi sângerară iar. 
Kestrel nu avea să observe, el n-avea de gând să o lase să 
observe şi să-i dea satisfacţie. 

Şi totuşi, Arin era curios să ştie dacă ea auzise măcar 
de biciuire. Privirea lui îi scrută chipul, dar nu citi pe faţa ei 
niciun pic de stânjeneală. 

Kestrel nu ştia. Arin era sigur că şi-ar fi dat seama. Vina 
era o emoție pe care Kestrel nu ştia cum să o ascundă. 

Departe de el, aşezată pe un divan din brocart, ţinând o 
farfurioară şi ceaşca de ceai, Kestrel îşi dezlipi privirea de 
la el, se întoarse spre un lord şi râse la ceva ce spusese 
acesta. 

Inocenta ei era înnebunitoare. 

Kestrel ar fi trebuit să ştie. Ar fi trebuit să afle ce făcuse 
administratorul. Ar fi trebuit să fie conştientă că era doar 
vina ei, indiferent dacă dăduse ori nu ordinul, dacă ştia ce 
se întâmplase sau nu. Inocentă? Ea? Niciodată. 

Arin îşi trase şi mai sus gulerul înalt al cămăşii, ca să 
ascundă o rană ce i se întinsese ca un şarpe pe gât. 

Nu voia ca ea să ştie. 

Nu voia ca ea să vadă. 

Dar: 

Uită-te la mine, se pomeni el gândind furios. Vită-te la 
mine. 

Kestrel îşi ridică ochii şi-l privi. 


Amintirile erau ciudate, ca o reţea de urme de bici, 
suprapunându-se una peste cealaltă, lăsând dâre 
arzătoare care poate că ar fi semănat cu un model 
raţional dacă nu ar fi fost atât de evident că fuseseră 
lăsate de o mână sălbatică, ce nu cunoştea măsură. 
Urmele erau aprinse de emoţii. 

Arin ardea, înţepat de mii de ace. 


— Arin, zise Tensen, în timpul întâlnirii lor cu 
trezorierul herrani, care părea chiar mai mohorât decât 
de obicei, unde-ţi umblă mintea? N-ai auzit nimic din ce 
am spus. 

— Repetă. 

— Împăratul a pus să fie bătută o nouă monedă, ca să 
sărbătorească logodna. 

Arin nu voia să audă nimic despre logodnă. 


— Cred că ar trebui să o vezi, zise Tensen. 


Arin luă moneda şi nu-şi dădu seama de ce credea 
Tensen că ar fi trebuit să o vadă. 

Tensen îi spuse povestea lui Jadis. Arin scăpă 
moneda. 

Îşi amintea. 

Îşi amintea când se schimbase. 

O văzu pe Kestrel dăruind o floare unui copil pe care toţi 
ceilalţi îl ignorau. O urmări pierzând voioasă un joc de cărţi în 
faţa unei bătrâne valoriene de care lumea râdea, fără a se mai 
obosi măcar să-şi ascundă batjocura, pentru că, spuneau ei, 
era prea senilă ca să mai înţeleagă. N 

Arin stătuse în spatele lui Kestrel în timpul acelui joc. Li 
vāzuse cărțile bune. 

Îi văzuse sinceritatea față de el. I-o oferise ca pe o cupă de 
apă limpede pe care Arin o băuse până la fund. 

Lacrimile ei, lucind în beznă. 

Mintea ei aprigă: o creatură suavă, dar cu gheare ascuțite 
şi bătăioasă. 

Arin o văzu pe Kestrel păşind între el şi pedeapsă ca şi 
cum nu ar fi însemnat nimic, în loc să însemne totul. 

— Arin? răsună vocea lui Tensen, de dincolo de 
amintiri. Arin îşi aduse aminte de zilele dezolante de 
după plecarea ei, după ce Kestrel îi dăduse decretul ce 
proclama Herranul teritoriu independent şi îi spusese 
despre logodna ei. 

„Felicită-mă”, îi ceruse ea. Arin nu o crezuse. O 
implorase. Ea nu-i dăduse ascultare. „,Oh, Arin”, îi zisese 
Sarsine în perioada ce urmase, în care el refuzase să 
părăsească încăperile unde trăise Kestrel. „La ce te-ai 
aşteptat?” 

Durere. La asta se rezumase totul. 

— Arin, zise iar Tensen, iar Arin nu mai putu să-l 


ignore. Pentru ultima dată, ai de gând să mergi sau nu în 
capitală? 


OFICIALII ȘI NOBILII ÎNCEPUSERĂ SĂ SOSEASCĂ în 
capitală, pregătindu-se de bal. În fiecare zi, în grajdurile 
imperiale erau aduse alte şi alte perechi de cai minunati, 
şchiopătând din cauza călătoriei grele pe drumurile 
îngheţate de gerul iernii. 

Deşi Kestrel subliniase dificultăţile create invitaţilor de 
călătoria întreprinsă pe timp de iarnă, împăratul păruse să 
considere observaţia ei ca fiind lipsită de importanţă. Îi 
invitase, aşadar trebuiau să vină. În apartamentele pentru 
musafiri ale palatului, ce urmau a fi ocupate ceva vreme, 
fură aprinse focuri: după bal aveau să se ţină petreceri şi 
evenimente până la nuntă. 

Intr-o după-amiază, Kestrel luă o trăsură şi traversă oraşul 
până în port, având alături de ea pe una dintre însoţitoare, 
care tremura de frig. Nu exista niciun motiv pentru care 
această fată să nu fi fost tocmai cea mituită de Verex, însă 
Kestrel aşezase blănuri pe genunchii amândurora şi o încuraja 
să-şi apropie picioarele de cărămida fierbinte de pe podeaua 
trăsurii. 

Înaintau lent prin oraş. Drumurile erau abrupte şi 
înguste, făcute mai puţin pentru a servi populaţiei şi mai 
mult cu scopul de a încetini înaintarea duşmanului spre 
pantele ce duceau la palat. 5 

Nu sosise nicio navă nouă. În orice caz, Kestrel nu ar fi 
trebuit să aştepte una herrani. Era sezonul furtunilor verzi. 
Nicio persoană întreagă la minte nu ar fi navigat între 
peninsula Herran şi capitală. 

Vântul din golf muşca din buzele lui Kestrel. 

— Ce căutăm noi aici? întrebă camerista, clănţănind din 
dinţi. 


Kestrel n-ar fi putut spune că era în căutarea navei 
care-l adusese pe Arin. Era destul de târziu pentru el să 
pornească în călătoria mai lungă, dar mai sigură prin 
trecătoarea din munţi ce fusese eliberată după tratatul 
încheiat cu Herran. Balul urma să aibă loc la finalul 
săptămânii. Majoritatea invitaţilor sosiseră deja, dar nu şi 
Arin. 

— Nimic, răspunse Kestrel. Am vrut să admir peisajul. 


Fata clipi: acesta era singurul semn de enervare pentru 
că fusese târâtă până în port. Insă Kestrel nu avea voie să 
se deplaseze fără însoțitor. Primise sute de cadouri de 
logodnă - un toc făcut din fildeşul unei balene cu colţi, un 
zar din rubin, de la un lord din colonii care auzise despre 
pasiunea lui Kestrel pentru jocuri, ba chiar şi o tiară 
pliabilă, pentru călătorii... Lista darurilor frumoase era una 
lungă, dar Kestrel le-ar fi dat bucuroasă pe toate în 
schimbul unei singure ore de singurătate în afara palatului. 

— Hai să mergem, zise ea, fără a se mai întoarce spre 
port. 


Kestrel lua cina cu senatorii. Peste marginea paharului 
de vin, îl privea pe şeful Senatului, care arăta ciudat de 
bronzat pentru anotimpul rece, cum îi şoptea ceva 
împăratului. 

De ce trăgeai cu urechea la uşile în spatele cărora avea loc 
o Întâlnire privată între împărat şi şeful Senatului? îşi aminti 
cum îl întrebase căpitanul gărzilor pe Thrynne. 

Deodată, lui Kestrel i se pāru că paharul ei nu era plin 
cu vin, ci cu sânge. 

Împăratul îşi ridică privirea şi o surprinse pe Kestrel 
uitându-se la el şi la şeful Senatului. Împăratul ridică o 
sprânceană. 

Kestrel îşi întoarse privirea. Bău vinul până la fund. 


Tatăl ei trimisese o scrisoare în care-şi scuza absenţa. 
Nu putea ajunge la bal. Era ocupat să lupte la graniţa cu 
câmpiile de est. Îmi pare rău, scria generalul Trajan, dar 
am primit ordine. 

Kestrel nu mai citi a doua oară rândurile puţine şi 
negre. În schimb, fixă cu privirea tot spaţiul gol lăsat pe 
acea singură foaie de hârtie. Albul său îi ardea ochii. 
Kestrel lăsă scrisoarea să cadă. 


Nici nu-i trecuse prin cap că propriul ei tată ar fi putut 
să nu vină - până în momentul în care avusese scrisoarea în 
mâini şi o desfăcuse. 

Ce speranţă orbitoare! Ce dezamăgire cumplită! Ar fi 
trebuit să ştie. 

Îşi aminti acum ultimul cuvânt al scrisorii: ordine. 
Kestrel se întrebă cât de departe mergea ascultarea pe care 
o dădea tatăl ei împăratului. Ce ar fi făcut generalul în 
celula lui Thrynne? Oare cuțitul lui ar fi tăiat la fel de uşor 
ca al căpitanului, sau chiar mai rău? Ori poate deloc? 

Dar când Kestrel se gândea la tatăl ei şi şi-l imagina în 
rolul căpitanului, Thrynne nu se afla în temniţă. Ea era cea 
încătuşată. Ce căutai tu să negociezi viața unui sclav cu 
împăratul? întreba generalul. 

Kestrel îşi scutură capul şi din minte îi dispăru imaginea 
închisorii sau a tatălui ei. Privea pe o fereastră, într-una din 
camerele care dădeau spre grădina interioară a palatului, 
cu faţa la barbacana pe unde puteau pătrunde vizitatorii. 

Îşi aşeză palma pe geam şi topi gheaţa. Poarta turnului 
era închisă. 

Vino de la fereastră, îl auzi pe general ordonându-i. Ea 
rămase unde era. Sticla se aburi. 

„Nu“ nu mai există, Kestrel. Nu există decât „da". 


Vederea se înceţoşase. 


Kestrel plecă de la fereastră. Oricum nu era nimic de 
văzut. 


Zilele se scurseră una câte una. 

La curte avu loc un spectacol, cu un cântăreţ herrani. 
Vocea lui era acceptabilă, însă mai înaltă decât a lui Arin. 
Mai subţire. Kestrel se înfurie de felul în care glasul acela 
necunoscut abia reuşea să atingă registrul lui Arin. Muzica 
era inferioară, încâlcită. Nu avea nimic din puterea şi 
elasticitatea mlădioasă a vocii lui Arin. 

Kestrel păstrase cu sfinţenie amintirea cântecului lui Arin. 
Era ca mierea în stupul inimii ei. Pe când spectacolul continua, 
Kestrel începu să se îngrijoreze că muzica pe care o auzea 
acum avea să înlocuiască amintirea vocii lui Arin. El n-avea să- 
i mai cânte niciodată. Ce-ar fi fost dacă mai târziu nici nu ar 
mai fi reuşit să-şi amintească faptul că-i cântase odată? Fata-şi 
prinse degetele de marginea scaunului şi strânse tare. 


Spectacolul luă în cele din urmă sfârşit. Audienţa 
întâmpină tăcerea cântăreţului cu o tăcere încă şi mai 
profundă. Nu aplaudă nimeni - nu pentru că ar fi judecat 
calitatea muzicii, găsind-o nesatisfăcătoare, ci pentru că nu 
vedeau de ce ar fi aplaudat un sclav, chiar dacă-şi aminteau 
că herranii îşi recâştigaseră drepturile. Iar Kestrel, care nu 
uitase niciodată cine era şi cine nu era acel om, nu avu 
nicio clipă intenţia să aplaude. 


Chiar şi muzica ei îndrăgită îi ridica probleme. Pianul 
nu mai reuşea să o mângâie, iar atunci când îi oferea pace, 
liniştea se dovedea a fi scurtă şi înşelătoare. Kestrel începu 
să improvizeze, încercând să facă melodia cât mai dificilă. 
Însă notele se îmbrânciră unele pe altele, se împletiră, 
lăsând spaţii pe care ea nu le mai putea umple. 

Nu era o improvizație. Improvizaţiile erau pentru solişti. 
Acela era un duet. 

Nu, nu chiar un duet... ci doar o jumătate. Kestrel trânti 
capacul peste clape. 


Kestrel inventase o nouă versiune a jocului Mușcă şi 
Înţeapă, pentru o singură persoană. Juca cu o fantomă. Juca 
împotriva ei înseşi. Cimitirul de oase - teancul de plăcuţe 
lăsate pe masă după ce fiecare jucător îşi trăgea mâna - se 
micşoră până ce toate piesele rămaseră cu faţa în sus, ca un 
adevăr final pe care Kestrel ar fi trebuit să fie capabilă să-l 
decodeze. Tigrul îşi dezvelise dinţii. Păianjenul îşi ţesea pânza. 
Şoarecele, peştele-piatră, vipera, viespea... gravurile negre de 
pe plăcuţele de fildeş deveniră deodată clare, apoi se 
înceţoşară în faţa ochilor ei. 

Kestrel amestecă piesele şi încercă iar. 


Kestrel o invitase pe Jess la bal. Scrisoarea o implora 
practic pe Jess să vină. In scurt timp sosi şi răspunsul fetei: 
normal că avea să fie prezentă. Jess îi promitea că avea să 
stea cu Kestrel cel puţin o săptămână. Kestrel se simţi 
teribil de uşurată. 

Insă uşurarea nu dură prea mult. 


Kestrel bea ceai în saloanele palatului alături de fiicele şi 
fiii ofiţerilor de rang înalt. Mânca aperitive aranjate pe 


bucățele de pâine albă, care aveau un gust oribil din cauza 
cretei care îi dădea culoarea. Kestrel îşi spunea că gâtul îi era 
uscat şi strâns din cauza pâinii şi nu a dezamăgirii, tot mai 
mare cu fiecare zi ce trecea fără a-l aduce cu ea pe Arin. 


În ultima dimineaţă de dinaintea balului, când cei care 
urmăreau starea vremii la palat anunţară că o furtună ce se 
apropia dinspre munţi avea să blocheze trecătoarea spre 
Herran cu zăpadă înaintea de sfârşitul zilei, Kestrel se afla 
pe un piedestal, în timp ce croitoreasa ei fixa cu ace o 
aplicaţie din dantelă cu fir de argint pe rochia de bal. 

Era ultimul retuş. Kestrel privi în jos, la valurile de 
material. Culoarea satinului era incertă. Uneori semăna cu 
o perlă scoasă din scoica ei. Apoi lumina dinspre fereastră 
se stingea şi rochia devenea întunecată, plină de umbre. 

Kestrel obosise să-şi petreacă atâtea ore pe piedestalul 
croitoresei, obosise să se gândească la toţi acei ochi care 
aveau să o urmărească atunci când va intra în sala de bal, 
la toate bârfele ce făceau înconjurul palatului cu privire la 
detalii atât de minuţioase precum rochia ei. Kestrel auzise 
chiar că unii puseseră pariuri. In funcţie de rochia ei, unii 
aveau să câştige averi, în timp ce alţii aveau să şi le piardă 
pe ale lor. 

Kestrel îşi ridică ochii de la rochie ca să privească norii 
grei de zăpadă ce se strângeau pe cer. Se uita ca şi cum 
fereastra ar fi fost ultima ei portiţă de scăpare, iar fiecare 
nor o piatră în zidul care să o blocheze. 

Croitoreasa era herrani. Femeia fusese eliberată alături 
de ceilalţi de-un neam cu ea când împăratul semnase 
edictul, în urmă cu două Juni. Kestrel habar nu avea de ce 
rămăsese Deliah în capitală în loc să:se întoarcă în Herran. 
Nu o întrebase niciodată, iar Deliah vorbea foarte rar. Şi în 
acea zi fusese tăcută - la început. Prindea acele în tăcere şi 
cu precizie, însă ochii ei cenuşii se îndreptară la un moment 
în sus, privind direct la Kestrel. 

Kestrel citi curiozitatea în felul în care privirea femeii 
întârzia asupra chipului ei. In ea se citea aşteptarea, o 
întrebare. 

— Ce este, Deliah? 

— Nu ai auzit? 

— Ce să aud? 

Deliah se jucă cu tivul. 


— A sosit reprezentantul herrani. 

— Cum? 

— A sosit în dimineaţa asta, pe cal. A traversat 
trecătoarea în ultima clipă. 

— Scoate-mi rochia. 

— Dar nu am terminat, milady. 

— Scoate-o. 

— Doar câteva... 

Kestrel îşi smulse materialul de pe umeri. Ignoră ţipătul 
mărunt al lui Deliah, înţepăturile acelor şi zornăiturile 
firave ale boldurilor răspândite pe podeaua de piatră. 
Kestrel se dezbrăcă, îşi trase hainele de zi şi dădu fuga spre 
uşă. 


REPREZENTANTUL AŞTEPTA ÎN SALONUL DE 
PRIMIRE, o figură singuratică, pierdută în camera vastă şi 
boltită. Omul era un herrani în vârstă; trupul lui firav se 
sprijinea greoi într-un toiag. 

Kestrel şovăi. Încetini pasul. Nu se putea abţine să nu 
privească peste umărul bărbatului, căutându-l din privire pe 
Arin. 

El nu se afla acolo. 

— Am crezut că vremurile barbare ale imperiului 
valorian s-au dus de mult, zise omul sec. 

— Cum? întrebă Kestrel. 

— Eşti desculţă. 

Ea privi în jos şi abia atunci realiză că îi îngheţau 
picioarele, că uitase de existenţa pantofilor când ieşise din 
camera de probă şi alergase pe holurile palatului, în văzul 
tuturor curtenilor şi al gărzilor care păzeau salonul de 
recepţie. 

— Cine eşti? vru să ştie Kestrel. 

— Tensen, ministrul herrani al agriculturii. 

— Şi guvernatorul? Unde e? 

— Nu vine. 

— Nu... Kestrel îşi apăsă fruntea cu palma. Împăratul a 
trimis o invitație, spuse ea. La o ceremonie oficială. Iar Arin 
refuză? 

Furia i se aduna ca un ghem, strat peste strat, ca şi 
rochia de bal de pe ea - era furioasă pe Arin, pe felul în 
care se condamna singur la o moarte politică. 

Kestrel era furioasă pe ea însăşi. Pe picioarele ei goale, 
pe felul în care erau o dovadă - dovada pură, nudă, rece -a 
speranţei sale, a nevoii de a vedea un om pe care ar fi 


trebuit să-l uite. 

Arin nu venise. 

— Am parte de privirea asta dezamăgită tot timpul, 
spuse Tensen pe un ton voios. Nimeni nu e încântat să-l 
întâlnească pe ministrul agriculturii. 

Kestrel se concentră în cele din urmă la chipul omului. 
Ochii lui verzi erau mici, dar isteţi, iar pielea lui brăzdată 
de riduri părea mai smeadă ca a ei. 

— Mi-ai scris. 

Vocea fetei suna încordată. 

— Mi-ai spus că avem multe de discutat. 

— Oh, da 

Tensen flutură neglijent din mână. Lumina lămpii făcea 
să strălucească inelul simplu de aur pe care îl purta. 

— Ar trebui să vorbim despre recolta de nuci. Dar mai 
târziu. 

Ochii lui lunecară încet spre soldaţii valorieni aliniaţi 
de-a lungul zidurilor, apoi întâlniră privirea lui Kestrel şi 
râămaseră fixaţi asupra ei. 

— Mi-ar fi de folos câteva păreri în legătură cu nişte 
treburi ce privesc Herranul. Dar sunt un om bătrân, milady, 
şi mă dor toate de la călărit. Cred că mi-ar prii puţină 
odihnă în intimitatea camerei mele. Ai putea să-mi arăţi 
unde se află? 


Kestrel înţelese mesajul. Nu era oarbă să nu vadă felul 
în care bărbatul îi arătase că discuţia lor ar fi putut fi 
ascultată şi nici surdă să nu audă invitaţia lui codată de a 
vorbi mai deschis în apartamentul lui. Însă Kestrel se lupta 
cu nodul din gât, aşa că răspunse doar: 

— A fost grea călătoria? 

— Da. 

— Şi zăpada. Ninge deja? 

— Da, milady. 

— Trecătoarea se va închide. 

— Da, zise Tensen domol, înţelegându-i dezamăgirea. 
Kestrel îşi dădu seama că omul pricepuse acea notă oribilă din 
vocea ei şi că o recunoscuse a fi tonul cuiva care se lupta cu 
lacrimile. 

— Aşa cum ne aşteptam, adăugă el. 

Însă Kestrel nu se aşteptase la asta: la speranţa stupidă 
şi crudă ce-i pedepsea pe cei care aşteptau persoane deja 


pierdute. La ce bun? 

Nu servea la nimic. 

Aparent, şi Arin ştia asta. O ştia mai bine ca ea, căci 
altfel speranţa lui, egală cu a ei, l-ar fi condus acolo. 

Kestrel îşi îndreptă spatele. 

— Îţi poţi găsi camerele şi singur, domnule ministru 
Hensen. Am alte lucruri mai importante de făcut. 

Fata ieşi cu paşi mari din salon. Marmura străbătută de 
nervuri era rece sub picioarele ei: un lac îngheţat, străbătut 
de fisuri de care lui Kestrel nu-i păsa. 

Plecă. Nu-i păsa. Deloc. 


Jess aranjă rochia de bal a lui Kestrel, se dădu înapoi, 
îşi lăsă capul într-o parte şi o privi cu atenţie. 

— Eşti agitată, nu-i aşa? întrebă Jess. Pari crispată. 

— Nu am dormit bine azi-noapte. 


Era adevărat. Kestrel îi ceruse lui Jess să vină mai 
devreme din casa din oraş şi să-şi petreacă noaptea de 
dinaintea balului în camerele ei din palat. 

Kestrel şi Jess împărţiseră patul aşa cum făceau uneori pe 
când erau copile, în Herran, şi vorbiseră până când tot uleiul 
din lampă arsese. 

— Ai sforăit, zise Kestrel. 

— Ba nu. 

— Ba da. Ai sforăit aşa de tare, că mi s-au plâns şi oamenii 
din vis. 

Jess râse şi Kestrel se bucură că minciuna ei nevinovată 
fusese crezută. Râsul îndulci chipul lui Jess şi-i umplu golurile 
din obraji, atrăgând atenţia de la cearcănele întunecate de sub 
ochii ei căprui. Jess nu mai arătase bine de când fusese 
otrăvită în seara revoluţiei herrani. 

— Am ceva pentru tine, zise Jess, deschizând cufărul şi 
scoțând o legăturică de catifea. E un cadou de logodnă, 
adăugă în timp ce desfăcea pachetul. L-am făcut pentru tine. 

În catifea era înfăşurat un colier din flori înşirate pe o 
panglică neagră. Petalele mari, deschise, erau făcute din 
fărâme mătuite de sticlă de chihlimbar şi rotocoale delicate de 
corn. Culorile erau estompate, dar mărimea florilor şi felul în 
care erau înşirate le făceau să pară aproape sălbatice. 

Jess legă panglica în jurul gâtului lui Kestrel. Florile se 
loviră, clincănind, una de alta şi se aşezară pe corsetul rochiei. 


— E frumos, zise Kestrel. Jess aranjă colierul. 

— Înţeleg de ce eşti tulburată. 

Zăngănitul florilor se opri. Kestrel îşi dădu seama că-şi 
tinea respiraţia. 

— N-ar trebui să spun asta, zise Jess. 

Ochii ei îi întâlniră pe ai lui Kestrel. Privirea era directă, 
neînduplecată. 

— Urăsc faptul că te căsătoreşti cu cineva din familia 
imperială. Urăsc faptul că ai să ieşi din camera asta şi ai să te 
prezinţi la balul de logodnă. Cu prinţul. Tu ar trebui să fii sora 
mea. Al trebui să fii soţia lui Ronan. 


Kestrel nu-l mai văzuse pe Ronan din noaptea Revoluţiei 
Fulgilor de Nea. Ea îi scrisese, apoi arsese toate scrisorile. [i 
trimisese o invitaţie de a veni la curte, dar invitaţia fusese 
ignorată. Jess îi spusese că Ronan se afla acum în oraş. Se 
înhăitase cu nişte tineri rebeli. Apoi Jess refuză să mai 
vorbească, iar Kestrel, care-l iubise pe Ronan atât cât fusese 
capabilă să iubească şi care-i ducea dorul, nu mai îndrăzni să 
întrebe nimic. 

Încet, Kestrel îi zise lui Jess: 

— i-am mai spus. Împăratul mi-a propus să mă 
căsătoresc cu fiul lui. Nu am putut refuza. 

— Nu? Toată lumea ştie cum ai adus în Herran furia 
armatei imperiale. I-ai fi putut cere orice împăratului. 

Kestrel rămase tăcută. 

— E din cauză că tu nu vrei să refuzi, zise Jess. Tu nu 
faci niciodată nimic din ce nu vrei să faci. 

— E o căsătorie din motive politice. Pentru binele 
imperiului. 

— Ce te face să crezi că tu eşti persoana cea mai 
potrivită? 

Kestrel nu mai văzuse niciodată atâtea resentimente în 
ochii lui Jess. 

— Oricum, Ronan nici nu vrea să mă mai vadă în faţa 
ochilor, zise Kestrel domol. 

— E adevărat. 

Jess părea să-şi regrete cuvintele aspre, apoi să-şi 
regrete părerea de rău. Tonul îi rămase glacial. 

— Sunt bucuroasă că el nu va fi aici în noaptea asta. 
Cum a putut împăratul să-i invite pe herrani la bal? 

— Doar pe unul. Un singur herrani. 


— E dezgustător. 

— Jess, ei nu mai sunt sclavi. Sunt membri independenţi 
ai imperiului. 

— Acum răsplătim crimele cu libertatea? Rebelii aceia 
au omorât valorieni. l-au omorât pe prietenii noştri. Urăsc 
împăratul pentru edictul lui. 

Erau cuvinte primejdioase. 

— Jess... 

— El nu ştie. Nu a văzut cât de sălbatici au fost sclavii. 
Eu am văzut. Ai văzut şi tu. Aşa-numitul guvernator te-a 
ţinut ca pe un fel de jucărie... 

— Nu vreau să vorbesc despre asta. 

Jess se încruntă, cu privirea în podea. Vocea ei răsună 
grav. 

— Niciodată nu vrei. 


Kestrel stătea alături de Verex în faţa uşilor închise ale 
sălii de bal, ascultând vocea mândră a împăratului. Kestrel 
nu putea distinge cuvintele, dar percepea ritmul sigur. 
Impăratul era un orator talentat. 

Verex îşi ţinea capul plecat şi mâinile îndesate în 
buzunare. Era îmbrăcat în stil militar formal: în negru din 
cap până-n picioare, cu trese aurii ce reflectau linia 
orizontală, lucitoare de pe fruntea lui Kestrel. Pumnalul lui 
prins în curea şi bătut cu nestemate se asorta cu al ei. 
Împăratul îi dăduse în cele din urmă fetei pumnalul promis, 
şi era, într-adevăr, minunat - bătut cu diamante şi uluitor 
de ascuţit. Insă era prea greu şi-i atârna la şold. 


Kestrel îşi dorea ca împăratul să se oprească din vorbit. 
Stomacul fetei se prăbuşea şi se ridica în ritmul vocii lui. 
Kestrel îşi îngropă unghiile în palme. 

Verex îşi târşâi cizma pe podea. 

Ea îl ignoră. Îşi atinse o petală de sticlă de pe colier. Petala 
părea fragilă. 

Vocea împăratului se opri. Uşile se deschiseră larg. 

Era ca-ntr-o halucinație: mulţimea ca o masă de culori, 
căldura, aplauzele, fanfara. 

Apoi vuietul se stinse, căci împăratul luase iar cuvântul 
şi pesemne că se oprise din nou la scurt timp, căci Kestrel 
auzi liniştea deplină ce se lăsă în sală imediat înainte ca 
Verex să o sărute. 

Buzele lui erau uscate. Politicoase. 


Kestrel ştiuse la ce să se aştepte, cunoştea planul şi făcuse 
tot ce-i stătea în puteri să se detaşeze cât mai mult de la ea 
însăşi când avea să vină vremea. Însă mintea ei nu putea fi 
amorţită pentru totdeauna. Rațiunea îi spuse să rămână 
calmă, să nu se tragă deoparte; până la urmă, un sărut nu 
era chiar atât de rău - doar un gest fără însemnătate, ca o 
foaie goală de hârtie. Şi totuşi, Kestrel era alertă şi 
cunoştea gustul propriilor sale minciuni. 

— Îmi pare rău, zise Verex în şoaptă în timp ce se 
retrase. După aceea, dansară în faţa tuturor. 

Sărutul o paralizase. La început, nu înţelese cuvintele lui 
Verex, apoi, când le pricepu în cele din urmă, i se păru că erau 
propriile ei vorbe, spuse vechii Kestrel, aceleia care renunţase 
la Arin. Îmi pare rău, îşi zise ea. Iartă-mă, spusese ea. Kestrel 
crezuse că ştia care avea să fie preţul alegerilor ei, însă când o 
sărutase prinţul înţelesese brusc că avea să plătească pentru 
tot restul vieţii. 

— Kestrel? 

— Îmi pare rău, repetă Kestrel în timp ce se învârteau 
pe podeaua sălii de bal. 

Picioarele prinţului nu erau deloc făcute pentru dans, 
însă el se mişca abil, precum cineva care învățase să 
danseze sub ameninţarea armei. 

— Comportarea mea nu a avut scuze, zise Verex. De 
aceea pari atât de nefericită? 

Kestrel studie tresele de pe uniforma prinţului. 

— Poate că există un ultim motiv pentru care eşti 
hotărâtă să te măriţi cu mine, continuă Verex. 

Arcuşurile violoniştilor coborâră jos de tot pe coarde. 

— Tata te are cu ceva la mână, zise prinţul. 

Kestrel îşi ridică privirea şi şi-o cobori la loc. Verex 
trase mâinile lor îngemănate spre pieptul lui. Mulțimea 
murmură şi oftă la unison. 

Verex ridică din umeri. 

— Aşa e tata. Dar cu ce...? 

— Verex, oare sunt o alegere chiar atât de rea? Prinţul 
zâmbi uşor. Dansul era pe sfârşite. 

— Nu eşti chiar atât de rea. 

— Atunci, hai să ne punem de acord şi să facem ce e 
mai bine, răspunse Kestrel. 

Verex se plecă şi, înainte să poată decide Kestrel dacă 
prin gestul său prinţul încuviinţase sau pur şi simplu 


marcase finalul dansului, trecu mâna ei unui senator. Apoi 
urmă un alt dans şi un alt senator, iar în final, fata se răsuci 
în braţele ministrului de Finanţe. 

După aceea, chipurile şi titlurile nu mai însemnară mare 
lucru. 

În cele din urmă, Kestrel păşi greşit dinadins astfel 
încât cineva o călcă pe degete. Işi linişti partenerul care 
continua să se scuze, cuprins de groază, dar ceru o clipă de 
odihnă şi se asigură că şchiopătează uşor-pe când se 
îndreptă spre un scaun aflat în colţul unde şedeau cei care 
jucau. 

Kestrel alese un scaun poleit, aşezat mai departe de 
celelalte, dar nu trecu mult timp şi cineva îşi trase fotoliul 
alături şi ea n-avu încotro decât să întreţină conversaţia şi 
să zâmbească, deşi muşchii obrajilor săi erau încordaţi la 
maximum. 

Kestrel n-ar fi trebuit să-şi facă griji. Toţi ochii erau 
îndreptaţi spre prinţul moştenitor, care şedea la masa de 
Tărâmuri de Graniţă, vizavi de un locotenent de rang înalt 
din garda oraşului. 

Jocul se îndrepta spre un final umilitor pentru prinţ. 
Locotenentul capturase deja multe dintre piesele de joc ale 
lui Verex, aliniind figurinele verzi într-un rând ordonat. 
Generalul prinţului era izolat de trupe şi flancat de soldaţii 
locotenentului. Piesele de sticlă pocneau în timp ce se 
deplasau şi se doborau una pe cealaltă la pământ. 

Ochii lui Verex se ridicară şi întâlniră, în colţul opus al 
camerei, privirea lui Kestrel. Tânărul atinse într-o doară cu 
degetul infanteria lui verde. 

Era doar un joc. Ce conta dacă Verex făcea mişcarea 
greşită şi pierdea? 

Însă Kestrel se gândi la Arin, care nu răspunsese la 
chemarea împăratului, şi se întrebă ce urma să piardă din 
cauza gestului sfidător. 

Se gândi la posibilitatea de a cădea la pace cu Verex. Se 
uită ţintă în ochii prinţului şi clătină din cap abia perceptibil. 

Tânărul îşi ridică mâna de pe infanterie şi o aşeză 
asupra cavaleriei. 

Kestrel îşi înlătură o scamă invizibilă de pe rochie cu 
două degete, mişcându-şi mâna înainte, departe de trup. 

Verex deplasă cavaleria cu doi paşi înainte. 

Şi continuară aşa, iar îngâmfarea de pe chipul 


locotenentului se stinse pe când armata lui Verex continua 
să avanseze şi să producă distrugeri semnificative. Verex se 
uită la tatăl lui, care-şi făcuse apariţia la marginea mulţimii. 
Când ochii întrebători ai prinţului se întoarseră iar spre 
Kestrel şi ea văzu că speranţa readusese lumina în ei, nu o 
lăsă inima să-l ignore. Continuă să-i ofere sugestiile ei 
tăcute, iar prinţul continuă să le accepte. 

Generalul verde îl dărâmă în cele din urmă pe cel roşu. 

Mulțimea izbucni în urale pentru prinţ. Împăratul îşi 
încrucişă braţele la piept şi se legănă pe vârfuri, amuzat, cu 
ochii la fiul lui. 

Însă nu dezaprobator. 

Kestrel îl auzi pe Verex refuzând un alt joc. Spectacolul se 
terminase şi curând atenţia oamenilor avea să se întoarcă 
asupra ei. La o altă masă se desfăşura un alt joc, între fiica 
unui senator şi Risha, prinţesa din est ce fusese răpită de 
copilă şi crescută la palatul imperial ca ostatic cu privilegii. 

Kestrel se aşteptase ca Risha să fie bună la Tărâmuri de 
Graniţă, dar, din câte se vedea, prinţesa poseda (ori 
întreținea) o pricepere mediocră. Nu erau de aşteptat 
surprize la acea masă. Un pic mai încolo, jucau ministrul 
herrani - Tensen, îşi aduse aminte Kestrel - şi un baron 
valorian neînsemnat, care acceptase probabil să joace cu 
Tensen doar pentru plăcerea de a-l învinge de faţă cu toată 
lumea. Îi priveau mulţi, iar ochii spectatorilor se holbară 
plini de satisfacţie când Tensen uită în ce fel se mişca o 
piesă sau păru să aţipească între două mutări. Batjocura 
atrăgea interesul oamenilor, însă nu avea să le capteze 
atenţia prea mult timp. 

După aceea, mulţimea avea să se întoarcă la ea. 

Kestrel simţi că se sufocă doar la gândul că trebuia să 
se prefacă bucuroasă de logodna ei. Şi totuşi, nu avea 
încotro. Avea să danseze toată noaptea, până în zori, până 
ce ultimul petrecăreţ părăsea sala de bal, iar pantofii ei 
aveau să fie distruşi şi inima fărâmată. 

Kestrel se ridică. Împăratul nu o privea, cel puţin nu în 
acest moment. Ochii lui erau fixaţi asupra fiului său. Fata 
păşi printre invitaţi, spunându-le tuturor celor care o 
opreau că promisese un dans altcuiva. Sala de bal era 
ticsită de oameni. Feţele se înghesuiau în jurul ei ca nişte 
marionete prinse pe bețe şi mânuite de copii. 

Cumva, Kestrel reuşi să le ocolească şi traversă sala 


spre un loc în care aerul era mai răcoros. Acolo nu se oprise 
nimeni. Nu era nimic de văzut sau de făcut. Zona era 
folosită doar pe vreme bună, când balcoanele de pe coridor 
erau deschise spre grădinile de sub ele. Fiecare balcon era 
acum separat prin draperii grele de coridor, iar Kestrel ştia 
că obloanele din sticlă ataşate de fiecare balustradă 
fuseseră trase şi închise în sezonul rece. În ciuda 
încercărilor de a ţine frigul afară, răcoarea se strecura pe 
sub draperiile din catifea şi învăluia picioarele încălţate în 
conduri ale lui Kestrel. 

Fata-şi aruncă repede privirea peste umeri, ca să se 
asigure că nu se afla nimeni în apropiere care să o vadă, şi 
se strecură în spatele unei draperii, trăgând-o în urma ei. 

Balconul era un soi de cutie, iar pereţii lui de sticlă 
arătau ca gheaţa neagră: felii îngheţate de noapte. Lumina 
din sala de bal contura marginea draperiei şi lucea în 
dreptul tivului, însă Kestrel abia dacă-şi putea zări mâinile. 

Atinse un ochi de geam. Ferestrele acelea aveau să fie 
deschise în ziua nunţii ei. Copacii de sub balcoane urmau să 
fie înfloriţi, iar aerul înmiresmat de florile de ceroma. 

Iar Kestrel avea să se înăbuşe. Ştia prea bine că avea să 
urască mirosul florilor de ceroma pentru tot restul vieţii, 
de-a lungul domniei ei, pe când avea să poarte copiii soţului 
ei şi chiar când urma să fie bătrână, iar spectrele alegerilor 
ei o vor bântui. 

Un sunet brusc îi întrerupse gândurile. Inelele de lemn ale 
draperiilor alunecau pe galerie. Lumina crescu în spatele lui 
Kestrel. 

Cineva trecuse dincolo de catifea. 

Omul trăgea deoparte draperia şi păşea pe balconul lui 
Kestrel - aproape, şi mai aproape, în timp ce ea se întoarse iar 
draperia se legănă, apoi se opri. Bărbatul ţintui catifeaua de 
tocul uşilor. O prinse sus de tot, la nivelul ochilor săi cenuşii, 
aproape argintii în umbrele balconului. 

Era acolo. Sosise. Arin. 


KESTREL UITASE. CREZUSE CĂ-ŞI AMINTEA BINE 
trăsăturile feţei lui. Felul plin de neastâmpăr în care stătea 
nemişcat. Felul în care o privea direct în ochi, ca şi cum 
fiecare clipire reprezenta o alegere irevocabilă. 

Kestrel simţi că prin vine îi curge pulbere neagră, nu 
sânge. Cum de putuse uita senzaţia arzătoare care o 
încerca de fiecare dată când se afla în faţa lui? Arin o privi 
şi ea ştiu că amintirile sale fuseseră doar o iluzie. 

— Nu pot fi văzută cu tine, zise Kestrel. 

Ochii lui Arin străfulgerară. Trase draperia în urma lui. 

Balconul închis se scufundă în beznă. 

— E mai bine? întrebă el. 

Kestrel se retrase până ce tocul pantofului se lovi de 
balustradă, iar omoplaţii ei goi atinseră sticla. Aerul se 
schimbase. Era cald acum. Şi mirosea, în mod ciudat, a apă 
de mare. 

— Marea, reuşi ea să îngaime. Ai venit pe mare. 


— Mi s-a părut mai înţelept, decât să-mi caut moartea 
călărindu-mi calul prin munţi. 

— Calul meu. 

— Dacă-l vrei pe Javelin, n-ai decât să vii acasă şi să-l 
ceri. Fata clătină din cap. 

— Nu pot să cred că ai traversat marea. 

— Tehnic vorbind, căpitanul a traversat-o, blestemându- 
mă tot timpul. Cu excepţia momentelor când mi-a fost rău. 
Atunci a râs de mine. 

— Am crezut că nu vii. 

— M-am răzgândit. 

Arin se sprijini de balustradă, alături de ea. Era prea 


mult. Arin era prea aproape. 

— 'Ţi-aş fi recunoscătoare dacă te-ai ţine departe. 

— Ah, a grăit împărăteasa. Atunci, trebuie să mă supun. 
Totuşi, Arin nu făcu decât să-şi întoarcă spre ea capul. 

Lumina de dincolo de draperie trasa o dungă subţire pe 
obrazul lui, ca o cicatrice luminoasă. 

— Te-am văzut. Cu prinţul. Pare un pic cam acru, chiar 
şi pentru cei mai binevoitori. 

— Nu ştii nimic despre el. 

— Ştiu că l-ai ajutat să trişeze. Da, te-am urmărit. Te-am 
văzut jucând Tărâmuri de Graniţă. Poate că alţii nu au 
observat, însă eu te cunosc. 

Vocea lui se înăspri. 

— Zeilor, cum poţi respecta pe cineva ca el? îl vei face 
de râs în faţa poporului. 

— Nu aş face aşa ceva. 

— Nu ştii să minţi. 

— Nu o voi face. Arin tăcu. Apoi: 

— Poate că nu intenţionezi să o faci. 

Se îndepărtă uşor, iar dunga de lumină nu-i mai atinse 
chipul. Trupul lui era cufundat în umbră, însă ochii lui 

Kestrel se obişnuiseră cu întunericul şi-l văzu pe Arin 
sprijinindu-şi capul de geam. 

— Kestrel... 

Inima ei tresări de emoție şi-i făcu gura săi se încleşteze 
într-o tăcere teribilă. Însă el nu-şi continuă fraza, ca şi cum 
numele ei nu era un nume, ci o întrebare. 

Sau poate nu asta intenţionase Arin, iar ea interpretase 
greşit şi auzise întrebarea doar pentru că numele ei rostit 
de gura lui o făcea să-şi dorească să fie ea răspunsul la 
orice. 

Ceva din interiorul ei îi dădea ghes. Îi împungea 
sufletul. 

Spune-i, îi zicea glasul dinăuntrul ei. Trebuie să ştie. 

Însă cuvintele sunau groaznic, iar mintea ei nu putea 
pricepe din ce motiv - aşa de tentată era de a-i spune lui 
Arin că logodna ei reprezentase preţul plătit pentru 
independenţa herranilor. 

— Nu vreau să vorbesc despre logodnicul tău. Arin se 
îndepărtă de balustradă şi rămase drept, suficient de înalt 
cât să arunce o umbră asupra fetei, dacă în jurul lui ar fi 


fost lumină. Caut informaţii. 

— Bârfe, Arin? întrebă ea detașată, jucându-se pe 
întuneric cu colierul până ce clinchetul agitat al florilor de 
sticlă o făcu să se oprească. 

— Caut un servitor herrani. A dispărut. 

Kestrel îşi aminti de Thrynne. Spune-i. E] trebuie să afle. 

Acestea fuseseră vorbele bietului om torturat. 

— Ce înseamnă el pentru tine? întrebă Kestrel. 

— E un prieten. 

— L-ai putea întreba pe administratorul palatului. 

— Te întreb pe tine. 

Lui Kestrel nu-i venea să creadă. Simplul fapt că Arin se 
interesa de soarta lui Thrynne era atât de nechibzuit. 

Nu conta că nu era atât de încrezător încât să admită 
întregul adevăr: că Thrynne fusese un spion trimis să 
culeagă informaţii despre împărat şi probabil că fusese 
prins. Chiar şi aşa, era limpede că Arin era genul de 
persoană care arunca importanţa siguranţei la gunoi. 
Niciun om care ţinea la viaţa lui nu ar fi cerut informaţii 
despre soarta unui spion de la viitoarea noră a împăratului, 
care-l trădase deja o dată. 

Însă Arin nu era persoana care să ţină prea mult la 
propria viaţă. 

Ce-ar fi făcut el dacă ar fi ştiut adevărul despre logodna 
lui Kestrel? 

Unde-i onoarea mea? o întrebase el odată. Fata nu ştia 
ce însemna onoarea pentru Arin. Credea că nu însemna 
acelaşi lucru ca pentru tatăl ei: un sentiment monumental, 
sculptat în marmură. Nu, onoarea lui Arin era un lucru viu. 
Kestrel îi simţea mişcările. Fata nu-i întrezărea chipul - 
poate că avea mai multe feţe -, dar credea că onoarea lui 
Arin era genul de emotie care îţi tăia respiraţia şi te făcea 
să-ţi muşti buzele până la sânge. 

Dacă îi mărturisea adevărul lui Arin, el ar fi distrus 
pacea pe care o cumpărase ea. Aproape că nici nu mai 
conta dacă el o iubea. Arin nu ar fi permis nimănui să fie 
prins într-o capcană pentru a-şi câştiga el propria libertate. 
Ar fi găsit o cale să pună capăt logodnei ei... iar ea i-ar fi 
permis să o facă. 

Kestrel simţea iar tentaţia de a se lăsa pradă lui, de a 
cădea odată cu el, de a-şi pierde orice urmă de rațiune. 


Asta avea să işte un scandal şi în cele din urmă războiul. 
Kestrel trebuia să păstreze secretul. N-avea decât să se 
mintă singură. Putea fi rece. Putea fi distantă. Chiar şi cu 
el. 

Cât despre Thrynne... Kestrel avea un plan. 


— Prea bine, răspunse. Spune-mi numele prietenului 
tău. Iți voi zice tot ce ştiu ca răsplată pentru protecţia 
oferită după Revoluţia Fulgilor de Nea. Un valorian îşi 
plăteşte întotdeauna datoriile. 

Arin rămase nemişcat. 

— Nu mi-am dat seama că aş fi făcut ceva ce merită 
răsplătit. Tot ce am făcut, am făcut pentru tine. 

— Exact. Aşa că hai, întreabă. Eu îţi voi răspunde. Va fi 
echitabil. 

— Echitabil? Dacă insişti să vezi aşa lucrurile, atunci noi 
doi nu ne vom încheia niciodată socotelile. 

— Vrei să obţii informaţii sau nu? 

— Ce vreau eu... Arin murmură cuvintele, apoi îşi 
stăpâni vocea şi glasul îi deveni mai limpede. Numele 
prietenului meu e Thrynne. Face curăţenie. Se ocupă în 
mare parte de podele. 

Arin descrise trăsăturile omului. Kestrel se prefăcu că 
se gândeşte. 

— Nu. Imi pare rău. Nu-mi amintesc să fi văzut pe 
cineva ca el. 

— Poate dacă te gândeşti mai bine... 

— Mă îndoiesc. Sunt sute de servitori şi de sclavi în 
palat. 

Cum să-i cunosc pe toţi? 

— Deci nu ai nimic să-mi dai. 

— Când ţi-am dat eu ceva? Arin vorbi încet: 

— Odată, demult, mi-ai dat atât de multe. 

— Ei bine, spuse Kestrel, oricât de plăcută ar fi discuţia 
asta, aş vrea să mă întorc la petrecere. 

Fata păşi spre draperie. Mişcarea lui fu rapidă. Arin îi 
blocă drumul, punându-şi mâinile de ambele laturi ale 
balustradei, de o parte şi a alta a trupului ei. Nu o atinse, 
însă era suficient de aproape încât ea putu vedea forma 
întunecată a gurii lui şi lucirea mânioasă din ochi. 

— N-am venit doar pentru asta, spuse el. 

Kestrel simţea mirosul mării pe pielea lui devenind 


mai puternic: sărat şi înţepător. 
— Kestrel, nu eşti tu. 
Ea se lipi de geamul rece. 
— Nu ştiu la ce te referi. 


— Tonul ăsta detaşat... crezi că nu-l recunosc? Aşa 
vorbeşti când pregăteşti o capcană. Sau când te ascunzi în 
spatele propriilor cuvinte. Şi ştiu că felul în care mi-ai 
vorbit nu-ți stă în fire. Zi ce vrei despre mine, despre ce s-a 
întâmplat între noi, despre forma soarelui şi culoarea ierbii 
şi alte adevăruri lumeşti pe care ai vrea să le negi. Neagă 
totul până ce te vor străfulgera zeii. Dar nu poţi pretinde că 
nu te cunosc. 

Acum, trupul lui era suficient de aproape ca aerul 
dintre ei să se mişte ca o fiinţă vie pe pielea lui Kestrel. 

— Eu... m-am gândit la tine. Vocea lui slăbi. 

— M-am gândit la faptul că tu niciodată nu m-ai înşelat. 
Hohotul lui Kestrel răsună sugrumat. Scurt şi neîncrezător. 

-—Lasă-mă să reformulez, zise Arin. Poate că m-ai 
păcălit pe mine, dar cel puţin ai fost onestă faţă de tine 
însăţi. Uneori chiar şi faţă de mine. Nu ai fost niciodată 
falsă. 

— Uiţi că am trimis armata tatălui meu să o 
zdrobească pe a ta? 

— Am ştiut că aşa vei face. Stiai şi tu că ştiu. Unde-i 
minciuna? N-am simţit niciodată că m-ai fi minţit. Te rog, 
Kestrel. Te rog. Nu minţi. 

Fata strânse piatra rece a balustradei. 


— Ştii ceva despre Thrynne? întrebă el. 

— Nu. Acum lasă-mă să trec. 

— Nu am terminat. Kestrel... tu chiar vrei să te 
căsătoreşti cu prinţul? 

— Credeam că nu doreşti să discuţi despre el. 


— Dorinţa şi nevoia sunt două lucruri diferite. Gura lui 
se mişca aproape de a ei. 

— Spune-mi. Logodna asta a fost alegerea ta? Pentru că 
eu nu o cred atâta timp cât nu o aud din gura ta. 

Sticla lipită de spatele fetei o ardea ca o făclie 
îngheţată. Kestrel se cutremură. Arin era atât de aproape. 
Tot ce trebuia să facă era să-şi desprindă degetele de pe 
balustradă şi să se lipească de el. Părea a fi un gest 
inevitabil, ca o cupă prea plină gata să se reverse. 


Obrajii lui neraşi şi aspri îi atinseră pe ai ei. 
— Îl vrei? Chiar îl vrei? întrebă Arin. 

— Da. 

— Dovedeşte-o, îi şopti Arin la ureche. 


Căldura lui trecu în ea. Palmele îi scârţâiră pe sticla de 
lângă capul ei. 

— Arin. Kestrel abia mai putea vorbi. Lasă-mă să trec. 
Buzele lui se lipiră de gâtul fetei, alunecară în sus pe piele. 


— Dovedeşte că-l doreşti, murmură el, cu gura 
îngropată în părul ei. 

Sărutul lui traversă obrajii fetei. Îi atinse fruntea, apoi 
se opri direct pe dunga aurie care-i marca statutul de fată 
logodită. 

— Îl vreau, zise ea, însă vocea îi era vocea unui înecat. 

Sărutul lui aştepta acolo, aproape de buzele ei. 

— Mincinoaso, şopti el. 


Mâna fetei se ridică între ei şi-l împinse. Kestrel era 
tulburată, speriată de felul în care-l respinsese. Simţi 
deodată o poftă nebună - şi o furie nesfârşită faţă de 
această foame pe care şi-o stârnise singură. 

— Am zis să mă laşi. Sau ai să mă ţii aici împotriva 
vrerii mele? 

Arin se dădu înapoi. Cizmele lui zgâriară podeaua. 
Kestrel nu-i putea zări expresia feţei, ci percepu doar felul 
în care-şi trase braţele pe lângă corp şi rămase nemişcat. 
Arin îşi acoperi chipul ca şi cum nu ar fi fost deja ascuns de 
întuneric. Murmură ceva în pumni, apoi îşi lăsă mâinile să-i 
cadă neputincioase. 

— Imi pare rău, spuse el. 

Smulse draperia într-o parte şi dispăru. 

Lumina o orbi pe Kestrel. Fata clipi. Avea genele 
umede, iar ochii, prea plini acum de lumină, erau înceţoşaţi. 

Când i se potoliră bătăile inimii şi putu să vadă, să 
respire şi să gândească iar, Kestrel ieşi cu grijă înapoi pe 
coridor. 

Era pustiu. Acum putea auzi muzica şi simţi cum o 
cuprinde ura. Întregul ei viitor se afla acolo, în sala aceea 
sufocantă de bal. Kestrel se întrebă dacă durerea din 
interiorul ei avea să dispară vreodată şi dacă nu cumva 
avea să se simtă chiar şi mai rău atunci când suferinţa avea 


să treacă. 

Trebuia să se întoarcă la bal. Cu siguranţă, oamenii îi 
remarcaseră deja lipsa. Pesemne că împăratul se întreba 
deja pe unde umbla. Kestrel păşi încet de-a lungul 
coridorului spre sala de bal. 

Aproape că ajunsese în dreptul uşilor deschise, când 
cineva ieşi. Tensen o privi o dată. Omul deschise ochii larg 
şi clătină din cap, păşind spre ea atât de grăbit, încât vârsta 
şi bastonul lui păreau să nu mai aibă nicio însemnătate. 

— Nu poţi intra acolo, zise el. 

— Trebuie. 

— Nu. Trebuie să găseşti o oglindă. Una retrasă. Căci 
Arin tocmai ce a traversat sala ca o furtună, cu buzele 
acoperite de luciu. Poate că oamenii vor crede că e de la vin 
şi nu de la uleiul aurit, dar se vor răzgândi când te vor 
vedea pe tine. 

Degetele lui Kestrel ţâşniră automat la frunte şi la 
simbolul logodnei, pe care Arin îl sărutase cu doar câteva 
momente mai înainte. Fata îşi atinse părul răsfirat în bucle 
libere. 

Oare cum arăta? 

Asemenea cuiva care avusese o legătură secretă? 

— Exact, zise Tensen sumbru. 

— Vino, spuse Kestrel, întorcându-se pe drumul pe care- 
l parcursese până la uşile sălii. 

— Să vin cu tine? 

— Noi doi trebuie să vorbim. 


KESTREL ÎL CONDUSE PE TENSEN ÎNTR-UN SALON 
mic şi gol, unde ardeau lămpile şi focul. Tensen închise uşa 
în urma lor. 

— Blocheaz-o cu bastonul, zise Kestrel, arătând spre 
cârligul unei tapiserii ce se afla la acelaşi nivel cu mânerul 
uşii. Din moment ce tot nu-ți trebuie. 

Tensen o privi cu mâhnire înainte să-şi aşeze capătul 
curbat al bastonului în jurul mânerului uşii şi capătul drept 
prin cârlig. 

— Nu o să ţină dacă va vrea cineva să intre. 

Fata-l ignoră. Se apropie de o oglindă aflată deasupra 
şemineului, pe poliţa căruia se afla o vază mare cu flori de 
seră. 

Poate că era din cauza trandafirilor care-i acopereau 
gâtul până la bărbie în reflexia din oglindă, poate că era din 
cauza faptului că păşise grăbită pe hol, însă chipul lui 
Kestrel era ca un boboc înroşit de floare. Obrajii îi erau 
aprinşi. Buzele erau de un roşu sângeriu, chiar dacă Arin nu 
le atinsese. Pupilele ochilor erau dilatate. Colierul de la Jess 
era stricat, petalele din sticlă sparte atârnau moi de 
panglica lor, zdrobite de presiunea dintre ea şi Arin. 

Reflexia lui Kestrel o fixă pe fată din oglindă. Avea aerul 
unei cutii periculoase ce fusese deschisă şi nu mai putea“fi 
închisă la loc. Arăta total compromisă. 

Părul nu era nici pe departe cel mai rău aspect din 
înfăţişarea ei. Într-adevăr, cocul strâns sus la spate se 
desfăcuse; din loc în loc scăpase câte o şuviţă, dar părul lui 
Kestrel era oricum prea scurt pentru coafuri complicate, 
ceea ce însemna că asemenea accidente se întâmplau tot 
timpul.  Înfăţişarea lui Kestrel era de obicei puţin 


dezordonată; fata obişnuia să-şi prindă mereu părul la loc 
singură. 

Problema cea mai mare era dunga aurie de pe frunte, 
care devenise acum o pată. 

— Ai praf aurit şi ulei cu tine? întrebă Tensen. 

Kestrel se uită exasperată la reflexia lui din oglindă. Nu 
avea un sac de mână cu ea. Unde credea bărbatul că ar fi 
putut ţine asemenea lucruri? Cosmeticele se aflau pe 
măsuţa ei de toaletă. 

— Voi găsi una dintre cameristele tale în sala de bal, 
propuse Tensen. Ori poate ai o prietenă de încredere? 
Cineva care-ţi poate aduce tot ce ai nevoie? 

Kestrel se gândi la cât de mult ar fi durat. Se gândi că 
una dintre însoţitoarele ei îi raporta totul lui Verex. Se 
gândi la Jess şi la reacţia sa când ministrul herrani al 
agriculturii avea să se apropie de ea, la bal, cu rugămintea 
de a o ajuta pe Kestrel să arate iar decent. 

— Nu, zise Kestrel. Adu-mi o lampă. 

Expresia de pe chipul lui Tensen era dezaprobatoare. 
Nu vedea cum lampa i-ar fi fost de ajutor fetei şi credea că- 
şi pierde timpul. Cu toate astea, Tensen făcu ce-i ceru 
Kestrel. 

Kestrel stinse lampa şi o aşeză pe poliţa şemineului ca 
să se răcească. Cu pumnalul, fata tăie o bucăţică de 
material din tivul juponului, recunoscătoare pentru rochia 
cu multe straturi pe care o purta. Scoase trandafirii din 
vaza de ceramică, aşeză codiţele lor umede pe poliţa 
şemineului şi înmuie bucăţica de mătase în apă. Apoi îşi 
şterse fruntea cu cârpa şi, amintindu-şi de sărutul lui Arin, 
apăsă mai tare. După aceea aruncă deoparte cârpa. Îşi 
desfăcu colierul, găsi cele mai lucitoare petale din ambră şi 
le zdrobi pe suprafaţa poliţei cu fundul vazei până ce se 
făcură pulbere. Fata-şi cufundă un deget în uleiul lămpii şi 
icni scurt când simţi arsura. Totuşi, nu aşteptă ca durerea 
să treacă. Fata trasă o linie orizontală deasupra 
sprâncenelor. Acum urma praful aurit. Kestrel îşi înmuie 
degetul în praful de sticlă. 

— Te vei tăia, zise Tensen, deşi dezaprobarea îi 
dispăruse de pe chip. 

— Voi fi atentă, spuse ea, presând praful deasupra liniei 
trasate cu ulei. 

Fata aranjă şuviţele rebele de păr, trandafirii se 


întoarseră în vaza lor, vaza fu repusă pe şemineu, în faţa 
oglinzii, iar Kestrel şterse resturile de pulbere de pe poliţă 
cu cârpa umedă. Aruncă bucata de mătase şi colierul în foc. 

— Ei bine? îl întrebă ea pe Tensen, întorcându-se spre 
el. 


— Excelent. 

Kestrel clătină din cap. 

— Eşti optimist. 

Linia de frunte lucea, însă nu era defel aurie. 


— Mereu eşti aşa de optimist? întrebă ea. Cred că da, 
altfel nu mi-ai fi scris şi nu mi-ai fi dat de înţeles că avem de 
discutat. 

— Mă înşel? 

— Uiţi că sunt mai sus în rang ca tine. Fu voi pune 
întrebările. Tu vei răspunde. Ministre Tensen, unde ai fost 
înainte de Războiul Herran, de acum zece ani? 


Sclavilor nu le plăcuse niciodată această întrebare. 
Kestrel văzuse cum unii strângeau din dinţi când o auzeau. 
Dacă emoţiile puteau fi redate prin sunete, atunci pesemne 
că sentimentul născut de acea întrebarea ar fi sunat la fel 
cum sunaseră petalele de sticlă zdrobite de vază. 

Însă Tensen zâmbi doar. 

— Am fost actor. 

— Presupun că a fost o experienţă utilă pentru un spion. 
Tensen nu se simţi deloc tulburat să fie numit astfel. 

Părea plăcut surprins de conversaţie. 

— Sper că rolul meu nu e aşa de evident pentru toţi. 

— „„Sper” este  cuvântul-cheie, din moment ce 
guvernatorul tău a dat semne că nu va fi aici în seara asta, 
iar dacă trimitea pe cineva în capitală în locul său, atunci 
trebuia să fie o persoană cu valoare politică pentru el, 
cineva de încredere, inteligent şi un bun observator. Te-ai 
chinuit ceva să pari mai neputincios decât în realitate, dar 
nu eşti deloc un bătrân pe punctul de a aţipi. 

— Păi, chiar sunt în vârstă. Măcar atâta lucru e 
adevărat. 

Kestrel pufni nerăbdătoare. 

— Chiar eşti ministrul agriculturii? 

— Vreau să cred că sunt capabil să joc mai multe roluri. 

— Şi eşti într-adevăr foarte optimist dacă tu crezi că 


împăratul nu va observa, mai ales când ştie prea bine că 
există spioni herrani în palat. 

Zâmbetul de pe chipul lui Tensen se şterse. 

— Ce ştii tu, milady? 

— Ştiu că această discuţie se va încheia acum dacă nu- 
mi faci o promisiune. 

Tensen ridică din sprâncene. 


— Promite-mi că Arin nu va afla niciodată că noi doi am 
discutat, zise ea. Poţi să-ţi dau informaţii. Poţi să le 
transmiţi mai departe guvernatorului tău. Dar nu trebuie să 
ştie că am vreo legătură cu ele. 

Tensen o privi gânditor. Îşi trecu degetele încovoiate 
peste spătarul sculptat al scaunului şi-şi ţuguie buzele ca şi 
cum ar fi descoperit ceva nelalocul lui în decoraţiunea 
scaunului. 

— Ştiu că prezenţa ta în casa lui Arin după Revoluţia 
Fulgilor de Nea a fost o situaţie... complicată. 

— Nu am vrut să mă aflu acolo. 

— Poate că nu la început. Kestrel răspunse încet: 

— N-aş fi putut niciodată să rămân. 

— Milady, nu e treaba mea să ştiu ce-ţi doreai sau ce 
puteai sau nu să faci. Insă purtarea ta mă surprinde. Dacă 
eşti suficient de îngăduitoare faţă de guvernatorul meu - 
sau faţă de cauza lui - încât să-mi împărtăşeşti informaţii, 
atunci de ce nu poate afla Arin? Am jurat pe zeul loialității 
că-l voi servi cu devoțiune. M-ai face să-mi încalc 
jurământul. 

— Ştii cum am scăpat din portul oraşului tău? 

— Nu. 

— Arin m-a lăsat să plec, zise ea, chiar dacă asta a 
însemnat practic să invite armata valoriană să dărâme 
zidurile oraşului. Aşa că promite-mi, pentru că este în 
interesul tău ca Arin să nu afle niciodată. Nu poţi avea 
încredere că guvernatorul va alege mereu siguranţa ţării... 
sau chiar pe a lui. 

Tensen rămase tăcut. 

— Înţelegi? insistă Kestrel. Înţelegi că motivul pentru 
care m-ai oprit să intru în sala de bal este acelaşi pentru 
care nu-i poţi spune lui Arin că ai informaţiile de la mine? 
Hai să nu ne prefacem că nu ştii de ce arâtam aşa şi de ce 
nu puteam intra în sală arătând aşa. 


Privirea lui Kestrel căzu asupra propriilor ei mâini. Îşi 
dorea să şi le poată ocupa cu ceva. Îşi imagină că ţinea unul 
dintre trandafirii de pe poliţa şemineului. Aproape că putea 
simţi textura bobocului, catifeaua lui arcuită, la fel de 
ameţitor de moale ca şi draperia de pe balcon. 

— Eu şi Arin nu vom putea fi niciodată împreună, zise ea 
încet. Legătura noastră e periculoasă. E mai bine să 
păstrăm distanţa unul faţă de celălalt. 

— Da, răspunse Tensen. Înţeleg. 

— Promiţi? 

— Ai avea încredere că-mi voi ţine promisiunea? 

— Cred că voi fi capabilă să te distrug dacă nu o 
respecţi. 

Tensen râse, nu tocmai neîncrezător, ci ca un vârstnic 
ce râde de îndrăzneala unui tânăr. 

— Atunci, vorbeşte, milady. Îţi dau cuvântul meu. 
Kestrel îi spuse despre Thrynne şi despre ce spusese 
sărmanul om torturat. 

Ministrul îşi apăsă gura cu palma, iar cu un deget îşi 
boţi ridurile de sub un ochi. Mâna lui se strânse în pumn pe 
când asculta mai multe, acoperindu-şi încă gura. Arăta ca şi 
cum era pe cale să vomite. 

Mâna îi căzu moale. 

— Tu crezi că Thrynne avea să-i spună ceva important 
lui Arin. Ce a auzit Thrynne în timpul întâlnirii împăratului 
cu şeful Senatului? 

— Nu ştiu. 

— Ai putea afla. 

Dar Kestrel se îndrepta deja spre uşă. 

— Nu. 

Tensen îşi depărtă mâinile. 

— Ce rău ar face? 

Ea clătină din cap la absurdul întrebării. 

— Ţi-e teamă că vei afla încă şi mai multe? zise Tensen. 

Am înţeles că-ţi plac jocurile. 

— Asta nu-i un joc. 

— Şi totuşi, ai jucat aşa de bine până acum. Te joci chiar 
şi acum. 

Kestrel îşi aşeză mâna pe bastonul care bloca uşa. 

— Genul ăsta de conversaţie nu va mai avea loc 
niciodată. Nu sunt unul dintre oamenii tăi. Am propria mea 


ţară şi reguli... şi nu am niciun motiv să-ţi devin spion. 

— Atunci de ce-mi spui toate astea? Kestrel ridică din 
umeri. 

— Valorienii nu respectă sacrul, însă noi onorăm ultima 
cerinţă a unui muribund. [i-am spus ce ştiu de dragul lui 
Thrynne. 

— Doar de dragul lui? 


Kestrel îi întinse bastonul lui Tensen. 
— Noapte bună, ministre! Distracţie plăcută mai 
departe la bal. 


Verex o găsi pe Kestrel într-unul dintre colţurile sălii de 
bal, umplându-şi un pahar cu apă cu lămâie şi gheaţă, în 
care pluteau rămurele de mentă. 

— Unde ai fost? Şi de ce îţi torni singură băutură? Uite. 
Verex luă polonicul de cristal din mâna fetei şi turnă. 

Însă Kestrel nu-l urmărea pe prinţ. Mintea ei se afla 
încă pe un balcon ascuns de draperii, plină de amintirea 
mişcărilor calde, de felul în care aproape că se lăsase dusă 
de val, legănată încolo şi-ncoace... 

Verex aşeză cupa rece în mâna fetei. Apa cu lămâie şi 
mentă avea un gust străin: înţepător de dulce şi limpede. 

Prinţul întârzie umplând un pahar şi pentru el. 
Mişcările lui erau încordate. Părea să fie constant pe 
punctul de a spune ceva. 

— Mulţumesc, şopti el în cele din urmă. 

— Pentru ce? 

Inima lui Kestrel mustea de trădare. Oare Verex nu 
simţea? 

Nu-şi dădea seama? De ce îi mulțumea? 

— Pentru jocul de Tărâmuri de Graniţă. M-ai ajutat să 
câştig. 

Kestrel uitase. 

— Ah, a fost o nimica toată. 

— Sunt sigur că pentru tine, zise el cu amărăciune. 
Privirea lui rătăci prin sală, apoi se opri asupra împăratului. 
Verex bău. 

— Nu te-am putut găsi mai devreme. Te-am căutat peste 
tot Cupa lui Kestrel era rece şi umedă în mâna ei. Fata îşi 
trecu repede un deget peste picăturile de condens. Era 
conştientă că unii curtenii stăteau pe aproape, păstrând o 


distanţă politicoasă. Oamenii se apropiau. 

— Te-a încolţit vreun senator? întrebă Verex. Obişnuiesc să 
facă asta. Vor încerca să-ţi câştige favorurile pentru a-l 
influenţa pe tata. Ei bine, Kestrel? Unde ai fost? Şi ce... Prinţul 
se încruntă, uitându-se mai de aproape la chipul fetei. Semnul 
de pe frunte s-a şters, remarcă el. 

— Ah, făcu ea. Mă doare capul. 

Kestrel îşi frecă fruntea pe când toţi curtenii erau cu 
ochii pe ea, şi-şi mânji linia aurită. Spera ca gestul să pară 
obişnuit, absent, ca şi cum ar fi fost ceva ce făcuse toată 
noaptea. 


Arin se plimba prin apartamentul pe care avea să-l 
împartă cu Tensen. Camerele nu erau nici mici, nici mari, 
nici luxoase, nici sărăcăcioase. Arin crezuse că 
administratorul palatului avea să le dea herranilor o 
locuinţă jignitoare, dar apartamentul părea să fi fost ales 
special pentru a transmite mesajul că herranii pur şi simplu 
nu contau. 

Arin îşi lepădă cămaşa. Era încă devreme, nu se făcuse 
miezul nopţii. Balul se învârtea încă în jurul propriei sale 
axe jucăuşe. Tensen nu se întorsese. 

Arin putea simţi parfumul lui Kestrel. Aroma dăinuia pe 
cămaşa lui, amestecată cu mirosul mării. Indoind câmaşa - 
ori mai bine zis întinzând-o pe spătarul unui scaun, ca şi 
cum ar fi fost o fiinţă vie ce avea nevoie de mângâiere -, 
Arin găsi o gaură la cusătura de la umăr. Băgă un deget în 
crăpătură şi blestemă. 

Ei, era o cămaşă veche. Purtase cele mai bune haine pe 
care le avea. Le smulsese din cufăr în momentul în care 
sosise la palat şi le aruncase pur şi simplu pe el, încheindu- 
şi iute manşetele, căci ştia că întârziase la bal. Poate 
cămaşa se rupsese atunci, când se îmbrăcase în mare 
grabă. 

Oricum s-ar fi întâmplat mai devreme sau mai târziu. 
Toate hainele lui erau vechi de zece ani. Fuseseră ale 
tatălui său. Îi veneau rău lui Arin, şi chiar şi după ce 
fuseseră modificate tot erau prea strâmte. Tatăl lui Arin 
fusese un bărbat elegant, de proporţii frumoase. Dacă ar fi 
stat în acel moment alături de Arin, nimeni n-ar fi ghicit că 
cei doi erau rude. 

Arin îşi apăsă chipul cu mâna. Simţi oasele care-l făceau 


să arate aşa de diferit. Pe obraji simţi asprimea bărbii. 

Cât de ridicol trebuie să fi arătat lângă acei curteni 
rafinaţi, cu hainele lui nepotrivite şi faţa nerasă. 

Cât de necizelat, cât de grobian. Cât de nelalocul lui. 

Arin deschise un brici, umplu ligheanul şi umezi 
săpunul. Încercă să se bărbierească fără să se uite prea 
atent la propriul chip în oglinda lavoarului. 

O mică zgârietură făcu spuma roz de sânge. 


Arin continuă să se radă, mai atent de data asta, până 
ce termină, se clăti şi-şi turnă apă peste capul plecat. Işi 
ridică din nou capul, picurând de apă. Faţa-i era curată. 

Uneori, Arin putea să-l întrezărească pe băiatul care 
fusese înainte de război. Când se întâmpla asta, pe Arin îl 
surprindea duioşia, ca şi cum copilul ar fi fost cu totul 
altcineva şi nu o parte din el. Băiatul nu-l acuza pe Arin că 
exista, în timp ce el dispăruse, dar când tânărul îl 
surprindea dând târcoale, zăbovind de obicei în spatele 
privirii, întorcea mereu capul, ascunzându-se şi simțind o 
mică înţepătură, ca o ciupitură de brici. 

Faţa lui Arin era umedă, iar părul lui părea mai negru 
din cauza apei. Se înfioră, simțind deodată acele iernii. 
Căută l:cva de îmbrăcat şi-şi trase o cămaşă de noapte şi un 
halat. 

Arin se simţi iar la fel de tulburat ca atunci când stătuse 
în faţa draperiilor din balcon. Draperia se legănase încet 
după plecarea lui Kestrel şi Arin îi atinsese uşor mişcarea 
delicată. Işi aminti chipul înfricoşat al fetei când privise 
peste umăr înainte de a dispărea dincolo de catifea. 

Şi apoi acolo, în beznă, alături de ea... Arin îşi simţi gâtul 
uscat, ca şi cum i-ar fi fost sete. Dovedeşte-o, îi spusese el - 
cuvinte mustind de dorinţă, pline de un soi de încredere 
înşelătoare, ce venea şi-l părăsea, apoi se întorcea şi iar pleca, 
în valuri atât de repezi, că Arin nici nu apuca să mai ţină pasul. 
Dovedeşte că-l doreşti. Kestrel îl respinsese. 

Putea jura că simţise în ea aceeaşi dorinţă ca şi a lui, 
impregnată în pielea ei ca o mireasmă. Doar nu se înşelase, 
nu? Dar apoi, Arin îşi aminti cum fugise Kestrel din casa lui, 
din Herran. O văzu iar în port: cu mâna pe armă, cu o 
sclipire în ochi. Asta îl distrusese. E] făcuse asta, el o 
minţise, o păcălise, îi omorâse pe cei dintr-un neam cu ea, 
ucisese acel unic lucru care-o făcuse pe Kestrel să îşi 
deschidă inima în faţa lui în seara Balului Iernii... înainte să 


ştie de trădarea lui. 

Bineînţeles că ea alesese pe altcineva. Cineva ciocăni la 
uşă. 

— Arin? zise Tensen. Pot să intru? 

Nu, voi Arin să răspundă, şi dacă s-ar fi aflat încă în faţa 
oglinzii şi şi-ar fi văzut faţa, probabil că ar fi spus-o, căci 
reflexia lui ar fi arătat neîncredere şi slăbiciune, două 
lucruri pe care Arin le dispreţuia. N-ar fi permis nimănui să- 
l vadă astfel. 

Tensen ciocâăni din noi. 

Părul umed al lui Arin era rece. Un izvoraş îngheţat i se 
prelinse pe gât. Arin se uscă, frecându-şi părul scurt cu un 
prosop, în timp ce sta cu spatele la oglindă. Apoi merse să 
deschidă uşa. 

Tensen îl privi scrutător pe Arin, ceea ce-l făcu pe 
bărbatul mai tânăr să strângă din dinţi. Însă Tensen îi 
zâmbi, trase un scaun şi se aşeză uşor. 

— A fost epuizant Şi de folos, zise el. 

— Ce-ai aflat? întrebă Arin. 

Tensen îi povesti tot ce ştia despre Thrynne. 

— Zeilor! exclamă Arin. 

— Nu, Arin. Şterge-ţi expresia aia de pe chip. Thrynne 
ştia prea bine ce riscă atunci când a venit în capitală. A 
făcut-o pentru Herran. 

— Eu i-am cerut să o facă. 

— Cu toţii facem alegeri. Tu ce ai alege: binele 
Herranului sau pe al tău? 

Răspunsul lui Arin veni rapid: 


— Al Herranului. 


Pentru un moment, Tensen nu mai scoase nicio vorbă, ci 
doar îl privi gânditor pe Arin, precum cineva care 
cumpănea o întrebare dificilă. Lui Arin nu-i plăcea acea 
expresie, îl irita, dar înainte să spună ceva, Tensen 
continuă: 

— Mie ce mi-ai spune să aleg? 

— Nu aş putea alege în locul tău. 

— Nu, ce ai vrea să aleg pentru tine? Să zicem că ai fi 
fost în locul lui 'Thrynne - întemnițat, dacă nu chiar mai rău 
-, iar intervenţia mea te-ar fi ajutat, dar ne-ar fi periclitat 
ţara. Ce-ai fi vrut să fac? 


— Să mă laşi acolo. 

— Da, zise Tensen încet. Asta m-am gândit şi eu că vei 
răspunde. 

Arin îşi trecu degetele prin părul umed şi trase până ce- 
l duru pielea capului. 

— Eşti sigur de informaţie? 

— Sursa mea e bună. 

— Cine e? 

Tensen flutură din mână. 

— Nu e cineva important. 

— Dar cine? 

— Am promis să nu spun. Nu face un bătrân să-şi 
încalce promisiunea. 

Arin se încruntă, dar comentă scurt: 

— Ăsta nu-i anul banilor. Ce i-a auzit Thrynne pe 
împărat şi pe şeful Senatului discutând? 

— Nu ştiu. 

— Voi afla. 

— Ai grijă, Arin. S-ar putea să găsesc eu însumi o cale. 

— Cum aşa? Tensen zâmbi. 

— Un nou recrut. 

Bătrânul refuză să dea mai multe detalii. Îşi găsi o 
poziţie confortabilă pe scaun şi schimbă subiectul atât de 
brusc, că Arin simţi că ameţeşte. 

— Ei bine, eu cred că sunt un cuplu fermecător. 

— Ce? 

— Prinţul şi Lady Kestrel. 

Arin ştia la ce se referise Tensen. 

— Sărutul lor a fost drăgălaş, zise maestrul spionilor. Ai 
zice că hotărârea de a se căsători a fost făcută doar pentru 
a forma o alianţă politică - eu sigur am crezut asta, până ce 
i-am văzut sărutându-se. 

Arin rămase cu ochii fixaţi asupra bătrânului. 

— Pesemne că ai ratat momentul, zise Tensen. S-a 
întâmplat la începutul balului. Dar, sigur, tu ai întârziat. 

— Da, răspunse Arin într-un târziu. Am întârziat. 

KESTREL SE STRECURĂ ÎN PAT ÎN ZORII ZILEI. 

Picioarele o dureau de la atâta dans. Îşi agăţă pumnalul 
în cârligul lui pe stâlpul patului. Se înfioră, mai mult din 
cauza oboselii decât a frigului, şi se cuibări sub pături, 
alături de Jess. Cealaltă fată era adormită, ghemuită pe o 
parte. 

— Jess, şopti Kestrel. 'Ţi-am stricat colierul. Jess întinse 
mâna şi o prinse pe a lui Kestrel. 

— Iţi voi face altul, şopti ea. Cu ochii încă închişi, Jess 
se încruntă. L-am văzut la bal, spuse. 

— Pe cine? 

Însă Kestrel ştia prea bine despre cine era vorba, iar 
Jess adormi la loc. 


Un grup ales de curteni şi demnitari aflaţi în vizită fură 
invitaţi să bea alături de Kestrel ciocolată caldă în Grădina 
de Iarnă în dimineaţa care a urmat balului. Doamnele erau 
înfăşurate în blănuri albe şi cenuşii, în timp ce bărbaţii 
preferau blana de samur, cu excepţia câtorva tineri care 
purtau blana roşcată în dungi a unui tigru din est. In curtea 
interioară, deschisă, a grădinii, mărginită la capătul sudic 
de un labirint mereu verde, ardeau mangaluri. 

Kestrel sosise târziu şi neînsoţită. În ciuda somnului 
deloc îndestulător, se trezise la doar câteva ore după răsărit 
pentru că trupul ei ştia că nu avea de ales. Jess încă 
dormea. Kestrel trase de timp în vreme ce se pregătea, 
schimbându-şi rochia de două ori şi sperând ca Jess să se 
deştepte. Însă prietena ei nici nu se clinti, iar Kestrel ezită 
să o trezească. In cele din urmă, plecă singură. 

Deşi lacheii din Grădina de Iarnă ar fi trebuit să anunţe 
prezenţa lui Kestrel când sosi, fata îi mitui să-şi ţină gura. 
Îşi trase blănurile albe mai aproape de faţă şi se plimbă 


singură pe o alee mărginită de arbori pe care creşteau 
ciorchini de fructe mici, roz şi roşii. Fructele erau 
otrăvitoare, însă frumoase, presărate ca nişte note muzicale 
colorate pe ramurile întunecate. Kestrel îi privi printre 
copaci şi îi ascultă pe petrecăreţi. 

Mulţi se plângeau din cauza băşicilor căpătate de la 
dans. 

— O să-mi îngrop picioarele goale în zăpadă, ca să 
amorţească! strigă o doamnă din coloniile insulelor sudice. 

— Oh, nu, zâmbi un tânăr şugubăţ. Lasă-mă să le 
încălzesc eu. 

Scena părea simpatică şi amuzantă şi... falsă. Cine ştia 
dacă tânărului galant chiar îi plăcea doamna în cauză - sau 
dacă îi plăceau doamnele în general. Kestrel nu era singura 
persoană de la curte care plănuise să se căsătorească cu 
cineva pe care nu-l dorea. 

Kestrel îl putea vedea pe împărat aşezat în centrul 
curţii interioare, alături de un mangal mare, şi înconjurat 
de senatori. La capătul îndepărtat al curţii, aproape de 
labirintul verde, Verex stătea aplecat asupra unei table de 
Tărâmuri de Graniţă. Prinţesa din est şedea vizavi de el. 
Chipul ei era blând în timp ce execută o mişcare 
neînduplecată. 


Herranii nu fuseseră invitaţi la acest eveniment 
exclusivist. Kestrel nu avea de ce să-şi facă griji că ar 
întâlni privirea lui Arin... sau că nu o va întâlni. 

Însă Arin ar fi putut veni oricum; îi stătea în fire să 
apară neinvitat, nu-i aşa? i 

Kestrel descoperi că se apropiase de un arbore. Işi ținea 
mâinile pe scoarța lui. Coaja era argintie şi netedă ca hârtia 
în unele locuri, aspră în altele. Fata-şi trecuse degetele 
peste striaţiile şi nodurile scoarţei aşa cum fac orbii ca să 
ghicească un obiect. Când se gândi la asta, Kestrel îşi dădu 
seama că încerca să înţeleagă dacă dorea să-l vadă pe Arin 
acolo, în Grădina de Iarnă, sau nu. Ce întrebare neroadă! 
Simplul fapt de a lua în considerare oricare dintre cele două 
posibilităţi era o prostie chinuitoare, din moment ce ea 
hotărâse că niciuna dintre variante nu ar fi trebuit să 
conteze. 

Aşa că nu conta nici faptul că unghiile ei scurte găsiseră 
o fisură în scoarţa copacului. Nu conta că era din ce în ce 
mai agitată în timp ce cojea o bucăţică de scoarță, într-o 


buclă lungă, sau că era nefericită, desfăcând şuviţa de lemn 
ca un papirus cu un mesaj opac pe care nu-l putea citi. 

Apoi se uită la coaja copacului şi se gândi la pielea 
jupuită a lui Thrynne. Lăsă scoarţa să-i cadă din mână. 
Bucăţica de lemn pluti către pământ. Kestrel îşi ridică 
privirea şi-l văzu iar pe împărat. 

leşi dintre copacii otrăvitori. Paşii ei erau tăcuţi pe 
potecă. Primul grup de curteni, strânşi în jurul unui mangal, 
nu o observară. 

Lady Maris, fiica şefului Senatului, murmura ceva ce 
stârni chicote nestăpânite din partea amicilor ei. 

— „.dacă toţi ar arăta aşa, i-aş elibera şi eu, zicea 
Maris. 

Sau poate că l-aş face sclavul meu. 

Kestrel călcă dinadins pe o crenguţă căzută. Lemnul 
trosni. Maris îşi ridică privirea. Amicii ei păliră şi-şi înăbuşiră 
râsul, însă ochii lui Maris erau sfidători. 

— Doreşti ciocolată, Lady Kestrel? întrebă ea. E fierbinte. 

— Da, mulţumesc. 

Kestrel se alătură doamnelor, care-i făcură loc, 
trăgându-se deoparte. 

Maris ridică vasul cu ciocolată de pe suportul lui de 
deasupra mangalului şi-i turnă lui Kestrel, care acceptă 
ceaşca. mică şi sorbi. Abia când lichidul îi fripse limba, îşi 
dădu seama Kestrel de măsura exactă a furiei sale. Clocotea 
ca o licoare neagră, amară şi cumva chiar dulce. Kestrel 
zâmbi. 

— Lady Maris, tatăl tău arată foarte bine. E aşa de 
bronzat. Aţi fost într-un loc însorit? 

— Oh, nu vorbi cu mine despre asta! se tângui Maris 
dramatic. E mult, mult prea oribil! 

Celelalte femei se relaxară, văzând că lady Kestrel nu 
avea chef să-şi ia revanşa. Şi, până la urmă, de ce ar fi fost 
supărată? păreau să spună expresiile de pe chipurile lor. 
Nu făcuseră decât să bârfească nevinovat. De fapt, Lady 
Kestrel ar fi trebuit să fie mulţumită să audă complimentele 
pentru guvernatorul herrani. Nu poate să-i fi fost aşa de rău 
ca prizonieră a lui, nu? Doamnele păreau să vadă o altă 
faţetă a monedei cu Jadis. 

Kestrel le privi în timp ce gândeau toate astea şi-şi 
aranjau blănurile pe umeri, bându-şi ciocolata. 

— Puteţi crede că tata a plecat în insulele sudice fără 


mine? zise Maris. O călătorie de lux spre zările albastre, în 
timp ce unicul lui copil se ofileşte aici, în gerul iernii. Deşi 
puteţi fi sigure că dacă eu aş fi plecat, nu aş fi lăsat soarele 
să-mi înnegrească pielea. Te face să pari aşa de necioplit! 
Ca un muncitor în docuri. Serios, ce-o fi fost în capul tatei? 


Kestrel nu ar fi trebuit să o întrebe pe Maris despre 
şeful Senatului. Ar fi trebuit să se ţină departe de tot ce 
avea legătură cu el. Îşi jurase să nu se mai implice în 
treburile herrani. 

Şi totuşi, se înfuriase. Încă era furioasă. Şi totuşi, şeful 
Senatului era bronzat. 

Şi totuşi, era ceva neobişnuit. 


Mintea ei continua să se întoarcă la micul detaliu, ca un 
deget care freacă un defect de pe un sul de mătase sau 
scoarţa netedă a arborilor cu fructe otrăvitoare. 

Dar şi ce dacă şeful Senatului era bronzat? Călătoria 
întreprinsă în insulele sudice putea să explice culoarea 
închisă a pielii lui foarte simplu. Kestrel îşi zise încă o dată 
să o lase baltă. 

Insă nu-şi ascultă raţiunea. 


— Se găsesc multe lucruri plăcute în insulele sudice, 
comentă Kestrel. Sunt sigură că tatăl tău ţi-a adus daruri. 

— Nu, răspunse Maris. Nemernicul! Oh, îl iubesc tare 
mult, dar n-ar fi putut să se gândească un pic şi la mine? N- 
a putut să-mi ia un cadou mic? 

— Nu ţi-a adus nimic? Dar în insulele sudice găseşti 
olandă, parfum, zahăr, ceai de muguri argintii... 

— Opreşte-te! Nu-mi aminti! Nu suport! 

— Sărmana de tine, zise plină de duioşie una dintre 
prietenele ei. Dar gândeşte-te, Maris. Acum, peţitorii tăi au 
o varietate mai mare de cadouri din care să aleagă şi să-ţi 
facă pe plac. 

— Aşa e, nu? Şi ar trebui să-mi facă pe plac. 

— Asta fac tinerii în capitală? întrebă Kestrel. Fac cadouri? 

— Oh, da... deşi adeseori cer ceva în schimb. 

— Un sărut! ţipă o doamnă. 

— Sau răspunsul la o ghicitoare, zise alta. Ghicitorile 
sunt foarte la modă. lar răspunsul este întotdeauna 
„iubirea”. 

Avea sens, dat fiind faptul că la curte era plin de tineri 
care preferaseră să se căsătorească decât să intre în armată. 


Până la vârsta de douăzeci de ani, orice. valorian trebuia fie să 
lupte pentru imperiu, fie să înceapă să facă moştenitori. Sunt 
viitorii soldați, obişnuia să spună tatăl ei. Imperiul trebuie să 
crească, adăuga el, iar Kestrel se întreba dacă aşa gândea 
orice alt general, sau doar tatăl ei vedea într-un copilaş gingaş 
imaginea unei viitoare fiinţe suficient de dure încât să poată 
ucide. Apoi Kestrel se speria la gândul că ar putea deveni ca 
tatăl ei, iar el ştia că spusese ceva greşit, aşa că rămâneau 
amândoi în tăcere. 

— Nu, am auzit şi alte ghicitori, zise o fată, atrăgând 
atenţia lui Kestrel înapoi la conversaţie. Sunt unele care au 
alte răspunsuri: o oglindă, o lumânare, un ou... 

— Îmi place ghicitorile, zise Kestrel. Spune-mi una. 


— Este o ghicitoare pe care nu o pot dezlega deloc, spuse 
fata ce şedea lângă Maris. Sună aşa: Sar, fără să am picioare 
ca să aterizez, capul meu din cârpă e plin cu nisip. Nu am 
aripi, totuşi incerc să zbor... ce sunt? 

Kestrel îşi puse frişcă. Nu mai era furioasă. Adevărul 
era că, la fel ca tatăl ei, ştia cât de plăcut era să foloseşti 
anumite arme. Kestrel sorbi din ciocolata înălbită. Frişca 
era rece şi moale pe buzele ei. 

— Maris cunoaşte răspunsul la ghicitoare, zise ea. 


— Eu? se miră tânăra. Ba deloc. Nu pot ghici. 
— Nu? Răspunsul este: un nerod. 


Zâmbetul lui Maris se stinse. Urmă un moment de 
tăcere, întrerupt doar de clinchetul delicat al ceştii pe care 


Kestrel o aşeză pe tavă. Îşi strânse blănurile albe în 
jurul trupului şi se îndepărtă. 

Kestrel o observă pe prinţesa din est făcând o mişcare 
la masa de 'Tărâmuri de Graniţă. Călărețul ei sări peste 
piesele lui Verex ca să ucidă un genist. Verex râse. Sunetul 
o surprinse pe Kestrel. Părea aşa de fericit. Kestrel ar fi 
mers la masa lor ca să afle o dată pentru totdeauna ce fel 
de jucător era prinţesa şi de ce râsese aşa Verex. Insă 
împăratul surprinse privirea lui Kestrel şi o chemă la el. 

— Avem o problemă, îi zise împăratul imediat ce ea se 
apropie. Vino să ne ajuţi. 

Senatorii care-l înconjurau erau de rang înalt şi aveau 
cu toţii locuri în Forum. Kestrel li se alătură, mulţumită că 
şeful Senatului stătea cu spatele la grupul fiicei lui. 

— Problemă? repetă Kestrel. Nu-mi spuneţi că aţi rămas 


deja fără ciocolată. 

— E o chestiune mai serioasă, zise el. E vorba de 
câmpiile barbare. 

Kestrel îşi aruncă privirea către prinţesa din est, dar 
Risha era acaparată de jocul ei cu Verex, iar împăratul 
vorbise astfel încât să nu poată fi auzit. Risha era la fel de 
graţioasă pe cât era de frumoasă. Părul ei negru era 
împletit după moda valoriană. Purta inele, deşi un estic 
adevărat şi-ar fi lăsat degetele neîmpodobite, iar contrastul 
aurului cu pielea ei ciocolatie era uluitor. Prinţesa era cam 
de aceeaşi vârstă cu Kestrel. Poate că Risha nu-şi amintea 
prea multe despre viaţa ei de dinainte de a fi răpită. Poate 
că se obişnuise cu traiul în capitală şi o considera căminul 
ei. Kestrel nu ştia ce ar fi gândit fata dacă l-ar fi auzit pe 
împărat referindu-se la patria ei ca la o „problemă”, iar la 
poporul ei ca la nişte „barbari”. Kestrel îşi aminti, jenată, că 
şi ea îi numise barbari înainte, doar pentru că aşa obişnuia 
să facă toată lumea - ceea ce părea să însemne ceva, deşi 
valora foarte puţin. 

— Tatăl tău ne-a scris că oamenii din câmpie se 
dovedesc a fi destul de abili, zise împăratul. Triburile din 
est, aflate la graniţa noastră, sunt pricepute la atacurile- 
surpriză. Dispar când generalul îşi porneşte armata 
împotriva lor. 

— Ardeţi câmpiile, sugeră o senatoare, care slujise sub 
conducerea tatălui lui Kestrel. Sunt uscate în momentul 
ăsta al anului. 

— E pământ bun, răspunse împăratul. Aş vrea să-l 
transform în ferme. Incendiul mi-ar strica bunul câştigat. 

Şi i-ar omori pe locuitori, se gândi Kestrel, deşi acesta 
era un aspect pe care nu-l aminti nimeni. Câmpiile erau 
întinse şi aşezate suficient de mult spre nord, în Dacra, 
astfel încât în perioada aceea a anului nu ploua prea mult. 
Soldaţii valorieni aveau să pună focul în timp ce câmpenii 
dormeau. Probabil că oamenii s-ar fi trezit şi ar fi fugit spre 
râu, dacă aveau timp, însă incendiul avea să se 
răspândească rapid prin ierburile uscate şi probabil că ar fi 
fost deja târziu pentru ei. Locuitorii câmpiilor aveau să fie 
arşi de vii. 

Urmă o discuţie despre riscurile la care se supuneau 
trupele în cazul unui incendiu. Însă dacă soldaţii nu aveau 
să fie în pericol, atunci misiunea urma să se termine cu o 


victorie semnificativă, argumentă şeful Senatului. Câmpiile 
se aflau la nord de delta unde-şi avea curtea regina din est. 
Dacă Valoria captura câmpiile, atunci i-ar fi încolţit pe 
sălbatici în marginea de sud-est a continentului. 

— Şi-apoi, nu mai e decât o chestiune de timp, zise 
împăratul, până ce Valoria să pună stăpânire pe întregul 
continent. 

— Atunci să ardem ierburile, zise senatoarea care 
fusese în serviciul militar. Oricum, focul e benefic solului. În 
cele din urmă. 


Kestrel o privi pe Risha răsturnând una dintre piesele 
mai puţin importante ale lui Verex. Risha se cutremură, 
învelită în blănurile ei. În est nu era niciodată frig. Oare 
detaliul acesta mai supravieţuia în amintirea Rishei, sau îi 
fusese transmis la fel ca şi lui Kestrel, ca o informaţie ce 
venea de la altcineva? Prinţesa fusese foarte tânără când o 
capturaseră, la fel de tânără ca şi Kestrel când familia ei se 
mutase din capitală în noul teritoriu cucerit al Herranului. 
Poată că Risha nici nu-şi aducea aminte de casă. 

Kestrel văzu Herranul şi grădina de acolo, seminţele de 
sub degetele ei de copil, pe când dădaca le apăsa în 
pământ. 

Văzu o câmpie acoperită de flăcări, corturi arzând până 
la schelet, apoi prăbuşindu-se. Părinţii aveau să-şi prindă în 
braţe copiii. Aerul avea să devină înecăcios, fierbinte şi 
negru. 

— Kestrel? zise împăratul. Tu ce crezi? Tatăl tău ne-a 
scris că l-ai sfătuit bine mai înainte. 

Fata clipi. Deasupra Grădinii de Iarnă, cerul era alb. Din 
copaci cădeau fructele fatale. 

— Otrăviţi caii. Împăratul zâmbi. 

— Interesant. Zi mai departe. 

— Oamenii câmpiilor se bazează pe caii lor, zise Kestrel. 
Au nevoie de laptele lor, de piei, de carne, îi folosesc la 
vânătoare... Omorâţi caii şi triburile nu vor mai fi capabile 
să supravieţuiască fără ei. Vor merge spre sud pe jos, ca să 
se refugieze în deltă. Câmpiile vor fi ale voastre. O să cosiţi 
iarba şi-o veţi trimite ca să hrăniţi caii noştri. Puteţi 
însămânţa pământul imediat. 

— Şi cum sugerezi să otrăvim caii? 

— Prin apă, propuse senatoarea care fusese în armată. 
Asta ar fi putut ucide şi oamenii. Kestrel scutură din cap. 


— Râul e lat şi rapid. Orice otravă am folosi ar fi diluată. 
În schimb, cere-i tatălui meu să-şi trimită cercetaşii ca să 
afle unde pasc caii. Stropiti ierburile cu otravă. 

Împăratul se lăsă pe spate în jilţul lui. Aburul din ceaşca 
lui cu ciocolată îi acoperi chipul în timp ce-şi înclină bărbia, 
mijind ochii la Kestrel. 

— Foarte frumos, Lady Kestrel. Tu rezolvi orice 
problemă aş avea. Mi-ai dăruit câmpiile curate şi nepătate 
în schimbul simplei otrăvi. E foarte frumos din partea ta că 
în acelaşi timp minimizezi şi pierderile umane în rândul 
duşmanilor noştri. 

Kestrel nu spuse nimic. Împăratul sorbi din ciocolată. 

— L-ai văzut vreodată pe tatăl tău luptând? Ar trebui. 
Mi-ar plăcea să te văd măcar o dată luptând sub un 
stindard negru. Aş vrea să te văd luptând cu adevărat. _ 

Kestrel nu era în stare să întoarcă privirea împăratului. Îşi 
ridică ochii şi observă că prinţul şi Risha tocmai plecau de la 
masa de joc. Cei doi dispărură în labirintul verde. Kestrel 
înţelese acum de ce părea Verex aşa de fericit Se întrebă dacă 
toată curtea ştia despre el şi despre prinţesă. Presupuse că da. 

— Oh, făcu împăratul, alene, herranii vor să stea de 
vorbă cu tine, Kestrel. Au înaintat o cerere oficială. 

Cuvintele lui părură să planeze în aer mai mult decât 
era posibil. Kestrel avea sentimentul ciudat că împăratul 
cânta la pian şi că tocmai lovise o coardă disonantă ce 
câştigă fascinația tuturor celor care ascultau. 

— Nu mă mir, zise ea calm. E normal ca herranii să vrea 
să discute cu mine uneori. Am fost numită emisarul lor. 


— Da, ar trebui să îndreptăm situaţia. Eşti prea ocupată 
pentru o asemenea datorie plicticoasă. Vor fi anunţaţi că ai 
renunţat la poziţie. Nu va mai fi nevoie să te mai întâlneşti 
cu niciunul dintre herrani. 


Când Kestrel se întoarse în apartamentul ei, patul era 
gol şi făcut. Cufărul lui Jess dispăruse. 

Însă Jess promisese. Vizita ei ar fi trebuit să dureze mai 
mult de atât. Abia dacă se văzuseră şi acum Jess plecase în 
felul ăsta şi atât de curând... 

Kestrel trase de un şnur de mătase. Când cameristele 
intrară în salonul lui Kestrel, ea întrebă: 

— Unde e scrisoarea mea? 


Fetele se uitară încurcate una la cealaltă. 

— De la prietena mea, zise Kestrel. Pentru mine. Nu-i 
stă în fire să plece fără să lase vorbă. 

Urmă un moment de tăcere. Apoi una dintre fete 
răspunse: 

— Domnişoara a pus să-i fie trimis cufărul la casa ei din 
oraş. 

— Dar de ce? 

Tăcerea lor grăia destul de limpede că nimeni nu avea 
un răspuns. Kestrel îşi strânse buzele. 

— E târziu, spuse o fată. Nu ar trebui să te schimbi într- 
o rochie nouă, pentru după-amiază? Ce vei purta? 

Kestrel dădu din mână aşa cum adeseori îl vedea pe 
împărat făcând, deşi nu intenţionase. Gestul similar o 
supără. 

— Nu-mi pasă, răspunse ea scurt. Alegeţi voi. 

Cameristele dădură fuga să se apuce de treabă, punând 
blănurile la locul lor şi făcând parada rochiilor. În timp ce 
fetele ţâţâiau nemulţumite de unele materiale şi le pipăiau 
pe altele cu încântare, Kestrel se întreba ce ar fi ales Jess. 
Împinse gândul ăsta din minte. 

Însă se simţea de parcă ar fi lăsat din mână o piesă de 
Muşcă şi Înţeapă doar ca să tragă o serie de alte piese mai 
proaste. În mintea ei se aflau Arin, pe balconul de catifea, 
Grădina de Iarnă, glacială din cauza absenței lui, fructele roz 
şi roşii ale copacilor şi sfatul îngrozitor dat împăratului. 

Kestrel ştia ce avea să se întâmple după ce mureau caii 
celor din est. 

Îşi imagina valurile galbene-verzui de iarbă. Bâzâitul 
ticăitor al lăcustelor. Cadavrele cailor ce putrezeau în 
soare. 

Câmpenii aveau să flămânzească. Copiii lor aveau să fie 
chinuiţi de foame şi să plângă după laptele de iapă. 
Câmpenii ar fi trebuit să meargă pe jos spre sud, spre 
oraşul reginei lor din deltă. Mulţi aveau să cadă pe drum. 
Unii nu aveau să se mai ridice niciodată. 

Asta urma să se întâmple, şi totul din cauza lui Kestrel. 

Ea realizase dezastrul. 

Dar oare nu era mai bine? Oare alternativa nu fusese 
mai rea? 

Alternativa aproape că nici nu mai conta, pentru că nu o 
împiedica pe Kestrel să se simtă îngrozită de ceea ce 


făcuse. 

Una dintre cameriste ţipă. 

Fata deschisese un alt şifonier. Un roi de molii mascate 
zburară afară. Se loviră cu aripile de lămpi şi se ridicară 
panicate,  învârtindu-se în spirale cenuşii. Aripile lor 
prăfoase începură să pâlpâie oranj şi trandafirii în timp ce 
moliile se amestecau cu tapiseriile. 

— Au distrus hainele! 


O fată prinse câteva molii cu palma în aer. Una căzu pe 
covor şi rămase nemişcată. Aripile ei se făcură roşii cu 
vârfuri albe, imitând exact modelul covorului. Moliile 
mascate se puteau camufla chiar şi când erau pe moarte. 


Kestrel se lăsă pe vine şi ridică insecta. Picioarele 
păroase şi moi se agăţară de ea. Aripile roşii se făcură ca 
pielea lui Kestrel. 

Cameristele continuară să vâneze moliile cu ferocitate. 
În capitală, moliile erau distrugători foarte comuni în orice 
gospodărie, iar aceasta nu era prima oară când insectele 
mâncaseră un dulap întreg, plin de haine scumpe. Judecând 
după numărul de molii, larvele trebuie să se fi îngrăşat din 
mătăsurile lui Kestrel timp de cel puţin o săptămână. Fetele 
uciseră toate moliile, până la ultima, zdrobindu-le de 
perete. Moliile mascate lăsară în urmă pete de o culoare 
incertă pe ziduri. Aripile rupte îşi pierdură camuflajul. 

— Plecaţi toate! le zise Kestrel fetelor. Trimiteţi 
servitorii să curețe dulapul. 

Niciuna dintre fete nu se gândi să întrebe de ce era nevoie 
să plece toate. Niciuna nu întrebă de ce nu putea Kestrel să 
cheme pur şi simplu servitorii trăgând de şnurul clopoţelului. 
Priviră cu satisfacţie şi supărare la carnagiul aripilor prăfoase 
şi plecară. 

Când rămase singură, Kestrel deschise dulapul mai larg 
şi găsi o manta pe care colcăiau larve de molie. Cu 
pumnalul, Kestrel tăie fâşia de material acolo unde larvele 
erau mai dese. O aduse la masa de toaletă ticsită de 
parfumuri şi uleiuri şi borcane cu creme. Kestrel scoase un 
vas cu săruri de baie şi aruncă pe fereastră tot ce conţinea, 
apoi puse fâşia de material, cu tot cu larve, în vasul golit şi-l 
acoperi uşor, astfel încât aerul să poată încă pătrunde. Ca 
să se asigure, Kestrel tăie o cruciuliţă în centrul plutei cu 
vârful pumnalului. Apoi aşeză vasul în spatele celorlalte 
recipiente de pe masa de toaletă şi aranjă sticlele astfel 


încât să-l ascundă. 

Kestrel se lăsă moale în scaunul ei, gândindu-se la 
creaturile ce se hrăneau cu materialul din vas. Deja erau 
grase. Curând aveau să devină molii. 

Iar atunci, Kestrel avea un plan pentru ele. 

Intră în birou şi-i scrise un bilet ministrului herrani al 
agriculturii. 

KESTREL AȘEZĂ CEAȘCA PE FARFURIOARA El. 
— Nu am cerut să te văd pe tine, zise ea. 
— Păcat. 


Arin se aşeză pe scaunul aflat vizavi de masa ei din 
bibliotecă, într-un fel insuportabil de familiar. Ca şi cum 
scaunul ar fi fost dintotdeauna al lui. 

Se lăsă moale în scaun, îşi înclină capul pe spate şi o 
privi pe sub gene. Lumina dimineţii îi aprindea profilul. 

— Eşti îngrijorată, Lady Kestrel? 

Arin vorbi în valoriană. Accentul îi făcea vocea să sune 
mai aspru. Arin mereu pronunţa „r”-ul prea velar, astfel că 
atunci când vorbea în limba ei toate cuvintele lui sunau 
gutural. 

— Te temi de ceea ce voi spune... sau face? Arin zâmbi 
amar. Nu e nevoie. Mă voi comporta ca un domn. 

Trase de manşetele cămăşii. Atunci observă Kestrel că 
mânecile hainei lui Arin erau prea scurte şi încheieturile îi 
erau la vedere. 

O durea să vadă ruşinea pe care o încerca Arin şi felul 
brusc în care se dezvăluise. În lumina aceasta, ochii lui cenuşii 
erau prea limpezi. Postura lui denota încredere, cuvintele lui 
fuseseră tăioase, dar ochii lui erau nesiguri. Arin îşi făcu iar de 
lucru cu manşetele, de parcă ar fi fost ceva în neregulă cu ele - 
sau cu el. Nu, ar fi zis Kestrel. Eşti perfect, voia să spună. Îşi 
imagină scena: cum ar fi atins ea una dintre încheieturile 
dezgolite ale lui Arin. 

Gestul n-ar fi dus la nimic bun. 

Kestrel era neliniştită şi înfrigurată. Stomacul ei parcă 
fusese umplut cu fulgi de nea. 

Îşi aşeză mâinile în poală. 


— Oricum, nu e nimeni aici, zise Arin, iar bibliotecarii 
sunt printre rafturi. Eşti destul de în siguranţă. 

Era prea devreme pentru cei de la curte să sosească în 
bibliotecă. Pe asta se bazase Kestrel şi pe faptul că oricine 
ar fi sosit şi ar fi văzut-o cu ministrul herrani al agriculturii 
nu ar fi fost foarte interesat de o asemenea întrevedere. 

Prezenţa lui Arin însă era cu totul altă poveste. 
Abilitatea lui de a-i tulbura planurile şi conştiinţa ei de sine 
era de-a dreptul frustrantă. Kestrel răspunse: 

— Se pare că ăsta e un obicei al tău, să apari acolo unde 
nu ai fost invitat. 

— Iar tu te-ai obişnuit să pui oamenii la locurile lor. 
Însă. oamenii nu sunt nişte piese de joc. Nu îi poţi aranja ca 
să-ţi convină ţie. 

Unul dintre bibliotecari tuşi. 

— Vorbeşte mai încet, şuieră Kestrel. Nu mai fi aşa de... 

— Supărător? 

— Sincer, da. 

Zâmbetul lui Arin se contură rapid, deschis şi surprins. 


— Aş putea fi şi mai rău, răspunse el încet, pe un ton 
schimbat. 


— Sunt sigură. 

— Ţi-aş putea spune în ce fel. 

— Arin, cum te simţi tu aici, în capitală? El o privi ţintă 
în ochi. 

— Aş prefera să continuăm discuţia de dinainte. 


Kestrel îşi potrivi degetele în jurul butonilor care fixau 
pielea verde de tăblia mesei. Pipăi cu grijă fiecare cui rece, 
mic şi tare. Tăcerea din interiorul ei era la fel ca acele 
piuneze: ceea ce fixa ea era ceva pur - un sentiment la fel 
de fragil ca mătasea, ce flutura sus de tot în văzduh la auzul 
vocii lui. 

Dacă ea şi Arin ar fi continuat discuţia de mai înainte, 
atunci mătasea avea să se rupă şi să plutească în aer, să 
filtreze lumina şi să arunce la pământ o umbră colorată. 

Oare ce culoare ar fi avut mătasea emoţiilor ei? se 
gândi Kestrel. 

Cum ar fi fost să-i dea drumul, să o lase să se umfle sus, 
deasupra ei? 

— Nu a fost o întrebare falsă, zise ea domol. Capitala 


trebuie să fie ciudată pentru tine. 
Arin o studie, de acum gânditor. 


— Ţie aşa ţi se pare? 

— N-ar trebui. 

— Ai fost crescută în Herran. Asta nu e căminul tău. 
— E ţara mea. 


Chipul lui Arin se ascunse în spatele trăsăturilor pe care 
Kestrel le ştia prea bine. El ridică din umeri scurt şi sorbi 
din ceai. 

Şovăitoare, Kestrel întrebă: 


— Se poartă frumos cu tine aici? 


O panglicuţă de abur se roti în jurul feţei lui. Arin bău 
din ceaşcă şi o cobori, cu un gest la fel de firesc ca al 
oricărui alt curtean. Mâna lui însă era mâna unui muncitor, 
iar ceaşca de porțelan, pictată cu flori şi stropită cu aur, 
părea nelalocul ei. Arin se încruntă, cu ochii la ceaşcă. 

— Câteodată mă gândesc că era mai uşor să fiu ignorat. 
Aici, nimeni nu mă ignoră. Şi chiar dacă toţi par să mă 
ignore, de fapt nu o fac cu adevărat. Felul în care evită să 
mă privească îi face să pară că în realitate se holbează. 
Când eram sclav în Herran, nimeni nu se uita niciodată la 
mine. Nimeni nu se uită la un sclav. Arin aşeză ceaşca pe 
farfurioara ei; porţelanul clincăni brusc. Kestrel, spuse el, 
când s-a întâmplat? Mă tot întreb când am făcut acel lucru 
pe care nu ai putut să-l înţelegi. A existat oare ceva mult 
prea grav pentru a fi iertat? Minciunile... 

— Şi eu aş fi minţit. 

— Revoluţia herrani. Am pus-o la cale luni întregi. Am 
complotat împotriva voastră. 

— Înţeleg de ce ai făcut-o. 

— Atunci e vorba despre prietenii tăi. Despre neamul 
tău. Despre otravă. Moartea lui Benix. Boala lui Jess. A fost 
vina mea. Mă învinovăţeşti. 

Kestrel clătină din cap - nu pentru a-i nega cuvintele, ci 
pentru că nu era atât de simplu. : 

— Uneori, răspunse ea, îmi imaginez că sunt tu. Imi 
imaginez viaţa ta şi cum am schimbat-o noi. Şi ştiu prea 
bine cum ai răspuns la rândul tău. Aşa că da, te 
învinovăţesc... şi nu prea. Dacă aş fi fost în locul tău, aş fi 
făcut la fel. Poate chiar mai rău. 

— Atunci ce nu poţi înţelege? Vocea lui se făcu aspră. 


— A fost... sărutul? Din bucătărie. A fost un gest de 
neiertat? 


— Arin. 

— N-ar fi trebuit să te sărut. 

— Arin. 

— Îmi pare rău, Kestrel. Îmi pare rău. Zi-mi ce pot să 
mai spun. 


Nu nefericirea lui Arin o făcu pe Kestrel să rămână fără 
cuvinte, ci vocea lui, ceea ce se afla în spatele ei: acel izvor 
de cântec ce susura încontinuu, pe care Arin încerca să-l 
stăvilească, să-l blocheze şi să-l îngroape. Fusese secretul 
lui. Kestrel simţise povara secretului încă de când îl 
cumpărase pe Arin. El era un cântăreţ. Totuşi, Arin îşi 
negase darul, îl ascunsese. Secretul lui păruse aşa de vital, 
aşa de bine păstrat, încât Kestrel nu-l forţase niciodată să 
iasă la suprafaţă şi nu-i trecuse prin minte să se întrebe 
dacă nu cumva Arin mai ascundea şi altceva. 

Arin aştepta ca ea să vorbească. Un ceas din bibliotecă 
bătu şi sunetul o readuse pe Kestrel din trecut. Un gând 
nou ii înţepă pielea de teamă. 

Chiar dacă Arin nu-i cunoştea secretele, el le simţea. 
Era ca şi cum le-ar fi putut auzi foşnind în inima ei 
întunecată. Kestrel decisese că nu avea să-i spună adevărul 
niciodată. Şi totuşi, cu doar un moment mai devreme, îi 
vorbise prea deschis, precum cineva care spera ca el să-i 
ghicească tainele. 

Kestrel întâlni privirea nerăbdătoare a lui Arin. Se gândi la 
piunezele din masă şi la forţa de care fusese nevoie pentru a fi 
împinse în lemn. Se gândi la tentaţie şi la alegerea înţeleaptă 
şi la faptul că timp de şaptesprezece ani, înainte de a-l întâlni 
pe Arin, ea ştiuse mereu care era varianta mai bună. 

— Te iert. Kestrel încercă să sune nonşalantă, aproape 
plictisită. Poftim, te simţi mai bine? Decizia mea de a mă 
căsători cu prinţul nu are nimic de-a face cu faptul că te 
învinovăţesc. Nu totul se rezumă la tine. Pur şi simplu vreau 
altceva. 

Arin o fixă cu privirea. 

— Serios, Arin. Am şansa de a conduce, într-o bună zi, 
jumătate din lumea cunoscută nouă. Nu e prea greu de 
înţeles. 

Arin se întoarse să privească pe fereastră. Lumina se 
făcuse mai puternică acum şi-i înălbea chipul. 


— Din moment ce suntem sinceri unul cu celălalt, zise 
Kestrel, mi-ar plăcea să-mi spui de ce te afli aici în locul lui 
Tensen. El te-a trimis? 

— Nici nu ţi-a citit biletul, spuse Arin, cu chipul 
îndreptat spre fereastră. Ţi-am văzut sigilul şi am deschis 
scrisoarea. 

— Presupun că ar trebui să te cert. Kestrel ridică un 
umăr, într-un gest elegant. Deşi presupun că aş putea la fel 
de bine să-ţi spun şi ţie. 

Arin se întoarse spre Kestrel. 

— Ce să-mi spui? 

— Că nu mai sunt ambasadorul imperial al Herranului. 


— Dar ai fost de acord. A fost parte din înţelegerea pe care 
a semnat-o împăratul. E lege. 3 

— Legea e dictată de sabie. Impăratul ţine sabia, nu tu, 
iar dacă el zice că nu mai e nevoie să port povara unei 
funcții obositoare, atunci cine suntem noi să ne opunem? 
Hai să nu ne certăm. Ceaiul e bun, nu-i aşa? Un pic prea 
aromat însă. Nu cred că-l voi termina. 

Expresia de pe chipul lui Arin devenise primejdioasă. 

— Deci vom discuta despre ceai? 

— Ai prefera ciocolata? 

— lar când te voi vedea data viitoare, va trebui să-ți 
admir pantofii uimitori şi mănuşile din piele de căprioară? 

Căci ce altceva ai mai avea de discutat? Nu te 
plictiseşte viaţa de viitoare împărăteasă? 

Arin începuse iar să vorbească în propria lui limbă, însă 
Kestrel nu-l mai auzise niciodată folosind tonul acela. Vocea 
lui era prețioasă şi tăioasă. Ironiza felul în care vorbeau 
curtenii. 

— Poate că putem discuta la ceai despre crimele 
preaiubitului tău imperiu. Aş putea să admir formele 
iscusite din zahăr întărit şi să-ţi dau o lebădă mică şi dulce 
într-o lingură. Ai putea să o aşezi, înotând, în ceaşca ta în 
timp ce ne prefacem că masacrul din est nici nu are loc. Şi 
poate că voi aminti în trecere cum locuitorii insulelor din 
sud sunt încă sclavi, iar triburile din tundra de nord au fost 
anihilate acum multă vreme. Tu vei spune că sclavii din sud 
o duc mai bine sub oblăduirea imperiului decât atunci când 
erau liberi. Uită-te la toată apa curată extrasă din munţi 
prin apeductele imperiale, vei zice tu. Nu-i aşa că e 


minunată? Cât despre triburile nordice, ele oricum nu au 
fost aşa de multe încă de la început. 

Glasul lui Arin se gâtui. Batjocura dispăruse. 

— Iar eu aş putea să-ţi spun că Herranul are resurse aşa 
de puţine, că oamenii vor începe în curând să flămânzească. 
Suntem săraci, Kestrel. Deocamdată consumăm din 
proviziile neîndestulătoare de grâne şi aşteptăm recolta de 
nucă şi veşti despre cât de mult îşi doreşte împăratul să ne 
fure din ea. Ce-ar fi să te întreb dacă ai asemenea 
informaţiei? Vei spune probabil că îţi aminteşti cum dădaca 
ta herrani îţi cocea pâine cu nucă. Poate că ai şi vizitat 
vreodată capătul sudic al peninsulei Herran, acolo unde 
creşte arborele de nucă, şi-ţi aminteşti cum soarele arde 
acolo tot timpul anului. Vei zice toate astea pe un ton 
detaşat, de parcă am povesti ceva, când de fapt ceea ce 
împărtăşim e ceea ce oamenii tăi fură de la ai mei. Eu îţi voi 
cere să-mi spui cât va trebui să mai trăim din ce ne rămâne 
după dijma împăratului. Tu vei răspunde că nu ştii. Nu ai 
nicio intenţie să afli vreodată. 

Kestrel se ridicase de pe scaun. 


— Atunci voi tăcea, zise Arin, iar tu vei amesteca în ceai. 
Vei bea şi voi bea şi eu. Gata. Aşa o să fie? 

Kestrel se simţea ameţită. 

— Pleacă, şopti, deşi ea era cea care stătea în picioare. 

Arin nu se mişcă de la masă. Rămase cu privirea pironită 
asupra ei, cu maxilarul strâns, iar Kestrel nu putea să 
înţeleagă cum de acea aşteptare înverşunată şi credinţa aceea 
mânioasă mai puteau fi încă pe chipul lui Arin. Nu mă 
dezamăgi, păreau să spună ochii lui. Nu te dezamăgi pe tine 
însăți. 

Kestrel plecă de la masă. 

— Eşti mai bună de atât, strigă el în urma ei. 

Un bibliotecar ieşi dintre rafturi să-i atragă atenţia. 

Kestrel se îndepărtă. Arin continuă: 

— Cum de nu poţi să te ruşinezi de consecinţele vieţii pe 
care ai ales-o? Cum de nu te simţi goală pe dinăuntru? 

Ba da, gândi ea când deschise uşile bibliotecii şi le lăsă să 
se închidă cu un bufnet în urma ei. Mă simt pustiită. 


Kestrel tremura când se aşeză la masa ei de toaletă. 
Blestemat fie Tensen! Blestemat să fie pentru că nu-şi 


primea singur scrisorile sau pentru că dormise până târziu, 
în timp ce Arin scotocise prin corespondenţa lui. Ea fusese 
discretă în felul în care se exprimase în bilet - erau la 
curtea imperială şi singurele secrete puse pe hârtie erau 
menite să devină subiect de bârfă-, dar dacă nu fusese 
suficient de atentă? 

Era mai bine dacă-şi regândea planul. Kestrel nu putea 
avea încredere în 'Tensen că-l va ţine din scurt pe Arin. 


Fusese o proastă să se gândească numai că ar putea 
deveni noul spion al ministrului agriculturii. Ce fel de 
maestru al spionilor îi lăsa pe alţii să aibă acces la scrisorile 
lui? 

Şi apoi, ce fel de spion în devenire îşi marchează scrisorile 
cu propriul sigiliu? Ce greşeală prostească! 

Kestrel se uită la sticlele de pe măsuţa de toaletă şi-şi 
imagină cum ar fi sunat dacă le-ar fi trântit pe toate la 
pământ: ce pocnet imens, minunat! 

Însă după câteva momente, se calmă şi se întinse cu 
grijă după un vas ascuns în spatele celorlalte. 

Kestrel părea să privească vasul din mâinile ei ca şi 
turn ar fi fost foarte îndepărtat. 

Eşti mai bună de atât, zisese Arin. a 

Degetele ei se strânseră în jurul vasului. Îl apropie. Zâmbi 
crispată; un zâmbet la fel de fragil ca sticla dintre degetele ei. 

Larvele de molie se preschimbaseră în coconi. Pe 
mătase se vedeau cocoloaşe umflate. 

Kestrel puse vasul la locul lui. Avea să aştepte până ce 
moliile ieşeau din coconi. N-avea să dureze prea mult. Atunci 
avea să acţioneze. 


Kestrel motivă că nu se simte bine: probabil că răcise 
din cauză că-şi petrecuse prea mult timp în Grădina de 
Iarnă, după bal. Verex nu o vizită, însă îi trimise un bilet 
amabil, alături de o fiolă cu un medicament. 

Împăratul nu dădu nicio veste. 

Kestrel îi scrise lui Jess: era o scrisoare jucăuşă, plină 
de întorsături voioase de frază, menită să o dojenească pe 
Jess pentru că o părăsise pe Kestrel la nevoie. Aveau loc 
prea multe petreceri şi erau prea mulţi oameni plicticoşi. 
Jess o lăsase fără apărare. 


Am nevoie de prietena mea, scrise Kestrel. Apoi 


observă cum neliniştea i se citea în scrisul de mână ascuţit. 
Kestrel se simţi cuprinsă de o teamă rea că fusese 
abandonată, că o jignise fără ştirea ei pe Jess. 

L-am văzut, îi spusese Jess. Îl văzuse pe Arin la bal. 

Dar apoi cuprinsese mâna lui Kestrel pe întuneric. Sigur 
că Jess n-ar fi făcut asta dacă ar fi ghicit cum îşi 
petrecuseră Kestrel şi Arin timpul pe când curtenii dansau. 

Poate că vederea lui Arin o speriase pe Jess. Kestrel nu o 
putea învinovăţi. Jess fusese martoră la nişte lucruri pe care 
Kestrel nu le văzuse în noaptea Revoluţiei Fulgilor de Nea. Iar 
Jess ştia prea bine că evenimentele fuseseră cauzate de Arin. 

Kestrel scrijeli cu stiloul peste ultimul rând al scrisorii, 
până-l acoperi de tot. 

Mi-e dor de tine, surioară, scrise ea în loc. 

Răspunsul lui Jess veni greu. Era scurt. Jess era obosită, 
se explica în scrisoare, iar starea ei de sănătate era mai 
proastă decât se crezuse iniţial. Când vei primi scrisoarea 
asta, noi vom fi plecat deja înapoi in sud, scria Jess. Toată 
familia avea să plece. Jess regreta. 

Era un fel de explicaţie. Dar Kestrel se regăsi recitind 
scrisoarea în salonul ei pustiu, căutând în cuvintele sale 
vreo urmă de afecţiune, ca şi cum iubirea lui Jess ar fi fost 
încapsulată undeva într-un i cu două puncte sau în bara 
decorativă ce traversa ultimul cuvânt ale ultimei propoziţii. 
Hârtia din mâinile lui Kestrel părea subţire. 

Înfrigurată, Kestrel sfărâmă ceara  sigiliului între 
degete. Încercă să nu se gândească la faptul că nici măcar 
nu mai apucase să o vadă pe Jess încă o dată înainte de 
plecare. Incercă să nu se gândească la cât de pustie 
devenise deodată camera. 


Kestrel se limită la acele părţi ale apartamentului care 
erau absolut private: dormitorul şi garderoba. Iar într-o zi, 
deşi era imposibil să fi auzit fâlfâitul unor aripi aşa de mici, 
Kestrel ridică fruntea şi se îndreptă repede spre măsuţa de 
toaletă, eliberând calea printre sticle; apoi văzu moliile 
ieşind din coconi în vasul lor. Unele se chinuiau să iasă din 
cocoloaşele lor. Altele se agăţaseră de sticlă, cu aripile 
libere, sau se strânseseră cu capetele în jos pe fundul 
dopului de plută, făcându-se castanii. 

Kestrel aprinse o lumânare. Când moliile ieşiră cu 
toatele şi lumânarea se topi, Kestrel turnă ceara topită 


peste dopul vasului. Îl sigilă bine, astfel încât să nu 
pătrundă nici pic de aer. 

Dură o zi până ce muriră moliile. După aceea, Kestrel le 
dădu de veste cameristelor ei că se simţea mult mai bine. 


ÎN GALERIA DE ARTĂ A PALATULUI SE ŢINEA O 
recepţie. Toată lumea fu invitată să admire colecţia de artă 
furată a împăratului. Tatăl lui Kestrel îi spusese odată fetei că 
militarii aveau ordine să cruţe orice formă de artă în decursul 
ravagiilor pe care le făceau în oraşe. „Nu i-a plăcut că am 
dărâmat palatul herrani când am invadat”, spusese generalul 
şi apoi ridicase din umeri. „Dar a fost o mişcare militară 
corectă.” 

Tatălui ei nu-i fusese niciodată teamă de împărat, prin 
urmare Kestrel îşi spunea că nici ei nu trebuia să-i fie. De 
aceea, sub privirile tuturor invitaţilor care se învârteau în jurul 
statuilor şi al picturilor, Kestrel îşi croi drum spre Tensen. 
Câţiva ridicară amuzaţi din sprâncene - Nu se poate ține 
departe de herrani, nu? auzi Kestrel -, însă împăratul era 
momentan întors cu spatele şi ea nu avea nevoie decât de 
câteva momente. Îşi băgă mâna în buzunarul rochiei. 

Tensen stătea în dreptul unui peisaj furat din insulele de 
sud. Arin nu era cu el. Întârzia. Poate că nu avea să sosească 
deloc, dată fiind conversaţia pe care o avuseseră. 


Pictura aleasă de Tensen înfăţişa câmpuri pline de 
pânzeturi întinse la soare, ca să se albească, şi de flori 
indigo cultivate pentru vopseluri. 

— Lady Kestrel, începu Tensen, încântat. Kestrel însă îl 
întrerupse. 

— Văd că ştii să apreciezi un peisaj bun, zise ea. Ştiai că 
florile astea sunt pictate cu vopsea indigo adevărată? Ele 
reprezintă vopseaua în sine şi sunt făcute cu vopseaua 
însăşi. 

Kestrel începu să vorbească mult şi tare despre artă. Văzu 
cum câţiva curteni din apropiere, la început interesaţi să tragă 
cu urechea la conversaţie, începură să se plictisească şi se 
îndepărtară. Kestrel îşi domoli treptat tonul vocii pe când 
Tensen aştepta, privind-o cu ochii lui verzi curioşi - şi cuprinşi 
de speranţă precaută. Chiar dacă nu văzuse niciodată biletul 


furat de Arin, nu-i era prea greu să-şi dea seama dacă ea dorea 
să discute ceva mai mult decât artă. 
Fata-şi scoase mâna din buzunar. 


— Ce detalii splendide, spuse ea, arătând la tablou. 
Uite, poţi vedea practic fiecare petală. 

Cu o mişcare lină din degete, fata aşeză o molie moartă 
pe marginea de jos a picturii, acolo unde pânza atingea 
rama. Molia se agăţă de pânză. Aripile sale se făcură violet 
şi ea deveni parte din tablou. = 

Tensen se uită mai întâi la molie, apoi o privi pe Kestrel. În 
şoaptă, fata spuse: 

— O să aflu ce a auzit Thrynne. Şi când voi afla, îţi voi lăsa 
o altă molie aici. Vino în galerie în fiecare dimineaţă. Îmi place 
mult lucrarea asta. Caută molia. Aşa vei şti când trebuie să mă 
vezi. 

— Unde? 

— In afara palatului. 

Insă Kestrel nu cunoştea foarte bine oraşul şi nu ştia 
cum să se exprime mai exact. 

— In oraş există o tavernă care serveşte herranii... 
___— Apoi îl serveşte şi pe căpitanul spionilor gărzii. 
Împăratul pesemne că ştie cu ce te ocupi, Tensen. 
Momentan nu face nimic ca să te împiedice, pentru că 
aşteaptă să vadă ce ştii şi ce vei face cu acele informaţii. 

Kestrel îşi aruncă iar privirea la împărat. Prinţul Verex 
se apropiase de el şi îi vorbea foarte aprins, roşu la faţă. 
Profilul împăratului afişa o plictiseală sardonică. 

— Şi atunci, unde? întrebă Tensen. 


Kestrel îl văzu apoi pe împărat luând un pahar de vin de 
pe tava unei servitoare care apoi dispăru în mulţime, de 
parcă şi ea ar fi fost o molie mascată. Nimeni nu se uită la 
un sclav, spusese Arin. Asta-i dădu o idee lui Kestrel. 

— Cum e adusă la palat mâncarea proaspătă? 


— Personalul de la bucătărie o cumpără în piaţa din 
oraş, de la tarabele negustorilor şi din Uliţa Măcelarilor. 

— Da. Acolo. Ne vedem la Uliţă. Dacă te îmbraci ca un 
servitor, nimeni n-o să se uite de două ori la tine. 

— Mireasa prinţului atrage, fără-ndoială, multe priviri. 

— Lasă-mă pe mine să-mi fac griji pentru asta. Kestrel 
era nerăbdătoare să pună la punct cel mai complicat detaliu 
al întâlnirii: ora. Uite, spuse. 


Arătă în josul tabloului şi îi explică lui Tensen că ar 
trebui să-şi imagineze că acolo se afla marginea îndreptată 
a unui ceas şi că timpul se mişca de-a lungul ramei, de la 
răsărit la apus. Locul în care se afla molia avea să indice 
ora întâlnirii lor de a doua zi. 

— Dacă mai observă altcineva molia? întrebă 'Tensen. 


— E doar o molie. Un parazit obişnuit. Nu înseamnă 
nimic. 

— Ar putea-o găsi vreun servitor înainte să o văd eu şi 
să o arunce. 

— Atunci voi presupune că asta este exact ce s-a 
întâmplat dacă nu te găsesc în prăvălie la ora stabilită. 
Serios, Tensen. Vrei să te ajut sau nu? 

Kestrel înțelegea îndoiala omului, însă o supăra, şi o 
deranja cu atât mai mult pentru că avea sentimentul 
neplăcut că ar juca o partidă deja pierdută. Câştigătorul îşi 
cunoaşte, de obicei, întreaga strategie, însă Kestrel nu 
putea vedea decât o mişcare şi, poate, pe cea următoare. 

Vocea lui Verex răsuna din ce în ce mai puternic. 
Kestrel nu putea să audă ce îi spunea împăratului, dar 
capetele celorlalţi curteni se întorseseră deja spre ei, 
înainte ca Verex să dea buzna afară din galerie. 

— Se zice că prinţul nu e de acord cu ceea ce se 
întâmplă în est, şopti Tensen. 

Kestrel nu voia să se gândească la est. 

— Sclavii spun că prinţesa din est îi e ca o soră lui 
Verex, adăugă Tensen. Au fost crescuţi împreună - la 
început - după ce a fost răpită. 

Privirea lui Kestrel porni automat în căutarea fetei şi 
când o văzu stând în capătul celălalt al sălii, sângele lui 
Kestrel se făcu precum gheaţa. Kestrel îşi simţi pulsul 
încetinind. Îşi imagină sângele care-i trecea prin vine 
devenind roz, apoi din ce în ce mai translucid. Subţire, 
gâlgâind ca apa. 

Nu din cauza Rishei păli Kestrel şi nici din cauza 
tabloului micuţ, de origine estică, pe care-l privea prinţesa 
ca şi rum ar fi fost agăţat pe lună. Kestrel îşi spuse că nu 
era tulburată din cauza durerii de pe chipul Rishei. 

Insă în galerie nu mai era nimic altceva care să o facă pe 
Kestrel să se simtă atât de vinovată. 

— Valorienii au fost victorioşi în câmpiile estice, zise 
Tensen. Ai auzit? Nu? Ei bine, ai fost bolnavă. Tatăl tău a 


otrăvit caii triburilor şi a capturat câmpiile. A fost o mişcare 
foarte rapidă. 

Kestrel încercă să ignore cuvintele ministrului. O privi pe 
prinţesa care stătea singură. 

Kestrel avea să meargă la ea. Avea să-l lase pe Tensen şi 
molia indigo şi să-şi croiască drum printre curteni, trecând 
printre sculpturile din steatit furate din tundra din nord; 
simţea că dacă nu se ducea la ea în acel moment, urma să 
devină ca statuile: netedă, rece, dură. 

Înainte să poată face vreo mişcare, altcineva apăru alături 
de prinţesă. 

Era Arin. Îi vorbi cu blândeţe Rishei. De fapt, Kestrel nu 
avea de unde să ştie că îi vorbea cu blândeţe, nu de la acea 
distanţă, acoperiţi fiind de tumultul vocilor celorlalţi curteni. 
Însă Kestrel ştia. Stia, căci vedea compasiunea în ochii lui şi în 
arcuirea dulce a gurii lui. Arin nu avea cum să-i adreseze 
altceva decât vorbe consolatoare tinerei femei. Se aplecă spre 
ea. Risha îi răspunse şi Arin atinse cu trei degete mâna fetei. 

Şi de ce nu ar fi putut Arin să jelească alături de Risha? Şi 
el îşi pierduse familia; valorienii îi luaseră totul. Bineînţeles că 
asta era ceea ce-l atrăgea spre pierderea suferită de prinţesă. 
Durerea lor comună crea un soi de adăpost în jurul lor, în care 
Kestrel nu ar fi avut niciodată acces. 

Oricum, ce i-ar fi putut ea spune Rishei? 

A fost vina mea. 

Sau: Ar fi putut fi şi mai rău. 


Era la fel de stupid pe cât ar fi fost să-i mărturisească 
adevărul lui Arin. Kestrel n-avea decât să-şi înghită 
cuvintele şi să tacă şi să înghită iar, până ce măruntaiele ei 
aveau să se umple de tot ceea ce nu putea rosti. 

Se întrebă dacă Arin avea să-şi ridice privirea şi să o 
vadă uitându-se la ei. Însă ochii lui rămaseră pironiţi asupra 
Rishei. 

Lui Kestrel i se părea că viaţa ei luase forma unui cuţit 
pliat, iar inima ei era o lamă ascunsă într-un trup din lemn. 

— Ar fi mai bine să pleci, zise Tensen brusc. 

Kestrel uitase că stătea lângă ministru, că erau 
înconjurați de curteni şi că intenţionase ca discuţia ei cu 
Tensen să fie cât mai scurtă cu putinţă şi să evite să fie 
observată de împărat. 

Care acum îi fixa cu privirea din partea cealaltă a 
galeriei. 


Furia împăratului părea să clocotească. Toţi curtenii din 
preajmă o simţiră şi se îndepărtară. 

— Aşteaptă, îi zise ea lui Tensen, deşi împăratul îşi 
făcea loc prin mulţime în direcţia lor. 

— Nu cred. 

— Aşteaptă. De ce a otrăvit tata caii celor din est? 

— Care e motivaţia voastră, a valorienilor? Victoria, 
normal. Acum, te rog să mă scuzi... 

— A fost ideea lui? A împăratului? Sau... ce spun oamenii? 

Câţi ştiau despre rolul pe care-l jucase ea în capturarea 
câmpiilor? 

— Celor de la curte nu le pasă cum sau de ce a făcut-o 
generalul Trajan. Ei doar se bucură de rezultat. 


__- — Mulţumesc, spuse Kestrel, însă Tensen deja plecase. 
Împăratul se apropie de ea. Fata încercă să nu întindă mâna 
către noul ei pumnal cu diamante sau să-şi dorească să-l fi 
avut pe cel dăruit de tatăl ei şi pe care i-l luase 
împăratul. Mulțimea se dădu la o parte, lăsând în jurul 
celor doi un loc uriaş. 

— 'Ţi-am spus să stai departe de herrani, şuieră împăratul. 

— Ba nu. 


Vocea ei era un miracol. Calmă şi egală. Nu se putea să 
fie glasul lui Kestrel. 

— Nu-mi amintesc să-mi fi spus exact aceste cuvinte. 

— M-am exprimat foarte limpede. 


Mâna împăratului cobori pe braţul ei. Celorlalţi curteni, 
gestul ar fi putut părea afectuos. Ei nu vedeau cum împăratul 
îşi înfipsese degetul mare în cotul lui Kestrel şi-i zdrobea 
carnea. 

La început, durerea fu destul de mică. Un gest răutăcios, 
aproape copilăresc. Nu părea ceva serios, ceea ce îi dădu lui 
Kestrel curajul să mintă. 

— Asta e ceea ce i-am spus ministrului Tensen. L-am 
anunţat că nu mai sunt ambasadorul imperial al Herranului. 
Nu asta ţi-ai dorit? Am considerat că ar fi politicos să-l 
informez pe ministru în persoană. 

— Sunt surprins că nu i-ai spus guvernatorului. 

— Nu vreau să vorbesc cu guvernatorul. 

— Nu? Nu ai vorbit cu Arin? Unghiile împăratului erau 
ascuţite. 

Kestrel aproape că-şi înţelese greşeala, însă o altă parte 


din ea insistă că nu putea da greş în ceea ce-l priveşte pe 
împărat. Mintea îi deveni greoaie, ca umplută de plumb. 
Îi spunea să nege. Şi, deşi înţelese deodată cu ce greşise, 
frica îi paraliză gândurile şi o păcăli, spunându-i să mintă 
suficient de tare încât să-şi facă minciuna adevăr. 

— Nu, îi spuse Kestrel împăratului. Bineînţeles că nu. 

— Bibliotecarii mei mi-au spus cu totul altceva, şopti 
împăratul. 

Bărbatul o ciupi şi mai tare. Durerea se făcu mai intensă 
şi-i străpunse frica. Îi ţintui picioarele la podea. 

— Mi-ai încălcat porunca, Kestrel. Mi-ai încălcat-o de două 
ori. 

— Îmi pare rău, zise ea. Îmi pare rău. 

Împăratul îi dădu drumul. Unghia degetului său era 
însângerată. 

— Nu, nu-ți pare rău, zise el. Dar o să-ţi pară. 

CU TOATE ACESTEA, ÎMPĂRATUL NU FĂCU NIMIC. 


Groaza lui Kestrel creştea pe zi ce trecea. Pe brațul lui 
Kestrel, în interiorul cotului, era o rană cu coajă în formă de 
semilună şi o vânătaie violet. Era imposibil ca pedeapsa ei 
să fie doar asta. 

Scrisorile pline de falsă voioşie ale lui Kestrel pentru 
Jess rămaseră fără răspuns. Atunci, ea se gândi că era 
posibil ca împăratul să fi pus mâna pe ele, însă chiar dacă 
asta o durea, răzbunarea împăratului tot nu ar fi fost 
satisfăcută doar cu atât. Cu siguranță i se pregătea ceva 
mai rău. 

Kestrel vāzuse cum se comporta cu alții. Un soldat 
fusese recent găsit vinovat că dezertase, iar părinţii lui - 
membri de vază ai societăţii - ceruseră îndurare. 
Dezertarea era o formă de trădare. Pedeapsa pentru 
trădare era moartea. Printre curteni se zvonea că, de data 
asta, era posibil ca soldatul „să meargă în nord” - ceea ce 
însemna că era trimis într-unul dintre lagărele de muncă 
din tundră. Însă părinții lui sperau la ceva mai bun de atât. 
Aurul lor ajunsese în buzunarele cui trebuia. Depuneau 
periodic petiții pentru împărat, cerându-i să-i elibereze fiul. 
Împăratul zâmbise şi le spusese că avea să se mai 
gândească. li amuza să aştepte şi să-i privească pe oameni 
zvârcolindu-se în jurul cuţitului împlântat de tărăgănarea 
lui. 

Kestrel simţea ruşine pentru propria greşeală. Vina 
instinctivă de a fi fost prinsă. Mai rău, în inima ei îşi făcuse loc 
o nesiguranţă alunecoasă şi rece ca un ţipar. Ce credea că 
face, cu moliile ei şi cu promisiunile trădătoare pentru Tensen? 

Kestrel se gândi la ce ar fi spus tatăl ei dacă ar fi ştiut. 


Se gândi la temniţă şi la degetele jupuite ale lui 


Thrynne. Dar poate că împăratul punea la cale o pedeapsă 
potrivită pentru un copil, cum ar fi să-i interzică lui Kestrel 
accesul la pian. 

Poate că avea să o umilească la curte. 

Poate că scrisorile furate fuseseră suficiente. Vânătaia lui 
Kestrel păli. Coaja rănii căzu. 

Nesigură, Kestrel decise în cele din urmă că împăratul 
nu avea să rişte să-i facă ceva cumplit fiicei generalului 
Trajan. Kestrel lua cina cu împăratul în fiecare zi. Bărbatul 
se prefăcea amabil, ba chiar grijuliu. Se purta ca şi cum nu 
s-ar fi întâmplat nimic. 

Kestrel încetă să-şi mai facă griji pentru o lovitură care 
nu mai sosea. 

Poate că nu avea să sosească niciodată. 

Pentru Arin, palatul imperial era o mare cutie plină cu 
trucuri arhitecturale. De fapt, nu mai conta câte holuri 
închise existau. Nu-i păsa de multitudinea ameţitoare de 
camere de relaxare. Ignora modul în care scările înguste şi 
spiralate se puteau deschide în mai multe direcţii. 

În cele din urmă, palatul nu era decât o clădire, iar în 
orice clădire, servitorii erau găzduiţi în acelaşi loc: cel mai 
rău din toată casa. 

Aşa că atunci când Arin porni în căutarea croitoresei lui 
Kestrel, descoperi că nu era greu de găsit. Cobori scările. 
Intră într-un spaţiu întunecos şi urmă curenţii de aer stătut 
şi căldura insuportabilă. Se apropia de focurile cuptoarelor 
din bucătărie. Aerul mirosea a năduşeală şi a ceapă prăjită. 

Servitorii herrani erau îndatoritori. Prea îndatoritori. 
Ochii lor luceau. Ar fi împărţit orice cu el. Feţele lor se 
întristau când erau întrebaţi doar despre o simplă 
croitoreasă. Chiar şi sclavii din alte teritorii cucerite, ale 
căror limbi Arin nu le vorbea şi care munceau conform unor 
ierarhii tensionate şi misterioase cu nou eliberaţii herrani, îl 
priveau pe Arin cu o expresie ce se apropia de venerație. 

Eşecul lui Arin părea să ardă înăuntrul lui. Era ca o 
otravă ce se absorbea pe măsură ce timpul trecea. 
Servitorii herrani voiau să li se povestească felul în care 
Arin reuşise să prâăbuşească un munte peste trupele 
valoriene. Cum îl salvase pe ministrul Tensen în timpul 
atacului asupra unei moşii? Oare ministrul fusese ameninţat 
de săgeata unei arbalete sau de un pumnal aruncat? 

Poveştile nu aveau nicio valoare. Tot ce făcuse Arin în 


timpul Revoluţiei Fulgilor de Nea până la ultimul lui moment 
în faţa generalului valorian nu schimbase absolut nimic. 
Poporul lui aparţinea încă imperiului. 

— Deliah, le reaminti el herranilor strânşi în bucătăria 
cea mai mare. Unde e? 

Atelierul ei se afla într-o secţiune mai frumoasă a 
palatului, la parter, într-o cameră cu suficientă lumină 
pentru a face să lucească sulurile de materiale. Când intră 
Arin, Deliah cosea, iar în poala ei se afla o pânză bogată, de 
culoarea vinului negru. Gura îi era plină cu bolduri. Deliah 
le scoase încet, unul câte unul, când Arin puse întrebarea. 


— Vreau să ştiu cine te-a mituit, zise el. 
— Nu asta am crezut că mă vei întreba. 
— Am fost în oraş. 


Arin ura palatul. Se simţea mai bine în oraş, deşi nici 
acolo nu-i plăcea foarte mult, căci nu reuşea să scape de 
sentimentul că se afla pe un teritoriu inamic. Astfel că 
umbla pe străzi şi se ţinea la adăpostul aleilor dosnice. 

— Există o tavernă..., începu el. 


— Ştiu despre care vorbeşti. E singurul loc unde îi 
servesc pe herrani. 

— Servesc pe toată lumea - mai ales pe pariori şi pe cei 
care ţin pariurile. Dacă eu ar fi să pariez pe ceva, aş paria 
pe faptul că fiecare curtean din palat te vânează ca să le 
spui ce va purta doamna ta la nuntă. Răsplata ar putea fi 
uriaşă. 

Deliah îşi înfipsese boldurile în pernuţa prinsă la talia 
ei. Acum se opri şi-şi trecu un deget peste smocul tare de 
ace argintii. 

— Nu suflu nimănui nimic despre rochia de nuntă. Nu 
iau mită. Nici măcar de la tine. 

— Nu am spus că ai face asta. Nu asta vreau. Spune-mi 
doar cine au fost cei care te-au întrebat. 

— Dacă-ţi doreşti o listă, să ştii că va fi lungă. 

— Atunci spune-mi cine nu te-a întrebat. Fata încă 
vorbea cu prudenţă. 

— De ce? 

— Pentru că aceea e persoana care ştie deja. Deliah 
atinse iar acele. 

— Şeful Senatului, zise ea. Majoritatea curtenilor 
întreabă ei înşişi, chiar şi cei importanţi. Nu vor să rişte ca 


altcineva să afle ceea ce cred ei că voi spune. Dar nu l-am 
văzut niciodată pe şeful Senatului. Chiar şi fiica lui, Maris, 
vrea să afle. Ea m-a mituit spunându-mi că aş putea lucra 
pentru ea. Deliah râse scurt. Îmbrac familia imperială. 
Împăratul nu m-ar lăsa niciodată să plec. 

Privirea ei îl provoca pe Arin să-i promită că ceva avea 
să se schimbe, că el avea să facă o schimbare posibilă 
pentru ea. 

Vina arzătoare a lui Arin se răci şi formă un ghemotoc 
negru, ca o piatră dură, arsă. 

Dădu să plece. 

— I s-a întâmplat ceva, zise Deliah brusc. Arin se opri. 

— Ce vrei să spui? 

— Înainte să vii - cu câteva săptămâni înainte -, 
cameristele lui Lady Kestrel mi-au adus o rochie. Era albă 
cu auriu. Şi foarte murdară. Tivul fusese târât prin ceva, nu 
ştiu sigur prin ce. Chiar şi spatele rochiei şi poala erau 
murdare. Pe o mânecă era vomă, iar câteva cusături se 
rupseseră. 

Gura lui Arin se uscă precum iasca. 

— Însoţitoarele ei voiau să ştie dacă pot salva rochia, 
continuă Deliah. Mi-a fost imposibil. Era distrusă. Am rupt 
rochia aia fâşii. 

Arin se forţă să vorbească. 

— Când? 

— Ti-am spus. 

— Kestrel a fost cu cineva în ziua când a purtat rochia aia? 

Deliah îşi îndepărtă mâinile într-un gest neajutorat. 

— Nu ştiu exact când a purtat-o sau cu cine se afla. Va 
trebui să le întrebi pe cameristele ei, dar nu te-aş sfătui să 
faci aşa ceva. Prințul o mituieşte pe cel puţin una dintre ele 
şi doar zeii ştiu câte dintre ele dau raportul împăratului. 

— Trebuie să ştii mai multe. 


— Ti-am spus tot. 


— Tu o vezi mereu. Când îi iei măsurători... îi vezi pielea. 
A fost... rănită? 


Arin îşi aduse aminte, cu durere, de chipul lui Kestrel 
după ce fusese atacată de Coţcar. 

— Vânătăi. Cicatrice. Orice. Ai văzut ceva la momentul 
ăla sau după aceea? 

— Nu, zise Deliah. 


Arin se linişti, dar apoi croitoreasa adăugă: 

— Din ceea ce am putut vedea. În decursul ultimei 
săptămâni nu am mai văzut-o. 

— Stai cu ochii pe ea. 

— Nu pot face una ca asta. Nu pot continua să-ţi dau 
raportul. Împăratul... 

— Eu sunt guvernatorul Herranului. 


Deliah îl privi cu milă. 

— Ştim amândoi cât de mult valorează asta. 

Arin îşi acoperi ochii şi .clătină din cap. 

— Dă-mi cel puţin de ştire dacă mai observi ceva... 
ciudat. 

Ea ridică din umeri. 


— Nimic neobişnuit. Ordine pentru o nouă rochie de zi. 
Retuşuri mici. Plângeri în legătură cu dăunătorii care tot 
intră în garderobe şi mănâncă materialele. Lucruri de felul 
ăsta. 

Deliah încă avea expresia aceea pe chip, iar Arin voia să 
se apere, să spună că singurul motiv pentru care era 
interesat de tot ce făcea Kestrel era că fiica generalului 
punea ceva la cale, că rochia distrusă era dovada a ceea ce 
el nu putea vedea, dar trebuia să vadă, căci Kestrel avea un 
talent special de a unelti, uneori era chiar ea cea care trage 
sforile, alteori forţa lucrurile până ce descoperea ceea ce 
era menit să fie ascuns. 

Arin voia să insiste că dacă vreun secret o privea pe 
Kestrel, atunci îl privea şi pe împărat şi devenea, automat, 
treaba Herranului. De aceea îi cerea ajutor lui Deliah. O 
făcea pentru ţara lui. Doar pentru asta. 

Nu deoarece era îngrijorat pentru Kestrel. Nu datorită 
dragostei. 

Nu din cauză că descrierea rochiei îl făcuse pe Arin să 
încerce să-şi imagineze orice lucru posibil care îi fusese 
făcut lui Kestrel în timp ce o purtase sau orice ar fi încercat 
ea să facă. 

În cele din urmă, Arin nu reuşi să mărturisească nimic. 

Rămase tăcut în timp ce dădea să iasă din atelierul 
croitoresei. 

— Ține la tine, zise Deliah brusc. Ştiu asta. 


Era o minciună atât de brutală, că semăna aproape cu o 
glumă crudă. 


Arin râse. 


Mintea lui Arin se întunecase şi probabil că de aceea nu 
observă că de acum şi holul era în beznă. Toate lămpile, în 
afară de una, arseseră. Ultima lampă pâlpâia în uleiul ei. 

Arin nu fusese atent la drumul pe care-l alesese. 
Intenţionase să se întoarcă în apartamentul lui, dar 
coridorul acesta nu se afla în apropierea acelei aripi. Se 
trezi într-o parte dezafectată a palatului, pe pereţii căreia 
atârnau tapiserii zdrenţuite, care - după câte îşi dădea el 
seama - preamăreau cuceririle valoriene de acum un secol, 
când Herranul se afla încă în floarea gloriei, iar Valoria era 
doar o ţărişoară, locuită de războinici nespălaţi cărora le 
plăcea sângele atât de mult, că-şi tăiau propria carne ca să-l 
obţină. 

Tapiseriile erau groteşti. Poate că Arin s-ar fi amuzat, 
dacă ar fi avut chef să se amuze, de cât de nepricepuţi erau 
valorienii la a crea lucruri frumoase. Ei doar le furau, le 
fortau să fie ale lor, dar nu fuseseră nicicând în stare să 
aducă frumosul la viaţă. 

Şi totuşi, asta-l făcu pe Arin să se gândească la mâinile 
lui Kestrel săltând pe clapele pianului, gonind iute, apoi la 
rochia distrusă, astfel că, pierdut în propriile-i gânduri, 
continuă să păşească mai departe pe coridorul întunecat, 
de parcă ar fi putut scăpa de propriile gânduri, şi, în cele 
din urmă, se izbi de un zid gol. 

Arin blestemă. Se uită la tâmplăria rotită de pe tavan şi 
încercă să nu îl jignească pe zeul celor rătăciţi. În schimb, 
se concentră la sculpturile în lemn de la capătul holului şi 
observă o linie bizară, rigidă care întrerupea modelul de pe 
tavan. Miji ochii, în lumina lămpii ce sta să se stingă, şi 
surprinse o licărire pe tavan. Metal. Sus de tot era o dungă 
din metal care traversa orizontal plafonul - nu, nu traversa. 
Linia era încastrată în tavan. 

Arin era aşa de preocupat să-şi dea seama ce putea fi 
acel lucru, că nu observă umbra care se strecură spre el, 
apoi se opri în spatele lui. 

Auzi un zăngănit metalic. Linia de sus prinse viaţă - o 
poartă din fier ce se prăbuşi din lăcaşul ei de pe tavan. 

Poarta lovi podeaua din piatră şi-l prinse pe Arin la 
capătul închis al coridorului. Şi chiar dacă el se rotea deja 
pe călcâie, cu adrenalina pompându-i în vine şi zbârnâindu-i 


în creier, tot nu văzu cum umbra din spatele lui deveni un 
bărbat viu. Nu-i văzu chipul. 

Urmă un curent de aer. Arin fu împins înapoi în grătar 
şi apoi nu mai văzu nimic. 

ARIN ZĂCEA PE PODEAUA DIN PIATRĂ. GÂTUL LUI 
era îndoit într-o poziţie dureroasă, sprijinit de ceva tare şi 
rece. li trebuiră câteva secunde înainte să gândească poartă, 
apoi ambuscadă. 

Nu se mişcă, nu deschise ochii. Nu avea cum să fi fost 
leşinat prea mult timp, pentru că simţi nişte mâini care-l 
căutau de arme. Arin nu purta un pumnal la şold. Era un 
obicei prea valorian. Însă cuțitul îi fu scos din cizmă. 
Atacatorul se aplecă asupra lui, îngenunchindu-i pe piept. 
Atât de greu. Aerul îi ieşi tot din plămâni. 

Capul lui Arin zvâcnea şi se stăpâni cât putu să nu 
leşine iar. Greutatea de pe pieptul lui se mişcă. 

— Hai să te facem chipeş, zise omul, aşezând vârful unei 
lame pe buzele lui Arin. 

Pumnul lui Arin se lansă în sus şi lovi obrazul omului. Îl 
împinse pe atacator şi, de acum treaz, se ridică în picioare. 
Nu avea să se mai lase doborât. 

Atacatorul se scutură, revenindu-şi din şocul loviturii lui 
Arin. Lampa îi lumina părul. Omul era blond. Valorian. Era 
îmbrăcat în uniformă neagră, militară. 

Şi era bine înarmat. Avea câte un cuţit în fiecare mână 
şi o sabie scurtă la brâu. Unul dintre cuțite era al lui Arin. 

Trebuia să-l recupereze. 


Arin era încă prins între atacator şi poartă. Nu se afla 
într-o poziţie ideală. Omul se repezi asupra lui Arin cu mâna 
în care ţinea cuțitul lui, iar Arin se feri. Cuţitul zgârie 
poarta din spatele lui şi ţâşniră scântei. Lovind metalul în 
loc să se îngroape în carne, atacatorul îşi pierdu echilibrul, 
şi Arin se năpusti prin golul creat de mişcarea prea largă şi 
greşită a omului, îşi împinse un genunchi în sus şi-l 


împlântă în abdomenul bărbatului, îi apucă încheietura 
mâinii şi se luptă până-şi recuperă cuțitul. 

Dar nu înainte ca atacatorul să spintece aerul cu 
propriul lui pumnal. 

Cuţitul era frumos. Arin văzu arma scânteind şi cumva îl 
fascină, făcându-l să se gândească la el când nu avea timp 
de gânduri. Arin nu se dădu la o parte suficient de repede şi 
lama îi crestă faţa. 

Durerea se întinse de la frunte la obraz şi sângele 
cuprinse ochiul stâng al lui Arin. Clipea, pe jumătate orbit, 
disperat să ştie dacă o persoană al cărei ochi fusese scos 
din orbite mai putea încă să clipească. Plângea cu lacrimi 
de sânge. Chipul i se deschisese. Simţea aerul care-i 
pătrundea carnea prin rană şi mâna lui se ridică instinctiv 
către tăietură. 

Gestul îl salvă, căci, rară să vrea, Arin blocă o a doua 
lovitură, care-i tăie antebraţul. Asta îl aruncă într-o parte şi, 
şocat, Arin nu fu în stare să se opună şi se lovi de zidul lung 
al coridorului. 

Îşi scăpase cuțitul, însă mâna lui pipăia zidul chiar pe 
când mintea lui îi spunea să nu fie prost, căci nu avea să 
găsească acolo nicio armă. 

Mâna lui Arin cuprinse lampa stinsă prinsă în zid şi o 
smulse din suportul ei, apoi o sparse în capul celuilalt. Auzi 
un țipăt şi apăsă cioburile în carnea duşmanului. 

Acum, lupta era a lui. Acum, Arin îşi amintea fiecare 
truc rău pe care îl învățase cu pumnii, cu coatele şi cu 
picioarele şi uita că nu fusese niciodată antrenat să ţină o 
armă, în afară de vremea când era abia un băieţandru, iar 
braţul acelui băiat tremurase sub greutatea unei săbii mici, 
de copil. Micul Arin implorase să nu fie obligat să lupte. Ce 
ştia Arin despre sabia pe care o smulsese din teaca 
duşmanului? Ce ştia Arin despre pumnalul valorian care 
apăru în mâna lui de parcă un zeu l-ar fi pus acolo? Ce 
putea face el pe când ambele lame se roteau prin beznă, iar 
valorianul striga „Te rog", în timp ce Arin îl înjunghia ca şi 
cum atacul ar fi constituit o artă, arta Jui? 

Trupul lui Arin puse stăpânire pe mintea lui şi, cu toată 
graţia din lume, îl tăie pe celălalt, curmându-i viaţa. 

Unde dispăruse respiraţia lui Arin? 

Gâfâia. Cu un ochi bun, Arin se uită la valorianul 
măcelărit de la picioarele lui şi dădu drumul sabiei. Încercă 


să înlăture bezna roşiatică din partea stângă a feţei sale. 
Sângele continua să curgă. Nu conta cât împingea deoparte 
Arin perdeaua de sânge care curgea întruna, tot nu reuşea 
să vadă nimic. 

Renunţă. 

Încă ţinea pumnalul valorian. Îl ţinea într-un fel bizar, 
de parcă i-ar fi aparţinut, ceea ce era imposibil. Şi totuşi, 
degetele lui îl prinseseră strâns şi refuzau să-i dea drumul. 

Respirația încă îi cutremura trupul, iar durerea încă îl 
ardea, însă Arin ridică pumnalul în lumina slabă. 

Cunoştea lama. 

Cum putea să o cunoască? 

Pumnalul era uşor şi bine echilibrat. Nu fusese croit 
pentru o mână puternică. Arin fusese fierar; recunoştea 
calitatea atunci când o întâlnea. Tija era simplă, dar 
robustă. Plăseaua era bătută în aur, dar nu prea mult - 
nimic nu îngreuna pumnalul sau îl făcea să fie mai puţin 
eficient. 

Şi era iubit. Cineva avusese mare grijă de lama care-i 
deschisese chipul lui Arin. 

Dar nimic din toate astea nu explica de ce mâna lui Arin 
ţinea cuțitul aşa de strâns. El se încruntă, apoi şterse 
sângele de pe plăsea. Sub roşul lichidului se zărea altceva 
roşu. Un rubin. 

Era un sigiliu. 

Sigiliul pumnalului înfăţişa ghearele încovoiate ale unui 
vindereu. 

DE ÎNDATĂ CE TENSEN ÎŞI REVENI DE PE URMA 
şocului de a fi văzut sângele lui Arin picurând pe covorul 
din apartamentul lor, bătrânul deveni remarcabil de calm. 

— Dă-mi voie să văd, zise el şi-l împinse pe Arin uşurel 
pe un scaun. 

Arin îşi ţinea cârpa murdară la faţă. În holul întunecat, 
îşi rupsese o mânecă a cămăşii şi şi-o apăsase pe rana ce 
pulsa. De atunci nu o mai îndepărtase de pe faţă. Lui Arin îi 
era teamă să ştie ce se afla dedesubt. Il durea totul prea 
tare ca să-şi dea seama exact cât de grav fusese rănit. 

— Arin. 

Tensen încercă să-i îndepărteze degetele de pe față. 
Arin oftă şi-l lăsă să-şi facă treaba. Se gândi la alte lucruri, 
precum percepţia adâncimii şi cum ar fi să lupte fără un 
ochi. Se gândi la chipul unui monstru. 

Rana începu să sângereze nestingherită. Sângele intră 
în gura lui Arin şi îi curse pe gât în timp ce Tensen îl 
cerceta. 

— Deschide, zise Tensen. 

Genele lui Arin era lipicioase de sânge. 

— Deschide, zise din nou Tensen. 


Când văzu că Arin ezita, ministrul aduse un urcior cu 
apă de la baie şi îl turnă pe chipul lui Arin. 

Arin şuieră de durere şi se înecă. Se ghemui în scaun, 
ud leoarcă şi tremurând ca un animal când degetele lui 
Tensen atinseră colţul ochiului şi îi deschiseră pleoapele. 

Arin întrezări o undă de lumină, apoi sângele începu iar 
să curgă. 

— A ratat ochiul, spuse Tensen. Ai o tăietură de la 


mijlocul frunţii, prin sprânceană şi în obraz. Pleoapa e doar 
uşor zgâriată. Dar osul sprâncenei a fost lovit foarte tare. 
Arin fu străbătut de un val de uşurare. 
Tensen scoase o batistă curată şi i-o potrivi pe partea 
stângă a feţei. 


— Ai nevoie de cusături. Şi... - bătrânul studie cu mai 
multă atenţie mâna dreaptă a lui Arin, strânsă pe coapsă 
— ... O pensetă. 


Cioburile lămpii. Intraseră adânc în palma lui atunci 
când forţase în sus poarta de fier ca să scape din capcană. 

— Pesemne că zeul norocului te iubeşte, zise Tensen. 

— Nu vorbi aşa. 


— Fii recunoscător zeilor, Arin, sau s-ar putea să nu mai 
fie aşa de îngăduitori cu tine la următoarea tentativă de 
asasinat. 

— Nu cred că a vrut să mă omoare. Sau cel puţin nu la 
început. 

Hai să te facem chipeş, zisese omul. Arin avea sentimentul 
că faţa lui fusese o coală de hârtie menită să poarte un 
mesaj. Arin îi spuse toate astea lui Tensen şi adăugă că 
atacatorul purta însemnele gărzilor palatului. Dar nu zise 
nimic de pumnal sau de sigiliul lui. 

Arin vârâse cuțitul în cizmă, chiar dacă nu se potrivea 
deloc în teaca propriului său pumnal. Simţea lama valoriană 
zăngănind de fiecare dată când îşi mişca piciorul. Mânerul 
se iţea din cizma lui Arin, însă el îşi trăsese cracul 
pantalonilor mai jos, ca să-l ascundă. 

Tensen începu să se ocupe de el. Lovitura fulgerătoare 
care rănise antebraţul lui Arin fusese amortizată de lâna 
jachetei. Tensen curăţă rana, o înfășură strâns şi o lăsă în 
pace. Apoi începu să frece săpunul în palme până făcu o 
spumă albă şi tremurătoare, ale cărei bule pocneau vesel. 
Era minunat norişorul alb de spumă. Mirosea a flori 
văratice; era ca un poem aerian şi arăta foarte inocent. Însă 
Arin ştia ce avea de gând să facă Tensen cu el. 

— Asta o să fie foarte plăcut, zise Tensen, apoi spălă 
rana adâncă de pe faţa lui Arin cu spuma de săpun. 

Senzaţia fu ucigătoare. Săpunul pătrunse în rană şi 
linse carnea lui Arin cu o limbă de foc. Arin nu mai putea 
respira. Simţea că dacă respiră, avea să izbucnească în 
tipete. 

Tensen clăti tot, apoi adăugă mai mult săpun şi mai 


multă apă. Când termină, Arin zăcea moale în scaunul lui şi 
fu infinit de recunoscător când Tensen apăsă o cârpă curată 
pe tăietură. Focul de pe faţa lui se mai potoli. Arin îşi ţinu 
ochii închişi şi se acomodă din nou cu durerea veche, 
cunoscută şi mocnită, ca şi cum s-ar fi scufundat într-o cadă 
cu apă călduţă. Cât de suportabilă era acum durerea aceea, 
cât de reconfortantă - ca un prieten de care Arin aproape 
că se îndrăgosti. 

Insă Tensen continuă să se tot plimbe prin apartament, 
iar Arin ştiu ce urma să se întâmple. Işi deschise ochiul bun 
şi-l văzu pe Tensen sterilizând un ac în flacăra unei lămpi cu 
ulei. 

— Nu, spuse răguşit Arin. Ad-o pe Deliah. 

— Tu nu eşti o rochie. 


— Fă-o, zise el, deşi îl văzuse pe Tensen cosând răni pe 
câmpul de luptă. 

De aceea fusese de acord să ia cu el un om în vârstă în 
fiecare misiune militară din Herran - datorită acestui lucru 
şi a febrilităţii din ochii verzi ai lui Tensen, a vocii lui oneste 
când jurase să facă totul pentru patria lui. 

Tensen avea un talent actoricesc de a deveni orice îşi 
propunea să fie. Dacă trebuia să interpreteze rolul unui 
doctor, atunci îşi îndeplinea misiunea. Ministrul obişnuia să 
glumească spunând că asta se datora faptului că mai 
demult jucase rolul un doctor într-o piesă de teatru. Lui 
Arin nu-i păsa de unde proveneau aptitudinile lui Tensen, ci 
doar le aprecia. Insă tot nu avea să-l lase să-i coasă faţa. 

— Nu cred că e înţelept ca Deliah să afle, zise Tensen. 

— Crezi că putem ţine asta secret? 

Tensen zâmbi scurt, dând de înţeles că Arin avea 
dreptate. Arin nu avea să mai arate niciodată la fel ca 
înainte. Ministrul se duse după Deliah. 

Când se întoarse cu ea, pânza de pe faţa lui Arin era 
îmbibată de sânge, iar el aproape că adormise. Deliah îl 
privi pe Arin sumbru şi uşor iritată, ca pe un copil care s-a 
rănit făcând exact ceea ce îi fusese interzis să facă. 
Expresia de pe faţa ei o făcea să semene un pic cu mama lui 
Arin. Asta-şi imagină el în timp ce croitoreasa băgă aţă în 
ac şi-şi aşeză mâinile reci pe chipul lui fierbinte. Când mijea 
ochiul ce lăcrima, lui Arin nu-i venea greu să-şi vadă mama. 
Acul intra şi ieşea. Se auzea torsul aspru al aţei. Durerea 
parcă-l strângea. Tensen tampona sângele astfel ca Deliah 


să vadă mai bine, apoi totul o lua de la capăt. Un fulger 
cusut pe obrazul lui. 

Poate pentru că jumătate din chip parcă nici nu-i mai 
aparţinea, poate pentru că voia din răsputeri să uite ce 
facea Deliah sau pentru că avea nevoie să creadă că 
lucrurile ar fi putut sta şi mai rău, Arin se gândi la bătaia pe 
care o primise în ajunul zilei când Kestrel îl cumpărase. 
Dădea pietrişul cu lopata alături de alţi sclavi puşi să 
aştearnă un drum nou pentru valorieni. Işi ţinea capul în 
jos. Era cuminte... până ce auzise pe cineva încăierându-se. 

Arin ridicase privirea. Doi valorieni târau un om din est 
spre ceilalți sclavi. Muncitorii herrani începură să 
murmure. Din ceea ce auzise Arin, sclavul din est reuşise să 
evadeze cu câteva zile în urmă. Tocmai fusese prins. 

Legea valoriană privind sclavii care fugeau era destul 
de clară. 

Arin se aruncase înainte şi urlase la valorieni. Îi 
blestemase. 

Stăpânii lui din ziua aceea nu pricepeau limba lui Arin 
prea bine; altfel, pedeapsa lui ar fi fost mai rea. 
Supraveghetorul îl pocnise pe Arin în faţă. Valorienii le 
ordonaseră herranilor să-l ţintuiască pe băiat la pământ. O 
făcuseră. Îl îmbrânciseră pe pietriş şi supraveghetorul îl 
lovise iar. Însă chiar şi căzut la pământ, Arin tot reuşise să-i 
vadă pe stăpâni pregătindu-l pe fugarul din est, apucându-l 
de păr şi trăgându-i capul pe spate. 

Esticul surprinsese privirea lui Arin în timp ce unul 
dintre valorieni tocmai îşi scotea pumnalul. 

— Nu-ţi face griji! îi strigase sclavul lui Arin în herrani, 
care nu se deosebea cu mult faţă de limba din Dacra. 
Impăratul va primi ceea ce merită. 

Apoi valorienii îi retezaseră urechile şi nasul. 


— Gata, spuse Deliah, tăind aţa. Treisprezece cusături, 
două capete: unul pe frunte şi unul pe obraz. Am lăsat 
ochiul în pace. 

Sângele se prelingea vesel. Arin deschise ochiul stâng, 
care-l înţepa. Cu ambii ochi deschişi şi curaţi, Deliah nu mai 
arăta deloc ca mama lui. Fata-şi spălă mâinile înroşite într- 
un lighean. 

— Bună treabă, spuse Tensen. 

— Să nu-mi mai cereţi să fac asta, le zise ea şi plecă. 

Tensen îşi trase un scaun lângă Arin, se aşeză şi începu 


să scoată cioburile din mâna dreaptă a tânărului. După tot 
ce simţise mai devreme, noua senzaţie era bizar de 
satisfăcătoare. 

— Deliah mi-a împărtăşit nişte lucruri interesante mai 
devreme, zise Arin. 

Penseta lui Tensen prinse o bucată mare de sticlă şi o 
scoase. 

— Cum aşa? 

Tensen lăsă ciobul să cadă pe colţul unei mese din 
apropiere. Arin îi povesti ce-i spusese fata. Bătrânul 
ascultă. Cioburile pătate de sânge formară o grămăjoară. 

— Merită investigat, continuă Arin. 

— Nu cred că rochia aleasă de Lady Kestrel reprezintă 
prioritatea Herranului. 

Arin îşi încordă mâinile şi tresări simțind cum cioburile 
îi intră mai mult în carne. Tensen, care se oprise cu penseta 
ridicată în aer, îl privi glacial, ca şi cum ar fi vrut să spună 
că Arin primise ceea ce merita. 

— Greşeşti, îl contrazise Arin. Faptul că şeful Senatului 
ştie probabil despre rochie e un fapt important. Cu câştigul 
de pe urma pariului, şeful Senatului ar putea cumpăra o 
mică insulă şi niciun ban nu ar veni din vistieria imperială. 
Thrynne i-a auzit vorbind pe împărat şi pe şeful Senatului. 
Dacă împăratul tăcea rost de vreun favor, răsplătindu-l pe 
şeful Senatului cu un pont vizavi de pariul perfect? Trebuie 
să aflăm ce favor i-a cerut. 

Tensen împunse o aşchie micuță către suprafaţa palmei 
lui Arin şi o inspectă. 

— Şi rochia distrusă, continuă Arin. Kestrel e cumva în 
pericol. 

— Vomă pe o mânecă şi murdărie pe genunchi? Hai să 
nu fim dramatici. Poate că doamna a băut ceva mai mult vin 
şi s-a împiedicat în timp ce se plimba, ameţită, prin Grădina 
de Iarnă. Nu ne priveşte. 

— Pune ceva la cale, insistă Arin. O simt. Tensen aşeză 
penseta pe masă. 

— "Ţi se pare că vezi ceea ce vrei să vezi. 

— Ba nu. Nu are niciun sens. Nu vreau să aibă necazuri. 

— Dar poate că ai vrea să o ştii la ananghie. Nefericită în 
noua ei viaţă. Ce-ai face atunci, Arin? Ai salva-o? 

Arin nu răspunse. 


— Mie mi se pare fericită, spuse Tensen. 


— Cusăturile rochiei erau rupte. Fustele erau murdare. 
În Grădina de Iarnă nu e pic de noroi. Grădina e pavată cu 
piatră. Cum de s-a murdărit? 

Tensen rămase cu privirea aţintită asupra lui. 

— Arin. Nu vrea să par crud şi ştiu că tu consideri 
important ceea ce ţi-a mărturisit Deliah, dar din ceea ce îmi 
spui nu reuşesc să disting decât obsesia ta pentru mireasa 
prinţului şi pentru hainele ei favorite. 

Arin închise gura. Se cutremură, cuprins deodată de un 
fior rece de îndoială. 

— Te rog, continuă Tensen. Lasă spionajul pe seama 
mea. 

— Dar nu ai aflat nimic de când mi-ai spus despre 
Thrynne. 

— Toate la timpul lor. 

— Ce face noul tău recrut? El ştie ceva? Arin văzu expresia 
lui Tensen schimbându-se uşor. Sau este o ea? 

— Nu încă. Am încredere că vom afla ceva destul de 
curând. 

— Nu-mi place treaba asta. Nu-mi place cât de bucuros 
eşti fără motiv, cu privire la o persoană al cărei nume nu-l 
cunosc. 

— Eu Îmi numesc informatorul Molia. 

— Vreau un nume. 

— Înţeleg. Îţi faci griji dacă ne putem încrede în această 
persoană. Nu-ţi mai face sânge rău. Molia e foarte dispusă să 
ne dea tot ce avem nevoie. 

Arin lovi cu mâna bună în masă. 

— O să te trimit înapoi în Herran. Jur că am să te trimit cu 
următoarea navă dacă nu îmi spui cine e informatorul. Acum. 

Tensen adună cioburile risipite la loc în grămăjoară şi se 
relaxă pe scaun. Ochii lui mici şi verzi luceau. 

— Am observat că ai vorbit cu prinţesa Risha noaptea 
trecută. 

Apoi tăcu, iar tăcerea începu să-i grăiască lui Arin. 

— Da, zise el încet. Era supărată. 

— Bineînţeles. A fost tragic ce s-a întâmplat în câmpii. 
Oamenii de acolo s-au refugiat în capitala din est. Au murit 
sute dintre ei pe drum. 

— Vrei să-mi spui...? 


— N-o fi uşor să fii chiar tu cuțitul ţinut la gâtul alor tăi. 
De aceea a fost Risha răpită de mică. Împăratul poate să-i 
aducă suferinţă reginei din est cât ai clipi. Sunt surprins că nu 
a ucis-o deja pe sora mai mică a reginei - dar poate că eo 
carte pe care nu o poate juca decât o dată. Pesemne că 
aşteaptă momentul potrivit. Mă întreb ce gândeşte Risha cât 
timp aşteaptă el. 

Arin cugetă la ce spunea ministrul lui - sau ceea ce credea 
el că spune. Îi trecu prin minte atunci că poate era înţelept să- 
şi suspecteze propriul spion, care fusese angajat să înşele. Iar 
Tensen fusese actor înainte de război. Dar Arin nu vedea 
niciun motiv pentru care Tensen ar fi pretins că Risha .era 
Molia. Arin putea înţelege de ce fata ar fi fost dispusă să 
lucreze împotriva imperiului. 

Bătrânul îl privi cu ochi blânzi. Arin simţi deodată o nevoie 
arzătoare de blândeţe. Era cuprins de o sentiment oribil, 
familiar, al cărui prizonier fusese timp de zece ani. Arin se 
săturase. De ce nu putea trece peste acea senzaţie? Nu mai 
era un copil. Nu putea să se mai simtă singur. 

Pierderea de sânge îl făcu pe Arin să ameţească. Gândurile 
lui păreau să plutească şi să se îndepărteze. 


Tensen se ridică şi-i aduse tânărului un bol cu apă 
proaspătă, iar Arin îşi cufundă mâna dreaptă în el. 

— Risha e foarte frumoasă, comentă ministrul. 

— Da, răspunse Arin. Este. 

Îi era greu să gândească. Arin era atât de obosit. 

— Păi, eu mă culc, zise Tensen. Asta dacă nu cumva 
trebuie să-mi pregătesc bagajele pentru o călătorie 
neaşteptată peste marea cea tulburată de furtună. 

— Nu. Mergi la culcare. Tensen zâmbi şi-l lăsă singur. 

Arin rămase pe scaun o vreme îndelungată. Se gândi la ce 
ştia, la ce credea că ştie şi la ce ştia că nu ştie. Apoi se gândi 
din nou la toate. E 

Gândurile lui începură să prindă forme bizare. Îşi fluturară 
aripile şi îşi luară zborul. Arin se trezi purtat pe acele aripi şi 
adormi. 

Visă molii care i se târau pe faţă. Picioarele fluturilor 
deveniră cusături negre. Moliile depuseră ouă aşezate într-o 
linie lungă pe fruntea lui şi peste obraz. Din ouă ieşiră pui. 

O visă pe Kestrel, apoi pe Risha. 

Visă cum Kestrel devenise Risha, cum soarele se 
preschimbase deodată în lună şi nu mai ştia dacă era orbit de 


lumină sau de întuneric. 
Infecția se instală în rană. Febra cuprinse devastatoare 
trupul lui Arin. 

NIMENI NU SE UITĂ LA UN SCLAV, ARIN. Kestrel însă 
începuse să-i studieze cu mare atenţie pe ai ei, în special o 
femeie care nu era defel sclavă, ci o servitoare plătită, 
selectată de valorieni ca să-i fie lui Kestrel însoţitoare. Era 
un semn al aristocrației să fii servit de unul din acelaşi 
neam cu tine; în schimb, femeile valoriene, însoţitoare ale 
doamnelor din înalta societate, primeau un salariu bun, iar 
rochiile lor albastre, de servitoare, erau tivite cu alb. 

Kestrel nu-şi amintea numele femeii, însă era cam de 
aceeaşi înălţime cu ea şi avea aceleaşi măsuri. Avea să fie 
potrivită. 

Într-o dimineaţă, nu cu mult după recepţia din galeria 
imperială, Kestrel aranjă să rămână singură cu servitoarea 
şi vărsă un pahar mare de apă pe ea. 

— Îmi pare atât de rău! exclamă Kestrel. Oh, sunt aşa de 
stângace! 

— Nu-i nimic, milady, zise femeia, care se înroşise la 
faţă. Nu e decât apă. 

— Dar e udă. Cred că te simţi tare inconfortabil. Uite, 
schimbă-te cu asta, zise Kestrel. 


Şi îi oferi una dintre rochiile ei, atent aleasă, cu o 
croială simplă, fără ornamente, însă din material scump. 

— Nu aş putea accepta, zise servitoarea. 

— Ba cum să nu! Şi o vei păstra. Crezi că-mi va lipsi? 
Nu, mă insulţi de crezi una ca asta. Hai, intră în garderobă. 

Servitoarea se codi, însă Kestrel îi aşeză rochia în braţe. 
Expresia de pe chipul femeii se schimbă când ea începu să 
se gândească mai bine. Kestrel aproape că îi putea citi 


gândurile. Chiar dacă ar fi lucrat un an întreg, femeia tot nu 
şi-ar fi putut permite o asemenea rochie. Era o comoară. 
Avea să o poarte şi să arate uluitor. Sau poate că avea să o 
vândă. Era din catifea. Avea să obţină un preţ bun. 

Servitoarea plecă să încerce rochia lui Kestrel. Când 
intră iar în salon, Kestrel îşi dădu seama că femeia abia se 
abţinea să nu se învârtă şi să simtă fusta legănându-se pe 
trupul ei. 

— Îmi vine de minune, zise femeia. Sigur pot să o 
păstrez? 

— Bineînţeles. 

Şi zicând asta, Kestrel luă rochia de muncă a 
însoţitoarei de pe braţul ei îndoit. 

— Oh. Trebuie să-mi duc rochia la menajeră. 

— O să mă ocup eu. 

— Dar nu se poate... 

— Insist. 

Kestrel zâmbi. Mai târziu, avea să se scuze faţă de 
menajeră spunându-i că habar nu avea unde lăsase rochia şi 
că va plāti costurile. 

După ce plecă servitoarea, Kestrel luă rochia umedă în 
dormitor şi o uscă lângă foc, ascunzând-o în fundul unui 
dulap plin cu haine de vară care aveau să rămână 
împachetate pentru încă două sezoane. 

Era posibil ca aceea să fi fost camerista care îi raporta 
lui Verex sau, chiar mai rău, căpitanului gărzilor sau 
împăratului. 

Dar Kestrel nu credea că un schimb de rochii ar fi 
trecut drept un eveniment important. Erau doar toanele 
unei stăpâne generoase. 

Kestrel aştepta o noapte în care nu avea să fie chemată 
la vreo petrecere. Trecu mult timp până la o asemenea 
ocazie. La palat se ţineau mereu cine festive, nopţi de jocuri 
şi întreceri amicale de scrimă, desfăşurate în faţa unui 
public ce aplauda. Se aştepta de la mireasa prinţului să fie 
prezentă la toate aceste evenimente. 

Guvernatorul Herranului nu se simţea însă presat de 
asemenea chestiuni. 

Arin nu participă la niciuna dintre serate. Trecuse mai 
mult de o săptămână de când Kestrel îl zărise în galeria de 
artă. Kestrel nu mai îndrăzni să ceară veşti despre el. O 
singură dată, când fata întâlni privirea lui Tensen în 


mulţimea de curteni, ministrul clătină din cap. 

Kestrel se hotărâse să păstreze distanţa dacă nu avea 
nicio informaţie pentru Tensen - mai ales după ce se 
întâmplase ultima dată. Kestrel încă simţea unghiile 
împăratului îngropându-se adânc în pielea ei. 

Împăratul nu-şi pusese în aplicare ameninţarea - sau cel 
puţin asta credea Kestrel. Însă dispoziţia lui se înrăutăţise. 
Întreaga curte simţea schimbarea. Kestrel nu fu singura 
uşurată când în sfârşit se ivi o seară în care nimeni nu mai 
trebui să-şi pună hainele de gală şi să se strângă în jurul 
împăratului. O atmosferă de vacanţă pusese stăpânire pe 
palat. Se auzeau zvonuri despre amanți care aveau să se 
întâlnească pe ascuns în labirintul Grădinii de Iarnă, ca să- 
şi dea sărutări îngheţate. Unii curteni jurau că aveau să 
meargă devreme la culcare şi să-şi lipească tălpile de 
cărămizile încinse. _ 

Kestrel avea şi ea planuri. În noaptea aceea, fata îşi 
şterse semnul de logodnă de pe frunte şi-şi legă o eşarfa 
peste păr. 

Îşi puse rochia de muncă, albastru cu alb, şi căută o 
pereche de pantofi comozi. 

Se văzu în oglindă şi ezită. Trăsăturile ei păreau cumva 
mai mărunte. Chipul îi era mai palid. 

Mi-ai încălcat porunca, îl auzi din nou Kestrel spunând pe 
împărat. 

„Nu“ nu mai există, ci doar „da“, ziseră căpitanul şi 
tatăl ci într-un singur glas. 

Şi totuşi: 

Tu eşti mai bună de atât, spunea Arin, şi apoi Kestrel îşi 
auzi propria voce, oferind cel mai mare preţ pentru a-l 
cumpăra. Îşi auzi glasul calm şi socotit cu care îl convinsese 
pe împărat să otrăvească armăsarii celor din est. Vina se 
învolbură în ea. 

Kestrel plecă din apartament. Merse cu capul plecat şi 
paşi repezi. 

Nu o văzu nimeni pe Lady Kestrel. Aristocraţii adunaţi 
pe holuri nu-i aruncară nicio privire. Servitorii se uitară la 
ca, însă tot ce văzură fu un chip cunoscut, fără nume, ceea 
ce nu era deloc ciudat într-un loc populat de sute de 
servitori şi de sclavi. 

Era doar o cameristă. Mersul ei puţin prea mândru 
trecu neobservat, ca şi faptul că se pierdu printre camerele 


servitorilor, ca şi cum ar fi fost o fată nouă la palat. 

Sevitoarea-şi strânse eşarfa pe cap şi ieşi într-una 
dintre curţile din spatele bucătăriei. Trecu pe lângă gărzile 
palatului, care o ignorară. Deşi femeile care nu făceau 
parte din armată nu aveau voie să se umble neînsoţite, prea 
puţini se sinchiseau dacă o servitoare încălca regulile. 
Nimeni nu o băga în seamă. 

Kestrel intră în oraşul îngheţat. 

__._ — În sfârşit, zise Tensen. O noapte fără nimic de făcut. 
Il măsură cu privirea pe Arin, care stătea întins pe un divan 
din apropierea şemineului din salon. Arâţi mai bine. 
Aproape că poţi ieşi în societate. 

— Mă îndoiesc. 

— Păi, nu mai ai febră, nu? lar umflătura de pe faţă s-a 
retras. Nu mai arăţi aşa de buhâit. Mai odihneşte-te o 
noapte, Arin, şi după aceea te poţi întoarce în luptă. Nu-i 
poţi evita pe cei de aici la nesfârşit. In plus, reacţiile lor s-ar 
putea să ne ofere răspunsuri. 

— Da, tresăririle lor ascunse şi dezgustul vădit ne vor 
oferi o grămadă de informaţii. 

— Vei stârni ceva agitaţie. E bine, pentru că astfel 
pornesc tot felul de bârfe şi ipoteze... şi uneori iese la 
suprafaţă şi adevărul. 

— Sunt surprins că ai nevoie de mine. Credeam că ai 
acces la informaţii. Unde ţi-e Molia, Tensen? 

Ministrul nu răspunse. 

Arin se ridică şi se apropie de foc. Era încă slăbit din 
cauza febrei, iar mişcările lui erau nesigure. Inima focului 
era roşie ca rubinul încastrat în pumnalul pe care Arin îl 
ţinea în cizmă. 

— Nu ştii încă nimic despre cine a pus la cale atacul? 
Tensen ridică din umeri. 

— Împăratul nu e mulţumit. Şi cred că ştiu şi de ce. Tu 
eşti viu, iar atacatorul tău nu mai e. 

— Nu avem nicio dovadă că împăratul ar fi ordonat 
atacul. 

— Însemnele gărzilor de pe cel mort nu sunt dovezi 
suficient de bune? 

— Dacă a fost împăratul, atunci de ce nu face nimic? De 
ce nu spune nimic? 


— Cred, zise Tensen, că nu vrea să recunoască eşecul. 


Ministrul îşi miji ochii verzi. Ce te face să crezi că nu a fost 
împăratul? Ai şi alţi duşmani pe care nu-i cunosc? 

— Nu. Ela fost. 

— Aşadar, îţi place doar să-mi faci zile negre. 

— E una dintre calităţile mele. Tensen se ridică de pe 
scaun. 

— O să vizitez galeria de artă. 

— Mergi des acolo. 


— Am jucat rolul unui cunoscător de artă o dată, la 
festivalul de teatru herrani, în urmă cu cincisprezece ani. 
Obiceiurile vechi nu se uită. 

— Atunci pesemne că-ţi place să studiezi toate lucrurile 
frumoase ale împăratului. 

Tensen se opri cu mâna pe clanţa uşii şi-şi aruncă 
privirea înapoi la Arin. 

— Poate că nu mă crezi, dar unii oameni te vor respecta 
mai mult pentru felul în care arăţi acum. Împăratul va regreta 
că şi-a pus amprenta asupra ta. Pregăteşte-te pentru mâine, 
Arin. E timpul să ieşi din apartament. Te simţi destul de bine şi 
nu mai ai nicio scuză să eviţi oamenii. 

Arin răsuci în minte cuvintele ministrului mult timp 
după ce acesta plecă. Se gândi la visele lui febrile, pe care 
nu şi le mai putea aminti, deşi îi umpluseră mintea cu un soi 
de urgenţă. O nerăbdare. 

În cizma lui Arin se afla o teacă, în teaca lui se afla 
pumnalul lui Kestrel, iar pe crestătura pumnalului era 
sângele lui uscat. 

În capitală exista o tavernă; în tavernă şedea un 
contabil, iar în mâinile sale se afla un registru cu pariuri. 

Arin îşi trase haina de iarnă, se asigură că avea cu el tot 
ce îi trebuia şi porni spre oraş. 

FRRIGUL ERA ÎNSUFLEŢITOR. ÎNŢEPA OBRAJII LUI 
Kestrel şi o făcea să alerge pe străzile înclinate. Lui 
Kestrel îi venea să râdă. Lăsase palatul în spate, cocoţat 
pe colina lui, iar ea se afla aici, traversând străduţele 
şerpuitoare ale cartierului de bogătaşi, cu vile semeţe şi 
lămpi ce ardeau ca nişte torţe. Pavajul era acoperit de 
gheaţă marmorată. Trăsurile mergeau încet, dar Kestrel 
iuți pasul. Trecu lunecând prin cartier. Nu voia să se afle 
acolo. 

Voia să ajungă pe străzile înguste şi murdare ale 
Mărginimii şi să simtă mirosul de peşte de pe chei. Avea 
să ajungă şi acolo. 

Am vrut să mă simt liber, îi zisese Arin odată, pe când 
se aflau în Herran. Kestrel trase aerul îngheţat în plămâni şi 
aerul păru să curgă nestingherit, aşa că şi ea se simţi 
nestingherită, aerul păru să curgă viu, aşa că şi ea se simţi 
vie. 

Kestrel se întrebă ce s-ar fi întâmplat dacă nu se mai 
întorcea la palat. 

Îşi strânse braţele la piept. Intrase într-un cartier mai 
întunecat al oraşului. Lămpile se împuţinaseră şi curând 
nu se mai văzu niciuna. Kestrel apuca pe orice stradă ce 
cobora, căci acela:era drumul spre mare. Străzile deveniră 
o reţea de ulicioare: Mărginimea. 

Kestrel ocoli o pisică ce se profila în umbră. Aici, gerul 
căpăta sunet. Răsuna din clădirile înghesuite, se spărgea 
sub forma zgomotelor ce răzbăteau dincolo de uşa deschisă 
a unei taverne. Kestrel văzu firma pe care era desenat un 
braţ rupt şi privi cum un bărbat ce părea valorian ieşi 


împleticindu-se în stradă şi vomită. Omul ridică ochii, se 
şterse la gură şi se holbă la Kestrel rară să pară că o vede 
cu adevărat. Apoi, bărbatul miji ochii. Privirea lui era 
înceţoşată, dar îşi recăpăta claritatea. 

— Te cunosc de undeva? zise el. 

Kestrel plecă repede. 


— Nu arăţi prea bine, zise contabilul de pariuri. 

Femeia avea mâinile  îndesate în buzunarele 
pantalonilor şi-şi urcase picioarele încălţate în cizme pe 
masă. Îl studie pe Arin pe deasupra vârfurilor metalice ale 
încălţărilor. 

Era devreme pentru o asemenea agitaţie la taverna Braţul 
Rupt, însă tocmai sosise o corabie, iar marinarii se îmbătaseră 
deja. Intr-un colţ, nişte soldaţi valorieni se certau din cauza 
unui joc de Muşcă şi înţeapă. 

Femeia care ţinea registrul de pariuri era însă calmă şi 
se legăna liniştită cu scaunul, privind scena, fumând şi 
aşteptând. Oamenii veneau la ea. 

— Vrei să pui un pariu? îl întrebă ea pe Arin. 

Femeia era cam de vârsta lui Arin sau poate un pic mai 
mare şi doar pe jumătate valoriană. Părul ei, lăsat liber, era 
de o culoare ce se întâlnea uneori la valorieni, care o 
numeau „roşcatul războinicilor”, însă ochii ei negri şi tenul 
cafeniu-deschis indicau o moştenire nordică. 

Arin zâmbi. Surâsul trase dureros de cusături. 

— Nu vreau, zise el, decât un cuvânt. 


— Doar atât? Aş zice că eşti genul care vrea mai mult 
decât e bine pentru el. Rana e nouă pe faţa ta. 

— Vreau să văd pariurile. Femeia suflă un nor de fum. 

— Am avut dreptate. Tu chiar ești nebun. Nimeni nu 
vede pariurile dacă nu... îmi cere foarte frumos. 

— Pot să cer frumos. 

Femeia arătă spre scaunul liber de lângă ea. Arin se 
aşeză. 

— Pot să-ţi dau informaţii. Roşcata ridică din umeri. 

— Nu am de ce să te cred. 

— Aş putea lucra pentru tine. 

— Nu-mi poţi da ce vreau eu. Eu fac afaceri de una 
singură. Sigur, am nişte bătăuşi, ca să le amintească 
oamenilor că trebuie să plătească. Ai fi bun pentru asta. 


Dar, să-mi fie cu iertare, nu e suficient pentru ceea ce îmi 
ceri tu. 

Arin ezită, apoi băgă mâna în buzunar. Deschise palma. 
În mâna lui se afla un cercel de smarald, cu piatra de 
mărimea unui ou de pasăre. Fusese al mamei lui. 

— Asta ajunge? întrebă el. 


Încântarea lui Kestrel se stinse cam pe când ajunse pe 
chei. Îşi pusese cât de multe straturi putuse îndesa pe sub 
rochia de muncă, dar tot începuse să tremure în timp ce se 
apropia de casa căpitanului de port. Sub cizmele ei 
trosneau pietre şi scoici. 

Intrarea casei era cu faţa la mare şi la faleza ei luminată 
de torţe. Kestrel merse prin spatele clădirii, ascunzându-se 


În umbrele de acolo. Îi auzi pe marinari glumind pe 
când intrau în casă ca să-şi lase numele căpitanului de port, 
care le înscria pe toate în registrul lui. Omul nota tot ce 
intra şi ieşea din port - marinari veniţi la mal pentru un 
scurt concediu în oraş şi nave care ancorau. Scria punctul 
de plecare al navelor şi bunurile pe care le cărau. 

În registrul lui spera Kestrel să găsească ceea ce dorea 
să ştie despre nava şefului Senatului. Politicianul nu 
adusese din călătoria lui în insulele din sud niciun fel de 
cadou luxos pentru fiica lui. Poate că se zgârcise sau fusese 
supărat pe Maris... sau poate că pe nava lui nu-şi găsise loc 
niciun fel de astfel de obiect - ceea ce era, cu adevărat, un 
lucru de mirare, din moment ce singurul scop al unei 
călătorii în insule era de a te întoarce cu câte ceva din 
minunăţiile de acolo. 

Şi dacă şeful Senatului nu fusese în insule? Se putea să 
fi călătorit în altă parte, într-un alt loc unde soarele 
strălucea fierbinte chiar şi iarna, suficient de fierbinte cât 
să-i bronzeze pielea. Dacă mersese în capătul sudic al 
peninsulei Herran, acolo unde creşteau nucile? Fata-şi 
aminti de neliniştea lui Arin privind recolta şi cât din ea 
avea să ia împăratul. Poate că şeful Senatului mersese în 
secret ca să estimeze cât de bogată avea să fie recolta. 

Kestrel aşteptă până ce marinarii plecară din casă şi 
depăşiră curba falezei care-i ducea în oraş. Apoi se întinse 
după o piatră încastrată cu scoici mici, o cântări în mână şi 
sparse una dintre ferestrele din spate ale casei căpitanului. 

Din interiorul casei se auzi un bufnet: un scaun, înclinat 


pe spate, căzuse pe toate cele patru picioare ale sale. 

Urmă pocnetul cizmelor grele. O uşă erodată de apa 
mării şi de vânturi prinse a scârţâi în balamale. Paşi ce 
crânţăneau pietrele sub cizme se apropiară. 

Kestrel era sigură că omul îşi trăsese pumnalul. Cuţitul ei 
era şi el la vedere. Alesese cel mai simplu pumnal pe care-l 
avea şi-şi înfăşurase cuțitul decorat într-o eşarfă, dar tot i se 
părea că poate vedea vârfurile ascuţite ale diamantelor iţindu- 
se prin material. Căpitanul portului dădu colţul casei. Era un 
bărbat masiv - un fost soldat, ca mai toţi căpitanii. Omul ţinea 
o sabie, nu un pumnal, dar nu o văzu încă pe Kestrel. 

Dacă ea nu reacţiona cum trebuie, pesemne că avea să 
piardă. Dacă se lupta cu omul acesta, putea muri... sau 
putea fi arestată. Avea să fie adusă în faţa împăratului şi 
nevoită să-şi explice acţiunile. 

Marea îngheţată curgea în sângele lui Kestrel, îi inunda 
venele. 

Luă o altă piatră şi o aruncă în umbră. Piatra ateriză 
departe, pe plajă. 

Căpitanul se întoarse instinctiv să vadă de unde venise 
sunetul. 

Kestrel îl lovi pe căpitan în ceafă cu mânerul 
pumnalului. 


Contabilul fluieră. 

— Chiar ştii cum să surprinzi o fată. Femeia atinse 
smaraldul din palma lui Arin. De unde ştiu eu că e 
adevărat? 

— Ăsta e riscul pe care ţi-l asumi. Oferta mea nu e 
valabilă decât în noaptea asta. Ia-l şi dă-mi ce vreau... sau 
n-ai decât să te îndoieşti de mine şi voi pleca. 

Arin îşi închise mâna în jurul cercelului. Arin vedea că 
femeia îşi dorea cu sete să vadă iar bijuteria. Femeia arăta 
exact aşa cum se simţea şi el. 

— Cerceii vin în perechi, zise ea. Unde e celălalt? 

— S-a pierdut. 

— Mai ai surprize ca asta? 

— Nu. 

Ochii ei negri sclipeau în strălucirea lumânărilor cu 
papură. Chiar dacă în tavernă zgomotul crescuse în 
intensitate de când cei doi începuseră să vorbească, Arin 
avea sentimentul că lucrurile se potoleau: lumea părea să 


se audă înăbuşit, ca şi cum şi-ar fi ţinut respiraţia, 
aşteptând decizia femeii. Spera cu disperare că roşcata 
avea să accepte. Işi dorea cu disperare ca ea să spună nu. 

— Dă-l încoace, spuse femeia. 

Mâna lui Arin nu se clinti. Apoi, încet, dădu drumul 
bijuteriei. O lăsă să alunece, verde şi lucitoare. [inea 
amintirea cu vârfurile degetelor: chipul mamei noaptea, 
încadrat de două stele verzi, gemene. Femeia îşi aşeza 
palma pe fruntea lui şi-i binecuvânta visele. Apoi mama din 
amintire îşi ridică palma de pe chipul lui şi Arin deschise 
mâna, lăsând cercelul să cadă între degetele doritoare ale 
contabilului. 


Kestrel târî trupul inconştient al căpitanului. O dureau 
braţele, iar genunchiul ei beteag părea să tipe, protestând, dar 
Kestrel îşi înfipse călcâiele în pietre şi trase până ce-l aduse pe 
om la adăpostul umbrelor întunecate din spatele casei. Apoi, 
abia respirând, fata intră în casă, încuie uşa şi se îndreptă 
ţintă spre registrul lăsat deschis pe biroul bărbatului. 

Kestrel răsfoi paginile până ajunse la înregistrările 
făcute la începutul iernii. Găsi nava şefului Senatului - 
Maris. 

Punctul de plecare: insulele sudice. Bunuri: niciunul. 

Kestrel lăsă pagina din mână şi foaia flutură în jos. 

Kestrel greşise să suspecteze că şeful Senatului 
călătorise în Herran şi nu în insule. Aceea era dovada. 

Cu ce altceva era posibil să se fi înşelat? Pulsul lui Kestrel 
începu să se înteţească din cauza fricii de ea însăşi, de 
alegerile făcute, de siguranţa ei. Bătăile inimii lui Kestrel 
zburară una pe lângă cealaltă, atingându-se, ca paginile unei 
cărţi. 

Oare meritaseră toate minciunile îndrugate lui Arin, 
dacă nu putea să vadă adevărul? Kestrel crezuse că ştia ce 
era mai bine pentru Arin. Poate că cele mai mari minciuni 
ale ei erau cele pe care şi le spunea singură. 

Dar apoi... 

Kestrel răsfoi iar registrul. Dacă şeful Senatului îl 
minţise pe căpitanul de port? Dacă omul înregistrase 
informaţii false în catalogul lui? 

Fata găsi cele mai recente notițe. Maris se afla ancorată în 
doc. În registru era înscris numărul danei. Kestrel lăsă 


registrul deschis pe birou, exact aşa cum îl găsise, apoi 
scotoci prin sertarele biroului până găsi o pungă plină cu 
arginţi. O şterpeli, trase sertarul şi-l lăsă să cadă pe jos, 
răsturnându-i conţinutul Ai auzit că șeful portului a fost 
atacat? şi-i imagină ea spunând pe cei din garda oraşului. Un 
simplu caz de tâlhărie. 

Kestrel ieşi din casă şi se îndreptă spre chei. 


— Înţelegi că nu mai poţi pune pariuri după ce te uiţi în 
registru? Nu la mine, niciodată, zise femeia în timp ce 
ascundea smaraldul. 

Acum îşi luase o postură serioasă, redevenise femeie de 
afaceri. Scaunul avea toate cele patru picioare înfipte ferm 
în podea. Femeia scoase un caiet subţire din buzunarul 
interior al jachetei. 

— Te interesează ceva în mod deosebit? 

— Arată-mi ce ai despre nuntă. 

Femeia ridică o sprânceană, ceea ce-l făcu pe Arin să se 
întrebe dacă ştia cine este el. Roşcata găsi lista şi-i întinse 
carnetul lui Arin, ţinându-şi degetul mare între copertele 
lui. 

Pariurile erau legate de noaptea nunţii şi foarte 
detaliate. Pariorii etalau curiozitate şi o imaginaţie care-l 
făcea pe Arin să-şi dorească să nu fi citit niciodată 
înregistrările. 

— Nu asta, zise el. Nu la asta m-am referit. Vreau să văd 
pariurile în legătură cu rochia. 

Acum, ambele sprâncene ale roşcatei se ridicară, 
arătând un soi de plictiseală dispreţuitoare. Femeia 
întoarse câteva pagini şi-i întinse iar carnetul. 

Arin văzu pariul depus de şeful Senatului. Se afla chiar 
în mijlocul altor note despre rochie. Şi alţii ghiciseră 
aceeaşi culoare pe care pariase şeful Senatului - roşu -, dar 
nimeni altcineva nu mai pariase pe numărul de nasturi, pe 
linia decolteului, pe lungimea trenei, pe stilul tecii... 

Arin examină paginile iar. Greşise cu ceva. Trecuse prea 
repede peste numele pariorilor, căutându-l pe cel al şefului 
Senatului şi încercând să scape de amintirea primelor 
înregistrări pe care le citise. Acum văzu că demnitarul nu 
era singurul care descrisese în detaliu rochia de nuntă. 
Altcineva pariase pe aceleaşi lucruri, destul de recent. 

Arin bătu cu degetul în numele pariorului: 


— Cine e? 

Roşcata se uită în registru. 

— Un genist de la palat. Femeia se ocupă de 
alimentarea cu apă. Apeducte. Canale. Ceva de genul ăsta. 

Arin închise carnetul şi i-l dădu înapoi. 

— Asta-i tot? întrebă ea. 

— Da, răspunse Arin. Apoi adăugă: Dacă vrei să-ţi dau 
un pont, să ştii că pariul acela e corect. 

Femeia-şi trase cizma în sus, astfel încât ajunse pe 
şezutul scaunului, în timp ce un picior îi atârna în jos, iar 
celălalt era aşezat în poziţia perfectă ca să-şi sprijine un cot 
pe genunchi, să-şi lase bărbia în palmă şi să se uite în sus, 
la Arin. 

— Cred că m-ai plătit prea mult. Ce-ar fi să-ţi dau ceva 
în plus înainte să pleci? 


Marinarii se plimbau pe chei. Kestrel se ţinu departe, 
frecându-şi braţele cu mâinile ca să se încălzească. Valurile 
izbeau laturile corăbiilor mari, comerciale, ancorate la 
cheiurile ce se întindeau departe în marea întunecată şi 
sticloasă. 

Kestrel îşi ţinea privirea asupra unei anumite nave. 
Văzu mai mulţi marinari de pe Maris coborând de pe vas 
tropăind, gata să-şi înceapă permisia pe mal, însă îi lăsă să 
se îndepărteze. 

Apoi Kestrel zări ţinta perfectă. Bărbatul se plimba 
singur. Avea obrajii aprinşi de frig şi de băutură. Paşii lui 
voioşi ezitau un pic. Omul fredona o melodie. 

— Marinare, strigă ea când bărbatul se apropie, nu vrei 
să joci cărţi cu mine? 

Bărbatul se opri, apoi se apropie, şi Kestrel îşi dădu 
seama că omul nu era deloc beat. Ochii lui erau atenţi, iar 
chipul părea deopotrivă prietenos şi şiret. Marinarul băgă 
mâna în buzunarul hainei şi scoase o pipă. După felul lent şi 
atent în care o încărcă, Kestrel ştiu că omul nu avea să fie 
un oponent uşor de învins. 

Cu atât mai mult avea să-i placă lui Kestrel jocul. 


— Ei bine? zise ea. Joci? Omul zâmbi apreciativ. 

— Absolut. 

Cei doi ieşiră de pe faleză şi păşiră pe plaja 
stâncoasă, unde găsiră câteva lădiţe de lemn adunate la 


un loc. Era limpede că cineva abandonase un joc mai 
devreme: se vedeau câteva sticle goale de vin şi scrum 
împrăştiat de tutun. 

Kestrel se aşeză. 

— Presupun că ai un pachet. 

— Marinarii sunt mereu pregătiţi. 

Omul se aşeză şi el, îşi aprinse pipa şi trase din ea până 
ce tutunul prinse a luci. După aceea, marinarul îşi scoase 
punga. 

Kestrel zise: 

— Hai să jucăm pentru altceva. 

— Speram să spui asta. 

— Nu te gândi la lucruri neruşinate, marinarule. Miza 
sunt întrebările şi răspunsurile. 

— Pot pune întrebări neruşinate? 

— Dacă vei câştiga. 

— Te avertizez că sunt destul de bun. Kestrel zâmbi. 

— Eu sunt şi mai bună. 


Roşcata se cocoţă în poala lui Arin. Femeia-şi aşeză 
genunchii în dreptul şoldurilor lui şi-şi înălţă degetele 
îmbibate de mirosul tutunului către maxilarul lui. Ii dădu 
capul pe spate. Ochii ei negri sclipiră în jos către el, iar 
părul ei roşcat alunecă peste obrazul lui. Şuviţele de păr 
erau reci pe cusături. Arin se gândi la faţa lui distrusă şi la 
cum, în acel moment, nu simţea că i-ar fi fost prea urâţită. 

— Aş vrea să pariez eu pe ceva, zise ea, aplecându-se 
să-i şoptească la ureche. 

Mâinile lui Arin îi cuprinseră talia. 


— Pari dezamăgit, zise Kestrel. 

Marinarul îşi azvârli cărţile peste mâna câştigătoare a 
lui Kestrel, etalată pe lada de lemn. 

— Am sperat la ceva mai distractiv decât să-ţi răspund 
că da, Maris a fost plecată în sudul Herranului în urmă cu o 
lună. Nu pot, cel puţin, să pierd într-un mod interesant? 

Râsul lui Kestrel sună glacial în gerul iernii. 

— Am putea juca pentru haina ta. 


— Ah, drăguţo, de ce nu trecem direct la partea unde 
tu câştigi şi eu ţi-o dăruiesc? 


Arin o ridică pe roşcată de pe genunchii lui şi o aşeză cu 
blândeţe pe scaunul ei. 

— E trist, zise ea, să vezi cum cineva acţionează 
împotriva propriului său interes. 

Câteodată, Arin se simţea ca şi cum ar fi fost încă în 
stăpânirea lui Kestrel. Se gândi la arginţii pe care fata îi 
plătise pentru el. Le simţi greutatea teribilă. Nu putea ierta 
preţul plătit care-i apăsa tare şi lucitor pe inimă. Cât timp 
ajunsese să o cunoască pe Kestrel, în Herran, arginţii plătiţi 
păruseră să se scufunde încet în ape nesigure. Apoi venise 
un curent cald de apă şi el fusese împins în sus. Argintul 
zăcea jos de tot, iar gândul de a se scufunda după el 
semănase cu gândul la înec. Însă uneori - mai ales de la 
încheierea tratatului, mai ales de când se afla în 
blestematul ăsta de oraş şi mai ales acum - arginţii păreau 
a fi foarte aproape. Lucind ca o comoară. 

Şi totuşi, Arin ştia încotro îl trăgea inima. Se întoarse de 
la roşcată. 

— Îmi cunosc interesele, îi spuse el. 

Femeia zâmbi, sprijinindu-şi iar cizmele pe masă. 

— Într-o zi le vei cunoaşte mai bine. 

Arin plecă de la masă. leşi din tavernă şi dispăru în 
noapte. 


Marinarul se ridică şi-i oferi, gentil, mâna lui Kestrel. 
Fata îl lăsă să o ridice. Marinarul îşi înfăşură haina în jurul 
umerilor ei şi îndesă materialul lăsat liber într-un fel 
aproape fascinant. 


— Dulce servitoare de la palat, nu vrei să vii pe mare cu 
mine? 

— Aş scufunda nava. Nu-ţi dai seama? Aduc ghinion. 

— Exact pe gustul meu! Marinarul o sărută cu foc pe 
obraz, apoi alergă peste stânci, până pe faleză. Îngheţ! strigă 
el. 

Bărbatul alergă în direcţia oraşului, se dezlănţui şi 
începu să cânte melodia pe care o fredonase mai devreme. 
O cânta cu glas puternic, din adâncul inimii. Cântecul era 
mai mult sau mai puţin intonat corect şi lui Kestrel îi plăcea 
să-l audă lunecând peste valurile ce se spărgeau de mal, 
întrerupt de respiraţia gâfâită a marinarului care alerga. 

Nu era un glas frumos. Nu era glasul lui Arin: o licoare 


densă, ce umplea paharul până la buză. Însă era vesel. 
Kestrel se înveseli ascultându-l şi se gândi la recunoştinţa 
oamenilor pentru orice li se dădea. 

KESTREL OBȚINUSE CEEA CE DORISE. ERA 
TIMPUL să se întoarcă la palat, însă picioarele ei se mişcau 
încet, se târau cu greu pe panta dealului. 

Kestrel nu voia să se întoarcă şi începu să contemple 
refuzul: îl simţi ca pe un nod tare şi dureros în gât. Rămase 
în faţa podului înalt peste râul care curgea dinspre munte 
şi-şi schimba brusc direcţia prin oraş. Kestrel ar fi trebuit 
să-l traverseze. Ar fi trebuit să coboare pe celălalt mal şi să- 
şi croiască drum prin cartierul de aristocrați, cu lămpile lui 
cu sticlă romboidală. 

Însă n-o făcu. 

Kestrel atinse balustrada din fier forjat ce însoțea râul. 
Metalul rece îi arse mâna. Kestrel îşi trase palma peste 
balustradă în vreme ce merse - mai întâi încet, apoi repede, 
fugind - pe marginea apei, fără niciun alt scop decât acela 
de a vedea unde o ducea... atâta timp cât noua destinaţie 
era departe de locul în care ar fi trebuit să se afle. 


Un genist. Arin sui câteva trepte înguste ce ieşeau din 
Mărginime. La capătul lor, se întoarse ca să privească 
oraşul. 

Luminile lămpilor erau risipite în beznă ca nişte bijuterii 
împrăștiate pe o bucată de catifea neagră. 

Pentru Arin, pariurile privind rochia de mireasă erau 
clare. Deşi Tensen se îndoise, Arin avusese dreptate: şeful 
Senatului era plătit cu informaţii valoroase. li făcuse o 
favoare împăratului. Dar ce? 

Iar dacă genistul fusese plătit la fel, atunci ce făcuse? 


Arin auzi sunetul apei repezi. Râul. 


Îşi aminti că acolo se afla un canal, unde râul se îngusta şi 
se domolea. O serie de ecluze, proiectate chiar de genistul 
acela. 

Arin găsi râul şi-i urmă firul. 


Kestrel se opri în faţa ecluzelor. La început, se minună 
de construcţia lor, de felul în care o serie de porţi se puteau 
deschide sau închide ca să ridice sau să scadă nivelul apei, 
astfel încât o barjă să-şi poată livra mărfurile. 

Ce invenţie! Ce minte ascuţită trebuie să le fi proiectat! 


Când Arin ajunse la ecluze, văzu că acolo mai era şi 
altcineva. O servitoare de la palat, ce stătea cu spatele la el. 
Fata era valoriană; prin lumina slabă a unei lămpi 
îndepărtate, Arin vedea tivul alb al fustei ei albastre ce se 
iţea de sub haină. Părul îi era acoperit cu o eşarfă. Fata era 
adăpostită în umbră, devenind ea însăşi un ghemotoc mic 
de întuneric. 

Cumva, inima lui tresări la imaginea asta. Băiatul ce fusese 
odată, acela pe care Arin îl surprindea câteodată cu coada 
ochiului în oglindă, îi şopti uşor, timid: singuratică. Spuse: 
frumoasă.. 

Dar imaginea nu era o pictură. Era o persoană. O 
străină valoriană cu care el nu voia să aibă de-a face, 
îmbrăcată în rochia ei de la palat, care-i amintea lui Arin de 
tot ce-i luase imperiul. 

Arin îi zise băiatului să plece. 

Merse mai departe. Urmări canalul până ce făcu un cot. 
Chiar dacă ar fi întors privirea, nu ar mai fi putut să o vadă 
pe servitoare. 


Cu cât Kestrel se uita mai mult la ecluze, cu atât începu 
să se simtă ca râul. Simţi că se cutremură. Lucrurile 
începură să se umfle în spatele stăvilarelor. A minciunilor 
de fier pe care ea singură le închisese şi încuiase bine. 

Kestrel auzi nişte paşi: era doar un alt hoinar nocturn. 
Paşii încetiniră, dar nu se opriră; trecură mai departe şi 
deveniră un ecou slab, apoi ecoul se stinse. 

Şi ea avea să plece. Kestrel nu putea să evite la nesfârşit 
palatul. 


Ceva îl făcu pe Arin să se întoarcă. Mâna vreunui zeu? 
Nu putea şti. Insă picioarele lui începură să calce pe vechile 
urme înainte de a-şi da seama ce face. Trupul lui era aprins, 
viu şi insistent. 

Mintea lui Arin zumzăia de neînțelegere în vreme ce 
mărea pasul. De ce simţea nevoia de a se întoarce? O 
servitoare de la palat, stând singură lângă canal, nu 
reprezenta deloc un mister. Nu mai avea ce vedea. 

Dar: 

Grăbeşte-te, îi ziceau picioarele. 

Grăbeşte-te, îi zicea inima. Servitoarea însă plecase. 


Arin continuă să o caute. Când ajunse în locul în care 
canalul înainta în râu şi un pod îşi arcuia spatele în beznă, 
el îşi aminti de pantofii servitoarei: cizme negre de duel. De 
ce purta o servitoare încălțări ce făceau parte din 
vestimentația ceremonială pentru un duel valorian? 

Doar dacă nu cumva nu avusese altceva mai confortabil. 
Lui Arin i se năzări imaginea ciudată a unei servitoare fără 
chip ce răscoleşte printr-un maldăr de pantofi eleganti, în 
căutarea a ceva confortabil. 

De ce se gândea la aşa ceva? 

Apoi mai era şi pumnalul ei. Nu era un fapt neobişnuit 
ca o servitoare să aibă cuţit - toţi valorienii purtau -, dar 
nu-şi ţineau mânerele înfăşurate în pânză. Astfel nu-l mai 
apucau bine. Arin nu putea găsi niciun motiv pentru care 
oricine ar fi acoperit astfel plăseaua... doar dacă nu era 
nevoie să îl ascundă. 

Arin fugea acum. Tăietura de pe faţă îl ustura din cauza 
transpiraţiei. 

Deşi nu văzuse mâinile fetei, Arin îşi imagina amintirea 
lor. 

Vedea nişte degete palide şi mlădioase. Îşi aminti cum 
se întinseseră să le atingă pe ale lui. Le simţea alunecându-i 
pe sub cămaşă, peste piele. Le văzu lovind clapele negre şi 
albe, alergând asupra lor şi făcând muzică, apoi încetinind 
melodia şi prefăcând-o într-un vis. 

Când Arin văzu cu adevărat mâna fetei prin întuneric, 
aşezată pe o balustradă, în apropierea podului, crezu că era 
o fantomă a imaginaţiei lui. Degetele ei se mişcau pe 
balustradă, cântau o melodie neauzită. 

El cunoştea acel gest. El cunoştea acea mână. 


Arin încetini. Ea era cufundată în gânduri. Nu-l auzi 
venind, iar dacă l-o fi auzit, pesemne că nu i-a păsat. Tot ce 
conta era râul. Tot ce conta era muzica din capul ei. Fata 
privea în beznă. _ 

Arin se apropie în tăcere. li şopti numele în tăcere şi îi 
atinse mâna goală şi rece în tăcere. li atinse steaua mică şi 
neagră, semnul din naştere, de la baza degetului mare. 

Nu voia să o sperie. La început, Arin crezu că nu o 
speriase. Simţi încremenirea din ea înainte să se întoarcă şi 
să se uite la el. Simţi că-l recunoscuse. Însă când Kestrel îl 
privi în cele din urmă în ochi, se retrase brusc, de parcă nu 
l-ar fi cunoscut !şi smulse mâna dintr-a lui şi o ridică - spre 
el, crezu Arin, să se ferească de el. Să nu-l mai vadă. 

O speriase până la urmă. De pe buzele ei se scurse un 
țipăt. În ochi îi apăru groaza. 

În faţa ei stătea un monstru. Arin îşi aminti acum. El era 
monstrul. 

KESTREL ÎL VĂZU PE ARIN TRESĂRIND ȘI DÂNDU-SE 
înapoi brusc din faţa mâinii care se ridicase ca să-l atingă. 
Mâna căzu ca şi cum ar fi fost arsă. 

Ea păru să simtă cuțitul care-l rănise pe el. O străpunse 
şi lovi un punct vital, iar Kestrel se prăbuşi în interiorul ei. 
Şocul o împiedica să vorbească. Durerea îi aspira tot aerul 
din piept. 

Degetele lui Arin atinseră cele două cusături care uneau 
marginile unei tăieturi lungi pe partea stângă a feţei lui. 

— Ce ţi s-a întâmplat? şopti ea. 

Arin îşi acoperi rana, însă Kestrel văzuse deja cât era de 
mare. Văzuse pielea palidă ce trăgea de aţa neagră. Văzuse 
cum îl schimbase. Cum încerca el să o ascundă. 

— Arin, spune-mi. El rămase tăcut. 

— Te rog. 

Arin se lăsă pe vine, iar Kestrel nu înţelese gestul până 
nu îl văzu trăgând un pumnal din cizmă. 

Pumnalul ei. Iubitul ei pumnal, cu greutatea lui perfectă 
şi sigiliul încrustat în rubinul de pe mâner. Pumnalul ei, pe 
care împăratul i-l luase cu câteva săptămâni în urmă. 

— Asta, zise Arin şi-i dădu cuțitul lui Kestrel. 

Îmi pare rău, îi spusese ea împăratului. 

Nu, nu-ţi pare rău. Dar vei regreta. 

Kestrel scăpă pumnalul la pământ. 

Arin îl ridică. 

— Ai grijă. O să strici lama. Se întâmplă să ştiu că are 
un ascuţiş frumos şi temeinic. Ai zice că valorienii au mai 
mult curaj decât să angajeze pe cineva care să mă atace 


într-un colţ întunecos. 

— Arin, nu am fost eu. 

— Nu am spus că ai fost. 

Dar era furios şi vorbea aspru. 

— N-aş putea face aşa ceva. 

Arin simţise pesemne că ea stătea să plângă, că 
pumnalul din mâna lui devenea o pată neclară printre 
lacrimile ei. 

Arin vorbi mai blând. 

— Nu cred că ai făcut-o tu. 

— Dece? 

Glasul ei tremură şi se sparse. 

-Aş fi putut plănui totul. Ăla e pumnalul meu. E sigiliul 
meu. De ce crezi ceea ce spun? De ce te-ai încrede în mine? 
Arin se sprijini de balustradă, cu braţele îndoite pe fier şi 
ţinând pumnalul deasupra apei. Kestrel îi zărea chipul din 
profil. În cele din urmă, el zise: 

— Am încredere în tine. 

— N-ar trebui. 

— Ştiu, murmură el. 

Ea auzi încordarea din glasul lui. Ochii lui o fulgerară şi 
Kestrel văzu că Arin ştia că îl auzise. Trupul lui se mută 
într-o poziţie nonşalantă. 

— Logic vorbind, zise el degajat, ideea că ai fi tocmit pe 
cineva să mă atace nu are prea mult sens. Nu ştiu ce motiv 
ai avea. 

— E posibil să fi vrut să pun capăt bârfelor. 

— Ar fi păcat. Îmi plac bârfele. 

— Nu glumi. Ar trebui să dai vine pe mine. Trebuie. Arin 
clătină din cap. 

— Nu-ţi stă în fire să trimiţi pe altul să-ţi facă treburile 
murdare. 

— Poate m-am schimbat. 

— Kestrel, de ce încerci să mă convingi de vina ta? 

Pentru că e vina mea, voia ea să zică. 

— Acum o clipă insistai că nu ai nimic de-a face cu asta, 
spuse Arin, iar lucrul ăsta are sens. Vrei să-mi zici de ce ţi-a 
luat împăratul pumnalul? Pe cine a vrut să pedepsească cu 
el? Pe mine doar... sau şi pe tine? 

Kestrel nu putea vorbi. 


— S-ar putea să fiu chiar flatat, continuă Arin, dacă n-ar 
durea aşa de tare complimentele împăratului. 
Işi îndreptă spatele şi-i întinse iar pumnalul. 


— Nu, zise ea tăios. 
— Nu e vina cuţitului. 


Kestrel se înecă cu tortura ei. Cu vina ei, cu încrederea 
lui. 

— Dacă-mi dai pumnalul, o să-l arunc în râu. 

Arin ridică din umeri şi băgă cuțitul la loc în cizmă, apoi 
se întoarse spre ea. 

Rana se curba uşor pe obrazul lui ca o jumătate de 
zâmbet, însă gura lui era gravă pe când o privi măsurându-l 
din ochi. 

— Sunt sigur că noua mea înfăţişare e fascinantă din multe 
puncte de privire, dar nu vreau să mai vorbesc despre ea. Aş 
vrea în schimb să vorbesc despre asta, zise Arin, arătând spre 
eşarfa lui Kestrel şi coborând apoi cu degetul prin aer la 
hainele ei, până la cizmele negre. Kestrel, ce tot faci? 

Ea uitase ce purta. 

— Nimic. 

Arin îşi ridică sprâncenele întunecate. 

— A fost o provocare, răspunse ea. Fata unui senator m- 
a provocat să ies din palat fără însoţitoare. 

— Mai încearcă, Kestrel. Ea şopti: 

— Mă plictisisem să stau închisă în palat. 

— Asta o cred. Dar mă îndoiesc că e tot adevărul. 

Arin o privea cu ochii mijiţi, cercetând-o. Degetele lui 
alunecară de-a lungul balustradei în timp ce el se apropie. 
Întinse mâna spre gulerul hainei de la marinar şi îl dădu 
deoparte. 

Lumea se făcu vie şi luxuriantă, încetini şi se opri. 

Arin îşi cobori capul. Cusăturile zgâriară obrazul lui 
Kestrel. Arin îşi îngropă faţa în spaţiul dintre gâtul ei şi 
gulerul hainei şi respiră în el. Căldura o inundă pe Kestrel. 

Ea îşi imagină gura lui desfăcându-se, atingându-i 
pielea. Dinţii lui Arin, dezveliţi într-un surâs. Şi-şi mai 
imagină ceva, văzu ce ar fi făcut ea, cum ar fi uitat de sine, 
iar totul i-ar fi scăpat de sub control şi s-ar fi destrămat ca o 
panglică frumoasă de pe mosorul ei. Imaginea asta o 
susţinu. Nu se putea mişca. 

Ea simţi când Arin îi percepu nemişcarea. Arin ezită. Îşi 


ridică fruntea şi o privi. Pupilele lui erau uriaşe. 

Arin îi dădu drumul. 

— Miroşi a bărbat. Se depărtă de ea şi întrebă: De unde 
ai haina asta? 

Vocea lui Kestrel nu tremura la fel de mult pe cât îi 
tremura trupul. 

— Am câştigat-o. 

— Cine a fost victima de data asta? 

— Un marinar. La cărţi. Mi-era frig. 

— Eşti tulburată, Kestrel? 

— Deloc. Ea-şi domoli vocea. Să fiu cinstită, el mi-a dat- 
O. 

— Ce mai seară! Te strecori afară. lei hainele 
marinarilor. 

De ce am însă impresia că asta nu e tot? 

Kestrel ridică din umeri. 

— Îmi place un joc bun de cărți. Curtenii nu oferă prea 
multe. 

— Care a fost miza partidei tale târzii? 

— 'Ţi-am spus. Haina. 

— Mi-ai spus că ţi-a dat-o. Ai mai spus şi că ai câştigat. 
Ce ai câştigat la cărţi? 

— Nimic. Am jucat doar ca să mă distrez. 

— Un joc cu tine fără miză? Asta nu se întâmplă 
niciodată. 

— Nu văd de ce. Odată am jucat cu tine pe chibrituri. 

— Așa e. 

Arin închise pentru o clipă ochii. Kestrel văzu dunga 
subţire, aproape verticală, care marca pleoapa lui stângă. 
Rana parcă-i arse inima. 

Arin o privi. Ochii lui cenuşii îi căutau chipul. Kestrel se 
simţea ca o pradă sub lumina lor. Arin zâmbi. Nu era un 
zâmbet adevărat şi se alungea în partea stângă a feţei lui. 

— Te provoc la un joc de Muşcă şi Înţeapă. Joci? Kestrel 
se întoarse iar spre râu. 

— Ar trebui să pleci din capitală. 


— Să plec într-o călătorie pe marea furtunoasă, fără 
companie? Cât de tentant! 
Ea nu răspunse. 


— Nu vreau să plec, zise Arin. Vreau să joc cu tine. Un 


singur joc. 

Exista tentaţie şi exista alegerea înţeleaptă, dar lui 
Kestrel îi era din ce în ce mai greu să facă alegerea corectă. 

— Când? reuşi ea să şoptească. 

— Cu prima ocazie ce se iveşte. 

Nu era niciun set de Muşcă şi Înţeapă prin apropiere. 
Kestrel avea timp să se pregătească... deşi nu înţelegea exact 
ce anume presupunea asta. Nu era doar un joc? Doar unul? 

— Prea bine, se auzi spunând. 

— Câştigătorul ia tot, zise Arin. 

Kestrel îl privi. 

— Care e miza? 

— Adevărul. 

Kestrel nu putea să accepte. Dar nici nu putea să 
refuze, căci asta ar fi însemnat să recunoască faptul că nu- 
şi permitea să fie sinceră. A 

— Nu te încântă? zise Arin. Înţeleg. Poate că miza asta 
nu e suficient de mare. Cel puţin nu pentru tine. Aşa e, nu? 
Eu ţi-aş spune adevărul meu dacă mi l-ai cere. Ştii asta. Nu 
vrei să câştigi ceva pe gratis. 

Ochii lui o măsurară. 

— Kestrel. Îmi ascunzi ceva. Şi vreau să ştiu ce. Hai să 
zicem că dacă vei câştiga, voi face orice îmi ceri. Dacă-mi 
spui să plec din capitală, o să plec. Dacă nu vrei să-ţi mai 
vorbesc vreodată, aşa voi face. Tu numai cere-mi. Arin 
întinse mâna lui Kestrel. Dă-mi cuvântul tău că vei plăti 
cum se cuvine. Jură pe onoarea ta de valorian. 

Kestrel încercă să nu privească mâna întinsă a lui Arin. 

Îşi trase gulerul hainei, ferindu-se de frig. 

Era de neconceput să piardă. Dar dacă ar fi câştigat... îl 
putea trimite acasă pe Arin. Ar fi fost mai bine aşa. 
Devenise prea periculos pentru el ca să mai rămână. Prea 
greu. 

— Kestrel. 

Îi atinse încheietura mâinii dezgolită. Încet, îşi strecură 
degetele în căldura din mâneca hainei. Pulsul ei se zbătea 
sub degetul lui Arin. 

— O ultimă dată? întrebă el. 

Degetele fetei se desfăcură ca şi cum nici nu i-ar mai fi 
aparţinut. Se deschiseră şi le găsiră pe ale lui. 

Lui Kestrel i se păru deodată că fusese ca o cameră 


goală şi că toate dorinţele ei se înghesuiau acum înăuntru. 
Se îmbulzeau: delicate, dichisite, atingându-şi mătăsurile. 

— Da, şopti ea. 

Ochii lui Arin luceau în beznă. Mâinile lui erau fierbinţi. 

— Jură. 

— Un valorian îşi respectă întotdeauna cuvântul dat. 

— Hai. 

Arin o trase după el, pe o alee ce cobora. 

— Acum? 

— Ai prefera să joci la palat? Mă întreb unde ar fi mai 
bine: în apartamentul meu sau în al tău? 

Kestrel îi dădu drumul la mână şi-şi frecă palma, 
încercând să scape de senzaţia atingerii lui. 

Arin o văzu şi expresia de pe chipul lui se schimbă. 

— Vom juca mai târziu, zise ea. 

Atunci îşi dădu Kestrel seama că probabil acceptase să 
joace din pură plăcere sau de dragul câştigului amar de a-l 
trimite pe Arin din capitală, însă o parte mai slabă din ea 
acceptase şi din cauza speranţei furişate că ar putea să 
piardă. 

— Mai târziu, repetă ea. 

— Nu. Acum. 

— Nu putem rătăci prin Mărginime sperând să găsim un 
set de Muşcă şi Înţeapă. 

— Nu-ţi face griji, zise Arin. Ştiu eu un loc. 

ARIN SE ÎNTREBA DACĂ FEBRA DE PE URMA RĂNII 
trecuse cu adevărat. Se simţea surescitat. 

Era din cauza tulburării. 

Arin o conduse pe Kestrel înapoi în Mărginime. Pasul 
lui era mai mare decât al fetei, aşa că îl făcu mai mic, 
astfel că în cele din urmă ajunse să meargă săltând. 

Arin nu mai ştia ce era adevărat şi ce nu. Ce era real? 
Dezgustul de pe chipul lui Kestrel când îl văzuse prima 
oară? Dar după aceea, lumina lămpii îi dezvăluise chipul. 
Arin văzuse pe faţa ei şocul şi durerea. 

Sau aşa i se păruse. Ți se pare că vezi ceea ce vrei să vezi, 
îi spusese Tensen. 


Când Arin trăsese haina furată - ori poate 
împrumutată? câştigată? - de la gâtul lui Kestrel, aerul 
dintre ei se aprinsese de o senzaţie fulgerătoare. Doar nu 
se înşelase, nu? Dar apoi, Kestrel se prefăcuse iar într-o 
stană de piatră, ca atunci, în prima noapte, pe balcon. 
Poate că acele scântei nu existaseră decât în mintea lui 
Arin. Poate că erau genul de scântei pe care le vezi când 
te loveşte cineva în faţă. 

Arin nu minţise când îi spusese că are încredere în 
ea. Însă încrederea era mereu însoţită de o strângere de 
inimă. Increderea pe care i-o acorda lui Kestrel nu avea 
nicio logică. Arin cunoştea toate motivele pentru care 
lucrurile stăteau astfel. Increderea lui era stupidă. 
Nesănătoasă. Dacă era să fie cinstit, Arin nu înţelegea 
prea bine de ce se încredea astfel. Nu era nici măcar 
sigur dacă acest impuls încăpățânat izvora dintr-o 
speranţă reală sau era obiceiul unui cerşetor, care se 


învățase să adoarmă cu mâna întinsă după mărunţiş. 
Arin aruncă o privire peste umăr. Kestrel privea 
îngrijorată în jurul ei, la mizeria din canal, la lumina 
portocalie şi pâlpâitoare ce răzbătea dinspre torţele 
caselor de pariuri, la scările roase de vreme - bucăţi 
lucioase şi rele de gheaţă. Kestrel îi observă privirea. 
Trase de eşarfă, ascunzându-şi obrajii de parcă el ar fi 
fost un străin. Ca şi cum Arin nu ar fi ştiut deja cine era 
ea şi se gândea că ar fi putut să-l păcălească cu 
deghizarea ei. 

Deghizare! Arin se opri şi se minună la imaginea lui 
Kestrel îmbrăcată în hainele simple de servitoare. Părul 
ei luminos era ascuns. Chipul îi era curat. Fruntea 
nepătată. Linia aceea aurie blestemată dispăruse. 

Simţi că pluteşte, că e luat pe sus de voioşie. Practic 
ametit. Sentimentul îi umplu plămânii şi-l făcu să inventeze 
o poveste. O creaţie fantastică ce nu făcea decât să arate 
cât de mult i-o luase mintea razna. 

Arin îşi imagină că ea era Molia lui Tensen. 

Da, îşi zise Arin în batjocură, sigur că aşa era. Totul 
căpăta sens. 

Uimit de uşurinţa cu care se putea minţi singur, Arin 
îşi depănă mica poveste absurdă. De fapt, indiciile lui 
Tensen despre Risha nu fuseseră decât nişte insinuări. 
Tensen nu mărturisise nimic pe de-a dreptul. lar Kestrel se 
afla într-o poziţie ideală ca să strângă informaţii pentru 
spionul lui Arin, nu? lubită la curte. Fiica generalului. 
Apropiată de împărat. Promisă fiului său. Tensen nu i-ar fi 
spus niciodată lui Arin dacă ea ar fi fost cu adevărat sursa 
lui. 

Totul se potrivea de minune. Uită-te la ea acum. 
Uniforma de servitoare. Haina. Ceva misterios în ochii ei. 
Oh, da. Kestrel ar fi un spion minunat. 

Şi să nu uităm rochia distrusă pe care o descrisese 
Deliah, cu cusăturile rupte şi voma şi tivul murdar. 

Oare nu-i stătea în fire lui Kestrel să se supună la 
riscuri? Pentru ce? Pentru Herran? 

Pentru el? 


Zei ai nebuniei şi ai minciunilor. Arin era nebun. Râse 
cu voce tare. 


Kestrel se oprise şi ea. Văzuse cum faţa lui se umplea 


de o veselie crudă şi bizară înainte să-l audă râzând. 

— Arin, zise ea. Ce s-a întâmplat?- 

— Nimic. Arin scutură din cap, încă zâmbind. Totul. Nu 
ştiu. 

— Ce e? 

— O glumă. O prostie. Nimic real. Nu contează. 

Kestrel ezită să insiste. Nu voia să mai audă hohotul 
acela lipsit de bucurie. 

Continuară să meargă ceva timp pe sub firmele din 
lemn  agăţate deasupra localurilor ca nişte drapele 
înţepenite. Kestrel se opri când îşi dădu seama unde o 
conducea Arin. Fata zări taverna de pe cealaltă parte a 
străzii; era cea cu imaginea unui braţ rupt, sub care nobilul 
ce voma aproape că o recunoscuse, în ciuda deghizării. 


— Nu pot intra acolo. 
— Nu e suficient de pretenţios pentru tine? 


În ochii lui Arin sclipeau încă luminile acelea 
răutăcioase. 

— M-ar putea recunoaşte cineva. 

— Ba nu. 

— Arăt aşa de diferit în haine simple? 

Fata-şi sesiză nota de jenă din voce şi se simţi cu atât 
mai ruşinată. 

— Kestrel, încep să cred că te consideri o doamnă prea 
aleasă pentru a intra în Braţul Rupt sau că ţi-e prea teamă 
că vei pierde, ceea ce e de înţeles. 

Kestrel se încruntă, apoi trecu în faţă. 


În tavernă, lumina şi zgomotele se dezlănţuiau ca o 
furtună. Oamenii se îmbulzeau. Aerul era încărcat de fum 
de tutun, de mirosul gras al lumânărilor ieftine din seu şi de 
un iz ca de drojdie, umed, ce părea să se datoreze 
amestecului de alcool şi de năduşeală. Kestrel păşi prin 
mulţime. 

— Ştii unde mergi? îl auzi ea pe Arin spunându-i amuzat 
la ureche. 

Kestrel îşi croi drum mai departe. În apropierea 
tejghelei, fata reuşi să respire un pic mai bine, deşi, când se 
dădu mai aproape, văzu trei curteni beţi, gălăgioşi şi 
răvăşiţi. Pe unul dintre ei îl cunoştea pe nume. Bărbatul 
avea un rang înalt şi făcuse parte din grupul de apropiaţi ai 


împăratului la petrecerea din Grădina de Iarnă. 

Kestrel îşi feri capul, de teamă să nu fie recunoscută. 
Privirea omului căzu asupra ei... şi apoi alunecă mai departe. 
Kestrel observă că el nu o văzu sau cel puţin nu văzu ceva care 
să-i atragă atenţia. Unul dintre tovarăşii lui râse la ceva ce 
spusese celălalt. Senatorul se întoarse spre ei. Cineva ceru, 
voios, un alt rând. Curtenii nici nu priviră în direcţia lui 
Kestrel. 

— Te-ai oprit, îi şopti Arin la ureche. 

Inima ei încă bătea ca nebună. Kestrel se întoarse aşa 
de brusc spre Arin, că se izbi de el. Mâna lui îi cuprinse 
umărul. 

— Plec, zise ea. 

— Ai promis. Un joc. 

— Nu aici. Nu acum. 

Strânsoarea lui Arin deveni mai fermă. 

— Atunci cedezi şi eu câştig. 

Bătăile inimii lui Kestrel îşi schimbară ritmul în urechile 
ei. Incepură să bubuie mai tare, înteţite de atingerea lui 
Arin. Kestrel simţea tentaţia, şi mai simţea... ceva, care ar fi 
fost probabil alegerea bună, dacă nu l-ar fi uitat în clipa 
următoare. 

Acel ceva îşi schimbă forma. Se întări înăuntrul ei. O 
îndemna să spună da, nesocotind refuzul, numind-o laşă. 
Lucrul bun îşi dădea mâna cu tentaţia. 

— Eu nu cedez niciodată, zise ea. Arin zâmbi. 

Fata-l conduse într-un colţ îndepărtat unde se aflau mai 
multe mese. Mesele erau toate ocupate. Doi negustori 
valorieni şedeau la masa cea mai îndepărtată de senatori. 
Kestrel merse la negustori. 

— Daţi-ne locurile voastre, zise ea şi puse pe masă 
punga cu bani pe care o şterpelise de la căpitanul de port. 

Negustorii se uitară la pungă, apoi la fată şi deciseră să 
bea în picioare. Luară punga şi plecară. 

— Cam fără menajamente, dar de efect, comentă Arin, 
pe când Kestrel ocupă un scaun, aşezându-se cu spatele la 
curteni. 

Arin rămase în picioare. Kestrel crezu că avea să o 
tachineze cumva. Acea veselie îngheţată nu-i părăsise 
chipul, dar se îmblânzise pe când îşi făcuseră loc prin 
tavernă. Arin arăta un pic-obosit, ca un alergător la finalul 


cursei. Oricare ar fi fost gândul care-l frământase pe alee, 
dispăruse de acum... sau se dusese suficient de mult. Pe 
chipul lui rănit, Kestrel nu mai putea citi nimic. 

Chipul lui drag, atât de drag ei, atât de drag încă. Dar 
cum era posibil să-i iubească chipul şi mai mult pentru că 
era distrus? Ce fel de persoană vedea suferinţa altuia şi-şi 
simţea inima deschizându-se încă şi mai larg şi mai cald 
decât înainte? 

Era ceva în neregulă cu ea. Era greşit să atingi o 
cicatrice şi să o numeşti frumoasă. 

Arin nu o mai privea. Atenţia îi fusese distrasă. 

Kestrel îi urmări privirea şi văzu o roşcată cu ochi negri 
la o masă de alături, privindu-l rece pe Arin. Expresia lui nu 
se schimbase, dar ceva în el, da. Kestrel o simţi şi inima i se 
răsuci ca într-un nod. 

Când atenţia lui Arin reveni la Kestrel, ea examina 
suprafaţa aspră a mesei. 

— Mă duc să iau un set de Muşcă şi Inţeapă, zise el. Şi vin. 
Să iau vin? 

Răspunsul era un „nu“ categoric. Kestrel avea nevoie de 
rațiune ca să termine jocul pe care nu trebuia - nu putea - să-l 
piardă. Dar se simţi deodată oribil şi îşi dădu seama că fusese 
încordată încă de când o găsise Arin lângă râu. Acceptă. 

Arin ezită, ca şi cum ar fi vrut să o sfătuiască mai bine. 

Apoi plecă de la masă. 

Mulțimea îl înghiţi. Kestrel nu putea să vadă unde 
dispăruse. 


Arin nu voia să o lase singură prea mult timp. Kestrel 
avea să atragă atenţia. Era în natura ei. Însă când se 
întoarse cu vinul şi cu un set de joc, Kestrel şedea singură 
şi tăcută: o linişte aproape sinistră în mijlocului tumultului 
din tavernă. Arin o zări înainte să-l vadă ea. Văzu că era 
nefericită. Îşi dădu seama că tocmai asta era ceea ce îl 
fermecase când o întâlnise pe canal, când crezuse că era 
doar o servitoare fără nume: sentimentul că străina aceea 
pierduse un lucru deosebit de preţios pentru ea, la fel cum 
era ceea ce pierduse el. În mintea lui, Arin pierdu în faţa lui 
Kestrel la Muşcă şi Înţeapă şi renunţă la toate întrebările 
lui. 

În mintea lui zise: Spune-mi ce vrei. lar ea răspunse: 


Pleacă din oraşul ăsta. Ea spuse: la-mă cu tine. 

Kestrel îşi ridică privirea. Când îi întâlni ochii - căprui 
foarte deschis, aproape auriu -, Arin ştiu că era un nerod 
De o mie de ori nerod. 

Trebuia să se oprească. Visele astea cu ochii deschişi îi 
provocau prea multă durere. De ce le dădea voie să-i 
cuprindă mintea? Fanteziile distorsionau totul. Arin se simţi 
ruşinat acum, amintindu-şi cum crezuse - chiar dacă fusese 
doar pentru o clipă - că tocmai Kestrel era Molia. Impinse 
la o parte minciuna plăcută din minte şi refuză să se mai 
gândească la ea. Gândurile astea îl făceau pe Arin să se 
simtă rupt în două, aşa cum îi era şi chipul: o parte era 
bună, iar cealaltă îl durea şi pulsa. 

Arin se aşeză, puse jocul, sticla de vin şi paharul pe 
masă. 

Turnă. 

— N-ai adus decât un pahar? întrebă ea. Arin îi trecu 
paharul lui Kestrel. 

— Mie nu-mi prieşte. Cum e? 

— Oribil. 

Însă Kestrel bău cu poftă. 


Arin desfăcu setul de joc. Kestrel ridică una dintre plăcuţe, 
făcută din lemn aspru, şi o roti între degete. Cu degetul mare, 
frecă mizeria de pe piesă. El o privi cum bea din nou. 

Arin se gândi la rochia stricată pe care o descrisese 
Deliah. Tensen ignorase subiectul, fluturând nerăbdător din 
mână - un gest care-i spunea lui Arin că era ridicol să-şi 
imagineze ceva cumplit. Vomă pe mâneca unei rochii? Ei 
bine, nu le plăcea curtenilor vinul? Arin văzuse o mulţime 
de valorieni care băuseră până căzuseră laţi. Cât despre 
praful de pe tivul rochiei şi cusăturile plesnite... ei bine, toţi 
se mai împiedică uneori. Era adevărat că în Grădina de 
Iarnă potecile nu erau de pământ, însă Arin nu explorase 
tot domeniul palatului. Existau locuri unde nu putea merge. 
Kestrel s-ar fi putut împiedica oriunde. 

Nici stângăcia, nici beţia nu-i stăteau în fire lui Kestrel. 

Însă Arin o urmări cum scurgea paharul. 

Poate m-am schimbat, zisese ea lângă râu. 

Arin luă piesa de joc din mâna lui Kestrel şi o amestecă 
printre celelalte plăcuţe, cu mai multă forţă decât era 
nevoie. Jucătorii îşi traseră mâinile. 


Piesele lui Arin erau jalnice. Singurul lucru care ar fi 
putut face jocul să nu fie o cauză pierdută era o pereche de 
şoareci, iar şoarecii aveau cea mai mică valoare. Restul 
pieselor lui erau o varietate de plăcuţe de înţeapă - pe care 
Kestrel le juca cu plăcere şi cu îndemânare. El, mai puţin. 

Kestrel avea o mână bună. Arin ştia asta. Trupul ei nu 
exprima nimic - sau mai degrabă se concentra să nu 
exprime nimic. Se schimbase fără a da niciun semn limpede 
că se schimbase. Kestrel devenea mai atentă. 

— Kestrel. 


Ea lăsă din mână o piesă şi trase alta. Nu se uită la 
Arin. El observase - fireşte - cum evita să-l privească. Şi 
nici nu era de mirare. Pe Arin îl înţepa rana. Pielea din jurul 
cusăturilor îl mânca. Era tentat să tragă de ele. 

— Uită-te la mine, zise el. 

Kestrel se uită, iar Arin îşi dori deodată să nu o fi făcut. 

Îşi drese glasul. 

— N-o să mai încerc să te conving să nu te măriţi cu el. 

Kestrel puse încet noua piesă alături de celelalte ale 
sale şi o fixă cu privirea, fără să spună nimic. 

— Nu-ţi înţeleg alegerea, zise Arin. Sau poate că o 
înţeleg. Nu contează. Tu aşa vrei. Asta mi-e clar. 
Întotdeauna ai făcut cum ţi-a plăcut. 

— Oare. 


Vocea ei era plată şi seacă. El se aruncă înainte: 

— Mă întrebam... 

Arin avea o idee ce-l bântuia de ceva vreme. Nu-i 
plăcea. Cuvintele şedeau amare pe limba lui, dar învârtise 
gândurile acelea în capul lui de atât de multe ori, încât dacă 
n-ar fi spus nimic... 

Arin se forţă să-şi privească iar piesele şi încercă să-şi 
dea seama care dintre cărţile de înţeapă ar fi avantajat-o 
cel mai puţin pe Kestrel. Arin puse pe masă o albină. Işi 
regretă decizia în clipa în care renunţă la carte. 

Trase o carte mare de Muşcă. Asta ar fi trebuit să-l 
încurajeze, dar Arin avea sentimentul că zboară spre 
momentul inevitabil al victoriei lui Kestrel şi că răspunsul ei 
la întrebarea „ce-ţi doreşti?" avea să vină cât de curând. 

— Am crezut... 

— Arin? 

Kestrel părea îngrijorată. Asta-l făcu pe Arin să se 


hotărască. Trase aer adânc în piept. Stomacul i se făcu de 
fier. 


Trupul i se strângea într-un fel pe care îl cunoştea bine. 
Arin îşi încorda muşchii înainte să se arunce în apele 
învolburate. O lovitură în abdomen, notele cele mai grele, 
cele mai înalte sau joase pe care le putea cânta - stomacul 
lui ştia ce avea să susţină. 

— Căsătoreşte-te cu el, zise Arin, dar fii a mea în secret. 

Mâna fetei se ridică de pe piese de parcă ar fi ars-o. Se 
lipi de spătarul scaunului. Îşi frecă braţul, în spatele 
cotului. Bău restul de vin şi rămase tăcută. 

În cele din urmă, zise: 

— Nu pot să fac asta. 

— Dece? 

Arin simţi că obrajii îi iau foc de ruşine, de umilinţă; se 
ura pentru că întrebase. Rana îi ardea faţa. 

— Nu e atât de diferit faţă de ceea ce ai fi ales şi înainte. 
Când m-ai sărutat în trăsură, pe drum spre Balul Iernii, te-ai 
gândit să fiu secretul tău. Asta dacă te-ai gândit la ceva. Aş fi 
fost unul dintre acei sclavi speciali, chemaţi noaptea târziu, 
când restul casei doarme. Ei? N-a fost aşa? 

— Nu. Kestrel vorbea încet. N-a fost aşa. 


— Atunci, spune-mi. Arin îşi pecetluia soarta cu fiecare 
cuvânt. Spune-mi cum a fost. 

Kestrel zise încet: 

— Lucrurile s-au schimbat. 

Arin îşi întoarse brusc capul într-o parte, cu bărbia în 
sus, iar lumina prinse obrazul cusut. 

— Din cauza asta? 

Kestrel vorbi ca şi cum răspunsul ar fi fost evident. 

— Da. 

Arin se trase în spate. 

— Cred că o să beau ceva. 

Se îndepărtă de masă, apoi îşi întoarse privirea peste 
umăr. Avu grijă ca vorbele lui să sune insultător. 

— Nu atinge piesele. 


Kestrel nu înţelegea. Furia lui nu avea niciun sens. Nu 
era clar că rana lui Arin era din vina ei şi că se putea 
întâmpla ceva şi mai rău? 


Arin nu se întoarse. 

Kestrel se gândi la lucrurile pe care ea nu le înţelegea. 
Se gândi că rana lui Arin mergea probabil mai departe de 
carne. Fata-şi aminti întrebarea lui şi răspunsul ei. Şi le 
aminti din nou. 

Încetul cu încetul, Kestrel începu să  priceapă 
neînţelegerea. Pentru ea, da-ul era mesajul împăratului 
scrijelit pe chipul lui Arin. Pentru el, da-ul era cicatricea în 
sine, nu ce însemna ea. Arin era furios din cauza felului în 
care arăta.. sau a felului în care credea că îl vedea Kestrel. 

Pe Kestrel o cuprinse panica. Nu putea aştepta până se 
întorcea Arin. Trebuia să-l găsească. Trebuia să îndrepte 
lucrurile. 


Arin îşi croise drum până la tejghea, unde aştepta acum 
ca să ceară al doilea pahar. Femeia valoriană de la bar îl 
ignora şi servea pe altcineva. Când la bar veneau alţi 
valorieni, îi servea pe ei. Femeia nu avea să ia comanda lui 
Arin dacă nu făcea o scenă - lucru pentru care Arin era 
pregătit. 

În mintea lui, Arin o auzea încă pe Kestrel spunând da. 

Tejgheaua era lipicioasă şi mirosea a acru. Arin îşi fixă 
privirea asupra ei şi se gândi la cercelul de smarald, la cum 
lucea: încântător, al lui. Sarsine îl găsise agăţat de un covor 
gros, cu model, ce fusese rulat şi depozitat într-o cameră 
nefolosită din casa lui din Herran. Smaraldul fusese ca una 
dintre acele poveşti în care se arată un zeu. Arin jurase că 
nu avea să se despartă niciodată de el. 

Şi totuşi îl dăduse, şi acum înţelegea că de fapt nu voise să 
cumpere informaţia, ci încrederea. Arin nu se mai putea 
încrede în el însuşi. Crezuse că pariurile din mâna 
contabilului fuseseră importante. Smaraldul păruse să-i 
promită că dacă această convingere se dovedea întemeiată, 
atunci Arin se putea încrede în toate celelalte convingeri 
ale sale. 

Palmele lui Arin erau şi ele lipicioase acum, întinse pe 
bar. Furia i se domoli. Şi-o aminti pe acea Kestrel din 
Herran. Nu se mai gândi la cine devenise ea în ultima 
vreme şi nu mai făcu greşeala din ce în ce mai frecventă de 
a şi-o reimagina pe noua Kestrel - atât de valoriană, atât de 
comod instalată la curtea din capitală - ca fiind persoana 
care dorea el să fie. 


Arin îşi aminti pur şi simplu de ea aşa cum fusese. El îi 
pusese acelei Kestrel aceeaşi întrebare pe care o pusese 
celei îmbrăcate în servitoare, iar ea dăduse acelaşi răspuns. 
Numai că de data asta, da-ul ei era şi nu. De data asta, 
răspunsul ei era ca o cutie cu fund fals, iar înţelesul lui avea 
rădăcini mai adânci decât ce reuşise el să priceapă. 

O înţelesese greşit 

Arin se gândi că nu ar fi trebuit să plece de la masă. 
Trebuia să se întoarcă. Trebuia să se întoarcă imediat. 

Şi Arin ar fi făcut întocmai dacă nu ar fi fost distras de 
un crâmpei de conversaţie de la o masă alăturată. 

Un grup de senatori beau. La Braţul Rupt se 
strânseseră oameni tare diferiţi în acea noapte, mai mult 
decât de obicei, când pragul i-l călcau doar câţiva curteni. 
Senatorii vorbeau despre est. 

— ...0 victorie impresionantă, zise unul. Exact genul de 
acţiune pe care aş aştepta-o de la generalul Trajan. 

— Nu poate culege el toţi laurii, zise altul. Ideea a fosta 
fiicei lui. 

— Serios? 

— Am fost acolo. A fost o adunare în Grădina de Iarnă, 
în dimineaţa de după balul de logodnă. Bineînţeles, au fost 
invitaţi doar cei mai importanţi membri ai curţii. Câţiva 
dintre noi am discutat despre cea mai bună variantă de a 
cuceri câmpiile estice. Împăratul mi-a cerut chiar şi mie 
sfatul. Ideea mea a fost foarte bună, dacă-mi permiteţi să 
zic asta. Totuşi, nu vreau să se creadă că nu sunt un om 
generos. Înţeleg de ce împăratul a preferat planul lui Lady 
Kestrel. Ea i-a sugerat împăratului să otrăvească toţi caii. A 
zis că sălbaticii nu aveau să poată trăi fără ei. Am ştiut cu 
toţii c-ă asta va funcţiona. Şi aşa a fost, nu? 

Ceilalţi râseră. 

— Pentru Lady Kestrel! zise senatorul, ridicând cupa. 

— Pentru Lady Kestrel! 


Kestrel se ridicase să plece în căutarea lui Arin, când 
auzi strigătele. 

Oare fusese recunoscută? 

Nimeni nu o privea pe servitoarea din colţ. Totuşi, 
Kestrel deveni agitată. 

Nu-l vedea pe Arin. Se pierduse în mulţimea de oameni 
de la tejghea. 


Sau plecase de tot din tavernă? Oare îl jignise chiar atât 
de tare? 

Kestrel încerca să se liniştească spunându-şi că Arin nu 
ar fi lăsat jocul neterminat, când îl văzu ieşind din mulţime 
fără niciun pahar. 

Arin îşi trase scaunul înapoi la masă. 

— Arin... ce am zis mai devreme, despre rană... 

— Nu vreau să vorbesc despre asta. Se aşeză şi-şi 
rearanjă piesele. 

— Dar trebuie să-ţi spun. Arin, chipul tău... 

— Nu-mi pasă de chipul meu! 

Kestrel închise gura. Arin refuza să o privească. Ea se 
scufundă în scaun, cuprinsă de o groază ce-i întoarse 
stomacul pe dos şi pe care încă nu o înţelegea. 

— De ce beau senatorii ăia în cinstea mea? Arin nu 
răspunse. 

— Ştii de ce? 

Arin îi întâlni privirea cu hotărâre. 

— Joacă. 

— Până la urmă, n-ai mai luat niciun pahar. 

Kestrel turnă vin în paharul ei, vărsând câteva picături. 
Şterse lichidul cu degetul mare, frecând tare sticla, şi îi 
întinse paharul lui Arin. 

El o ignoră. 

Şi astfel, Kestrel jucă şi îl privi pe Arin aruncând jos 
piesele şi cerând altele. Simţi pulsul furiei lui. Arin era mai 
mânios decât atunci când plecase de la masă. Înverşunarea 
lui se făcuse mai rea, mai solidă. Era genul de furie ce te 
face să tremuri. Jocul ieşi de sub controlul lui Kestrel. 

În cele din urmă, ea se împăcă cu ideea că avea să 
piardă. Avea să-i spună adevărul lui Arin. Îşi jură că aşa 
avea să facă. Totul putea fi explicat. Se temea de furia ce 
pusese stăpânire pe el şi de ce ar fi putut el face cu 
adevărul. Insă tot avea să pună cărţile pe masă. Nu mai 
suporta să se ascundă. 

— Tu i-ai spus generalului să otrăvească toţi caii 
câmpenilor din est? întrebă Arin. 

— Ce? 

— Aşa ai făcut? 

— Da, spuse ea şovăitor, dar... 


— Îţi dai seama ce ai făcut? Sute de oameni - nevinovați - 
au murit în exodul spre oraşul reginei. 

— Ştiu. A fost oribil... 

— Oribil? Copiii au murit de foame în timp ce mamele 
lor plângeau. Nu există cuvinte pentru aşa ceva. 

Vina se strânse nod în gâtul lui Kestrel. 

— Pot să-ţi explic. 

— Cum poţi să explici o crimă? 

— Dar tu cum poţi? răspunse ea, lăsând propria ei furie 
să curgă liberă. Şi din cauza ta au murit oameni, Arin. Tu ai 
ucis. Mâinile tale nu sunt curate. Revoluţia Fulgilor de 
Nea... 

— Nu e acelaşi lucru. 

Arin părea să se înece cu propriile lui cuvinte, iar 
Kestrel era şocată de cât de prost ieşise tot ce spusese. 

— Am vrut să spun că ai avut motivele tale. 


— Nici nu pot să vorbesc despre motivele mele. Nu pot 
să cred că le aduci în discuţie, că îndrăzneşti să compari... 

Glasul îi tremură, apoi cobori. 

— Kestrel. Singura motivaţie a imperiului e dominaţia. 

Iar tu i-ai ajutat. 

— Nu am avut de ales. Tata ar fi... 

— Te-ar fi crezut slabă? Te-ar fi dezmoştenit pentru că 
nu eşti fiica lui războinică, pregătită mereu cu un plan de 
atac? Tatăl tău! 

Gura lui Arin se strâmbă. 

— Ştiu că îţi doreşti aprobarea lui. Ştiu că te-ai mărita 
cu prinţul ca să-i obţii iubirea. Dar tatăl tău are mâinile 
pline de sânge. E un monstru. Ce fel de persoană hrăneşte 
un monstru? Ce fel de persoană iubeşte un monstru? 

— Arin, tu nu mă asculţi. Nu gândeşti limpede. 

— Ai dreptate. Nu mai gândesc limpede de multă vreme. 

Dar acum înţeleg. 

Arin împinse piesele la o parte. Mâna lui câştigătoare se 
împrăştie pe masă. 

— Te-ai schimbat, Kestrel. Nu mai ştiu cine eşti. Şi nici 
nu vreau să ştiu. 

Mai târziu, când Kestrel îşi aminti momentul acesta, ea 
zise lucrurile potrivite. În imaginaţia ei, el înţelegea. 

Dar nu aşa se petrecură lucrurile. 

Furia lui Arin se prefăcu în dezgust. Era sătul. Kestrel 
îşi dădu seama. Îşi dădu seama din felul în care Arin se 


ridică iute, ca şi cum ar fi vrut să nu se atingă de un lepros. 
O văzu în poziţia umerilor lui când îi întoarse spatele, chiar 
dacă ea îl chemă înapoi. Arin se îndepărtă. Lăsă uşa 
tavernei să se trântească în urma lui. 


În galeria de artă a palatului era linişte. Pesemne că şi 
oasele sunt la fel de tăcute când zac îngropate în ţărână, se 
gândi Kestrel. 

Rămase în faţa picturii lui Tensen mai mult decât era 
nevoie. În cele din urmă, fata aşeză o molie pe rama 
tabloului. Îşi spuse genul de minciună care ştie că e doar o 
amăgire. Kestrel decise că era mai bine dacă Arin o 
dispreţuia. 

Da. Tot răul fusese spre bine. 


LS 
— 


— ȘI CE E ATÂT DE URGENT ÎNCÂT TREBUIE SĂ TE 
întorci acum în Herran? 

— Datoria mea în faţa Voastră, Maiestate, zise Arin. 

— Vorbeşte atât de frumos, spuse împăratul către 
curtenii săi, iar senatorii şi lorzii şi doamnele îşi ascunseră 
rânjetele în aşa fel încât deveniră şi mai evidente. 

Nu mai era nimic frumos la guvernatorul Herranului. 
Risha nu zâmbi. Din partea cealaltă a încăperii, Arin 
surprinse privirea prinţesei: gravă şi statornică. 

— Nu ştiu ce să cred despre cererea asta, zise 
împăratul. 

Guvernatorule, ai fost tratat... rău aici? Arin zâmbi cu 
partea tăiată a feţei. 

— Nici vorbă. 

Curtenii începură să şuşotească încântați. Scena era la 
fel de încântătoare ca o piesă de teatru. Chipul desfigurat. 
Batjocura subtilă a împăratului. Faptul că ambii se 
prefăceau că nimic nu era în neregulă. 

— Şi dacă, de fapt, ne încântă prezenţa ta la curte? 
întrebă împăratul. 

Arin păşi în lumină. Văzu, ca şi cum s-ar fi privit din 
afară, felul în care stătea în faţa împăratului în sala de 
recepţie ce reverbera. Arin nu mai dormise de când o lăsase 
pe Kestrel în oraş cu o noapte în urmă, însă se simţea 
extrem de lucid. Era conştient de felul în care soarele 
dimineţii lumina firicelele de praf din jurul lui. Razele 
aruncau o lucire crudă asupra feţei lui tăiate, scoteau în 
evidenţă hainele lui zdrenţuite. Lumina se opri, întârziind 
asupra pumnalului prins la şoldul lui Arin şi la mâna lui, 
strânsă în jurul plăselei şi acoperind sigiliul. Lama era 
scoasă din teacă şi avea două tăişuri. Bara verticală a 
plăselei era făcută să protejeze o mână mult mai mică decât 
a lui Arin şi era prinsă în stil valorian. Totul era valorian la 


pumnalul acela. 

Curtenii prinseră a murmura. 

Fața lui. 

Cine a făcut una ca asta? Pumnalul ăla. 

Al cui e? 

E pumnalul unei doamne. Cum a ajuns la el? Poate că l-a 
furat. 

Sau... l-a primit în dar? 

Arin aproape că putea auzi şoaptele. 

— Primirea Voastră a fost mult mai generoasă decât m- 
aş fi putut aştepta, răspunse Arin. 

Împăratul zâmbi puţin. Ochii lui nu părăsiră mâna lui 
Arin strânsă pe plăseaua pumnalului. Arin era bucuros. Se 
gândea că împăratul era mulţumit de logodna fiului său cu 
fiica generalului. Căsătoria aceea avea să-l facă pe Trajan 
parte din familia imperială... şi avea să reînnoiască 
loialitatea soldaţilor faţă de împărat. 

Însă existau şi alte zvonuri. Nici măcar noua monedă 
care fusese bătută în cinstea logodnei nu le oprise. Era 
prima dată când Arin se gândea la bârfele despre el şi 
despre Kestrel la rece. Se gândea la ele ca la o situaţie de 
care putea profita. Da, Arin se baza pe faptul că dacă şi-ar 
fi ridicat mâna, descoperind plăseaua şi sigiliul pumnalului 
lui Kestrel, arma ar fi fost recunoscută de curteni. Oamenii 
ar fi fost şocaţi. 

Arin putea face zvonurile să pară reale. 


Un valorian îşi purta întotdeauna pumnalul cu el, cu 
excepţia momentelor când mergea la culcare sau se îmbăia. 
Indiferent dacă oamenii credeau că pumnalul fusese furat 
sau primit în dar, tot ar fi trebuit să ia în considerare cât de 
aproape se aflase Arin de Kestrel ca să-i ia arma. 

— Oricât de mult mi-aş dori să rămân, zise Arin, trebuie 
să mă întorc dacă e să guvernez teritoriul Maiestăţii 
Voastre după placul vostru. 

— Eşti un tânăr tare serios, nu? 

— Da. 

Arin îşi schimbă poziţia mâinii pe pumnal - nu ca să 
descopere sigiliul, ci ca să arate că ar putea să o facă. 

Împăratului nu-i plăcu asta. Nici lui Kestrel nu i-ar fi 
plăcut dacă ar fi fost aici, nici lui Tensen, care plecase în 
galeria lui preaiubită în zori, unde probabil că se afla şi 
acum. 


Ministrului nu i-ar fi plăcut absolut nimic din ceea ce 
făcea Arin. Să-l şantajeze pe împărat? în faţa curtenilor? 

Arin nu ar fi trebuit să aibă acel pumnal. Ar fi trebuit să 
fie mort sau mutilat într-un fel monstruos. Poate chiar 
amândouă. Arin se simţea bine să-i amintească împăratului 
de greşeala lui. Se simţea bine să-l amenințe cu 
posibilitatea de a fi nevoit să explice curţii de ce pumnalul 
nurorii lui se afla la şoldul unui alt bărbat. 

— Pot să plec? întrebă Arin. k 

— Dragul meu guvernator, ce întrebare! Îţi vom simţi lipsa, 
fără îndoială, dar n-am vrea să te ţinem aici cu forţa. 


Arin crezu că avea să iasă din sală fără să menţioneze 
cineva rana roşie şi neagră ce i se întindea pe obraz. Insă 
împăratul zise, dulceag: 

— Frumoase cusături. 

După aceea, Arin fu lăsat să plece. 


— Vânt în vele! strigă o voce în urma lui, în holul pustiu 
din faţa sălii de recepții. 

Arin se întoarse şi o văzu pe Risha. Vorbele ei erau 
calde, dar aveau o notă prețioasă, ceea ce sugera că urarea 
ei era estică, dar o tradusese în valoriană. 

— Mă bucur că pleci, zise Risha. Locul tău nu e aici, iar 
oamenii care nu aparţin acestui loc plătesc pentru asta. 

Arin îşi atinse instinctiv obrazul tăiat şi tresări. Apoi 
rânji. Faţa lui nu mai era a lui, şi ce? Poate că noua 
înfăţişare i se potrivea mai bine. Poate că Arin fusese prea 
moale, prea încrezător, prea delicat, prea asemănător 
băiatului de dinainte de război, cel care îl făcuse să se 
întoarcă şi să o găsească pe Kestrel stând sub lumina lunii, 
pe canal. 

Arin era fericit că băiatul acela dispăruse. Era fericit că 
devenise o altă persoană. 

— Nu ştiu cum suporţi, îi spuse el Rishei în valoriană. 
Cuvintele ieşiră încet şi grele. Ura senzaţia limbii aceleia. 
Risha se încruntă. 

— Ce să suport? Să trăiesc la curtea imperială? Risha 
clătină din cap. Locul meu e aici. 

Era periculos să-l menţioneze pe Tensen sau 
informaţiile pe care ministrul sugerase că Risha le-ar putea 
oferi. Acum erau singuri, însă uşile sălii de recepții se 
puteau deschide oricând. 


— Mulţumesc, zise Arin repede, pe limba lui. 

Risha îl privi confuză. 

— Nu vorbesc herrani, îi aminti fata în valoriană. 

Arin ar mai fi zis ceva, însă uşile sălii se deschiseră. 
Curtenii începură să iasă, aruncându-le priviri. Arin se 
întoarse şi plecă. Vorbele nerostite ardeau înlăuntrul lui. 
Mulţumesc, voise el să zică iar, gândindu-se la riscurile pe 
care şi le asuma Risha pentru un popor care nu era alei. 

Ce diferită era ea, se gândi Arin pe când se îndepărta. 
Gura îi era uscată şi avea un gust metalic, de parcă şi-ar fi 
muşcat limba. 

Ce diferite erau Risha şi Kestrel. 


Un peşte se zbătea pe tocător. Kestrel îl văzu pe 
negustorul de peşte lovind tare cu ciocanul. Fata tresări, 
deşi ştia că o servitoare nu ar fi fost tulburată de privelişte. 
O servitoare nu ar fi întors privirea de la balta roz de sânge 
îngheţat de la picioarele tarabelor din Uliţa Măcelarilor. O 
servitoare nu s-ar fi holbat la măruntaiele lucioase din 
canal, dându-şi seama că nu văzuse în viaţa ei cum arată un 
pui pe dinăuntru sau că nici măcar nu se gândise vreodată 
la asta. 

Kestrel se forţă să se uite la mâlul din uliţă. De data 
asta, respiraţia i se tāie din cauza unui motiv ce se afla 
chiar acolo, în faţa ei, pe strada dezgustătoare, pe lemnul 
umed al ciocanului negustorului de peşte. Motivul nu se afla 
în taverna Braţul Rupt, în care mersese cu o noapte înainte, 
sau pe chipul rănit şi întors de la ea al lui Arin. Sentimentul 
de rău nu apăruse din cauza a ceea ce făcuse ea. 

Kestrel îşi trase haina marinarului mai strâns în jurul 
trupului, ridică tivul alb cu albastru al rochiei şi păşi mai 
departe pe uliţă. 

In faţa ei alerga o fetiţă valoriană. Codiţele ei aurii, 
împletite, îi săltau pe umeri. Fata ţinea de mână o 
păpuşă din i:ârpe. Păpuşa atrase atenţia lui Kestrel, deşi 
nu ştiu de ce până când fetiţa îşi prinse mama din urmă 
şi îi ceru o altă jucărie pe care femeia o ducea în coş. Era 
un băieţel îmbrăcat în negru. Apoi Kestrel observă aţa 
aurie cusută pe fruntea păpuşii-fetiţă şi-şi dădu seama pe 
cine reprezentau jucăriile. 

Kestrel trecu pe lângă copilă şi mama ei. Încercă să 
uite de păpuşă. Il căută pe Tensen. 


Îl găsi inspectând un purceluş de lapte eviscerat, 
agăţat de un cârlig la o tarabă. 

— Oh, bun, zise el când o văzu pe Kestrel. Ai venit la timp. 
Cred că era cât pe ce să fiu nevoit să cumpăr porcul doar ca să 
salvez aparențele şi cine ştie cum aş fi reuşit să bag asta în 
camerele mele pe ascuns. 

Tensen şi Kestrel se amestecară cu mulţimea de 
cumpărători - servitori în cea mai mare parte, trimişi să 
achiziţioneze carnea proaspătă, de dimineaţă. Kestrel şi 
Tensen îşi croiră drum până la capătul şirului de tarabe şi 
urcară panta unui deal, acolo unde erau mai puţini oameni. 

— Şeful Senatului a fost în sudul Herranului, îi spuse 
Kestrel. Nu mă pot gândi decât la un singur motiv. Împăratul i- 
a cerut să vadă ce-i cu recolta de nucă şi să măsoare cât de 
mare va fi. Impăratul probabil plănuieşte să o ia pe toată. Va 
şti dacă veţi încerca să opriţi ceva pentru voi. 

— Tensen arăta mai bătrân în lumina de afară. Ridurile lui 
păreau mai adânci, iar ochii aproape că nu mai aveau gene. 

— Oamenii vor muri de foame. 

— Am o idee, zise Kestrel domol. 

— Tensen aşteptă. Când ea rămase tăcută, Tensen ridică 
din sprâncene. 

— S-ar putea să nu fie o idee bună, zise ea. 

— E mai bine decât nimic. 

— Nu sunt sigură. A 

— Kestrel se gândi la caii de pe câmpiile estice. Îl auzi pe 
Arin spunând că fusese o crimă. Cuvântul acela pătrunsese cu 
gheare de fier prin glasul lui şi se înfipsese adânc în inima ei. 

— Tensen îşi aşeză o mână pe umărul fetei. Deşi mâna 
omului era uşoară, iar palma generalului era grea, gestul îi 
aminti lui Kestrel de tatăl ei. 

— Aţi putea strânge recolta mai devreme şi să o ascundeţi, 
îi spuse ea lui Tensen, dar să lăsaţi câteva nuci pe arbori. Apoi 
să le infectați. Alegeţi dăunătorii preferaţi. Viespi, gândaci, 
omizi... orice se înmulţeşte repede. Când împăratul va întreba 
de recoltă, nu va fi deloc vina voastră că nu veţi avea ce să-i 
daţi. 

— Zâmbetul lui Tensen deveni mai cald. Kestrel se întreba 
cum arătase tatăl tatălui ei sau al marnei ei şi dacă avusese un 
bunic care ar fi putut să o privească aşa cum o privea 
ministrul. 

— Dacă împăratul nu vă va crede, nu va avea decât să vadă 


el singur câmpurile. Dar... s-ar putea să distrugă arborii. S-ar 
putea să flămânziţi la anul, când nu vor creşte decât viermi pe 
câmpiile voastre. 

— O să ne facem griji pentru asta la vremea potrivită, zise 
Tensen. 

— Ministrul miji ochii înţepaţi de lumina câtorva pete de 
zăpadă. Neaua începea să se topească. 

— Arin a insistat să-i spun cine mi-a dat informaţiile despre 
bietul Thrynne. 

— Inima lui Kestrel tresări. 

— Ce i-ai spus? Nu se poate să-i fi zis că am fost eu. Mi- 
ai promis. 

— Nu-ţi face griji. Ştim amândoi ce înseamnă să minţi cu 
bune intenţii. Nu-ţi voi divulga secretul. Am insistat ca 
informatorul meu să rămână anonim. L-am numit Molia. Nu 
te deranjează, nu? Că te-am numit după un fluture 
nenorocit? 

Pe buzele lui Kestrel apăru un zâmbet. 

— Nu mă deranjează să fiu o molie. Probabil că aş 
începe să mănânc mătase dacă asta ar însemna că pot să 
zbor. 


Manşeta cămăşii se destrămase în cele din urmă. Arin 
azvârli cămaşa în cufăr, îşi desfăcu pumnalul ascuns în 
teacă, a cărui greutate mică îl tulbura. Nu-i plăcea să aibă 
pumnalul lui Kestrel cu el, dar nu-l încânta nici ideea de a-l 
trimite cu bagajele sau a-l lăsă în urmă. Se uită la cufărul 
deschis. Cămaşa deşirată era aruncată deasupra celorlalte 
lucruri. 

Arin puse pumnalul deoparte. Luă iar cămaşa şi trase 
de o aţă. Aşa se desfăcu la fel ca un fir ţesut de un păianjen, 
iar Arin şi-o înfăşură pe deget până ce îi opri circulaţia. Arin 
smuci tare. Aţa se rupse de pe cămaşă. El rămase cu ochii 
pironiţi asupra ei. 

Gândul că o simplă aţă putea ajuta Herranul era de-a 
dreptul nebunesc. Insă Arin ieşi din cameră, o căută pe 
Deliah şi îi ceru mai multe mosoare de aţă de diferite culori. 


— Miroşi a peşte, îi zise Arin lui Tensen când ministrul 
intră în apartament. 

— Cred că sunt pantofii mei. Am călcat în ceva. Tensen 
ridică privirea şi văzu lângă uşă cufărul închis, strâns în 


chingi. Arin, mă părăseşti? 

— Nu sunt de niciun folos aici. 

— Crezi că vei face lucruri mai bune în Herran? Nu-mi 
place să fiu necuviincios, dar sigur ai înţeles de-acum că a fi 
guvernator nu înseamnă nimic mai mult decât a-i da 
împăratului orice îţi cere. Vara ta s-a descurcat de minune 
în absenţa ta. 

— Nu mă duc în Herran. Plec în est. 

Tensen clipi, apoi se încruntă. Işi trecu o palmă peste 
cufăr şi se jucă cu chingile. 

— Ce speri să găseşti acolo? 

— Aliați. 

— Esticii nu-şi fac aliaţi. Estule est. Nu le plac străinii. 

— Nu ţi-am cerut sfatul. 

— Nu, se pare că nu mi l-ai cerut. Pentru că dacă ai fi 
făcut-o, ţi-aş fi amintit că cei care merg în acea ţară nu se 
prea întorc, iar cei care totuşi vin înapoi sunt schimbaţi. 

— Mi-ar prinde bine o schimbare. Tensen îl privi cu 
atenţie. 

— Ai fost plecat toată noaptea. Mă întreb ce a inspirat 
decizia asta. 

— Tensen, ne aflăm deja în război. Trebuie să înfruntăm 
adevărul. Herranul va trebui să-şi câştige independenţa faţă 
de imperiu, iar noi nu putem lupta. Însă estul are putere. 

— Este ilegal pentru un străin să intre în Dacra. 

— Nu sunt un străin oarecare. 

Tensen îşi făcu mâinile căuş şi le deschise larg, ca şi 
cum ar fi împrăştiat seminţe. Era gestul herrani care arăta 
scepticismul. 

— Nu te îndoi de mine, spuse Arin. 

— Nu de tine mă îndoiesc, ci de idee. Nu e sigură. 

— Nimic nu e sigur. Nici să rămân aici nu e. lar să mă 
duc acasă, ar fi de-a dreptul inutil. Când am venit aici, m-ai 
întrebat ce aş alege: pe mine sau ţara. 

— E adevărat, spuse Tensen încet. Aşa am făcut. 

— Asta e alegerea mea. 

— O alegere uşor de făcut când nu ştii exact ce te va 
costa. 

— Nu contează dacă e uşoară sau nu. Contează doar că 
ea mea. 

Tensen îşi ţuguie buzele. Carnea fiască de pe gâtul lui 
se cufundă uşor sub bărbia lui coborâtă. Brusc, ministrul îşi 


ridică privirea şi şi-o încrucişă cu a lui Arin. Tensen îşi 
scoase inelul de aur de pe deget. 

— la asta. 

— Nu pot. 

— Vreau să-l iei. 

— A fost al nepotului tău. 

— De aceea vreau să-l iei tu. 

— Tensen. Nu. 

— Nu am voie să-mi fac griji pentru tine? Tensen nu se 
uită la inelul din palma lui întinsă, ci-şi ţinu ochii aţintiţi 
asupra lui Arin. Vei merge în est indiferent de ceea ce spun 
eu, continuă el. Dacă tot nu o să-mi urmezi sfatul, atunci 
poţi cel puţin să accepţi darul unui bătrân. 

Cu inima tot îndoită, Arin luă indu!. Îi încăpea pe 
degetul cel mai mic. 

— Du-te, atunci. 

Tensen bătu cu palma voios cufărul strâns în curele, 
într-un fel care părea să evite a arăta emoția momentului, 
făcând-o însă deopotrivă evidentă, căci evitarea punea în 
lumină momentul dificil al lui Tensen. Ministrul nu-l mai 
privi direct pe Arin. Tânărul aproape că-şi dorea să nu fi 
acceptat inelul. li amintea de smaraldul mamei lui şi-l făcea 
să se întrebe care durere era mai mare: să renunţi la ceva 
preţios sau să vezi cum îţi este luat. Intr-o clipită - moment 
căruia Arin i-ar fi rezistat dacă ar fi putut -, el şi-o aminti pe 
Kestrel în tavernă, cum îşi muşcase buzele în timp ceelo 
acuzase. Păruse încolţită, prinsă în capcană. 

Nu, prinsă în fapt. Aşa arăta vina. 

— Opreşte-te în Herran în drumul tău spre est, zise 
Tensen şi Arin se bucură că ministrul îi distrase atenţia de 
la gândurile lui. Am o misiune pentru tine. 

Tensen îi povesti lui Arin despre recolta de nucă. 

— De unde ai informaţiile astea? întrebă Arin. Tensen 
zâmbi. 

— Te-ai întâlnit cu Molia, spuse Arin. În afara palatului. 

De-asta îţi miros încălţările a peşte. 

— Ar fi trebuit să le curăţ, spuse Tensen amărât. 

Arin încercă să şi-o imagineze pe Risha vorbind cu 
Tensen pe chei sau poate pe Uliţa Măcelarilor, dar nu reuşi. 

— Când a avut loc întâlnirea asta? E aproape amiază. 


N-ai fost în sala de recepții în dimineaţa asta. 


Nici Kestrel nu fusese. 

Arin se simţi deodată furios pe sine. Ştia exact încotro i 
se îndreptau gândurile. Nu-i venea să creadă. Chiar şi 
acum, când ştia ce făcuse Kestrel, când o auzise 
recunoscându-şi fapta cu gura ei, mintea lui Arin continua 
să-şi joace jocul crud preferat. Mintea lui Arin îşi dădu 
seama că Risha nu mirosise deloc a peşte. Sau cel puţin nu 
aşa ca Tensen. Cât de uşor ignora imaginaţia lui 
posibilitatea ca Risha să fi vorbit cu Tensen şi apoi să-şi fi 
schimbat pantofii înainte de a intra în salon. Nu, minţii 
nesupuse a lui Arin nu-i păsa de explicaţia aceea logică. În 
schimb, i-o înfăţişă lui Arin pe Kestrel îmbrăcată în rochia ei 
de servitoare, întâlnindu-se cu Tensen, împărtăşindu-i 
secrete. 

— Opreşte-te! izbucni Arin. Tensen închise gura, 
nedumerit. 

— Opreşte-te numai. 

Arin îşi apăsă degetele pe tâmple şi le frecă puternic. 

— Nu trebuie să-mi spui unde şi când ai fost. Nu vreau 
să ştiu. 

— Arin, te-am supărat eu? 

— Nu. 

— De ce eşti furios? 

— Sunt furios pe mine însumi. 

Mâna lui Arin se mută la puntea nasului şi-şi înfipse 
degetul mare în colţul ochiului stâng. Ignoră durerea 
ascuţită ce-i cuprinse pleoapa zgâriată. Arin nu voia decât 
să alunge imaginea lui Kestrel. 

— E o prostie. 


Arin se simţea epuizat. Fusese bolnav, nu dormise. 
Trupul i se părea greu ca o piatră de moară. 

— Pe toţi zeii, Arin, aşază-te. Pari gata să adormi din 
picioare. 

Da, o minte obosită inventa lucruri neadevărate. Arin 
ştia asta. Mâna îi căzu de pe faţă. Găsi un scaun, se aşeză şi 
se simţi mai bine. Era mai concentrat. 

— Am fost în oraş noaptea trecută, îi zise el lui Tensen. 
Am întrebat contabilul despre pariurile pentru rochia de 
mireasă. Genistul-şef al palatului ştie cum să-şi joace 
şansele. 

Tensen îl ascultă pe Arin explicându-i ce aflase. 


— Aşa că dacă împăratul l-a răsplătit pe şeful Senatului 
pentru călătoria lui secretă în Herran cu un pariu de zile 
mari, zise Tensen, e posibil ca genistul să beneficieze de o 
favoare similară. 

— Află mai multe. 


— Voi afla, dar ce ai vrea să fac cu ceea ce aflu? Doar 
ştii că îmi va fi imposibil să-ţi trimit un mesaj în oraşul 
reginei din est. 

— Există insula templului, răspunse Arin. 

Dacranii aveau o singură zeiţă şi, din moment ce toţi 
oamenii erau liberi să o venereze, străinii aveau voie să 
ancoreze la malul unei insule sfinte aflate aproape de 
coasta de sud a ţării. Locul era un mare nod comercial. 

— Poţi să-mi trimiţi vorbă acolo. 

— Chiar şi aşa, am risca să lăsăm mesajul să pice în 
mâini duşmane. Şoimii mesageri pot fi capturați, codurile 
pot fi sparte... 

— În primul rând, cel ce va citi scrisoarea va trebui să 
ştie că acela e un cod. Arin scoase săculeţul cu mosoare. [i- 
aduci aminte de Contabilul de Favoruri? 

Orele trecură. Ora pentru prânz veni şi se duse, iar Arin 
şi Tensen ignorară foamea ce le rodea pântecul în timp ce 
sortară codul colorat, stabilind că fiecare culoare 
reprezenta o persoană, aşa cum fusese cazul şi cu ghemul 
de aţe al Contabilului în vremea când fuseseră sclavi. Arin 
legă un număr diferit de noduri pentru fiecare literă din 
alfabetul herrani. Dădu sens felului în care o culoare avea 
să se intersecteze cu alta şi, în final, creă ceva care arăta ca 
o decorație ce putea fi prinsă pe o manşetă şi purtată la 
vedere. O nouă modă. Pentru majoritatea oamenilor, 
împletitura ar fi arătat doar ca un ornament. 

Negrul era pentru împărat, galbenul îi revenea 
prinţului. 

Tensen alese verde pentru sine. 

— Poftim. Arin îi întinse ministrului un mosor cu aţă gri. 
Pentru Molia ta. Apoi adăugă: Pentru Risha. 

Tensen zâmbi. 

Doar la final, când aproape fiecare curtean important 
primise o culoare, Tensen zise încet, într-un fel pe care Arin 
avea să şi-l amintească: 

— Nu vrei o culoare şi pentru Lady Kestrel? 

— Nu, nu vreau. 


În ziua aceea, de la ferestrele lui Kestrel se vedeau 
drapelele ridicate de pe turn, suflând spre mare, purtate de 
vântul ce trebuie să fi fost cald. O ploaie măruntă - nu 
zăpadă - aburea vederea. Prima zi de primăvară avea să 
sosească mai curând decât îşi dorea Kestrel. 

Apoi urma prima zi de vară şi nunta. 

Singură, Kestrel scutură moliile moarte din plicul lor de 
hârtie pe o masă mozaicată din marmură. Îi dăduse lui 
Tensen jumătate din molii, în cazul în care el ar fi vrut 
vreodată să-i lase una pe tabloul din galerie. 

Kestrel urmări moliile schimbându-şi culoarea după 
modelul mozaicului. Impinse apoi delicat un fluture cu 
degetul şi-l privi schimbându-se din nou. 

Simţi deodată o furie enormă pentru că moliile reuşeau 
să se ascundă aşa de bine. Kestrel rezistă impulsului de a le 
zdrobi. 

Nu putea oare să încerce să-i explice lui Arin purtarea 
ei? Noaptea trecută, Kestrel fusese cât pe ce să-i 
destăinuiască totul. Incă mai putea. 

Nesigură, Kestrel mătură moliile la loc în plic. 


Deliah sosi. Kestrel uitase că aceea era ziua în care îi 
erau luate măsuri pentru o rochie de zi. Femeia herrani 
prindea ace în pânza din jurul trupului ei. Kestrel privea 
sticla ferestrei aburite de ploaie. 

Deliah se opri din ce făcea. 

— Cred că ar trebui să ştii că Arin a plecat azi, spuse ea. 

S-a îmbarcat pe navă când s-a pornit vântul. 

Privirea lui Kestrel tresări în depărtare. Privi iar spre 
fereastră ca şi cum ar fi putut vedea portul, şi chiar mai 
departe, în larg, iar pe valuri, o corabie. Dar tot ce vedea 
Kestrel erau crenelurile palatului. Ploaia se oprise. Îşi 
ridicase vălul cenuşiu. Cerul era limpede acum şi brutal de 
senin. 


CURTENII MAI TINERI FĂCEAU ZMEE PENTRU 
orfanii din oraş ai căror părinţi muriseră în război. 
Pergamentul negru cerat era lipit de cadrele din lemn şi 
vopsit cu ochi aurii şi pene de păsări de pradă. Kestrel şi 
Verex aveau să ducă jucăriile la orfelinate în prima zi a 
primăverii. 

In  solarul uriaş, anexat palatului după invazia 
Herranului, ca şi cum împăratul ar fi asimilat întreaga 
istorie arhitecturală a noului teritoriu cucerit odată cu ţara 
în sine, Kestrel făcea un lănţug din hârtie pentru coada 
unui zmeu. La alte mese, curtenii discutau în şoaptă. 
Kestrel şedea singură. Degetele i se mişcau iute, dar se 
simţea ca şi cum altcineva le-ar fi făcut să se mişte, iar ea 
nu era decât păpuşa din cârpă pe care o văzuse în mulţimea 
din Uliţa Măcelarilor. 

Kestrel se gândi la vizita pe care avea să o facă micilor 
orfani. Se gândi să le spună că părinţii lor făcuseră onoare 
imperiului. Se gândi la o navă ce se îndepărta tot mai mult 
de ea. 

Degetele ei se opriră. În gât i se puse un nod. Kestrel 
ceru un nou set de culori şi începu să-şi acopere zmeul cu 
spirale verzi, albastre şi roz. 

Kestrel auzi foşnetul mătăsos al rochiei unei femei care 
se aşeză pe un scaun din apropiere. 

— E foarte drăguţ, comentă Maris. Dar nu e în culorile 
armatei. 

Kestrel îşi înmuie pensula în borcanul cu apă şi o zbătu 
zgomotos înăuntru, apoi o băgă în borcănaşul violet. 

— Sunt copii, nu soldaţi. 

— Da, sigur, ai dreptate. Aşa e mult mai vesel! Dă-mi 
voie să te ajut. 

Kestrel îi aruncă o privire scurtă, însă Maris se mulţumi 


să picteze în linişte. După ce reuşi să-şi transforme al doilea 
zmeu într-un fluture bălţat, Maris zise: 

— Prietena ta are un frate delicios. Povesteşte-mi 
despre el. E luat? 

Kestrel îşi ridică pensula. Vopseaua îi picură pe mânecă. 

— Cum? 

— Lordul Ronan. Ce noroc că avem aşa de mulţi tineri 
nobili datorită cuceririi Herranului, nu? Tot teritoriul ăla 
nou, aşa de frumos împărţit de împărat acum zece ani, 
alături de titluri minunate. Ce păcat că nu mai avem 
pământul. Dar un lord rămâne un lord. Şi ce lord! Chiar ieri 
l-am văzut pe Ronan luptându-se în oraş şi... 

— Ba nu. Nu se poate. 

Ochii lui Maris străfulgerară. 

— Nu e al tău ca să-l păstrezi sau să-l dăruieşti. 

— Nu asta am vrut să spun. 

— Nu putem fi toate împărătese. Eu trebuie să mă 
mărit. 

Am aproape douăzeci de ani. Vocea lui Maris se domoli. 

— Nu vreau să merg la război. 


— Am vrut să zic că trebuie să fi văzut pe altcineva în 
oraş. Kestrel încercă să vorbească pe un ton liniştit, dar 
renunţase deja să-şi mai creadă propriile vorbe. Ronan nu 
se află în capitală. S-a întors cu Jess şi cu părinţii lor în sud. 

— Te asigur că e aici. 

— Au plecat. 

Buzele lui Kestrel amorţiseră. 

— Pentru Jess, ca să se simtă mai bine. 

Expresia de pe chipul lui Maris se schimbă. Kestrel văzu 
cum trece de la confuzie la o înţelegere curioasă înainte de a 
se stabili la o blândeţe ce făcu stomacul lui Kestrel să se 
strângă. 

— Lady Kestrel, zise Maris, te înşeli. M-am întrebat şi eu 
de ce evită familia lor curtea, dar Jess şi Ronan participă la 
multe evenimente în oraş. l-am văzut de câteva ori. Sunt în 
capitală de la balul de logodnă. 

Kestrel merse la casa din oraş a lui Jess. Lacheul lui 
Jess îi primi cartea gofrată cu sigiliul ei personal şi o pofti 
în salonul de primire, pe pereţii căruia erau aliniate lănci 
lustruite şi încrucişate. În cameră nu era fir de praf. Casa 
nu arăta ca şi cum ar fi fost închisă. 


— Doamna nu este acasă, zise lacheul. 

— Dar familia locuieşte aici? insistă Kestrel. Jess stă de 
obicei aici? 

Lacheul se foi şi rămase tăcut. 

— Fratele ei este acasă? întrebă Kestrel. 

Când lacheul tot nu răspunse nimic, Kestrel replică: 

— Tu ştii cine sunt? 

Servitorul recunoscu apoi că Ronan nu avea un program 
stabil. 

— De cele mai multe ori nu e acasă. Iar sora lui... 

— Dacă nu e aici, atunci o să aştept în salon până ce se 
întoarce, spuse Kestrel, deşi aşa risca să-l întâlnească pe 
Ronan. 

Lacheul se agită, nervos. 

— Nu v-aş recomanda lucrul ăsta, milady. Cred că şi 
fratele, şi sora vor fi plecaţi ceva vreme. 

— Voi aştepta. 

Ceea ce şi făcu. Kestrel era hotărâtă să doarmă pe 
divanul din salon dacă era nevoie. 

Kestrel şi-o aminti pe Jess încruntându-se prin somn. Îşi 
aminti cum zdrobise pe marmura şemineului petalele din 
sticlă de pe colierul dăruit de Jess. 

Oare tăcerea lui Jess - absenţa, minciunile ei - se 
datorau darului distrus? Poate că erau din cauza jignirii 
aduse de Kestrel. Dar îi spusese lui Jess, iar Jess o iertase. 
Nu-i aşa? 

Sau... 

Ce-i spusese Ronan lui Jess? Kestrel crezuse că mândria 
băiatului avea să-l împiedice să-i spună vreodată surorii lul 
despre cererea în căsătorie de la Balul Iernii şi despre 
faptul că fusese refuzat, şi în favoarea cui. 

Groaza muşca din inima lui Kestrel. Când ceasul bătu 
cea de-a treia oră de când aştepta, ea se sprijini de o 
pernuţă. Materialul mirosea vag a parfumul lui Jess. Era o 
floare albă din Herran. Floarea se deschise în amintirea lui 
Kestrel. 

Mireasma era proaspătă. A 

Din salon, Kestrel putea vedea drumul. Işi vedea 
propria trăsură şi însoţitoarea care o aştepta înăuntru. 

Kestrel se lupta cu ceea ce înţelegea în cele din urmă. Nu 
voia să înţeleagă. Insă înţelegea... vedea clar cum Jess şezuse 


chiar pe canapeaua aceea când trăsura lui Kestrel oprise în 
faţa casei. Jess lăsase vorbă lacheului, apoi se retrăsese în altă 
parte a casei. Ea aştepta acolo. Aştepta să plece Kestrel. 

Parfumul aduse lacrimi în ochii lui Kestrel. 

— Mă voi întoarce în altă zi, îi zise ea servitorului când 
se pregătea să iasă, însă când se urcă în trăsură, Kestrel îşi 
aruncă privirea peste umăr şi văzu un colţ de pânză 
fluturând la fereastra de sus a casei. 

Cineva trăsese draperia. Cineva o urmărea. Când Kestrel 
îşi îndreptă privirea spre fereastră, draperia căzu. 


Pe când Kestrel păşea pe sub arcada turnului de pază, îi 
auzi pe soldaţii din garda palatului râzând. 

— Unde o fi dispărut? întrebă unul dintre ei. 

— La coteţe, răspunse un altul. Se joacă cu căţeluşii în 
nămol. E locul perfect pentru ilustrul nostru prinţ, dacă mă 
întrebi pe mine. 

Kestrel se opri, se întoarse şi se apropie de gărzi. 
Soldaţii nu erau speriaţi, pesemne pentru că în mintea lor 
Kestrel le împărtăşea disprețul. 

Ea-l privi pe soldatul care vorbise la urmă. Kestrel îl 
pălmui. In momentul de confuzie ce urmă, Kestrel îşi 
strânse mâna ce o durea şi se îndepărtă. 


Verex era băgat cu totul într-una dintre cuştile din 
adăpost, şezând pe o grămăjoară de fân murdar şi hrănind 
un căţel cu o cârpă îmbibată în lapte. Căţel ul era moale şi 
liniştit în mâinile lui Verex. Pielea lui era cutată şi atârna, şi 
ţinea ochii închişi. 

Când Verex o văzu pe Kestrel, aproape că păru el însuşi 
un animal încolţit şi prudent. 

— Nu zice nimic, îi spuse el. 

— Ce să zic? 

— Orice ai avea de gând să zici. 

Ea se aplecă peste bariera cuştii de lemn. 

— Mă înveţi cum să fac şi eu asta? 

Mâna ce ţinea cârpa se ridică de uimire. Laptele picură 
pe căţel. 

Kestrel intră în adăpost, se aşeză pe paie, alături de 
Verex, şi întinse mâna făcută căuş. 

— Nu. Verex îi apropie fetei palma stângă de cea 
dreaptă, astfel încât cele două mâini formară un soi de 


coşuleţ. Aşa, îi zise. 

Prinţul mută puiul în mâinile lui Kestrel. Căţeluşul 
emana o căldură moale, catifelată şi lipsită de substanţă. 
Tot trupul lui se mişca atunci când respira. Kestrel se 
întrebă dacă fusese şi ea la fel pe vremea când nu era decât 
un bebeluş în braţele tatălui ei şi dacă bărbatul simţise 
aceeaşi linişte şi pace pe care le simţea ea ţinând micuța 
creatură în braţe. 

— E slab, zise Verex. Mama lui nu vrea să-l hrănească. 

Prinţul îi arătă lui Kestrel cum să bage cârpa cu lapte în 
gura căţelului. 

— Trebuie să-ţi spun ceva. Prinţul se jucă cu un fir de 
fân. 

— Oh, mi-am dat seama. Nu mi-a fost greu să înţeleg cu 
ce te are tata la mână. Verex surprinse privirea speriată a 
fetei şi continuă: Cel puţin, nu atunci când îl cunoşti aşa de 
bine ca mine. Ar suci gâtul căţelului ăstuia chiar dacă 
maică-sa l-ar hrăni până la urmă. Lui nu-i plac fiinţele slabe. 
Însă iubeşte să descopere slăbiciuni. lar acum, 
guvernatorul tău a plecat. 

Kestrel îşi ţinu ochii aburiţi de lacrimi asupra căţelului. 


— Nu la asta m-am referit. Nu asta am vrut să spun. 
=~ — Dar ăsta e adevărul. Il iubeşti. Asta e slăbiciunea ta. 
Intr-un fel sau altul, de aceea ai acceptat să te măriţi cu mine. 


Kestrel îşi trecu degetul mare peste una dintre urechile 
moi şi îndoite ale căţelului. Se uită la pui; stătea cu ochii 
închişi, adormit chiar şi când îşi sugea laptele. 

— Nimănui nu-i place să fie folosit, spuse Verex. 

— Îmi pare rău. N-am vrut să mă folosesc de tine. 

— Sincer, mă aştept să fiu folosit. Aşa e la curte. Nu m- 
am gândit niciodată... ei bine, sunt fiul tatălui meu, nu? 
Normal că nunta avea să-mi fie aranjată. Normal că nu aş fi 
putut alege. Ştiu că am fost furios. Ştiu că încă sunt furios 
şi asta mă roade pe dinăuntru, dar... Kestrel, aş fi înţeles ce 
a fost cu logodna. Acum te înţeleg. Mi-ai fi putut spune de 
ce. 

— Crezi că de ce contează cu adevărat? 


— Tu nu crezi? 
— Verex, am făcut ceva oribil. 


Coastele căţelului se ridicau şi coborau în timp ce 
Kestrel îi povesti lui Verex despre planul de a otrăvi caii din 


câmpiile de est şi motivul pentru care sugerase asta. 

Verex rămase tăcut. O mână tresări în fân. Kestrel se 
gândi că voia să-i ia cățelul, dar el nu mai făcu nicio 
mişcare. 

— Am auzit că nu eşti deloc de acord cu războiul din est, 
zise ea. 

— Tata zice că sunt prea slab. Are dreptate. 

— Ar trebui, cu atât mai mult, să mă condamni. 

— Pentru că eşti mai dură? Prinţul îşi îndepărtă părul 
blond din ochi, astfel încât să o vadă mai bine pe Kestrel. 
Aşa te vezi tu pe tine? 

— Dacă n-aş fi sugerat otrăvirea, poate câmpiile nu ar fi 
fost arse până la urmă. Poate că armata nu ar fi făcut nimic. 

Prinţul râse cu cinism. 

— Dacă n-aş fi vorbit cu tatăl tău, spuse ea, atunci cel 
puţin n-ar mai fi fost vina mea, indiferent ce s-ar fi 
întâmplat. 

— Nu cred că ignoranţa e acelaşi lucru cu nevinovăția. 
Prinţul se sprijini pe spate în fânul foşnitor şi urât 
mirositor. Eu cred că ai făcut tot ce ai putut. Risha va crede 
la fel când îi voi spune. 

— Nu. Nu-i spune. Te rog. 

— Eu îi spun tot, răspunse Verex simplu. 

Privirea lui Kestrel căzu iar asupra căţeluşului. Se 
întrebă cum ar fi fost să poată spune cuiva totul. Mângâie 
creatura catifelată. 

— O să trăiască? 

— Așa sper. 

Un lichid fierbinte curse iute printre degetele lui 
Kestrel. Ea ţipă. Urina căţeluşului i se scurse pe mânecă. 
Verex îşi deschise larg ochii deja mari. 

— Ai fost norocoasă. 

— Norocoasă? 

— Ştii, căţeii nu fac doar pipi. Ar fi putut fi mai rău. Kestrel 
zâmbi. 

— E adevărat, zise ea. Ai dreptate. 

Zâmbetul lui Kestrel se lărgi şi deveni un hohot de râs. 


Cameristele fură oripilate. Umplură cada şi smulseră 
hainele de pe Kestrel. Dar Kestrel se simţea cuprinsă de 
acel sentiment de iertare pe care i-l dăduse Verex. Senzaţia 


de bine o făcea să plutească moale în apa caldă. 

Kestrel ceru să fie lăsată singură. Apa se răci. Părul 
colorat în negru de umezeală i se întindea lucios peste sâni, 
ca o armură. 

Arin o schimbase. Venise vremea ca ea să o recunoască. 

Kestrel se ridică în picioare în cadă. Apa se scurse de pe 
trupul ei şi ea se acoperi, ruşinată într-un fel ciudat şi 
absurd de propria sa goliciune. 

Cum o schimbase Arin? 

Fata se gândi la vara trecută şi cum i se părea că Arin 
încerca să-i deschidă ochii ca să vadă lumea. Se gândi la 
căţeluşul catifelat şi orb şi la dorinţa ei de a nu fi auzit niciun 
plan legat de câmpiile estice, astfel ca acum să nu mai fi purtat 
responsabilitatea faptei sale. 

Kestrel se gândi apoi că trebuia să deschidă ochii încă 
şi mai larg. 

Privi în jur. 

Pe trupul ei era un halat pluşat, căci mireasa prinţului 
avea nevoie de confort. Văzu vitraliile ferestrelor din baie, căci 
valorienii trebuiau să se înconjoare de frumuseţe. Pe degetele 
ei încreţite de apă luceau, umede, inele din aur. Războaiele 
generalului câştigaseră tot acel lux pentru fiica lui. 

Şi apoi existau reguli. Reguli ce atârnau, invizibile, în 
aerul umed. Dar cine le stabilise? Cine decisese că un 
valorian îşi respectă întotdeauna cuvântul dat? Cine îl 
convinsese pe tatăl ei că imperiul avea nevoie să înghită cu 
totul alte ţări şi că sclavii reveneau de drept Valoriei? 

Generalul îşi ţinea onoarea strâns, ca pe un obiect 
material, ceva ce nu îi putea fi luat. Kestrel îşi dădu seama 
că se mai întrebase şi altă dată cum era onoarea tatălui ei, 
şi cum era a lui Arin, însă tot nu descoperise ce formă 
prinsese a ei. 

Era dezonorant, decise ea, să accepţi ideea altcuiva de 
onoare fără a sta la îndoială. 

Kestrel se aplecă să atingă robinetul şi ţeava căzii. În 
casele herrani era apă curentă pentru fântânile arteziene, 
însă palatul imperial era împânzit de un sistem ingenios de 
ţevi ce pompau apă caldă de la sursele termale din munţi, 
care era mai departe încălzită cu ajutorul unui furnal şi 
împinsă la etajele cele mai de sus. Sistemul fusese inventat 
de genistul-şef, care proiectase şi canalele. 

În ziua de după plecarea lui Arin, Tensen îi ceruse lui 


Kestrel să investigheze ceva. 

— Genistul i-a făcut o favoare împăratului, spusese el. Ai 
putea afla despre ce e vorba? 

Kestrel îşi ridică mâna de pe ţeava caldă care ducea în 
podea şi dispărea înăuntru. Fata merse la fereastră şi 
rămase în lumina strălucitoarea a sticlei uluitor colorate. 
Mâinile ei luceau albastre şi roz intens. Desprinse zăvorul şi 
deschise larg fereastra. Totul era limpede şi senin. Aerul 
era proaspăt. Kestrel putea simţi mireasma aceea purtată 
de vânt, care avea să o ducă mai departe în viitor, spre o 
vreme călduroasă, parfumată de flori şi copaci fertili ce se 
pregăteau să-şi întindă braţele verzi. 

Venea primăvara. 


ÎN A ȘASEA ZI PE MARE, LUI ARIN NU-I MAI FU RĂU. 


În noaptea aceea, pe cer nu mai erau nori. Stelele 
împânzeau bolta. Corabia naviga lin. 

Arin se afla pe punte, învârtind între degete pumnalul 
lui Kestrel. În cele din urmă, decisese să ia arma cu el. Sau 
cel puţin aşa-şi spunea. 

Băgă pumnalul în teacă. Îşi lăsă capul pe spate şi se uită 
la mulţimea de stele ce se arcuiau deasupra lui ca o pată 
neclară şi strălucitoare. 

Sarsine păruse extrem de obosită când Arin o văzuse în 
drumul lui dinspre capitală. Fusese îngrijorat din cauza 
chipului ei palid şi al ochilor încercănaţi. 

Sarsine pufnise: 

— E din cauza mâncării. 

— Ce e neregulă cu ea? 

— E prea puţină. 

Apoi Sarsine oftase şi îi spusese că tot ţinutul 
Herranului suferea. 

— Asta se va schimba, îi zisese Arin. 

Îi explicase apoi cum să salveze recolta de nucă. 
Sarsine îi atinsese mâna în semn de mulţumire. Apoi îşi 
pironise ochii aprigi şi strălucitori asupra lui Arin. 

— Uite ce ţi-au făcut, zisese ea. 

— E o nimica toată. 

Însă ea plânsese din cauza chipului său schimbat şi asta 
îl făcuse pe Arin să întristeze şi mai mult. O lăsase să 
plângă. Nu ştia ce altceva să facă. 

Mai târziu, Sarsine îi zisese: 

— Acum, spune-mi ce nu mi-ai spus încă. 

Aşa că el îi povestise despre Kestrel. Arin îşi amintea acum 
scena, în timp ce privea peste oglinda neagră a mării. 


Sarsine ascultase tăcută. Se aflau în biblioteca din casa 
familiei lui, nu în salon. Pianul lui Kestrel se afla în salon. 
Deşi nu-l vedea, instrumentul îi stăruia în minte: mare, 
lucitor. Supărător. Arin voia să scape de amintirea lui. 

— Nu pare a fi aceeaşi persoană, remarcă Sarsine. Arin 
îi aruncă o privire rece. 

— O cunoşti mai bine decât mine, admise ea. Arin 
clătină din cap. 

— M-am păcălit singur. 

Părea că rătăcise confuz o lungă perioadă de timp şi că 
ultimul lucru limpede pe care-l făcuse era să declare că 
acordul cu împăratul nu era decât un truc. Arin ştia că 
armata lui ar fi pierdut în acea zi, că valorienii spărseseră 
deja zidurile oraşului. Însă bătălia ar fi fost aprigă. Herranii 
ar fi luptat până la moarte şi ar fi dus cu ei în mormânt cât 
mai mulţi duşmani. Tratatul însemnase o victorie uşoară 
pentru împărat: o modalitate de a stoarce resursele 
Herranului fără a pierde niciun soldat valorian. 

Ar putea fi un truc, dar îl vei alege, îi spusese Kestrel. 


Pe atunci ningea. Zăpada se prinsese în genele ei. Arin 
se întreba de multe ori ce s-ar fi întâmplat dacă ar fi întins 
mâna să o scuture.!şi imagina fulgii topindu-se sub degetele 
lui. Îi era ruşine să-şi aducă aminte de asta. 

Arin nu adormise pe puntea corabiei neobişnuit de 
liniştite, însă se simţea ca şi cum ar fi visat. De parcă visele 
şi amintirile şi minciunile erau acelaşi lucru. 

Tresări auzind un peşte ce străpunsese suprafaţa apei. 
Habar nu avea de cât timp stătea acolo. Stelele se 
mişcaseră pe cer. 

Înfrigurat şi obosit, Arin cobori în cală. 


Arin lăsă iarna în urma lui. Vântul se înteţise şi umfla 
velele, umplând pântecele pânzelor. Căpitanul herrani, care 
fusese un soi de legendă înainte de război, era încântat. 
Nava prinse viteză, tăind valurile. 

Soarele deveni unt topit. Arin îşi scoase jacheta 
călduroasă, jerpelită, a tatălui său. Nu voia să o mai poarte. 

Marea se făcuse de un verde uluitor de limpede. Arin 
văzu lumi întregi dedesubt. Peştii rupeau rândurile 
bancurilor şi apoi se adunau ca la un semn, rearanjându-se 
ca piesele unui puzzle colorat. 

La un moment dat, o creatură săltă din apă. !notătoarea 


ei dorsală era ca o scoică roz. Fiinţa scoase un fluier 
răsunător, apoi se scufundă iar sub valuri. 

Arin se vindecă în cele din urmă şi-şi scoase singur 
aţele. 


De acum, Arin naviga cu adevărat pe ape estice. Vântul, 
marea şi soarele alungau mai uşor gândurile. 

Deşi nu întotdeauna. Intr-o zi, când soarele lucea 
fierbinte pe cer, deasupra capului lui Arin, el văzu în apă 
ceva ce luă drept umbra navei. Apoi, umbra masivă se 
mişcă şi lunecă într-un fel care nu avea niciun sens. Arin se 
holbă, dându-şi seama că umbra era de fapt o creatură 
marină monstruoasă care înota jos de tot, sub corabie. Nu 
înţelesese ceea ce văzuse. 

În mintea lui Arin răsunară iar cuvintele lui Tensen: Ți 
se pare că vezi ceea ce vrei să vezi. 

Arin se gândi la Kestrel şi se întrebă dacă unele răni se 
vindecă vreodată. Inima îi bubuia în urechi. Era din nou 
țintuit de propria-i mânie. 

Dar ce vrea Tensen să vezi tu? îi şopti o voce. Gândul în 
sine era o insultă la adresa lui Tensen, care-l avertizase 
încă de la început în legătură cu obsesia lui pentru Kestrel. 

Arin îşi dădea acum seama, cu neplăcere, că totuşi 
Kestrel fusese onestă cu el. Ea încercase mult timp să 
clarifice lucrurile. Trimisese trupele să atace forţele lui Arin 
după ce fugise din Herran. li spusese despre logodna ei. Nu 
îi răspunsese niciodată la avansuri - oricât l-ar fi durut pe 
Arin când se gândea la asta. Şi-apoi, când o întrebase 
despre atacul valorienilor asupra câmpiilor de est, ea nu 
făcuse nici cel mai mic efort să-şi ascundă implicarea. Vina 
fusese evidentă pe chipul ei. _ 

Arin simţea soarele amiezii cum îl bătea în cap. Îşi forţă 
gândurile să se întrepătrundă, într-un soi de non-gândire: 
netedă şi lucioasă ca un scut. 

Arin învârti pe deget inelul de la Tensen, dar nu-l 
scoase. 


Nava străbătu apele de jad ale deltei, spre oraşul reginei 
din est. Apoi corabia nu avu unde să mai înainteze. Arin îi dădu 
inelul lui Tensen căpitanului. Il înfăşurase într-o batistă tivită 
cu un cod ţesut, colorat. Mesajul îi transmitea lui Tensen că 
Arin ajunsese în siguranţă în oraşul reginei. O minciună 


nevinovată. Mesajul era doar pe jumătate adevărat, dar Arin 
nu voia ca bătrânul să se îngrijoreze. Cât despre inel... 

Arin cususe câteva cuvinte pe batistă: N-as suporta să 
pierd un asemenea dar. 

Apoi îşi prinsese la brâu pumnalul lui Kestrel, pe care ar 
fi dorit mai degrabă să-l piardă. 

Arin fu coborât de pe punte într-o barcă. Tânărul se 
îndepărtă vâslind de nava ce avea să se întoarcă în Herran. 
Căpitanul avea să treacă mesajul şi inelul în alte mâini. 
Exista un mic risc ca inelul să nu mai ajungă la Tensen. Ar fi 
putut fi interceptat de vreun valorian. Dar Arin ştia că inelul 
nu era în siguranţă la el, şi nici nu-şi făcea griji că bijuteria 
putea fi identificată, căci era foarte simplă. 

Arin rămase cu faţa la navă în timp ce vâsli mai departe. 
Când ajunse la un râu îngust tivit cu papură, nava dispăruse 
la orizont. Ploaia căzu de două ori, iscându-se din senin, 
udându-l pe Arin până la piele, apoi dispăru la fel cum 
sosise. Râul se preschimbă în câteva canale şerpuitoare. 
Arin pătrunsese în oraşul făcut din piatră albă şi lucioasă. 
Deasupra fiecărui canal se aflau poduri mici, ca nişte 
brățări pe braţul unei doamne. Undeva, un clopot începu să 
bată în turnul lui. 

Arin tocmai ce începuse să navigheze în labirintul de 
apă al oraşului... însă nu observase şi privirile insistente. Pe 
canal alunecau ambarcaţiuni zvelte şi lustruite pe lângă 
care barca lui semăna cu o rață. Chiar dacă barca nu l-ar fi 
dat de gol că era străin, ar fi făcut-o pielea lui. Oamenii se 
opreau din treburile lor ca să se uite la el. O copilă ce spăla 
rufe în râu se sperie aşa de tare, că dădu drumul cămăşii pe 
care o ţinea în mâini. Veşmântul pluti în canal şi fu înghiţit 
de apă. 

Pesemne că vestea călătorise înaintea lui Arin sau 
săltase pe malurile canalului. 

Nişte ancore cu gheare ţâşniră peste apă şi prinseră 
barca lui Arin. Una dintre ele muşcă din braţul lui şi trasă o 
dungă sângerie. 

Ancorele traseră barca lui Arin la un debarcader, unde 
el fu iute prins. 


ÎNCHISOAREA NU ERA ÎNGROZITOARE. ARIN AVEA o 
ferestruică cu vedere spre cer. 

Arin încercase să explice, când îl ridicaseră din barcă, 
dar deşi limba lui semăna cu dacrana, esticii îl priviseră cu 
aceeaşi frustrare pe care o simţea şi Arin, ca şi cum pielea 
era tot ce-i împiedica să-l înţeleagă. 

Ochii lor negri erau conturaţi în culorile apusului. Atât 
bărbaţii, cât şi femeile aveau părul tuns scurt şi purtau 
pantaloni şi cămăşi albe şi largi. Când ploaia începu să cadă 
brusc cu o violenţă care făcea picăturile să salte pe malurile 
pavate ale canalului, țesătura albă şi udă a hainelor lăsă să 
se vadă muşchii bine conturaţi ai oamenilor. 

Pumnalul lui Kestrel îi fu luat. La vederea armei 
imperiale, atmosfera se tensionă deodată. O femeie îi 
pusese o întrebare scurtă lui Arin. 

— Uită-te la mine, răspunsese Arin. Nu sunt valorian. 
Dacranii vedeau părul lui închis şi ochii cenuşii, herrani. 

Trebuie să fi ştiut că Arin fusese sclavul inamicilor. 

Însă ultimul cuvânt pronunţat de el nu făcu decât să 
înrăutăţească situaţia. Tensiunea crescu în intensitate. 

— Vă rog, zise el. Trebuie să vorbesc cu regina voastră. 

Oamenii îl înţeleseseră. Dar apoi se năpustiră asupra lui și- 
i traseră braţele la spate. Mâinile îi fură legate şi îl târâră pe 
Arin departe. 

În celula lui, Arin îşi trecu mâna peste dreptunghiul de cer. 
Blocă vederea, pe urmă descoperi iar peticul albastru şi îl 
acoperi la loc. Apoi lăsă culoarea să îi pătrundă în minte. 
Zidurile clasei în care învăţa în Herran avuseseră aceeaşi 
culoare. Arin se gândi la momentele în care tatăl lui venise să 
asculte lecţiile de logică şi-i spusese tutorelui să plece. De 
acolo avea să continue el. 


Plăcerea tăcută a acelor amintiri încercă să-i ţină de urât 
lui Arin. Când sentimentul de bine trecu, Arin îşi dădu seama 
că era speriat. 

Un străin înarmat cu un pumnal imperial, cerând să-i 
vorbească reginei? 

Arin fusese aşa de prost. Însă nu suficient de prost încât să 
ignore ce putea să-l aştepte de îndată ce uşile celulei urmau să 
fie deschise. 

Arin îşi frecă obrazul şi simţi cicatricea umflată şi 
sensibilă. Durerea nu-i era străină. Valorienii îi arătaseră cum 
putea fi trădat de propriul trup. 

Când Arin fusese sclav în carierele de piatră, Coţcarul 
încercase şi el să-i dea câteva lecţii despre suferinţă. Era spre 
binele lui Arin, aşa îi spusese Coţcarul. Arin trebuia să înveţe 
să reziste durerii. Coţcarul tăiase antebraţul lui Arin cu o 
piatră ascuţită. Arin icnise văzând sângele. Se smulsese din 
strânsoarea Coţcarului. „„Opreşte-te”,zisese el. „Te rog.” 

„Bine, bine.” În cele din urmă, Coţcarul îi dăduse 
drumul. „Nici eu nu vreau să fac asta. Ce pot să zic? Imi placi 
prea mult.” 

Iar Arin, care nu avea decât doisprezece ani, se simţise 
ruşinat şi recunoscător. 

Aventura lui în celula temniţei din est avea mai multe 
finaluri, iar majoritatea nu erau bune. Arin nu ştia cum avea 
să reacționeze în faţa torturii. 

Îşi aduse aminte când îi mărturisise planul său lui 
Tensen. Îşi propusese să călătorească spre est, să câştige 
bunăvoința şi ajutorul reginei. Simplu. În amintire, propria 
lui voce suna aproape vesel. 

Deşi nu întru totul. 

Arin fusese nerăbdător să plece din capitală. Fusese 
disperat. Trebuise să scape, şi ştia de cine fugea. Cum 
putea Arin să aibă încredere în propriile instincte, când 
Kestrel îi demonstrase cât de îngrozitor se înşelase? Arin ar 
fi trebuit să ştie că vizita lui în est era o idee proastă. Jură 
că de acum încolo avea să pună la îndoială orice ar fi fost 
tentat să creadă. 

De partea cealaltă a uşii celulei se auziră mai mulţi paşi 
care se apropiau. 

Logica e un joc, auzi Arin în amintire vocea tatălui său. 

Hai să vedem cum joci. 

În celula lui se afla o fereastră. 


Orice prizonier ar fi fost atras de ea, ca o insectă atrasă 
de lumină. Aşa cum fusese şi el. 

Oricine era cel care venea, se aştepta să-l găsească 
aproape de ferestruică. 

Arin se îndepărtă. 

Se poziţionă în direcţia spre care avea să se deschidă 
uşa. Când uşa se deschise şi vizitatorul pătrunse în celulă, 
Arin o trânti spre om. Il trase pe celălalt aproape şi-şi 
petrecu un braţ peste gâtul lui, sufocându-l. Gardianul 
începu să strige pe limba lui. 

— Dă-mi drumul, spuse Arin, deşi el era cel care-l ţinea 
strâns pe om. Scoate-mă de aici. 

Dacranul şuieră. Zgârie faţa şi braţul lui Arin. Dădu să 
zică iar ceva, însă Arin îşi aminti abia acum că pe hol auzise 
paşii mai multor persoane. 

În pragul celulei stătea un alt bărbat. 

— Fă ceva! i se păru lui Arin că ar fi zis gardianul pe 
care-l ţinea încă în strânsoarea lui. 

În mod ciudat, al doilea dacran nu se mişca deloc. Arin 
se uită în direcţia lui, neînţelegând ce-l împiedica pe om să 
intervină sau să negocieze libertatea prietenului său. 

Bărbatul cel tăcut înaintă un pas. Chipul îi fu luminat. 

Arin îl apucă mai strâns pe paznic. 

Faţa bărbatului din prag semăna cu un craniu. Îi lipsea 
vârful nasului, iar nările arătau ca două tăieturi anormal de 
largi. Cicatricea care îi brăzda buza de sus arăta că lama 
cuţitului alunecase în jos, ca să reteze nasul. Urechile 
omului nu erau nimic altceva decât două găuri. 

— Tu, îi zise omul lui Arin, în herrani. Îmi amintesc de 
tine. 


ZIUA DE DINAINTE DE A FI CUMPĂRAT DE KESTREL. 

Sclavul din est care încercase să fugă. 

Împăratul va primi ce merită, îi spusese el lui Arin. 

— Văd că şi tu ai fost însemnat, zise dacranul, stând în 
pragul uşii. Dar tot nu eşti la fel de chipeş ca mine. 

— Cine eşti? 

— Interpretul tău. Ai de gând să-i dai drumul? 

Bărbatul arătă spre gardianul care leşinase în braţele 
lui Arin. 

— Ce-o să mi se întâmple dacă-l las? 

— Ceva mai plăcut decât dacă refuzi. Haide, tinere. 
Crezi că regina mea s-ar fi obosit să trimită pe cineva care 
vorbeşte limba ta dacă ar fi vrut să-ţi facă rău? 

Arin lăsă gardianul să alunece la podea. 

— Bravo, zise omul cu faţă de craniu, ridicând o mână. 

Arin crezu că bărbatul voia să-i atingă rana sau să-şi 
pună palma pe obrazul său, aşa cum făceau bărbaţii 
herrani. Gestul nu era potrivit cu un străin, darămite cu 
unul din altă ţară, însă Arin decise să-i dea voie celuilalt să- 
şi pună palma pe chipul lui. 

Bărbatul purta un inel masiv, iar mâna nu se îndreptă 
spre faţa lui Arin, ci spre gâtul lui. Inelul îl înţepă şi-l 
impuse cu un ac mic ce-i înmuie sângele. 

Trupul lui Arin se făcu precum plumbul. Bezna îl 
cuprinse cu totul, îşi deschise gura larg şi-l înghiţi. 


Cineva plângea. Lacrimile erau calde pe fruntea lui, pe 
genele şi pe gura lui. 

Nu plânge, încercă el să zică. 

Te rog, ascultă, spuse ea. 


Avea să asculte, cum să nu? De ce credea eacă nu 
avea să o asculte? Dar când Arin dădu să răspundă, doar 
aerul îi foşni în gât. Se gândi la frunze. Îşi aminti de 
pedeapsa zeului muzicii, care fusese închis în trunchiul 
unui copac pe parcursul unui ciclu al panteonului: o sută 
de ani de tăcere. Arin îşi simţi pielea plesnind şi 
preschimbându-se în scoarță. Din el ieşiră crengi, iar pe 
crengi crescură frunze care-i astupau gura cu verdele 
lor. Vântul îi legăna crengile. 

Arin deschise ochii şi apa picură în ei. Clipi şi îşi dădu 
seama că nu plânsese nimeni asupra lui. Se afla într-o 
barcă, sub un ropot de ploaie. Era legat şi stătea culcat pe 
spate, într-o ambarcaţiune îngustă, nu foarte diferită de o 
canoe, ce se mişca foarte încet. 

Ploaia se opri. O libelulă cu aripi la fel de mari ca o 
pasăre lunecă deasupra lui. Insecta luci roşie pe cerul ce se 
făcuse brusc albastru. 

Arin se întinse în legături. 

Barca se mişcă şi o faţă se aplecă asupra lui. Chipul 
desfigurat al esticului era mai dezolant la lumina zilei. Omul 
plesni din limbă. 

— Nu ţi-a trecut prin cap, micule herrani, că regina m-ar 
fi putut trimite pe mine să traduc un interogatoriu nu foarte 
prietenos? Eşti prea încrezător. 

Bărbatul deschise cu unghia un mic compartiment de pe 
o latură a inelului. Omul îl atinse pe Arin, iar craniul şi 
cerul şi libelula roşie dispărură. 


Împăratul era furios şi-şi manifesta mânia în anumite 
feluri. 

Ministrului herrani al agriculturii, care fusese cel ce-i 
dăduse vestea despre recolta compromisă de nucă, 
împăratul îi trimise o invitaţie personală la o piesă de teatru 
despre cucerirea Herranului. Tensen avea un loc în primul 
rând şi fu împroşcat cu sânge de animal în timpul scenei ce 
înfăţişa uciderea familiei regale herrani. 

Curtenii se folosiră de tot felul de vorbe linguşitoare să- 
l înveselească pe împărat, însă asta nu făcu decât să-l irite 
şi mai tare, atrăgând după sine consecinţe dezastruoase. 
Mulţi aristocrați aflară brusc că fiii şi fiicele lor 
„deciseseră” dintr-odată să intre în armată şi fură trimişi în 
est. 


— Nu-i sta în cale, îi zise Verex lui Kestrel. 

— Nu e vina nimănui că viespile au distrus recolta. Nu 
poate da vina pe mine. 

— El dă vina pe toată lumea. 


Însă cu Kestrel, împăratul continua să fie blând - ba 
chiar iubitor, până în ziua când anunţă că ea avea să 
participe la parada militară de la sfârşitul săptămânii. 

— Tatăl tău se întoarce acasă. 

În mintea ei, Kestrel redeveni o fetiţă, poticnindu-se în 
timp ce se suia pe poneiul ei ca să iasă în întâmpinarea 
tatălui, ca să fie prima care-l vedea şezând brav în şaua 
calului său, murdar, însă victorios. Purta o sabie 
miniaturală, pe care generalul o făcuse pentru ea. 
Generalul zâmbea şi îi spunea că e mica lui războinică. 

— Ai grijă, Kestrel, zise împăratul. Poţi fi tu însăţi în 
preajma mea, bineînţeles. Nu e nevoie să ascunzi nimic. Însă 
societatea nu va înţelege fericirea de pe chipul tău, nu şi când 
tatăl tău e rănit. 

— A fost rănit? 

Kestrel întrebă de sute de ori, de mii de ori despre 
general, despre cât de gravă îi era starea, unde şi cum 
fusese rănit. Oare venea în Valoria ca să se odihnească sau 
ca să moară? 

Împăratul ridică din umeri şi zâmbi, spunându-i că, de 
fapt, nu ştia. 


Un şarpe negru unduia prin oraş. De pe meterezele 
palatului, Kestrel putea vedea scânteierile mici ale solzilor 
de aur. Se chinui să discearnă chipurile din primul rând de 
soldaţi îmbrăcaţi în negru. Era ca şi cum cineva i-ar fi ţinut 
mâna peste nas şi peste gură. Frica ei o lăsa fără aer. 

Verex îi atinse uşor braţul. 

Împăratul băgă de seamă, însă chipul lui rămase 
impenetrabil. Verex îşi privi sfidător tatăl, iar Kestrel se 
simţi un pic mai bine. 

Batalionul urca muntele, în timp ce cizmele a o mie de 
soldaţi bubuiau în drumul pavat cu piatră. Drapelele negre 
şi fanioanele aurii, precum cozile de rândunică, plesneau în 
vânt. Kestrel scoase un ochean mic din buzunarul fustei. 

— Nu se cuvine, spuse împăratul. Crezi că tatăl tău ar 
vrea ca tu să-i vezi chipul înainte ca el să-l zărească pe al 


tău? E un duşman, ca să te holbezi la el? Ai să arăţi 
respectul cuvenit prietenului meu. 

Kestrel roşi şi puse ocheanul la loc. 

Pe meterezele palatului nu se aflau decât ei trei: 
împăratul, prinţul şi doamna. Restul curtenilor se strânseseră 
în curtea interioară, înşiruiţi conform rangului, stând 
nemişcaţi, în linişte. Mulţi dintre ei ştiau ce însemna lupta. 
Restul doar credeau că ştiu. Insă toţi stăteau în poziţie de 
drepţi. 

Apoi Kestrel auzi trupele  înveşmântate în negru 
apropiindu-se şi văzu, în capul şirului, un singur bărbat pe cal, 
conducându-i pe ceilalţi. 

Inima lui Kestrel păru să elibereze ceva ce-şi luă zborul în 
interiorul ei. Însemna că tatăl ei era bine. Nu se putea ca rana 
să fi fost aşa de gravă, căci altfel generalul ar fi fost adus la 
palat într-o lectică. 

Lui Kestrel nu-i mai păsa de demnitate. Fugi pe treptele de 
piatră ce coborau de pe metereze. Străbătu scările în goană, 
împiedicându-se de tivul rochiei, agăţându-se de balustradă şi 
blestemându-şi pantofii cu toc. 

Dădu buzna în curte tocmai pe când cornii prinseră a suna. 
Porţile barbacanei se deschiseră, greoaie, iar batalionul intră. 

Generalul îşi conduse calul direct spre Kestrel. În inima lui 
Kestrel, sentimentul înălţător ezită. Chipul tatălui ei era 
cenuşiu. Un bandaj mare îi înconjura pieptul, îmbibat de 
sânge. 

Generalul îşi opri calul. Batalionul rămase nemişcat în 
spatele lui, iar liniştea zornăi asurzitoare între ziduri. 

Kestrel păşi spre general. 

— Nu, zise tatăl ei. 

Ea se opri. Bărbatul descălecă. Era agonizant să vadă cât 
de încet se mişca. Şaua calului era mânjită cu sânge. 

Kestrel dădu iar să meargă la el. Şi-ar fi dorit să-i ofere 
braţul. Bineînţeles, pe ascuns. Oare o fiică nu avea voie să 
meargă la braţ cu tatăl ei? Omul însă ridică o mână 
protejată de mânuşa ei de fier. 

Fata se apropie oricum. 

— Lasă-mă să te ajut. 

— Nu mă face de ruşine. 

Generalul vorbise încet, printre dinţi. Nu îi auzise 
nimeni. Dar pe când generalul porni înainte, spre palat, iar 
ea se văzu silită să îl urmeze, Kestrel simţi că toţi ştiau ce-şi 


spuseseră şi că fiecare persoană strânsă acolo cunoştea 
absolut totul despre ea şi despre tatăl ei. 


GENERALUL REFUZĂ MEDICAMENTUL. 


— E o diferenţă foarte mică între un medicament şi 
otravă, zise el. 

Cupa era în mâna medicului, nu într-a lui Kestrel, însă 
fata reacţionă de parcă ea ar fi fost cea acuzată. 

— Nu te otrăveşte nimeni, îi spuse tatălui său. 

— Nu asta vrea să zică, interveni Verex. 

Toţi, inclusiv împăratul, a cărui uitătură semăna cu cea 
pe care i-o aruncase pe când se aflau pe meterezele 
palatului, îl priviră pe prinţ. Chipul medicului imperial însă 
exprima limpede respectul pentru Verex. Tatăl lui Kestrel 
miji ochii obosiţi şi se sprijini pe spate în patul pătat de 
sânge. Kestrel nu avea nicio idee ce exprima propriul ei 
chip. 

— Aproape orice substanţă care are potenţialul de a 
vindeca poate face şi rău... depinde de cantitate, zise Verex. 
Chiar şi în cantitatea potrivită, generalului s-ar putea să nu- 
i placă efectele secundare. 

— Nu face decât să prevină infecția, zise medicul, şi să 
te adoarmă. 

— Exact, răspunse tatăl lui Kestrel. 

După felul în care se încrunta la cupă, generalul 
exprima destul de clar ce ar fi avut de gând să facă dacă 
medicamentul se apropia cumva de el. 

— Trebuie să curăţ rana. 

— Poţi face asta foarte bine cât sunt treaz. 

— Te rog, tată, spuse Kestrel, însă generalul o ignoră. 


— Prietene, interveni împăratul, mi-ai demonstrat 
puterea ta de mii de ori. Nu e nevoie să fii aşa de 
încăpățânat. 

— Aţi putea să îi daţi medicamentul cu forța, sugeră 


Verex. 

Toţi îl priviră oripilaţi. 

— O să bei, îi spuse împăratul generalului Trajan. Iţi 
ordon. 

Tatăl lui Kestrel oftă. 

— Urăsc să fiu în minoritate, răspunse el şi bău. 

Clipi greu şi-şi întoarse privirea spre Kestrel. Ea nu ştia 
dacă generalul dorea să vorbească sau doar să o privească, 
deşi nu ar fi ştiut ce voia tatăl ei să vadă, sau ce vedea. 
Kestrel însă îşi ţinu respiraţia, aşteptând un cuvânt. Măcar 
un gest. Un gest ar fi fost suficient. 

Omul închise ochii şi chipul păru să i se mişte cu 
lentoare. Adormise. 

Kestrel îşi dădu seama atunci că nu-şi văzuse niciodată 
tatăl dormind. Cumva, asta o făcu în final să lăcrimeze. 

— Nu e atât de grav, zise împăratul, deşi expresiile de 
pe chipurile medicului şi al lui Verex păreau să-l dezaprobe. 
Vino. Nu mai plânge. 

Împăratul îi întinse o batistă fetei, vorbindu-i cu 
blândeţe. Verex îşi luă privirea de la ei. 

După ce împăratul plecă, medicul îi zise lui Kestrel: 


— Ar trebui să pleci şi tu, milady. 
— Nu. 


Medicul încercă să-şi ascundă nemulţumirea plină de 
iritare. 

— N-o să leşin, zise ea, deşi nu avea încredere în 
propria promisiune. 

— Te deranjează dacă rămân cu tine? întrebă Verex. 

Întrebarea era sfioasă, însă reuşi să pună lucrurile în 
mişcare. Astfel, medicul se apucă de treabă. 

Verex îi vorbi lui Kestrel tot timpul. Descrise la ce 
folosea fiecare dintre instrumentele medicului şi 
proprietăţile antiseptice ale soluției de curăţare. 

— Rănile abdominale sunt periculoase, zise el, însă lama 
nu a atins niciun organ intern. 

— De unde ştii? întrebă Kestrel. 

— Ar fi murit până acum, răspunse scurt medicul. 

Rana era o tăietură lungă şi adâncă şi lăsa să se 
întrevadă straturile roz de carne, lunecând până jos de tot, 
în grăsimea gălbuie. Antisepticul medicului se făcu spumă 
în rană şi sângele prinse a curge. 


Kestrel simţi deodată că o cuprinde un rău ce-o mătura de 
pe picioare. Avea să leşine până la urmă. Privi apoi chipul 
adormit al tatălui ei şi se întrebă cine, dacă nu ea, avea să-l 
protejeze cât timp dormea. Kestrel ţinu ochii deschişi şi 
picioarele înfipte în pământ. 

— Rana e prea adâncă pentru a coase, murmură 
medicul. 


— O să o umple cu pansamente sterile, umede, explică 
Verex. Rana se va vindeca încet, dinăuntru spre afară. 

Vocea prinţului era puternică şi sigură. Dădea speranţă 
cuvintelor groaznice ale medicului. 

— Serios, asta e cea mai bună cale de a preveni 
infectarea, căci rana poate fi curățată zilnic. 

Medicul îl privi dintr-o parte pe prinţ. 

—Nu sunt sigur că am nevoie de comentarii. Însă 
Kestrel avea nevoie de ele, iar Verex ştia asta. 

Când medicul termină şi sângele fusese curăţat, iar 
rana se afla ascunsă sub mai multe straturi de tifon, 
generalul i se păru lui Kestrel mai mare şi totuşi mai 
mărunt ca niciodată. Chipul lui păruse întotdeauna să fie 
tăiat în stâncă, acum însă arăta mai moale. Ridurile, ca 
nişte raze de soare, care se răspândeau din colţurile ochilor 
lui închişi erau albe ca nişte cicatrice subţiri. În părul lui 
castaniu nu se vedea niciun fir alb. Generalul fusese tânăr 
când se născuse Kestrel. Nici acum nu era în vârstă. Şi 
totuşi, arăta mai bătrân ca lumea. 

Medicul plecă. Omul avea să se întoarcă, spuse. Verex îi 
aduse un scaun lui Kestrel, astfel ca fata să stea lângă patul 
tatălui ei, apoi prinţul nu mai ştiu ce să spună. Umerii lui 
plecaţi se încovoiară pe când o întrebă pe Kestrel dacă mai 
avea nevoie de el. 

Fata clătină din cap. 

— Dar... mulţumesc. Mulţumesc că m-ai ajutat. 


Verex zâmbi, uşor surprins. Kestrel se gândi că probabil 
prinţul nu era obişnuit să primească mulţumiri. 

Apoi rămase singură cu tatăl ei. Respirația lui era lentă 
şi egală. Mâna generalului zăcea cu palma în sus pe pat, 
lângă el, iar degetele lui erau uşor răsucite. 

Kestrel nu-şi amintea când îl ţinuse ultima dată de 
mână. 

Oare pe când era copil? Sigur îl mai ţinuse de mână şi 
înainte. Ezită, apoi îşi lăsă palma să se odihnească în palma 


lui. 
Cu cealaltă mână, Kestrel îi înnodă degetele cu ale ei. 


Generalul se trezi în timpul nopţii. Lampa fusese 
micşorată. Ochii lui se deschiseră doar puţin şi luciră în 
lumina slabă, apoi generalul îi deschise mai mult. O văzu pe 
Kestrel şi nu zâmbi, deşi poziţia gurii i se schimbase. Mâna 
lui se strânse în jurul degetelor ei. 

— Tată. 

Kestrel ar fi zis mai multe, dar generalul închise scurt 
ochii, ca şi cum ar fi vrut să spună nu fără să vorbească. 
Totuşi, mâna lui o ţinea în continuare strâns pe a ei. 

Uşor, generalul zise: 

— Uneori, uit că nu eşti soldat. 

Generalul se gândea la momentul în care intrase în 
curtea palatului şi la felul în care fata îl întâmpinase. 
Kestrel zise pe un ton egal: 

— Tu crezi că nu ştiu să mă port în preajma ta. 
Generalul tăcu o clipă. 

— Poate că eu sunt cel care nu ştie. 

Urmă o altă pauză, suficient de lungă încât Kestrel să 
creadă că generalul nu avea să-i mai spună nimic, dar el 
vorbi din nou: 

— Uite ce mare te-ai făcut. Îmi amintesc de ziua în care 
te-ai născut. Te puteam ţine cu o singură mână. Erai cel mai 
bun lucru din lume. Cel mai preţios. 

Nu sunt şi acum, pentru tine? vru Kestrel să zică. 

— Povesteşte-mi cum eram, şopti ea în schimb. 

— Chiar şi atunci aveai o inimă de războinic. 

— Eram doar un bebeluş. 

— Nu, e aşa cum spun. Plânsul tău era aşa de aprig. Îmi 
strângeai degetul aşa de tare. 

— Toţi bebeluşii plâng. Şi toţi se ţin strâns. 

Generalul îi dădu drumul şi-şi trecu încheieturile 
degetelor peste obrazul lui Kestrel. 

— Nu aşa ca tine. 

Adormise la loc. În zori, când medicul veni să schimbe 
bandajul, durerea îl trezi pe general din somn. 

— Mai vrei? 

Medicul arătă spre cupa goală în care se aflase 
medicamentul. Generalul îl privi sumbru. 


Când medicul plecă iar, tatăl lui Kestrel îşi frecă ochii. 

Chipul îi era tras de durere. 

— Cât am dormit? 

— Cam patru ore după ce medicul ţi-a curăţat prima 
oară rana. După aceea, te-ai trezit în timpul nopţii şi ai mai 
dormit trei ore. 

Generalul se încruntă. 

— M-am trezit în miezul nopţii? 

— Da, zise Kestrel, încurcată, dar simțind deja tensiunea 
şi grija ce creşteau în ea, ca şi cum ar fi aşteptat o lovitură. 

— Am... zis ceva nepotrivit? 

Kestrel îşi dădu seama că el nu-şi mai amintea să se fi 
trezit sau conversaţia pe care o avuseseră. Acum, nu mai 
ştia dacă tatăl ei fusese sincer cu ea. Şi chiar dacă fusese, 
dorise cu adevărat să rostească acele vorbe? 

Până la urmă, generalul se aflase sub influenţa 
medicamentului. 

O emoție ciudată îşi făcu loc în inima lui Kestrel, 
izvorând dintr-o rană mică pe care ea nu putea să o închidă. 

— Nu, îi răspunse tatălui său. Nu ai spus nimic. 


ARIN SE TREZI SIMŢINDU-SE URCAT PE CEVA TARE. 

Capul îi căzu cu un bufnet, iar lumea i se înfăţişă ca un 
puzzle ciudat de cer şi piatră şi apă. Apoi vederea i se limpezi 
şi Arin îşi dădu seama că se afla culcat pe un ponton din piatră 
şi că esticul cu chip de craniu tocmai ce ieşea din barca 
îngustă ancorată la cheu. Omul mormăi ceva. 

— Ce-ai spus? croncăni Arin. 

Omul se aplecă pe vine şi-l plesni uşor pe Arin de două ori 
pe obraz. 

— Am zis că am nevoie de o roabă. 

Oriunde urma să meargă, Arin voia să stea în picioare. 

— S-a creat o neînțelegere. 

— Străinii sunt ilegali în Dacra. Ai încălcat legile noastre 
când ai venit aici. Acum trebuie să plăteşti. 

— Lasă-mă doar să-ţi spun de ce... 

— Oh, motive. Toţi au motive. Nu-mi pasă de ale tale. 
Esticul se uită în jos la Arin şi, deşi ochii lui nu fuseseră 
mutilaţi, lui îi veni greu să se uite direct la ei. Arin îşi aminti 
când îl văzuse pentru cele câteva minute în Herran. Îşi aminti 
cum sclavul fugar fusese târât pe drumul pe care Arin era 
forţat să-l paveze. Un pumnal valorian lucise în soare. Arin 
îşi blestemase atunci stăpânii. Fusese bătut. Faţa omului 
fusese întreagă, pentru ca o clipă mai târziu să nu mai fie. 

— Ai fugit iar, zise Arin. Te-ai eliberat. 

Omul îşi îndreptă spatele şi-l privi pe Arin de la 
înălţime. 

— Crezi că m-ai ajutat cumva în ziua aia? 

— Nu. 

— Bun. Pentru că am impresia că ţi-au plăcut lanţurile, 
micule herrani. Altfel, ai fi luptat cu toată forţa ta. Ai arăta 
ca mine acum. 

Omul se aplecă să prindă frânghiile înfăşurate în jurul 


pieptului lui Arin, iar Arin îşi dădu seama că bărbatul avea 
de gând să-l târască. 

— Lasă-mă să merg. 

— Bine. 

Răspunsul rapid îl surprinse pe Arin, până ce omul 
scoase din săculeţul atârnat pe spate pumnalul lui Kestrel şi 
tăie frânghia care ţinea gleznele lui Arin legate, privindu-l 
cu un rânjet pe buze. 

Abia atunci Arin îşi dădu seama că nu-şi prea putea simţi 
picioarele. Avea să fie dificil să se ridice, iar mersul nu mai 
părea o idee bună. 

Încheieturile mâinilor lui Arin erau legate în faţă. 
Frânghia era înfăşurată în jurul pieptului şi a bicepşilor. 
Arin decise că felul în care-l legaseră reprezenta o formă de 
respect pentru felul în care îl atacase pe gardian. 

Esticul încă rânjea. 

Arin se ridică încetul cu încetul în genunchi şi se luptă 
să stea în picioare. La final, aproape că se prăbuşi iar la 
pământ. Tălpile îl înţepau ca împunse de mii de cuțite. Se 
clătină. 

Arin văzu iar pumnalul lui Kestrel în mâna esticului. Se 
simţi deodată furios pe ea, ca şi cum ea l-ar fi drogat, l-ar fi 
legat şi acum îl privea pe când încerca, fără sorţi de 
izbândă, să meargă. 

Arin îşi încleştă dinţii până ce-l durură. Făcu un pas. 
Dacranul zise ceva în limba lui. 

— Ce? zise Arin. 

Se mai poticni un pas. Îşi îndoi braţele la cot şi-şi ridică 
încheieturile legate. Asta îl ajută să-şi păstreze echilibrul. 
Îşi îndoi degetele şi le simţi sănătoase. Îşi putea deschide şi 
închide mâinile. 

— Ce-ai zis? Repetă. 

— Nimic. 

— Spune-mi ce-ai zis. 

— Vrei să ştii? Învaţă-mi limba. 

Bărbatul părea neliniştit, aparent din cauza a ceea ce 
spusese pe când Arin încerca să meargă. Esticul privi în jos 
şi deschise săculeţul, să pună pumnalul lui Kestrel la loc. 

Arin recunoştea oricând o ocazie atunci când i se arăta. 

Se împinse cu toată greutatea în celălalt, răsturnându- 
se cu el Pumnalul se lovi de piatră. Bărbatul încerca să-l 


urnească pe Arin de pe el, dar Arin îşi înfipse genunchiul în 
stomacul dacranului şi se rostogoli, ca să-şi recupereze 
pumnalul. 

Mai târziu, Arin avea să-şi dea seama cât de norocos 
fusese. Însă deocamdată nici nu băgă de seamă. Pumnalul 
era în mâinile lui şi-l mânuia, ţinându-l de plăsea. Lama 
meşteşugit ascuțită tăie repede frânghia din jurul 
încheieturilor lui. Dacranul de-abia mai respira, întins la 
pământ şi ţinându-se de burtă. Arin se înălţă asupra lui, 
fără să-şi aducă aminte când sau cum reuşise să se ridice în 
picioare; oare când îşi smulsese peste cap frânghiile ce-i 
legau pieptul? Frânghia zăcea grămadă pe debarcader. Arin 
se uită la sfori şi la omul care-l fixa şi el cu privirea. 

De fapt, nu chiar. 

Dacranul nu-l privea cu adevărat pe Arin. Privirea lui 
trecea peste umărul lui Arin. 

Arin se întoarse şi văzu pentru prima oară unde se afla cu 
adevărat: era o insulă mare, în mijlocul râului. Debarcaderul 
era uriaş, mărginit cu ziduri scunde, festonate, din piatră 
translucidă. O cărare şerpuia de pe mal în interiorul insulei, 
spre un castel cu acoperişuri foarte înclinate ce luceau ca 
sticla. 

Insă nu contau nici debarcaderul, nici cărarea şi nici 
castelul. Ceea ce era important se înfăţişa sub forma unor 
şiruri de gărzi îmbrăcate în alb, care-şi îndreptaseră micile 
arbalete rotite şi înarmate spre Arin. 

— Bun, zise omul cu chip de craniu. 

Se ridică şi întinse mâna, cerând înapoi pumnalul lui 
Kestrel. 

Arin ura cât de tare îi displăcea să îl lase din mână. Omul îl 
luă. 

— Bun. 

Înfrânt, Arin bombăni: 

— Ai mai zis asta o dată. 

Începu să plouă. Dacranul se uită la Arin printre picăturile 
lucitoare şi cenuşii. 

— Nu. Asta am zis mai devreme, când te-ai ridicat în 
picioare şi ai mers. 


Castelul arătase ca făcut din sticlă pentru că era clădit din 
aceeaşi rocă ciudată, translucidă. Prin ploaie, Arin putea vedea 


siluete întunecate de oameni ce se mişcau în spatele zidurilor 
din afară. Alte forme însă păreau să stea nemişcate în interiorul 
zidurilor. 

Arin îşi şterse apa din ochi. 

— Întotdeauna plouă aşa de mult aici? 

— Să vezi la vară, zise dacranul. E aşa de cald, că unele 
dintre canalele din oraş seacă şi mergem prin ele, ca pe 
nişte drumuri mai adânci. Atunci ţi-ai dori ploaia. 

— N-o să mai fiu aici la vară. Celălalt bărbat nu spuse 
nimic. 

Pe când păşeau dincolo de poarta castelului, Arin 
încercă să desluşească ce se afla în ziduri. 

— Alea dinăuntru sunt... statui? 

— Sunt morţii. Când Arin îşi întoarse privirea speriată 
spre dacran, bărbatul explică: Sunt strămoşii noştri. Da, 
ştiu că alte popoare îi ard pe cei dragi sau îi pun într-o 
groapă în pământ. Dar Dacra e o naţiune civilizată. 

Cei doi intrară în castel. Arin era aşa de ud, că se 
simţea de parcă ploaia ar fi continuat să cadă asupra lui. 
Cizmele lui lipăiau. 

Inăuntrul castelului, unele ziduri erau construite din 
marmură solidă, albă, iar altele din roca translucidă. 
Efectul obţinut astfel era ameţitor. Lui Arin îi venea greu să 
aprecieze spaţiile şi forma lucrurile din jur. 

— Ei bine, spuse dacranul, unde sunt depuşi morţii 
familiei tale? 

— Nu ştiu, răspunse Arin scurt. 

Celălalt bărbat tăcu şi asta-l făcu pe Arin să se simtă 
inconfortabil şi supărat. Se întreba când avea să se 
oprească din a mai împărtăşi informaţii ce nu ar fi trebuit 
spuse. Era un obicei prost. 

Începuse odată cu ea. Arin putea jura că totul începuse 
cu Kestrel. 

— În pământ, zise Arin, deşi nu văzuse ce se alesese de 
trupurile părinţilor lui şi al surorii sale. Noi ne îngropăm 
morţii, aşa cum sunt sigur că ştii dacă ai trăit în ţara mea 
suficient de mult timp încât să-i înveţi limba. 

Dacranul nu recunoscu asta, sau că-l şicanase pe Arin 
cu întrebări ale căror răspunsuri le cunoştea. Asta-l înfurie 
şi mai tare pe Arin. 

— Nu eşti mai civilizat decât sunt eu. 

— Tu mi-ai cerut să mergi. Poftim, mergi. Ai cerut să 


vorbeşti cu regina. Vei vorbi. Ne-ai încălcat legile de trei 
ori... 

— De trei ori? 

Omul le enumeră, începând cu degetul cel mic. 

— Ai pătruns în ţara noastră. Porţi arma duşmanului 
nostru. Şi ai lovit un membru al familiei regale. 

Arin se uită lung la el. Omul zâmbi uşor. 

— Dar noi am fost politicoşi, zise el. 

— Cine eşti? 

Bărbatul îl conducea pe Arin pe un coridor pe ai cărui 
pereţi erau aliniate picturi de mărimea palmei. 

— Aşteaptă. 

Arin prinse braţul dacranului. 

Esticul se uită în jos, la mâna lui Arin, apoi îl privi pe 
Arin într-un fel care-l făcu să-i dea drumul. 

— De asemenea, nu ai voie să atingi un membru al 
familiei regale. Nu e o ofensă atât de gravă ca lovirea, dar 
chiar şi aşa... Nu ştiu ce va face sora mea cu tine. Regina 
nu te poate condamna la moarte de mai multe ori. 

— Sora ta? 

— Ultima ofensă primeşte o pedeapsă mai mică, deşi nu 
cred că-ţi va face plăcere. 

Arin se opri, observând doar în treacăt că intraseră într- 
o sală cu o cupolă foarte înaltă. 

— Dar dacă tu eşti fratele reginei, atunci eşti şi fratele 
Rishei. 

Dacranul se opri şi el. 

— Risha? 

În noua sală era o energie tăcută care-l făcu pe Arin să 
nu mai continue. 

Era o pândă prudentă, ce se vedea în ochii ageri ai 
gărzilor. 

Era expresia aspră de pe chipul tinerei regine, care-l 
privea pe Arin ca şi cum i-ar fi pronunţat deja condamnarea 
la moarte. 


LS 


— NU MAI ROSTI NICIODATĂ NUMEL ĂLA, ŞOPTI 
omul cu chip de craniu. 

Regina întrebă ceva, scurt şi rece, iar răspunsul fratelui 
ei fu lent şi complicat, marcat de pauze. Fiecare pauză 
facea loc unei noi intonaţii. 

Pesemne că ploaia se oprise. Acoperişul înclinat, făcut 
din roca translucidă, lucea luminat de soarele ce ieşise 
brusc din nori. O lumină prismatică se scurgea în sală. Arin 
privi chipul reginei schimbându-şi expresia pe când îşi 
asculta fratele. Ochii ei negri erau conturaţi cu nuanţe 
elaborate şi mijiţi. Regina îl opri. 

— Aici trebuie să traduc, îi zise dacranul lui Arin, iar tu 
n-ai decât să speri că voi spune adevărul. 

Regina zise: 

— Ai încălcat trei dintre legile noastre... 

Aici, fratele ei întrerupse traducerea ca să ridice patru 
degete. 

— „ceea ce te ţine în viaţă e curiozitatea noastră. 
Trebuie să o satisfaci. 

Arin răspunse: 

— Am o propunere... 

— Nu, interveni bărbatul. Nu începe de aici. Nu-ţi ştim 
nici măcar numele. 

Aşa că Arin se prezentă, cu nume şi rang. 

— Guvernator este un titlu valorian, zise regina. Eşti 
valorian. 

Insulta muşcă adânc. 

— N-o poţi nega, spuse regina. Am auzit de tine. Arin al 
herranilor, care odată a muşcat din călcâiele stăpânilor lui, 
iar acum e iar un căţel docil. Nu ai jurat credinţă 
împăratului? 


— Îmi încalc acum jurământul. 

— Aşa uşor rupi legămintele? 

— Tu nu ai face la fel pentru poporul tău? 

— Nu traduc asta, zise bărbatul cu chip de craniu. E 
insultător. Eşti un pic cam sinucigaş, nu? 

Nerăbdătoare, regina îi întrerupse. Îi spuse lui Arin să 
explice prezenţa unei arme valoriene în posesia lui. 

— Îl am ca să-mi aduc aminte, zise el. 

— Despre ce? 

— Despre ceea ce dispreţuiesc. 

Regina se gândi la răspunsul lui Arin. Chipul ei era mai 
uscăţiv decât al surorii ei, dar îi semăna mult. Uitându-se la 
regină, lui Arin îi veni uşor să simtă iar admiraţia pe care o 
nutrea pentru Risha şi felul în care o îndrăgise din 
momentul în care Tensen îi mărturisise că fata era Molia 
lui. 

Arin îi zise reginei: 

— Ştiu că ţara ta a suferit. Ştiu că ţara mea e prea mică 
pentru a înfrunta singură imperiul. Dacă aş alege între 
imperiu şi est, v-aş alege pe voi. Dă-i voie Herranului să vă 
fie aliat. 

Regina îşi lăsă capul pe o parte. 

— Cu ce ne-aţi ajuta, mai exact? 

— Lasă-ne să luptăm pentru tine. 

— Şi în schimb noi să oferim protecţie micii tale 
peninsule, fără îndoială. Aşa cum ai spus şi tu, Herranul 
este mic. Soldaţii voştri n-ar îngroşa cu nimic rândurile 
noastre. Vrei ca oamenii tăi să fie carnea noastră de tun? Şi 
chiar şi aşa, cum ar funcţiona? Nici măcar nu vorbim 
aceeaşi limbă. 

— Vom învăţa limba voastră. 

Regina ridică o sprânceană, sceptică. 

— O să-ţi demonstrez, zise Arin. 

— Mi-ar plăcea să te văd încercând. 

— Bun, zise Arin, folosind singurul cuvânt dacran pe 
care îl cunoştea - acela pe care bărbatul cu chip de craniu i- 
| spusese pe debarcader. 

Regina fu surprinsă, însă nu zâmbi. lar ceea ce zise 
după aceea îl făcu pe Arin să se întrebe dacă nu cumva 
reuşise să o jignească profund. 

— Hai să revenim la pedeapsa ta, spuse ea. 


Pentru faptul că Arin avusese asupra lui o armă 
duşmană, i se interzicea să mai poarte o armă de orice fel. 

Pentru că intrase pe teritoriul dacran, Arin nu mai avea 
voie să-l părăsească. 

Pentru ofensele aduse împotriva lui Roshar, fratele 
reginei, partea vătămată avea dreptul de a alege forma de 
pedeapsă. 

— O să te omor mai târziu, îi zise Roshar lui Arin după 
ce-l conduse în camera în care avea să locuiască. Am nevoie 
de timp să decid care e cea mai bună metodă. 

Arin îl privi şi nu putu vedea nicio asemănare între 
chipul desfigurat şi cel al reginei sau al Rishei. Pesemne că 
Roshar prinse înţelesul privirii lui Arin - felul în care îl 
cerceta. 

Roshar rânji duşmănos. 

— Sau poate că voi găsi o pedeapsă mai bună decât 
moartea. 

Arin îşi întoarse privirea. 

Roshar începu să scoată lucrurile lui Arin din săculeţ - 
cu excepţia pumnalului - şi le puse pe o masă. Erau acolo 
mâncare, apă şi haine. 

— Ce-i asta? 

Roshar ridică pachetul cu mosoarele de aţă. 

— Un set de cusut. 

Roshar îl aruncă pe masă, apoi se uită la toate lucrurile 
lui Arin de parcă ar fi putut găsi acolo un răspuns mai 
potrivit la o întrebare dificilă. 

— Ai călătorit cale lungă. 

— Da. 

— Din capitala imperiului. Roshar continuă încet: Sora 
mea mai mică e bine? 

— Da. Fa... 

— Nu vreau să vorbesc despre ea. Vreau să ştiu doar 
cum se simte. 

— Ai discutat despre ea cu regina când am intrat în sala 
aceea? 

Roshar se uită la Arin de parcă ar fi fost nebun. 

— Bineînţeles că nu. 

— Atunci ce i-ai spus reginei atât de mult timp? 

— l-am povestit cu lux de amănunte toate infracțiunile 


tale. 

— Nu, zise Arin. A sunat ca o poveste. Roshar împinse 
cu degetul o sticluţă cu apă. 

— E clar că nu ştii nimic despre ţara noastră dacă te-ai 
obosit să aduci asta. 

— De ce nu vrei să-mi spui ce i-ai zis? 

Roshar continuă să împungă sticla, făcând-o să se 
clatine pe masă, apoi răspunse încet: 

— Poate că i-am spus o poveste despre doi sclavi, dintr-o 
ţară foarte îndepărtată, şi despre cum unul dintre ei l-a 
ajutat pe celălalt. 

— Dar nu te-am ajutat. 

Arin îşi aduse iar aminte scena. Simţi gustul de ţărână 
în gură, simţi pietrişul sub obraz. Auzi strigătele şi simţi 
ruşinea. 

— M-ai salvat, răspunse Roshar. 

Arin nu pricepea. La început, crezuse că bărbatul fusese 
sarcastic. Dar în vocea lui Roshar fusese ceva, ca un dor 
arzător. Oare Roshar reinventase ceea ce se întâmplase cu 
adevărat? Poate că-şi imagina o versiune a lumii în care cuțitul 
valorian nu-i atinsese niciodată faţa. O ficţiune. O poveste cu 
final fericit. 

— Îmi pare rău, spuse Arin precaut. Am încercat. Dar nu 
am putut face nimic. 

— Ba ai făcut. Ai salvat în mine lucrul ăla care m-a făcut 
să fug din nou. 


LS 


— VREAU SĂ FACI CEVA PENTRU MINE, ZISE 
TATAL lui Kestrel. 


Prima zi de primăvară venise şi trecuse. Kestrel 
pierduse majoritatea petrecerilor doar ca să stea cu tatăl ei 
în apartamentul lui, acolo unde se găsea în fiecare zi. 
Singurul eveniment la care participase fusese cel de la 
orfelinat, unde copiii se uitaseră cu îndoială la zmeiele 
colorate pe care ea le oferise. 

— Nu sunt în culorile potrivite, îi spusese o fetiţă. Vreau 
unul negru. 

După aceea, Verex scotocise printre zmeiele rămase. 


— Pot să-l păstrez pe ăsta? Prinţul ridicase un zmeu 
vopsit în verde şi roz. E preferatul meu, adăugase el. 

Kestrel zâmbise. 

Acum, ea îşi privi atentă tatăl, care zăcea în pat, şi 
aşteptă să vadă ce avea să-i ceară. 

— Vreau să mergi la cluburile de luptă din oraş, zise el, 
şi să recrutezi oameni pentru armată. 

Kestrel îşi împinse scaunul de lângă pat. Lemnul scârţâi 
tare. Se jucă cu o bucată de dantelă de pe mâneca ei şi-şi 
imagină că dezamăgirea sa era o aţă ce putea fi înnodată şi 
cusută bine. Aceasta era prima oară când generalul îi cerea 
ceva lui Kestrel, după toate acele ore în care fata şezuse 
lângă el. Oare ce sperase Kestrel că avea să o roage? Poate 
un pahar cu apă. Sau poate că i-ar fi plăcut să ştie ce se 
întâmplase cu pumnalul pe care i-l dăruise. Nu se poate ca 
generalul să nu fi observat că fusese înlocuit. Arma bălţată 
a împăratului era chiar acolo, sub nasul lui, prinsă la talia 
lui Kestrel. 

Lui Kestrel i se părea imposibil să-i spună tatălui ei 
anumite lucruri dacă el nu întreba de ele. 

Dar unele cuvinte îi veneau de la sine, căci erau 


încărcate de furie şi mai fuseseră rostite şi altă dată. 

— Nu vreau să am nimic de-a face cu armata. 

— Kestrel! 

— Uite cum ai ajuns din cauza ei. 

— Mă voi vindeca. 

— Şi data viitoare? O să continui să lupţi până ce vei muri, 
iar eu va trebui să aşez o farfurie goală la masă, pentru 
fantoma tatălui meu. 

— Noi nu credem în fantome. 

— Atunci nu-mi vei lăsa absolut nimic. 

— Avem nevoie de mai mulţi soldaţi, zise el. Armata s-a 
împuţinat. 

— Atunci nu mai încercaţi să cuceriţi alte teritorii. 

— Nu asta e ceea ce-şi doreşte împăratul. 

— Tu ce-ţi doreşti? 

— Asta, răspunse generalul, e o întrebare prostească. 

Oare generalul ştia exact ce cuvinte aveau să doară cel 
mai tare pentru că o cunoştea de când se născuse? Dar nu, nu 
timpul era ceea ce dădea o asemenea putere unui om. Arin o 
avea şi el. Nu te mai cunosc, spusese el. Și nici nu vreau să 
ştiu cine eşti. 

Dacă mergea la cluburile de lupte şi recruta alţi soldaţi 
pentru armată, atunci morţile lor nu aveau să fie din vina ei? 
Oare sângele celor pe care aveau să-i ucidă urma să-i păteze 
mâinile? Şi jalea şi mânia celor rămaşi în urmă - şi asta era tot 
din cauza ei? Fata-şi aminti de orfanii care-şi doriseră zmeie 
negre. 

— Recrutează-i singur, îi zise Kestrel tatălui ei. 

Generalul nu spuse nimic în vreme ce ea se îndrepta 
spre uşă. In cele din urmă, tăcerea lui o opri pe Kestrel. 
Deşi stătea cu spatele la el, Kestrel tot îl văzu pe tatăl ei 
zăcând rănit în patul său. Palid şi tras la faţă. Obosit aşa 
cum ea nu-l mai văzuse vreodată. 

Dacă ea recruta alţi valorieni... atunci asta l-ar fi ajutat 
pe general când se întorcea pe câmpul de luptă. Mai mulţi 
soldaţi însemna că el avea să fie în siguranţă pentru încă un 
an. Poate chiar doi. 

Kestrel oftă şi, cu spatele încă la el, zise: 

— Nu ştiu de ce crezi că eu aş putea convinge pe cineva să 
intre în armată. 

— Oamenii te iubesc. 


— Ei te iubesc pe tine. Eu nu sunt decât fiica ta. 


— Ai fugit din Herran. Ne-ai avertizat despre revoluţie. 
lar de acum cred că toată lumea ştie cum am cucerit 
câmpiile estice. 

— Mi-aş dori să-ţi revendici acea idee. 

— N-aş face niciodată una ca asta. 

Kestrel se întoarse, îşi sprijini umerii de uşă şi-şi 
încrucişă braţele la piept. Se gândi la ultima rugăminte a lui 
Tensen. 

— Îl ştii pe genist? 

— Pe Elinor? 

Din patul lui, generalul o privi pe Kestrel cu ochii mijiţi 
de durere. Conversaţia îl epuizase. Respira neregulat. 

Dacă ar fi fost cu totul altă persoană, generalul ar fi 
cerut deja medicamentul. 

— O cunosc un pic. 

— Din timpul campaniilor în est? 

Cu excepția câmpiilor, terenurile de acolo erau 
mlăştinoase, în special în sud, deşi soldaţii valorieni nu 
ajunseseră niciodată în oraşul reginei, din deltă. 

— Da, şi în Herran. De ce? 

— Are o casă aici. M-am gândit că poate... după ce merg 
la cluburi, ai vrea să-i fac o vizită. Aş putea să o rog să se 
alăture regimentului când se întoarce în est. S-ar putea să 
ai nevoie de cineva pentru construcţia podurilor sau a 
barajelor... 

— Da, răspunse generalul şi, dacă ar fi avut mai multă 
energie, ar fi părut amuzat. Am nevoie, spuse, dar ea ea 
împăratului acum, iar lui nu-i place să împartă ce-i al său. 
Nu-ţi pierde timpul vizitând-o. 

Kestrel făcu o pauză, apoi zise: 

— Mă duc la cluburi cu o singură condiţie. 

— Ah. 

Capul generalului se sprijini pe perna umedă. 

— Un târg? Ce trebuie să fac acum? 

— Ia-ţi medicamentul. 


Cluburile de luptă nu erau grupuri foarte secrete. 
Existau patru asemenea cluburi în oraş şi fiecare dintre ele 
punea la dispoziţia tinerilor aristocrați sedii luxoase, menite 
pentru petreceri private, momente pasionale în camere 
tăinuite - şi, bineînţeles, lupte. 


Fiecare club era echipat cu o varietate impresionantă 
de arme. Acolo se aflau încăperi încuiate pentru combatanți 
ce doreau să fie singuri şi arene pentru meciurile menite să 
aibă audienţă. 

Toată lumea cunoştea cele câteva reguli ale clubului. 
Curăţă-ţi singur sângele. Banii înainte pentru pariuri. 
Accesul permis doar membrilor. Chiar şi Lady Kestrel ar fi 
avut probleme la intrare dacă nu ar fi arătat inelul cu sigiliu 
al tatălui ei. 

Cluburile o tulburau. Nu conta cât de mari erau 
lambriurile negre ce decorau pereţii sau faptul că mobilele 
erau tapiţate cu mătăsuri din insulele sudice. Camerele tot 
miroseau a vin, a sudoare şi a sânge. Kestrel îşi aduse 
aminte de lupta cu Irex, în Herran. Cizma lui, scrâşnind pe 
genunchiul ei. Îşi aminti trupul greoi al Coţcarului ţintuind- 
o la podea. 

Gura lui Kestrel era uscată. 

Ceru apă şi fu servită, apoi îşi văzu de treabă. 

După ce vizitase trei cluburi, Kestrel adunase vreo 
douăzeci de nume. Nu era prea mult. Câţiva dintre 
valorienii ce se înscriseseră o priviseră cu ochii aburiţi de 
alcool sau de surescitare şi hohotind. Alţii se simţiseră 
flataţi. O altă categorie - în special cei ce se apropiau de 
douăzeci de ani - fuseseră resemnaţi, pentru că imperiul 
avea să-i forţeze oricum în curând să aleagă între căsătorie 
şi cariera militară. Dacă o femeie nu voia să contribuie la 
sporirea populaţiei imperiului dând naştere la copii, atunci 
era nevoită să plece la război. Într-unul din cluburi, două 
tinere se înscriseră împreună. 

Insistară să-şi scrie numele pe acelaşi rând. Astfel, Kestrel 
îşi dădu seama că fetele formau un cuplu. Oamenii care iubeau 
în felul acela - sau care nu voiau să se căsătorească împotriva 
voinţei lor - se alăturau de cele mai multe ori armatei. Kestrel 
le privi pe fete semnând şi se gândi la propria ei căsătorie şi, 
în cele din urmă, se simţi mai rău decât înainte. 

Kestrel luă lista înapoi şi o puse în buzunarul fustei. 
Într-un alt club, o luptă era în toi. 

Arena mică era ticsită de oameni gălăgioşi, iar aerul era 
greu. Kestrel ajunsese târziu şi trebui să stea în spatele 
mulţimii. Privind peste umărul cuiva, fata reuşi să zărească 
pentru o clipă luptătorii. Amândoi erau bărbaţi, cu părul 
blond, legat la spate. Cel întors cu spatele la ea era zvelt şi 


iute. 

Bărbaţii se luptau cu pumnii. Kestrel nu vedea arme în 
mâinile combatanţilor şi nici pumnale legate de trupurile 
lor, aşa că acela nu era un duel, ci o simplă bătaie amicală. 

Bărbatul mai masiv izbi cu pumnul în chipul celuilalt, 
care scoase un strigăt. Mulțimea se înghesui înainte. 

Kestrel urmă şi ea oamenii. Cunoştea strigătul acela. Putea 
jura că recunoaşte acea voce. Insă deschizătura prin care 
reuşise să-i întrezărească pe cei doi luptători se închisese, 
Acum nu mai reuşea să vadă nimic, iar oamenii ţipau, aşa că 
nu-şi mai dădea seama nici măcar dacă strigau numele cuiva. 

Ea însă strigă un nume. Zgomotul îi înghiţi glasul. 
Kestrel îşi făcu loc cu coatele. Se împinse până ajunse în 
faţă. Bărbatul zvelt se ridica de la podea. Aplică o serie de 
upercuturi oponentului, îl trase de o ureche şi-l lovi în faţă. 

Luptătorul masiv se prăbuşi. Omul nu avea să se mai 
ridice. 

Mulțimea începu iar să strige, iar de data asta oamenii 
scandau un nume. Era acelaşi nume de pe buzele lui Estrel, 
acelaşi pe care fata îl rosti din nou, iar când câştigătorul se 
întoarse cu faţa, îşi şterse sângele de la gură şi o văzu. 

Ronan. 


DUPĂ CE MULŢIMEA SE RISIPI, KESTREL ÎI SPUSE 
proprietarului clubului să-i găsească o cameră privată. Ronan 
era membru şi ar fi putut pune singur la punct aceste detalii, 
însă el nu făcu decât să o privească pe Kestrel şi să-i asculte 
instrucţiunile cu un oarecare amuzament sau cu aerul cuiva 
care e plăcut surprins de întâlnirea cu un vechi prieten. Însă 
zâmbetul lui era amar. 

Ronan comandă o carafa de vin rece. De îndată ce el şi 
Kestrel rămaseră singuri, bău jumătate din vin dintr-o 
înghiţitură. 

— O întâlnire privată cu viitoarea împărăteasă, zise Ronan, 
desfăcându-şi fâşiile însângerate de pânză de pe nodurile 
degetelor. Sunt onorat. 

Îşi sprijini trupul înalt pe un scaun şi se uită în sus la 
Kestrel. Ronan avea buza spartă. Părul lui blond era 
desfăcut şi ud de transpiraţie, iar chipul lui delicat era 
învineţit. Îşi trecu un deget peste gura paharului până ce 
sticla prinse a zumzăi. 

Când Kestrel era doar un copil, fratele mai mare al lui 
Jess o ignorase. Apoi, într-o seară, când Kestrel avea 
probabil vreo cincisprezece, ea şi tatăl ei fuseseră invitaţi la 
o cină oficială în casa lui Ronan. La al treilea fel, Kestrel îl 
întrebase pe un senator dacă s-ar fi însurat cu toate iubitele 
lui în cazul în care ar fi avut voie să aibă mai mult deo 
soţie. 

Kestrel nu intenţionase să-l supere pe senator, ci îşi 
manifestase doar curiozitatea. Nu-şi dăduse seama că soţia 
senatorului, de asemenea prezentă la cină, nu ştia despre 
existenţa amantelor. Kestrel fusese trimisă de la masă, ca 
să stea singură în apartamentul lui Jess. 

Ronan îi adusese desertul pe ascuns. Mâncaseră 
împreună prăjituri pudrate, murdărindu-şi feţele cu zahăr, 


iar Kestrel râsese când Ronan imitase reacţia senatorului, 
umflându-şi obrajii şi ţinându-şi respiraţia până ce faţa i se 
înroşise. 

După aceea, Ronan începuse să o bage în seamă. 

Lui Kestrel îi era dor de prietenul ei. Îi era dor de el 
chiar şi acum, când şedea lângă el. Întreaga înfățișare a lui 
Ronan respira un aer jucăuş şi nepăsător, cu excepţia 
ochilor reci şi obosiţi. 

Ronan scurse tot vinul din cupă. 

— Ce vrei, Kestrel? 

— I-ai spus lui Jess? 

Ronan îşi arcui o sprânceană. 

— Dacă i-am spus lui Jess. Ronan învârti paharul, ţinându-l 
de picior. la să vedem. Dacă i-am spus lui Jess că zvonurile 
alea sunt adevărate, că toată toamna ai avut un iubit.. 

— Nu am avut. 

— Aşa e. Totul a început în vară, când l-ai cumpărat. Mă 
întrebi dacă i-am spus toate astea lui Jess? Mă întrebi dacă 
i-am spus că ai preferat să-ţi cumperi un amant decât să te 
măriţi cu fratele ei? Poate că ne-am minunat cu voce tare ce 
a fost aşa de neplăcut la ideea de a te căsători cu mine 
încât ai ales un sclav. Poate că i-am spus lui Jess: „,Ştiu, 
ştiu. Şi tu ai iubit-o. Dar în noaptea Balului Iernii ea nu a 
fost acolo când tu ai băut vinul otrăvit. Nu a fost acolo când 
te-ai înecat şi ai vomat, iar eu te-am târât în spatele unei 
draperii, în timp ce sclavii ne înjunghiau prietenii. Kestrel 
nu a fost acolo când mi-am ţinut în braţe sora muribundă. 
Deoarece Kestrel a plecat de la bal cu el.” Ronan aşeză 
paharul de vin pe masă cu o precizie infinit de delicată. Nu, 
nu i-am spus toate astea lui Jess. E suficientă o inimă frântă 
în familie. 

Kestrel simţi în amintire gustul prăjiturilor pudrate cu 
zahăr. 

— Eşti tulburată, Kestrel? 


Deşi ştia că Ronan nu aştepta cu adevărat un răspuns, 
Kestrel nu se putu abţine să nu-i spună: 

— Jess nu-mi răspunde la scrisori. Când o vizitez, 
servitorii îmi spun că nu e acasă. Dar este. Stă în camera ei 
şi aşteaptă să plec. Am crezut că poate... 

— Am avut grijă să-i spun unele adevăruri dure. Ronan 
îşi împleti degetele, apoi le deschise larg şi ridică din 
umeri. Te-ai gândit vreodată că supărarea dintre voi ţie ţi 


se datorează? 

L-am văzut, îi spusese Jess când Kestrel intrase în pat 
lângă ea, în noaptea cu balul logodnei. Ce văzuse mai exact 
Jess? 

— Ce e asta? întrebă Ronan iute, aplecându-se înainte 
ca să tragă de un colţ de hârtie împăturită ce ieşea din 
buzunarul fustei lui Kestrel. 

Scoase lista cu recruți. 

— Nu-i nimic, spuse Kestrel, întinzându-se după hârtie. 
Ronan trase deoparte foaia şi o despături. 

— Ohhh. Ştiu ce e asta. Uite, l-ai convins chiar şi pe 
Caris să se înscrie. Ei, unde găsesc un toc? 

— Nu, Ronan, nu o face. 


Ţinând lista cu recruți sus de tot, ca şi cum ar fi fost 
copii, Ronan căută prin cameră, cu o singură mână. 

— Opreşte-te. 

Kestrel îl smuci de braţ şi încercă să-i stea în cale. 
Ronan se feri şi se răsuci şi râse. Deschise sertarul unei 
măsuţe de scris şi găsi o carafa de vin în locul hârtiilor. 

— Frumos, foarte frumos, dar nu e tocmai ce căutam... 
Ronan trase de sertare şi exclamă încântat când găsi 
cerneală şi un toc. 

Ronan, trimis la război. Ronan, sângerând în mocirliş. 
Ochii lui Kestrel erau aproape în lacrimi. 

— Te rog, zise ea, nu semna. 

Ronan înmuie tocul în cerneală şi ţintui lista pe masă cu 
ambele mâini, ca şi cum ar fi putut zbura. 

— Te implor, spuse Kestrel. Ronan zâmbi şi semnă. 


Însoţitoarea lui Kestrel aştepta răbdătoare lângă uşa 
clubului. Servitoarea nu spuse nimic pe când urcară în 
trăsură şi Kestrel dădu ordin să se întoarcă la palat. Dar o 
privi pe Kestrel desfăcând hârtia făcută mototol şi lăsând-o 
să-i cadă în poală. 

Trăsura porni zgâlţâindu-se puternic şi se împinse pe 
panta muntelui. 

— E murdară, zise însoţitoarea. Se uita la listă. 

Era  împroşcată cu cerneală. Kestrel răsturnase 
călimara cu cerneală când îi smulsese lista lui Ronan. 
Pagina era murdară de nişte pete ruginii lângă numele lui; 
pesemne că degetele lui sângerau încă. Şi deşi servitoarea 


nu ar fi fost în stare să-şi dea seama, hârtia era puţin 
scorojită, ca atunci când e udată de apă sau transpiraţie - 
sau lacrimi. 

Kestrel împături delicat pagina. Distrugând-o, n-ar fi 
schimbat cu nimic lucrurile. Nu semnătura era importantă, 
ci actul semnării. Recruţii aveau să se prezinte oricum la 
cazărmile din oraş. Îşi dăduseră cuvântul, iar martoră le 
fusese Kestrel. Valorienii îşi onorau întotdeauna cuvântul 
dat. 

— Ce e aia? întrebă camerista. 

— O listă de invitaţi. 

Kestrel îşi imagină o masă lungă, fără invitaţi, pe care 
erau aşezate farfurii goale, albe. Ea le pusese. 

Dintr-odată, Kestrel se aplecă în faţă şi bătu în sticla ce 
o separa de vizitiu. Se răzgândise, spuse. 

Kestrel îi dădu vizitiului o nouă destinaţie. 


N-am ştiut că eşti interesată de hidraulică, zise Elinor, 
pe când o sclavă din insulele sudice le servea un lichior rar, 
cu gust de caramel ars. 


Era o băutură foarte scumpă. 

Kestrel sorbi din paharul ei de cristal. Casa lui Elinor era 
modestă. Pereţii erau vopsiți în loc să fie acoperiţi cu tapet. O 
crăpătură lungă se întindea prin ipsosul dantelat de pe tavan. 
Insă Elinor avea lichior scump. Intr-un bol de pe o masă joasă 
de lângă divanul pe care şedeau femeia şi Kestrel erau 
îngrămădite câteva fructe mărunte, spălăcite şi dulci, de 
import. Bineînţeles, Elinor etalase cea mai bună mâncare şi 
cea mai bună băutură pentru un vizitator de rangul lui Kestrel. 
Insă lichiorul şi fructele păreau cam exagerate pentru cineva 
cu mijloacele ei financiare, judecând după starea casei. Tensen 
îi spusese lui Kestrel despre pariurile puse pe rochia ei de 
mireasă. Ea se gândi că fructele, lichiorul şi chiar paharele de 
cristal putuseră să fie achiziţionate pe credit de către o 
persoană care aştepta să primească o sumă mare de bani în 
doar câteva luni. Nunta ce avea loc în prima zi de vară se 
apropia, până la urmă, cu paşi repezi. 

Kestrel izbuti să zâmbească. 

— Împăratul crede că ar trebui să fiu interesată de orice 
problemă a imperiului. Iar tatăl meu ţi-a lăudat abilităţile 
de luptătoare în război. 

Chipul simplu al femeii se îmbujoră de mândrie. 


— Nu ai luptat cu generalul în est? întrebă Kestrel. 
— Cu ani în urmă. 


Chipul lui Elinor îşi pierdu strălucirea. Când surprinse 
privirea întrebătoare a lui Kestrel, ea zise: 

— Estul e un loc sălbatic. Poate că geniştii sunt, tehnic 
vorbind, membri ai armatei, însă eu, milady, nu am fost 
pregătită. Dacranii sunt luptători cruzi. Se presupunea că 
trebuie să construiesc poduri şi baraje, nu să lupt, dar 
stuful de pe râuri era înalt, iar în el mişunau tigri; acolo se 
ascundeau barbari înarmaţi cu săgeți otrăvite de arbaletă. 
Tatăl tău a avut grijă să fiu în siguranţă. El m-a ţinut în 
viaţă. 

Dacă împăratul o răsplătise pe Elinor, atunci oare 
favorul avea legătură cu ceva ce se întâmplase în est? Poate 
că nu avea nimic de-a face cu Herran. 

Sclava sudică umplu iar paharul gazdei. Kestrel o privi. 
Fata era tânără, mai tânără decât Kestrel. Insulele sudice - 
Cayn Saratu, aşa cum le numiseră odinioară locuitorii lor - 
fuseseră unul dintre primele teritorii cucerite de Valoria. 
Tatăl lui Kestrel era locotenent pe atunci. Fata părea 
suficient de tânără ca să se fi născut în sclavie. Ea nu 
cunoscuse un alt fel de viaţă. Poate că nu auzise niciodată 
limba nativă sau poate că nu-şi cunoscuse nici măcar 
mama. 

Deodată, lui Kestrel nu-i mai păsă dacă secretul 
împăratului se referea la Herran sau la est sau la vreun alt 
teritoriu, ci îşi dori ca imperiul însuşi să fie acea masă 
lungă ce-i obseda gândurile. Îşi dorea să răstoarne masa şi 
să spargă de podea toate farfuriile goale. 

Sclava se foi, jenată, şi Kestrel îşi dădu seama că se holba 
la fata care zicea: 

— Să mai torn, milady? 

— Nu, mulţumesc. 


— Presupun că nu-ţi aminteşti de mine. Erai doar o 
fetiţă când te-am văzut ultima dată. A fost imediat după 
colonizarea Herranului, zise Elinor. 

Kestrel se uită iar la gazdă, la felul ei stăpân pe sine şi 
inteligent de a se purta. Kestrel îşi aducea vag aminte că 
îngenunchease lângă fântâna arteziană din vila din Herran 
şi picurase în apă vopsea roşie şterpelită din atelierul 
sclavilor. Fusese curioasă. Auzise un cuvânt la cina din 
noaptea precedentă, în timp ce tatăl ei vorbea cu invitata 


lui. Diluţie. Era un cuvânt pe care fetiţa nu-l cunoştea. 

— Am vopsit fântâna în roz din cauza ta, îi zise Kestrel 
femeii. 

— Serios? 

— Încercam să o fac roşie, dar nu am avut suficientă 
vopsea. Kestrel îşi apăsă degetul pe modelul din cristalul 
paharului şi zise: De ce ai venit atunci în Herran? Ai trăit 
acolo? 

— Nu, am proiectat apeductele oraşului. Sistemul de 
alimentare cu apă al herranilor era prea primitiv. 

— Ai fost recent în Herran? 

— Nu, zise femeia, însă îşi mută privirea. De ce să mă 
duc? 

— Oh, nu ştiu. Poate că îmi doresc să te fi dus şi să 
putem vorbi despre asta. Uneori mi-e dor de casă. 

Elinor se încruntă. 

— Herranul e o colonie. Asta e casa ta. 

— Herranul a fost o colonie. Acum e un teritoriu 
independent. 

— Din mărinimia împăratului nostru. 

Încet şi fără speranţă, aşa ca atunci când întinzi mâna 
după un lucru pierdut ce se aflase mereu sub ochii tăi 
înainte, Kestrel zise: 

— Mi-e dor de păsările care cântă acolo în perioada asta 
a anului. Cărau fire de paie în ciocuri şi construiau cuiburi 
sub streşini. Mi-e dor de lumina pâlpâitoare a potecilor 
pentru cai. 

Elinor o privi cu dezaprobare, însă lui Kestrel nu-i păsa. 
Cuvintele ei erau adresate lui Arin, care nu se afla acolo, lui 
Jess, care nu voia să o asculte, lui Ronan, care se pregătea 
să plece, şi tatălui ei, cu care împărţise casa. Vorbea pentru 
sclava din insulele sudice care fusese probabil născută, 
vândută şi crescută în capitală şi care nu-şi cunoscuse 
niciodată patria, iar astfel fusese prăduită, alături de toate 
celelalte lucruri, de dorul de casă. 

— În crângul de portocali se afla un deal, zise Kestrel. 
Când eram mică, zăceam acolo la soare şi mă uitam la fructele 
ce atârnau în pomi ca nişte lampioane. Când am crescut 
suficient de mult ca să merg la petreceri, stăteam acolo cu 
prietenii mei aşa de târziu, încât şi licuricii mergeau la culcare. 

— Ce drăguţ. 


Vocea lui Elinor era însă rece. 
— Herranul e frumos, murmură Kestrel. 


— Problema nu a fost niciodată ţara, ci herranii. Apoi, ca 
şi cum niciuna dintre ele nu observase prăpastia enormă ce 
se căscase între ele odată cu vorbele lor, Elinor zise: 
Încearcă fructele, milady. Sunt foarte dulci. 

x 

Când generalul se simți suficient de bine ca să iasă din 
camerele lui, împăratul insistă să pregătească o sărbătoare. 
O luptă pe mare fu pusă în scenă în noaptea aceea, pe 
heleşteul artificial din Grădina de Primăvară. Două bărci 
mici fură pictate ca nişte nave de război şi umplute de 
curteni care aruncau artificii. 

— Nu-ţi place? întrebă împăratul, văzând că generalul 
Trajan nu aplauda. 

— Artificiile irosesc pulberea neagră. 

— Valoria are mai multă decât e nevoie. Duşmanii noştri 
nu vor fi niciodată în stare să egaleze tunurile pe care le 
avem noi. Resursele noastre de pulbere sunt vaste. 

— Orice resursă are limite. 

— Aşa e mereu când se află în capitală, îi zise împăratul 
lui Kestrel pe un ton vesel. Nu e niciodată fericit în altă 
parte decât pe câmpul de luptă. 

Kestrel voia să spună că generalul fusese fericit în casa 
lor din Herran. Adevărul era însă că tatăl ei locuise prea 
puţin acolo, iar fata nu îndrăznise niciodată să-l întrebe 
despre fericire. 

Generalul se foi pe scaunul lui din fier forjat. Kestrel îşi 
dădea seama că plimbarea prin grădină îl epuizase. 

Deşi medicii de la curte îi pansau rana cu din ce în ce 
mai puţin tifon în fiecare zi, tăietura încă nu se închisese. 

— Unde e Verex? 

Kestrel îşi dorea ca prinţul să se afle acolo. Împăratul 
ridică din umeri. 

O explozie de artificii urcă spre cer într-o coloană de 
aur şi lumină mulţimea adunată în jurul heleşteului. Lumina 
trecu lucitoare peste chipul Rishei şi al lui Verex, care 
şedea lângă ea, de cealaltă parte a lacului. 

Împăratul îi văzuse şi el. Kestrel începea să înţeleagă ci 
furia împăratului tindea să se înfășoare strâns, ca pe un 
mosor, părând letargică, dar izbucnind în cele din urmă, în 
mod inevitabil. 


— Am auzit că mi-ai vizitat genistul-şef, îi spuse el Iul 
Kestrel. 

Alte artificii explodară. Părea că bufnetul răsuna în 
pieptul lui Kestrel. Împăratul se uită la ea în acelaşi fel în 
care-şi privise fiul: ca şi cum nu-i plăcea ceea ce vedea. 

Kestrel răspunse: 

— M-am gândit că aş putea să o conving săi se alăture 
tatălui meu în est. 

O explozie lumină faţa împăratului de o  lucire 
străfulgerătoare. 

— Asta e decizia mea. 

— A fost o simplă idee. În cele din urmă, nici nu am mai 
amintit de asta. 

— Mi-a spus că aţi avut totuşi o conversaţie interesantă. 
Mirosul de sulf era puternic. Fumul ardea plămânii lui 

Kestrel. Fata îşi dădu seama, după ameninţarea din 
vocea împăratului, că îşi băgase într-adevăr nasul într-un 
secret legat de Elinor. 

Kestrel se uită la tatăl ei. Generalul privea drept 
înainte, la un curtean beat ce tocmai se ridica în picioare 
într-una din bărci, se clătină şi căzu în apă. Mulțimea râse. 

Kestrel îşi ţinu respiraţia. Artificiile pocneau şi explodau 
înăuntrul ei. Aşteptă ca împăratul să vorbească iar. 

Kestrel îşi făcea griji că tatăl ei avea să spună că o 
îndemnase să nu meargă la Elinor. 

— Poate capitala nu ţi se pare suficient de distractivă, îi 
zise împăratul lui Kestrel. Am auzit că ţi-e dor de Herran. 


— De ce nu i-ar fi? zise scurt generalul Trajan. Doar a 
crescut acolo. 

Cerul picură scântei verzi şi roşii. Cei doi bărbaţi se 
priviră. Kestrel cunoştea expresia aceea de pe chipul tatălui 
ei. Teama i se domoli şi ea respiră din nou. Deşi noaptea de 
primăvară era friguroasă, Kestrel se simţi deodată cuprinsă 
de căldură. Simţi protecţia tatălui ei acoperind-o ca o 
mantie şi fata se strânse între faldurile ei. 

— Bineînţeles, zise dulceag împăratul, întorcându-se să 
privească un alt fitil ce era aprins. 


CÂND RANA GENERALULUI SE ÎNCHISE ÎN CELE din 
urmă, împăratul îi dărui un ceas de aur. 

Kestrel stătea alături de tatăl ei şi de împărat pe peluza 
de un verde spălăcit a Grădinii de Primăvară. [inte pentru 
arcaşi fuseseră instalate pe iarbă, iar curtenii trăgeau pe 
rând. Cerul era încărcat de nori ca frişca. Vântul sufla 
domol şi cald. Cameristele lui Kestrel îi împachetaseră 
hainele de iarnă şi scoseseră la lumină rochiile din dantelă 
şi voal. 

Ea se gândi la Arin şezând în grădina lui dublă din 
Herran. Se întreba ce flori se deschiseseră pentru el. 

Ceasul bătu ora exactă. 

Generalul Trajan ridică din sprâncene. 

— Cântă! exclamă el. 

Împăratul părea mulţumit, iar Kestrel presupuse că era 
uşor să confuzi expresia de pe chipul tatălui ei cu 
surprinderea. Fata văzu însă linia ce-i contura gura într-un 
soi de stânjeneală. 

— Nu fi geloasă, Kestrel, zise împăratul. Nu am uitat că 
vine ziua ta. 

Kestrel împlinea optsprezece ani. Aniversarea ei era 
aproape de finalul primăverii: chiar înainte de nuntă. 

— Mai sunt două luni şi ceva până atunci. 

— Da, nu e atât de departe. Trajan, insist să rămâi în 
capitală până se încheie nunta. 

Generalul închise ceasul. 

— Tocmai ce am cucerit câmpiile de est. Dacă vrei să le 
păstrăm... 

— Locotenenţii tăi se pot descurca şi singuri. Abia te-ai 
vindecat. Doar nu te aştepţi să conduci un regiment în bătălie 
şi, sincer, nu-mi eşti cu nimic de folos mort. Vei rămâne aici. 


Vom sărbători împreună ziua de naştere a lui Kestrel. Cu aerul 
cuiva care dădea glas celei mai bune idei din lume, împăratul 
adăugă: M-am gândit că ar putea cânta pentru curte. 

Din depărtare se auzi zumzetul înăbuşit al unei săgeți 
ce lovise pânza. 

Generalul nu spuse nimic. Kestrel privi gura tatălui ei 
devenind mai rigidă. 

— Are un dar pentru muzică, zise împăratul, la fel cum 
avea soţia ta. 

Faptul că generalul urâse pasiunea lui Kestrel pentru 
mus zică fusese întotdeauna evident. Era jenant că fata 
iubea un instrument pentru care alţii cumpărau sclavi care 
să-i distreze cântând la el. Uneori însă, se gândi Kestrel, nu 
era vorba doar de asta. Pianul era rivalul lui Generalul îşi 
dorise ca fiica lui să se înroleze în armată. lar ea refuzase 
categoric. El îşi dorise ca ea să nu mai cânte şi, din nou, 
Kestrel spusese nu. 

Pianul devenise felul ei de a-l refuza pe general... sau 
cel puţin aşa crezuse ea că percepea tatăl ei instrumentul. 
Însă abia acum, Kestrel îşi dădu seama că el ura să o audă 
cântând pentru că îl durea prea tare. 

— Mărturisesc, continuă împăratul, că vreau să mă laud 
cu Kestrel. Vreau ca toată lumea să vadă ce talent are 
viitoarea mea noră. 


Zâmbind, împăratul se scuză şi merse să discute cu 
şeful Senatului. 

Mâna generalului Trajan se strânse în jurul ceasului. Ce 
cadou stupid pentru un om care conducea atacuri nocturne, 
în care furişarea reprezenta diferenţa dintre viaţă şi 
moarte! 

— Dă-mi-l mie, zise Kestrel. O să găsesc o piatră numai 
bună pe care să-l scap. 

Generalul zâmbi uşor. 

— Când împăratul îţi face un dar, e mai bine să-l porţi. 
Aruncă o privire spre pumnalul de la şoldul lui Kestrel şi 
adăugă: Uneori, ceea ce îţi dăruieşte este un fel de a spune 
că îi aparţii. 

Eu nu-i aparțin, voi Kestrel să replice, însă tatăl ei se şi 
îndepărtase, traversând agale peluza pentru a saluta un 
ofiţer de marină aflat în permisie. 

Cineva tocmai atinsese centrul țintei. Fata auzi câteva 
aplauze răsfirate. 


— O să tragi şi tu la ţintă? 

Era Verex. Se apropiase fără ca ea să bage de seamă. 

— Azi nu. 

Vântul era înşelător şi tatăl ei era acolo. Kestrel nu voia 
să rateze. 

Verex îi oferi braţul fetei. 

— Hai să vedem cine câştigă. 

Pe când se plimbau împreună, Kestrel spuse: 

— Pari să ştii foarte multe despre medicină. Verex ridică 
din umeri. 

— Ai prefera să fii medic decât împărat? 

Verex privi în josul pantei. Nu zise nimic. Kestrel nu era 
sigură dacă prinţul fusese jignit de întrebare sau nu ştia 
cum să răspundă. 

Apoi, Verex zise: 

— Ministrul herrani al agriculturii se uită la tine. 

Kestrel îşi aruncă privirea şi-l văzu pe Tensen şezând pe 
un scaun sub copaci, stând cu mâinile împreunate pe 
bastonul înfipt în iarba din faţa lui. 

— Nu, nu întoarce capul, zise Verex. Ai grijă, Kestrel. 
Paşii ei ezitară. 

— Nu înţeleg ce vrei să spui. 

— Ştii de ce-l ţine tatăl meu la curte, nu? Kestrel 
răspunse încet: 

— Ca să-l aibă sub supraveghere. 

— Ce va crede tatăl meu dacă-l vede pe ministru 
privindu-te? 

Kestrel îşi înghiţi agitația ce i se strânsese în gât. 
Mâinile ei, acoperite de mănuşi uşoare, erau foarte reci. 
Dar se strădui să pară încrezătoare şi nonşalantă. 

— Oamenii se uită la mine tot timpul. Nu am ce face. 

Verex clătină din cap şi se întoarse ca să-i urmărească 
pe arcaşi. 

— Te asigur, zise ea, că nu-mi pasă defel de ministrul 
Herranului. 

Verex o privi dintr-o parte, plin de reproş. 

— Kestrel, eu ştiu de ce îţi pasă ţie. 

Ea încercă să vorbească pe un ton glumeţ şi schimbă 
subiectul. 

— Din moment ce bârfim despre spioni, nu crezi că e 
timpul să-mi spui care dintre cameristele mele lucrează 


pentru tine? 

— Ce-ar schimba asta? Nu-ţi dai seama că până acum toate 
te spionează? Eu mituiesc una, dar cine le mituieşte pe 
celelalte? Verex se întoarse cu faţa spre ea. M-ai întrebat dacă 
aş fi vrut să devin medic. Da. Mi-ar fi plăcut. Odată. Am 
avut chiar şi cărţi. Tata le-a ars pe toate. Kestrel, eu ştiu că 
tu crezi că ţi-ai ascuns inima acolo unde nu o poate vedea 
nimeni. 

Ochii negri ai lui Verex îi ţintuiau pe ai ei. 

— Dar trebuie să o ascunzi mai bine. 

O săgeată trecu mult pe deasupra țintei. 

— Verex, ce ţi-a spus camerista mea? 

— Nu prea multe... deocamdată. 

Pesemne că prinţul observase îngrijorarea pe care 
Kestrel încerca să o ascundă. Chipul lui se îmblânzi. 

— Hai să o lăsăm aşa, da? 

Kestrel reuşi să schiţeze un zâmbet tensionat, dar 
strălucitor. 

Verex oftă. 

— Hai, spuse el. Vreau să o văd pe Risha trăgând. 
Kestrel îl lăsă pe prinţ să o conducă la arcaşi. Era 
bucuroasă că nu promisese să intre în concurs. Degetele ei 
ar fi tremurat pe coardă. 

Risha potrivi o săgeată în arc. Fata avea o postură 
frumoasă şi elegantă. Kestrel se concentră la prinţesă. Dacă 
o privea pe Risha cu aceeaşi intensitate cu care o privea 
Verex, atunci poate că ar fi reuşit să uite, chiar şi pentru o 
clipă, avertismentul prinţului. 

Risha eliberă săgeata, care pluti alene şi lovi marginea 
tintei. Toată săgețile ei din ţintă erau înfipte greşit. După 
felul în care Risha ţinuse arcul, Kestrel ar fi zis că fata avea 
să se descurce mai bine. Insă ziua era oricum dominată de 
rafale furişate de vânt. 

Risha ţinti iar. 

— ...primul născut? auzi Kestrel pe cineva spunând. Un 
prinţ sau o prinţesă? 

Verex rămase nemişcat lângă ea. Kestrel îi zărise pe 
curtenii bârfitori şi-şi dădu seama că se uitau direct la ea şi la 
Verex. Cuvintele lor se auziseră limpede. Lui Kestrel nu i-ar fi 
trebuit atât de mult timp să priceapă ce voiseră să spună. 
Când îşi dădu seama, obrajii i se aprinseră de ruşine. 


Risha eliberă săgeata. 
Se înfipse direct în centrul țintei. 


SĂ ÎNVEŢE LIMBA ESTICILOR ÎL FĂCEA PE ARIN se 
simtă ca şi cum îşi amintea ceva ce nu ştia că ştie. Dacrana 
era foarte asemănătoare cu herrani. Avea câteva tipare 
identice şi, deşi vocabularul era diferit, cuvintele nu sunau 
complet străine. Aşa că Arin învăţă repede. 

Dacă limba esticilor îi era familiară, celelalte lucruri 
însă i se păreau complet bizare. Mâncarea dacrană însemna 
mai mult selectarea atentă a culorilor decât a gusturilor. 
Hainele erau simple, dar machiajul era elaborat, iar bărbaţii 
îl foloseau în egală măsură cu femeile. Lui Roshar îi plăcea 
în mod deosebit să-şi contureze ochii în culori vii şi 
dramatice, ca şi cum ar fi vrut să arate că ştia cum să 
atragă atenţia asupra chipului său desfigurat şi că nu-i păsa 
defel cum arată. 

Lui Arin i se dăduse voise să umble liber prin castel şi în 
oraş. 

— Toţi ştiu cine eşti, zisese Roshar, ridicând din umeri. 
Dacă te aventurezi prea departe, poliţia oraşului va trage 
fără nicio problemă asupra ta. 

— Ce înseamnă mai exact „prea departe”? 

Roshar îi spusese să-şi dea seama singur. 

Între timp, regina îl ignora. 

La început, Arin rămase în castel, gândind că structura era 
un soi de carapace care nu o adăpostea doar pe regină, ci şi 
personalitatea ei. Dacă ajungea să cunoască alcovurile şi 
încăperile şi coridoarele castelului, atunci poate că ar fi fost 
capabil să ghicească şi modalitatea de o convinge pe regină să 
încheie alianţa cu Herran. 

Însă amestecul ameţitor de ziduri transparente şi opace 
nu-i oferea lui Arin niciun fel de indiciu, aşa că nu făcea decât 
să umble la întâmplare. Uneori, auzea muzică răzbătând din 


alte încăperi. Exista acolo un instrument asemănător viorii 
herrani, doar că avea un căâluş mai plat, iar coardele erau 
acordate mai întins şi atinse percutant: notele erau ciupite şi 
arcuşul aluneca agresiv. 

Arin o vedea arareori pe regină. Când se întâmpla să o 
zărească, femeia îl ignora glacial, într-un fel ce reuşea de 
fiecare dată să-i amintească lui Arin că nu avea o armă. 
Părinţii lui Arin spuneau că o armă purtată la vedere era un 
semn suprem de barbarism. Acum însă, lui Arin i se părea 
ciudat să nu aibă pumnalul lui Kestrel la şold. Lipsa lui îl făcea 
să se simtă inconfortabil... chiar şi mai inconfortabil când se 
gândea ce ar putea să însemne acest disconfort. 

Esticii erau întotdeauna bine înarmaţi. Preferau armele 
mici. Arbaletele lor erau mai mici decât orice văzuse Arin 
vreodată. El află de la Roshar că arbaletele nu erau la fel de 
puternice precum cele ale vesticilor, însă aveau mai multă 
precizie şi se încărcau mai uşor. 

Pasiunea  esticilor pentru  miniatural era evidentă 
pretutindeni în castel. Pereţii erau împodobiţi cu tablouri cât 
palma. Bazinele care colectau apa de ploaie ce se scurgea de 
pe acoperişuri erau decorate cu piese mici de mozaic ce 
întruchipau libelule. Pe rafturile din camerele speciale 
pentru fumat se aflau ceasuri de masă de mărimea celor de 
buzunar şi ouă din porțelan care, atunci când erau 
deschise, lăsau să se vadă nişte şerpi încolăciţi făcuţi din 
bucățele de sticlă verde, lipite între ele. Din unele ouă 
ieşeau tigri mici care-şi scrâşneau dinţii mecanici. 

Odată, Arin se aventură departe în cotloanele tăinuite 
ale castelului şi descoperi un model al clădirii, aflat pe un 
piedestal. Înăuntru, apartamentele prezentau detalii atât de 
mici, încât Arin îşi dori să fi avut o lupă. Cu unghia, întoarse 
un robinet într-una dintre băi. Apa umplu cada de mărimea 
unei ceşti de ceai. Totul îl făcea pe Arin să se simtă prea 
mătăhălos, grosolan şi stângaci. 

— Mi s-a spus că te găsesc aici, rosti o voce chiar în 
spatele lui. 

Era Roshar. 


Arin închise robinetul. 
— A fost al surorii mele. 


Tonul lui Roshar exprimase destul de clar despre care 
soră era vorba. Arin se uită la un apartament ce părea 
decorat pentru o mică prinţesă. La picioarele unui pat cu 


baldachin se afla un cufăr. Arin dădu să-l deschidă, 
aşteptându-se ca Roshar să mârâie o obiecţie. Roshar îl 
privi însă pur şi simplu, cu ochii lui negri curioşi şi mijiţi, ca 
ochii şerpilor din ouăle de porțelan. Arin băgă un deget în 
cufăr şi-şi trase mâna speriat înapoi. Câteva bobiţe de 
sânge îi încoronau degetul. Parcă fusese muşcat de o ceată 
de colţişori. 

Roshar luă cufărul din camera cea mică, îi răsturnă 
conţinutul în palmă şi întinse mâna spre Arin. Înăuntru se 
aflau arme miniaturale. Spade de mărimea unor scobitori, 
pumnale ca nişte aşchii ascuţite din oţel. Roshar îşi strânse 
pumnul în jurul micilor jucării tăioase, apoi aruncă armele 
însângerate în casa de păpuşi a Rishei. 

— Hai să plecăm de aici, zise el. 


— Decapitarea ar fi spectaculoasă, zise Roshar pe când 
Arin vâslea, îndreptând barca în sus pe canal. 

Era o zi senină. 

— Nu crezi? Eşti prea greu ca să te spânzurăm cum se 
cuvine. Gâtul ţi s-ar rupe în momentul în care ai cădea. 

— Decapitarea e şi mai rapidă. 

— Nu dacă toporul e tocit. 

Aceasta era o conversaţie obişnuită între Arin şi Roshar, 
care, serviabil, îl învățase pe Arin cuvintele dacrane ce 
denumeau feluritele tipuri de execuţii şi-i amintea zilnic lui 
Arin că viaţa lui se afla în mâinile sale. De obicei, genul 
acesta de discuţie îl înveselea pe Roshar, care şedea la 
capătul lui de canoe, cu braţele încrucişate la piept, cu un 
picior atârnat peste o margine a bărcii şi ochii aţintiţi pe 
cerul albastru. F 

Dar postura lui relaxată părea prefăcută azi. In trupul 
lui Roshar se simţea tensiune. 

Apoi, privirea lui cobori şi se îndreptă asupra oraşului. 
Ceva îi atrase atenţia şi chipul i se schimbă, îndepărtând 
minciuna de pe el şi lăsând în urmă aceeaşi furie deschisă 
care-l făcuse să strângă în pumn armele de jucărie ale 
Rishei. 

Arin văzu şi el ce zărise prinţul. 

O femeie se plimba aproape de marginea canalului. 
Purta pantalonii conici specifici câmpenilor. În braţe, ducea 
o legăturică de pânză albastră, culoarea purtată de copiii 
dacrani. Femeia ţinea legătura ca pe un bebeluş, doar că nu 


avea chip, nu avea mâini. Pânza nu era altceva decât pânză 
înfăşurată în jurul ei însăşi. Femeia atinse cârpa cu 
delicateţe. 

Arin se opri din vâslit. Apa se roti în cercuri în jurul 
vâslei lui nemişcate. 

Uneori, Arin aproape că înţelegea ce făcuse Kestrel. 
Chiar şi acum, pe când simţea lunecarea bărcii şi nu se 
opunea curentului, Arin îşi aminti dorul de pe chipul lui 
Kestrel atunci când îl pomenea pe tatăl ei. Era ceva ca 
dorul de casă. Arin voise atunci să i-l alunge, mai ales în 
acele prime luni când fusese proprietatea ei. Voise să o 
oblige să-şi vadă tatăl aşa cum era în realitate. Voise să o 
facă să recunoască ce era ea, cu ce greşea, şi că nu 
trebuia să tânjească după iubirea tatălui ei. O iubire 
îmbibată de sânge. Oare nu vedea atâta lucru? Cum 
putea să nu vadă? Odinioară, Arin o urâse pe Kestrel 
pentru asta. 

Apoi, dorul ei îl atinsese cumva şi pe el. Cunoştea şi 
Arin acel sentiment. Şi el îşi dorea ceea ce nu ar fi 
trebuit să-şi dorească. Simţea şi el cum inima îşi alege 
singură casa şi neagă raţiunea. Nu aici, încercase el să 
spună. Nu asta. Nu a mea. Niciodată. Insă trăise aceeaşi 
tristeţe. 

În retrospectivă,. rolul lui Kestrel în cucerirea câmpiilor 
estice fusese unul previzibil. Uneori, o blestema pentru că îi 
făcea favoruri împăratului sau o învinovăţea pentru că se 
juca de-a războiul doar pentru că ştia cum. Totuşi, Arin 
credea că ştie adevăratele ei motive. Kestrel o făcuse 
pentru tatăl ei. 

Aproape că asta avea sens. Cel puţin atunci când Arin 
era aproape să adoarmă, iar mintea lui era liniştită şi îi 
venea mai greu să împiedice gândurile ce-l luau prin 
surprindere. Chiar înainte de a adormi, Arin simţea că 
putea înţelege. 

Însă acum era treaz. Se uita la femeia cu ochi sticloşi 
ce-şi legăna bebeluşul din cârpe. O văzu mângâind faldurile 
albastre. Văzu cum înţelegerea lui se sfârşea acolo. 

Arin îşi dori ca şi Kestrel să vadă ce vedea el. Îşi dori să 
o poată face să plătească pentru ceea ce săvârşise. 


PRIMĂVARA FORŢĂ LUMEA SĂ SE DESCHIDĂ. Bobocii 
strânşi îşi plesniră cusăturile şi-şi revărsară culorile. 

Kestrel stătea înăuntru. Asta însă nu o ajuta. Gândurile 
au şi ele anotimpurile lor, iar Kestrel nu putea opri ceva ce- 
şi făcea loc din adâncul minţii ei. Şi care erau gândurile ei? 
Oare ce strângea în jurul ei, în secret şi plină de vinovăţie? 
Ce ţinea şi aducea la lumină ca să vadă mai bine şi apoi 
scăpa din mâini cât putea de repede, ca şi cum ar fi fost 
ceva ce o ardea? 

Aceste gânduri din urmă creşteau ca nişte flori cu 
flăcări de foc în loc de petale. Ele înnegreau iarba din jurul 
lor şi ardeau de la rădăcină până la stamină. Kestrel le 
evita. 

Cu excepţia momentelor când nu făcea asta. Uneori, ea 
se întorcea prima spre ele. Uneori, se minţea singură. 

Se gândea la pianul pe care-l abandonase în Herran şi 
considera că avea voie să se gândească la asta, căci ce 
motiv exista să nu-i poată fi dor de instrumentul la care 
crescuse cântând şi care aparținuse mamei ei? Nu era 
nimic greşit să creadă că pianul de la palat avea un sunet 
bogat şi puternic, că era probabil un instrument mai bun, 
dar că o făcea să-i fie dor de cel la care cântase aproape 
toată viaţa. Kestrel mal că putea simţi clapele reci. 

Pianul ei se afla în casa lui Arin. Fata ştia prea bine 
casa. 

Doar fusese închisoarea ei. Aproape că devenise casa ei. 

Dar apoi se gândea că nu ăsta era adevărul. Nu 
cunoştea casa lui Arin atât de bine, iar faptul că ţinea aşa 
de tare la acest adevăr făcea evidentă dorinţa ei de a se 
minţi pe sine doar pentru a se putea corecta mai târziu. 
Căci oare nu exista o parte a casei lui Arin pe care nu 


văzuse niciodată? 

Aceasta era corectura ei. 

Aceasta era floarea de foc: 

Kestrel nu intrase niciodată în apartamentul lui Arin. 
Da, vizitase camerele lui din copilărie, intrase acolo o dată, 
alături de el. Dar nu acolo dormise el cât Kestrel locuise 
sub acelaşi acoperiş, nu acolo îşi petrecuse Arin momentele 
intime, când se îmbăia sau se îmbrăca sau citea ori se uita 
pe fereastră. Nu, Kestrel nu văzuse niciodată ce vedea Arin 
de la ferestrele lui. 

Arin locuise de cealaltă parte a grădinilor îngemănate 
de pe acoperiş care uneau apartamentele lor. El îi dăduse 
cheia de la uşa grădinii lui. In mintea ei, Kestrel ţinea cheia, 
o potrivea în broască şi deschidea uşa. 

Îşi imagina ce ar fi putut găsi înăuntru. Poate coridorul 
ce ducea spre camerele lui Arin, dinspre grădină, avea o 
podea cu gresie poleită ce lucea în întuneric ca solzii unei 
creaturi magice. În imaginaţia ei, noaptea se lăsase cu 
câteva ore în urmă. Întunericul era deplin. 

Arin nu ardea lămpi în fiecare cameră; în special în cele 
pe care nu le folosea. Asta ar fi făcut-o Kestrel. Nu, Arin ar 
fi aprins o singură lampă şi ar fi micşorat-o, aşa cum face 
cineva care a fost forţat multă vreme să economisească 
putinul pe care-l avea. Kestrel ar fi urmat o singură lumină. 
Când o găsea, atunci îl găsea şi pe el. 

Uneori, Kestrel îl găsea pe Arin în dormitorul lui. 

Uneori, gândul acesta era prea mult. Inima ei tresărea 
şi-i fura curajul. Aşa că îl găsea în alte locuri: pe un scaun, 
lângă şemineu, sau pe vine lângă foc, punând vreascuri în 
flăcări. 

Odată ce-l găsea, urmarea era mereu aceeaşi. 
Imaginaţia lui Kestrel punea întotdeauna ceva în mâinile lui 
Arin, astfel încât el să-l poată lăsă jos când o vedea. 
Vreascurile. O carte. 

Arin era surprins să o vadă. Nu crezuse că avea să vină. 
Se îndrepta. Se ridica. Se apropia. 

Arin câştigase adevărul în noaptea aceea, în capitală. 
Câştigase pe drept. De data asta, Arin avea să ia ceea ce-i 
datora ea. De data asta, Arin îi cerea o mărturisire 
completă. lar ea avea să-i dea totul bucuroasă. Adevărul se 
afla pe limba ei, însă nu doar acolo. Kestrel simţea adevărul 
şi în gât, prelungindu-se ca o tulpină în adâncurile ei. Se 


întrebă dacă aşa era atunci când cântai. Oare acela era 
momentul de dinainte de a intona cântecul, oare aşa se 
aşeza şi se pregătea trupul? p 

Avea să-l întrebe pe Arin. El ar fi trebuit să ştie. Insă ei 
îi era teamă să vorbească. 

Totuşi, el asculta. Aştepta să-şi primească răspunsurile. 

Acesta era momentul. Acum se întâmpla mereu totul. Şi 
la asta se rezuma: Kestrel îşi înălța gura spre el şi-şi cânta 
adevărul pe buzele lui. 


Kestrel nu mai putea suporta tăcerea lui Jess. Prea multe 
scrisori rămăseseră fără răspuns. Kestrel fusese întoarsă de la 
uşa lui Jess de prea multe ori. Nu-i plăcea să forţeze o 
întâlnire... dar, în cele din urmă, exact asta făcu. Trimise o 
notificare însemnată cu sigiliul imperial. Pe hârtia densă, 
Kestrel îşi anunţa sosirea în casa lui Jess, alături de ora 
stabilită. 

Iar Jess era acolo. 

Kestrel fu poftită în salonul unde Jess o aştepta pe o 
canapea brodată, aşezată lângă un foc bine întețit, chiar 
dacă ziua era frumoasă. Kestrel rămase în picioare, vădit 
jenată, înnodând şi deznodând panglica sacului său de 
mână. Jesa părea şi mai slabă ca înainte. Părul îi era lipsit 
de strălucire, iar ochii ei îi evitau pe ai lui Kestrel. Erau 
aţintiţi un pic mai sus - la semnul de logodnă de pe fruntea 
ei, după cum îşi dădu seama Kestrel. 

Privirea lui Jess se mută. 

— Ce vrei? 


Lui Kestrel îi fusese rău tot drumul în trăsură. Senzaţia 
era încă şi mai puternică acum. Avea sentimentul că 
măruntaiele i se strânseseră într-un fel de nod. 

— Să te văd. 

— Păi, sunt aici, aşa cum ai ordonat. M-ai văzut. Acum 
poţi pleca. 

— Jess. 

Lui Kestrel i se puse un nod în gât. 

— Mi-e dor de tine. 


Jess trăgea de imaginea cusută pe pernuţa canapelei. 
Imaginea înfăţişa o războinică vânând o vulpe. Unghiile 
fetei traseră o aţă. 

— E din cauza colierului? întrebă Kestrel. 


Se grăbise, insensibilă şi îngrozitor de impulsivă, când 
zdrobise petalele de sticlă ale cadoului lui Jess. Brusc, îşi 
dori ca un dar stricat să fi fost singurul lucru care le 
distrusese prietenia. 

— Colierul. 

Vocea lui Jess era plată. 

— Nu mi-am dat seama cât de mult însemna pentru tine. 

Eu... 

— Mă bucur că s-a stricat. 

Jess sări în picioare şi se îndreptă spre o tavă din cristal 
aşezată pe o măsuţă. Pe tavă se aflau o carafa din cristal, cu 
apă, şi o fiolă mică ce conţinea un lichid maroniu. Jess turnă 
apă într-un pahar, vărsând un pic. Răsturnă fiola deasupra 
paharului. Câteva picături căzură în apă şi o tulburară. Jess 
bău cu nesaţ. Ochii ei erau prea lucitori şi prea cruzi. 

Tatăl lui Kestrel ar fi recunoscut acea privire, pentru că 
era privirea celui ce mergea la război. 

Generalul n-ar fi văzut însă lacrimile nevărsate, iar dacă 
le-ar fi observat, s-ar fi prefăcut că nu existau. 

Şi pe Kestrel o înţepau ochii. 

— Spune-mi ce-am făcut. 

— Ştii tu. Tu eşti cea care ştie totul. Fu nu ştiu nimic. 
Sunt o mică prostuţă ce se chinuie să ţină pasul. De ce nu- 
mi spui tu? Spune-mi că sunt înceată. Râzi de felul în care 
am adormit în patul tău, de cât de obosită eram, de cum te- 
am urmărit cu privirea la nenorocitul tău de bal, iar tu nu 
mi-ai vorbit nici măcar o dată. Cum m-am ascuns în mulţime 
şi am băut pahar după pahar de apă cu lămâie, doar ca să 
am ce face. Spune-mi cum l-am văzut pe sclavul ăla al tău 
făcându-şi loc prin mulţime. Părea murdar. Purta nişte 
zdrenţe. Era negru la faţă şi dezgustător. Şi totuşi sclipea. 

Vocea lui Jess răsună gravă, feroce. 


— Gura lui sclipea. La fel ca şi haina lui. De ce nu-mi 
explici asta, Kestrel? Sunt prea proastă ca să-mi dau seama 
singură. 

Kestrel simţi că sângele i se scurge din vinele ca gheaţa. 

— Am preferat să nu mă gândesc la felul în care jacheta lui 
lucea în lumină, spuse Jess. De parcă ar fi fost presărată cu 
cristale, m-am gândit eu. Sau cu bucățele de sticli. Ciudat. Dar 
nu mai voiam să mă uit la el. Nu aveam să mă mai uit la el, aşa 
că m-am întors. Şi după aceea m-am dus la culcare. M-ai trezit 
tu şi mi-ai spus despre colierul spart. Sunt aşa de înceată. Poţi 


să crezi că abia dimineaţă, când am rămas singură în 
dormitorul tău, mi s-a năzărit că există o explicaţie foarte 
simplă pentru tot? 

Lacrimile tremurară pe genele lui Jess. 

— De ce nu-mi explici, Kestrel? Spune-mi adevărul. 
Kestrel nu înţelegea cum adevărul putea avea două feţe, ca 
o monedă. Atât de preţios - şi atât de hidos. Kestrel rămase 
ţintuită în mijlocul salonului: tăcută, încătuşată de propria 
ei tăcere... şi de felul în care tăcerea ei devenea un răspuns. 

Jess plângea de-a binelea acum. 

— El mi-a luat totul. 

Kestrel păşi spre ea. Jess îşi aruncă mâinile în sus, ca şi 
cum ar fi vrut să se apere. Kestrel se opri. 

— Jess, zise ea încetişor, el nu ţi-a luat nimic. 

Jess hohoti scurt, sarcastic, şi-şi şterse lacrimile de pe 
obraji. 

— Nu? Mi-a luat casa. 

— Nu a luat-o pentru el. A fost stipulat în tratatul cu 
împăratul ca locuinţele coloniale să fie înapoiate. 

— Tratat pe care l-a semnat el. 

— Nu a fost niciodată casa ta. 

— Ascultă ce spui! Noi am câştigat pământul ăla. Era al 
nostru. Asta-i regula războiului. 

— A cui regulă, Jess? Cine zice că aşa trebuie să fie? 

Ochii lui Jess se mijiră ca şi cum ar fi văzut pe cineva 
foarte departe. 

— EI ţi-a făcut asta. 

— Ba nu. 

— Ai fost prietena mea timp de mai mult de zece ani. 

Crezi că nu-mi dau seama când minţi? 

— Nimeni nu m-a făcut să mă schimb. 

— Dar te-ai schimbat. Kestrel tăcu. 

— El mi l-a luat pe Ronan, zise Jess. Ronan s-a alăturat 
soldaţilor de elită, ştiai asta? 

Nu. Kestrel ştia doar că Ronan se înrolase. Soldaţii de elită 
erau o brigadă deosebită. Ei luau parte la cele mai periculoase 
misiuni. Un ciob de teamă străpunse inima lui Kestrel. 

— Ronan a plecat de bunăvoie, zise ea în cele din urmă. 

Nu l-a forţat nimeni să se înroleze. 

— Nimeni? 


Vocea lui Jess era răguşită de furie. 

— L-am implorat, zise Kestrel. L-am implorat să nu se 
înscrie. 

— Ce contează că l-ai implorat? Ronan ştia. Aş pune 
rămăşag pe orice că ştia. Sclavul ăla te-a luat. Era darul meu 
pe hainele lui. Era semnul tău de logodnă pe gura lui. lar asta 
e ceea ce tu ţi-ai dorit. Asta ţi-ai dorit când eu zăceam aproape 
moartă pe podeaua palatului guvernatorului. Şi chiar înainte 
de asta, când ţi-am ales rochia şi te-am rugat să-mi fii soră. Tu 
ai vrut asta în tot acest timp. 

Privirea lui Kestrel căzu asupra canapelei brodate şi se 
uită la imaginea deşirată a fetei ce vâna. 

— Indrăzneşte să negi, zise Jess. 

Dacă Kestrel trăgea de aţa liberă, chipul brodat s-ar fi 
deşirat de tot. Dacă ar fi tras suficient de tare, atunci poate 
că toată fata ar fi dispărut. 

— Neagă! 

— Nu pot, spuse Kestrel, amărâtă. 

— Atunci pleacă. 

Dar Kestrel nu se putea mişca. 

— Pleacă, Kestrel. Nu vreau să te mai văd niciodată. 


Kestrel şedea în faţa pianului din sala sărăcăcioasă de 
muzică din palat. Şirul de clape o privea mut. 

Jess ştia. 

Kestrel îşi lăsă în jos mâna, stârnind un acord violent. ŞI 
iată că ecoul acela ciudat, tulburător, care făcea să pară el 
muzica ei se întorcea spre sine, răsună iar. Kestrel îşi 
îndepărtă mâna. Corpul ei se făcu rigid, oasele îi şedeau 
crispate. Poate că reuşea să facă ceea ce făcea întotdeauna, 
adică să uite de ecou. Poate că ar fi reuşit să cânte, însă era 
reţinută de un sentiment pe care nu-l mai avusese 
niciodată. 

Nu voia să cânte. 

Kestrel se ridică de la pian. Se uită în jur la cameră. 
Oare ce ar fi putut îmbunătăţi acustica? Tapiserii pe pereţi? 
Kestrel medită la asta. Se gândi cu putere, suficient de 
concentrată cât să uite cu ce disperare îşi dorise ca Jess să 
înţeleagă. 

Kestrel inspecta un raft şi se întreba dacă acustica ar fi 
fost mai bună în cazul în care ar fi umplut rafturile cu cărţi, 
când văzu anomalia. În spatele unuia dintre rafturile de sus, 


prinse în perete, nu se afla un panou de lemn, ca la 
celelalte. Acesta era sprijinit pe un soi de paravan, pictat 
foarte dibace, cu noduri ca de lemn, realiste, şi o textură 
mai închisă. 

Kestrel se apropie. Se înălţă pe vârfuri şi dădu deoparte 
un barometru care-i stătea în cale. Ciocăni în paravanul de 
metal. 

Se auzi un ecou. 

De cealaltă parte a zidului se afla un soi de cameră. 
Dincolo de panoul vopsit era un spaţiu de unde cineva ar fi 
putut observa ce făcea Kestrel, putea auzi ce cânta şi orice 
ar fi spus unei alte persoane aflate în această cameră. 

Cameră ce aparținuse lui Verex, iar apoi îi fusese 
dăruită ei de către împărat. i 

Kestrel se sprijini iar pe călcâie. Împăratului îi plăcea 
jocurile. 

Kestrel trecu repede în revistă toate momentele pe care 
le petrecuse în sala de muzică. Oare făcuse vreodată vreo 
greşeală? Ii scăpase ceva ce n-ar fi trebuit? Nu credea. Nu, 
nu se petrecuse nimic nelalocul lui. 

Pervers. 


Trădător. 


Kestrel se dădu înapoi. Poate că cineva o urmărea chiar 
în acel moment. 

leşi din cameră. Cercetă coridorul de afară în căutarea 
unei căi de acces în spaţiul ascuns. Îşi trecu degetele pe 
deasupra sculpturilor de pe coridor, până ce mijlocul unei 
flori din lemn cedă sub atingerea ei şi un panou lunecă într- 
o parte. 

Camera secretă era pustie, mică, întunecată şi rece. De 
partea cealaltă a panoului se vedea pianul lui Kestrel şi 
mare parte din camera luminată, însă nu şi uşa. Kestrel 
privi spre locul unde şezuse. 

Se întoarse încă o dată să se uite la camera tăinuită. 
Părea aproape obişnuită. Simplă, curată. Lipsită de praf. 
Însă era încărcată de un miros închis şi greu. Ca o temniţă. 


KESTREL ERA MAI MEREU ALĂTURI DE TATĂL EI. 
Generalul putea merge destul de bine, însă obosea repede, 
așa că ea îl provoca la jocuri de Tărâmuri de Graniţă în 
apartamentul lui, deşi mare parte a curtenilor îşi petreceau 
mai toată ziua în aerul liber şi cald, sub umbrele de soare. 
Nu se mai văzuse niciodată o asemenea primăvară, 
exclamau curtenii. Nunta din Prima zi de vară avea să fie 
uluitoare. 

Când Kestrel juca Tărâmuri de Graniţă cu tatăl ei în 
apartamentul lui, ei îşi mişcau de obicei piesele în linişte. 
Insă într-o zi, nu cu mult timp după ce o vizitase pe Jess, 
tatăl ei îşi împinse infanteria în faţă, într-un mod nesăbuit. 

— De ce îţi expui soldaţii? întrebă Kestrel. Generalul 
ridică sprâncenele. 

— Îmi critici felul de a juca? 

— Ar trebui să-ţi foloseşti tunul. 

Colţurile gurii generalului se rotunjiseră a zâmbet. 

— 'Ţi-am stricat strategia? 

— Ţi-aş putea distruge primele linii. Aş putea să o fac 
chiar acum. 

— Păi, dacă trebuie... 

Kestrel se înfurie. Nu făcu nicio mişcare. Tatăl ei zise: 

— Acum o să ne certăm? 

— Nu. 

— De ce ne certăm? 

Kestrel se gândi la Ronan, care urma să lupte în est. Se 
gândi cum zdrobise ea colierul dăruit de Jess pentru că îi 
fusese la îndemână. Fusese genul de alegere pentru care 
tatăl ei o crescuse. Se gândi cum, atunci când erau mici, ea 
şi Jess se plimbaseră ţinându-se de mână, iar atingerea lui 


Jess păruse aşa de proaspătă. 

Kestrel se gândi la Arin, aflat în oraşul herrani şi la ce 
gândea el probabil despre ea în acel moment Iar în final, se 
gândi la ea însăşi ca şi cum ar fi fost două persoane, iar una 
stătea în spatele panoului din sala de muzică, privindu-şi 
dublura şi judecând-o. 

— Îi sacrifici, îi zise ea tatălui ei. 

— E doar un joc. Kestrel nu răspunse. 

— Îţi faci griji din cauza metodelor mele, zise generalul. 

Crezi că nu ştiu cum să abordez războiul. 

— Iroseşti vieţi. 

— Îmi protejez soldaţii cât pot de bine. Şi să ştii că 
folosesc tunul. Armata valoriană e bine înarmată. Avem 
cantităţi masive de pulbere neagră. Arsenalul nostru 
întrece orice ar putea oferi un inamic. De fapt, apuc destul 
de rar să folosesc tunurile. 

Ea şi-l imagină pe Ronan chiar în fruntea armatei. 

— Aşa că îi laşi pe ai noştri să lupte corp la corp. 

— Asta facem. Aşa suntem noi. Dacă nu putea lua ceea 
ce vrem cu propriile noastre mâini, atunci nu merităm să 
câştigăm. 

Kestrel se îndepărtă de masa de joc şi se sprijini în 
scaun. 

— Ai prefera să aliniez tunurile unul lângă celălalt şi să 
rad de pe faţa pământului forţele estice? întrebă generalul. 

Nu, bineînţeles că nu. Nu asta voise să spună Kestrel. 

— Mă acuzi că irosesc vieţi. Kestrel, aş putea să o fac. 
Aş putea să le irosesc cu miile, cu zecile de mii. Dar nu o 
fac. Încerc să minimizez victimele în rândurile inamicului. 

— Doar ca să poţi băga oamenii în sclavie după aceea. 
Gura generalului se strânse. 

— Cred că ar trebui să terminăm jocul. Generalul 
câştigă. 


Verex o opri pe Kestrel pe coridor. 

— Te-am căutat. 

— Poate că nu ai mituit camerista potrivită. Ar trebui să 
alegi una care ştie cu exactitate unde mă aflu de fiecare 
dată. 

Verex râse. 

— Sau poate că tu ar trebui să mituieşti pe unul dintre 


valeţii mei, ca să fim chit. Dar pe de altă parte - prinţul 
ridică din umeri, nonşalant -, plimbările mele nu sunt foarte 
interesante. O trase pe Kestrel de mână. Vino. Vreau să-ţi 
arăt ceva. De fapt, vreau să-ţi dăruiesc ceva. 

— Un cadou? 

— Un dar de nuntă. 

Cuvântul nuntă îi împunse inima. 

— E prea devreme pentru aşa ceva. 

— Nu e niciodată prea devreme pentru daruri. 

— Eu nu am nimic pregătit pentru tine. 

— Oh, vino odată. O să-ţi placă, îţi promit. 

Era un căţeluş dolofan. O creatură neagră şi 
neastâmpărată, cu urechi moi şi o coadă ce fusese tăiată 
pentru vânătoare. Căţelul ronţăia unul dintre scaunele 
sculptate din salonul lui Verex. Pe podeaua din lemn, 
câinele lăsase o băltoacă gălbuie. 

— Câinele slăbănog, zise Verex mândru. A supravieţuit. 
Kestrel se lăsă pe vine. Fustele ei din organza foşniră. 
Intinse o mână spre căţel, care o adulmecă, apoi se împinse 
cu totul sub ea, astfel încât Kestrel să-l poată scărpina între 
urechi cum se cuvenea. Ciotul de coadă se agită înainte şi 
înapoi. Plin de încântare, cățelul muşcă uşor încheietura lui 
Kestrel. 

Kestrel se simţi deodată liniştită şi încălzită, ca şi cum 
tocmai ar fi intrat în casă după o plimbare într-o zi mai rece 
decât era prevăzut. 

Se îndreptă. Merse la Verex şi-l sărută pe obraz. 

— Oh, zise el şi o bătu, stângaci, pe umăr. Ei bine... Şi 
zâmbi. 

Cei doi se jucară cu căţeluşa pe care Kestrel nu voia 
deocamdată să o numească. Aruncară pernute de catifea, 
iar căţeluşa le i:ăvăşi. Fulgii se împrăştiară pe podea. 

Era un moment simplu, neted, ca o pietricică din albia 
unui râu. Kestrel l-ar fi putut întreba pe Verex despre 
paravanul din sala de muzică. l-ar fi putut vorbi despre 
jocul de Tărâmuri de Graniţă cu tatăl ei sau despre cum 
prietena ei cea mai veche nu-i mai era prietenă. Însă 
Kestrel nu voia nimic din toate astea. N-avea să strice 
momentul. O lăsă pe căţeluşă să tragă de pernă până când 
micuța îi dădu drumul, iar acum perna nu mai semăna defel 
cu un obiect de decor. Puiul se prăbuşi, ca o grămăjoară 


neagră, şi adormi. 

Kestrel se întrebă ce nume i-ar fi dat Jess căţeluşei, apoi 
îndepărtă acel gând. 

Dar... 

Ceva în legătură cu ziua în care o întâlnise pe Jess o 
deranja pe Kestrel; un lucru pe care ar fi trebuit să-l 
înţeleagă. Un mister despre care Kestrel credea că avea o 
soluţie simplă când totul părea atât de surprinzător, ca de 
exemplu faptul că înţelegea furia lui Jess... şi nu prea. 

— Tu ştii multe despre arta vindecării, îi zise ea lui 
Verex. 

— Nu chiar. Prinţul şedea pe podea, alături de cățelul 
adormit ce se ghemuise pe picioarele lui Kestrel. Am studiat 
puţin. i-am spus: tatei nu i-a plăcut. Nu am ajuns prea 
departe. 

— Dar ştii câte ceva. Verex ridică din umeri. 

— Așa cred. 

— Există vreun medicament maroniu care. ar putea fi 
luat cu apă? 

— Diluat în apă? 

— Da, la asta m-am referit. Medicamentul lasă un fel de 
reziduu pe fundul paharului. 

Verex îşi ţuguie buzele. 

— Ar putea fi mai multe lucruri. Ar trebui să-l întrebi pe 
medicul palatului. El a făcut mai multe medicamente în 
formă concentrată, menite să fie diluate în apă. E excelent 
la calcularea diluţiei. S-a pregătit ca genist specializat în 
reţelele de apă. Când văzu surprinderea de pe chipul lui 
Kestrel, Verex zise: Da, a fost în armată cu genistul-şef 
actual al palatului. Dar asta s-a întâmplat demult. Era 
priceput ca medic pe câmpul de luptă şi şi-a schimbat 
profesia. Verex îşi trecu mâna peste spatele căţeluşei, care 
oftă din greu. Nu ai vrea să fie aşa de simplu? Să poţi 
schimba ceea ce eşti? 

Pentru un moment, Kestrel nu-i auzi întrebarea. Mintea 
ei fulgera, făcând legături între medicul palatului şi genistul 
care primise mită pentru cine ştie ce. 

Kestrel îl promisese lui Tensen că avea să descopere 
secretul. 

Kestrel îşi promisese ei însăşi că va trăi conform 
propriei ei concepţii despre onoare. Avea să-l ajute pe 


Tensen. Pentru că aşa era corect. Pentru că era un lucru ce 
conta. 

Cum de nu te ruşinezi de lipsa de importanţă a vieții 
tale? Amintirile lui Kestrel erau atât de pline de vocea lui 
Arin, încât ea nu-şi dădu seama că Verex o privea insistent. 
Oare ce-o întrebase? 

Dacă-şi dorea să se schimbe. 


— Nu, minţi ea. Apoi decise că ceea ce spusese era 
adevărul. Nu, zise ea din nou. Nu vreau. 


jo 


— ĂSTA A SOSIT PENTRU TINE, ZISE REGINA dacrană în 
limba ei, dându-i lui Arin un pachet. O navă herrani l-a adus 
pe insula templului. 

Arin puse pachetul sub braţ. Nu se putea să fie un 
simplu colet. Erau veşti. Arin îşi ascunse nerăbdarea. 

Şi îşi ascunse surprinderea că regina îi adusese 
personal coletul. Că se afla în camera lui, care era o singură 
încăpere şi nu un apartament. Patul - mult mai înalt şi mai 
îngust decât cele cu care era obişnuit Arin - se afla într-un 
colţ, frumos aranjat. Lumina era blândă şi cenuşie şi 
alcătuia un nimb ca o stea, format din ferestrele mici, 
triunghiulare, reunite într-un model radiant. 

Ochii negri ai reginei, conturaţi cu vopsea albastră care 
se prelungea în spirale verzui pe pomeţii ei creoli, păreau 
să lucească. Femeia era înaltă; privirea ei era aproape la 
acelaşi nivel cu a lui Arin. 

— Deschide-l, zise ea. 


Arin îşi trecu palma peste obrazul rănit. 


— Mă înţelegi? întrebă ea. Aşa s-ar zice. Ai învăţat repede 
limba mea. 


— Şi soldaţii herrani vor face la fel. Am putea lupta 
împreună. 

— Şi totuşi, nu poţi executa o comandă simplă. 

Arin deschise pachetul. Era o cămaşă tivită cu o 
garnitură complexă, în culori pe care Arin le cunoştea prea 
bine. Arin nu ar fi trebuit să rămână cu ochii pironiţi asupra 
cămăşii, încercând să decodeze mesajul sub privirile 
reginei. Molia... 

— Haina e prea groasă pentru vremea de aici, zise 
regina. 

— O voi trimite înapoi. 

Arin avea să taie garnitura ţesută şi să coasă mesajul 
său pentru Tensen. 


Atâmă la întâmplare cămaşa pe spătarul unui scaun, 
citind în țesătura ei că genistul-şef al împăratului trăia pe 
picior mai mare decât îşi permitea şi că nu simpatiza 
poporul herrani. Molia credea că genistul încheiase un târg 
cu împăratul. Nu exista nicio dovadă, dar... 

Începuse să plouă. Arin auzi apa rostogolindu-se prin 
ţevile castelului. Regina îl privea tăcută. Arin se forţă să-şi 
întoarcă privirea de la cămaşă. 

Poate din cauză că mintea lui era plină de imaginea 
Moliei şi de felul în care firul gri ce o reprezenta se 
întreţesea prin toată garnitura, Arin se uită la regină şi o 
văzu în locul ei pe Risha. Regina avea aceleaşi sprâncene 
drepte, aceeaşi formă a gurii şi aceeaşi generozitate, după 
cum începea Arin să suspecteze. 

— 11 trimit pe fratele meu în afara oraşului, zise regina. 

Vei merge cu el. Făcu o pauză, apoi adăugă: li e bine cu 
tine. El nu are astâmpăr. 

— A fost cu sora ta când a fost capturată de imperiu? 
Chipul reginei se făcu la fel ca stânca. 

— Cred că se învinovăţeşte, zise Arin. 

— Mă învinovăţeşte pe mine. 

— Nu înţeleg. 

Regina merse spre ferestrele caleidoscopice şi privi 
ploaia. Se prefăcu că vorbele lui însemnaseră altceva. 

— Nu poate fi uşor să înveţi o limbă nouă atât de 
repede. 

Ai un dar pentru asta? 


Arin nu era sigur. Nici acum nu reuşise să recunoască 
fiecare cuvânt pe care-l folosise regina. Mintea lui 
impregna sens momentelor de neînțelegere şi punea cap la 
cap ceea ce nu ştia, creând propoziţii întregi din părţile 
cunoscute. Era ca un joc... 

La acest ultim gând, Arin văzu prăpastia spre care se 
îndrepta. Simţi ghiontul în stomac care-i spunea minţii să se 
oprească şi înşfăcă gândul acela pe jumătate format despre 
cuvinte şi sens şi jocuri. Arin încercă să tragă înapoi 
gândul, dar el se roti mai departe şi începu să gândească 
singur, trăncânind despre Muşcă şi Inţeapă şi despre cum 
Arin ar fi putut învinge pe cineva fără a cunoaşte toate 
piesele aflate în joc. Da, câştigase, chiar dacă atunci când 
juca împotriva lui Kestrel avea impresia că plăcuţele erau 


goale pe ambele părţi. Arin curmă zborul gândului. 
Adevărul era că faptul că ghicise ceea ce nu cunoscuse 
despre Kestrel nu-l ajutase cu nimic. 

Crezuse în lucruri care nu existau... sau care nu mai 
existau. 

— Nu, îi zise el răspicat reginei. Nu am niciun dar. 

— Poate că Dacra şi Herran au împărţit în urmă cu mii 
de ani un strămoş comun, medită ea, şi de aceea limbile 
noastre se aseamănă aşa de mult. Dar nu. Suntem prea 
diferiţi. 

— Nu trebuie să fie aşa. 

Regina se întoarse cu faţa spre Arin. 

— Încetează să mai ceri o alianţă. 

— Nu voi înceta. 

— Nerodule. 

— Prefer să cred că sunt optimist. 

Regina îşi crănţăni dinţii: era felul dacranilor de a spune 
nu. Era un sunet ce exprima nerăbdarea. Arin îl auzise folosit 
cu copiii. 

— Herranul nu are ce să ne ofere în afară de vieţi, îi zise 
regina. Ţi-aş trimite oamenii în primele linii. Când am câştiga, 
ţi-aş lua ţara şi aş face-o a mea. Cuvântul pe care-l căutăm 
pentru tine nu e optimist. Şi nici nerod, continuă regina, 
privindu-l din cap până-n picioare. Cuvântul este disperat. 

Pesemne că ploaia se oprise. Ţevile erau tăcute. 

Şi eu aş fi la fel, zise ea. Aş cere ce ceri şi tu. Dar aş oferi 
mai multe. Atunci aş negocia termeni mai buni pentru o 
alianţă. 

Arin se gândi la cercelul de smarald pe care-l pusese în 
mâna contabilului. Nu se gândea la obiect în sine, ci la ce 
reprezentase el. Îi ştia valoarea şi preţul în minte şi căută un 
alt lucru ce le-ar fi putut egala. 

— Spune-mi ce pot să-ţi dau. Regina ridică delicat dintr-un 
umăr. 

— Ceva mai mult. 


— Spune-mi ce. 
— Voi şti, zise ea, când ai să mi-l oferi. 


Arin şi  Roshar vâsliră în amonte. Zorile moi se 
preschimbară în amiază crudă. Castelul rămăsese în spatele 


lor, apoi dispăru. Trestiile de pe maluri îşi aruncau umbre 
delicate una pe cealaltă, iar roiuri enorme de libelule fremătau 
ca nişte flamuri alături de canoe. 

Roshar cârmi. Când plecaseră din oraş, Arin observase 
arbaleta atârnată peste spatele lui Roshar şi un set de cuțite 
de aruncat la şoldul lui. Arin îl întrebase pe Roshar dacă se 
aştepta să întâmpine rezistenţă din partea câmpenilor care-şi 
puseseră tabăra în amonte. 

— Oh, astea sunt pentru bestiile din râu, spusese Roshar 
vesel, şi păruse ruşinat. Apoi, deşi Arin nu insistase, Roshar 
adăugă: Dacă vrei neapărat să ştii, voi vâna un şarpe 
otrăvitor şi am să te pun să-l mănânci. Chiar că îţi place să 
strici surprizele. 

Canoea încetini. Roshar se oprise, aşa că Arin ridică şi 
el vâsla şi se uită în spatele lui. Roshar privea spre trestii. 
Nasul mutilat făcea ca profilul lui să arate plat, cu margini 
zimţate. 

Curentul începu să-i împingă la :vale. Arin şi Roshar îşi 
apucară iar vâslele. 

Ziua avea ceva anume - poate că era ritmul trestiilor, 
vâslele înmuiate în apă, zbârnâitul libelulelor sau chiar profilul 
pipernicit al lui Roshar - care deschidea ceva înăuntrul lui 
Arin. Dacă ar fi fost să pună în cuvinte ceea ce simţea, ar fi zis 
probabil că trăia momentul. 

Arin începu să cânte. Pentru sine, în cinstea zilei, în 
cinstea sentimentului pe care i-l inspira. Trecuse ceva timp. Se 
simţea bine să aducă sunetele în lume, să simtă impulsul lor 
iniţial aprinzându-i-se pe limbă. Cântecul pluti afară din el. 

Arin nu gândea. Nu se gândea la ea. Dar apoi începu să 
se gândească la cum nu se gândea la ea. Cântecul deveni 
de plumb şi-i încleştă gura. 

Tăcere. 

În cele din urmă, Roshar vorbi în spatele lui: 

— Sora mea nu trebuie să te audă, altfel n-o să mă mai 
lase să te ucid. 

Arin nu privi înapoi. Apoi zise: 

— Am văzut-o pe Risha când plecam din capitală. 


Canoea se înclină în direcţia pe care o luase. Roshar se 
oprise iar din vâslit. 

— O mai numeşte cineva de acolo astfel sau doar tu? 
Când Arin îi aruncă o privire întrebătoare peste umăr 
prinţului, Roshar continuă: Numele ei este Rishanaway. Aşa 


ar trebui să-i spună străinii. Risha e numele ei de alint. 

Arin nu era sigur dacă Risha ceruse să i se spună aşa 
sau fusese decizia celor de la curte. Işi amintea ce-i spusese 
prinţesa în ultima lui zi acolo. Ezitant, dar ferm, deoarece 
considera că Roshar ar fi trebuit să afle, zise: 

— Mi-a spus că locul ei e la palat. 

Arin văzu regretul şi pierderea pe chipul lui Roshar, dar 
şi uşurarea. Arin nu înţelegea. În timp ce Arin se întreba 
dacă regina şi fratele ei îşi doreau ca sora lor răpită să se 
întoarcă, îşi dădu seama că o parte tainică din el se 
întrebase dacă nu cumva asta ar fi fost suficient ca să 
stabilească alianţa de care avea nevoie ţara lui. Oare dacă 
ar fi adus-o pe Risha cu el în Dacra, asta ar fi fost acel „ceva 
mai mult” al reginei? Cum putea fi Risha mai de folos 
Herranului - în calitatea ei de Molie a lui Tensen sau ca 
monedă de schimb cu regina dacrană? 

Arin îşi impuse să se oprească. Acestea erau întrebări 
pe care le-ar fi pus Kestrel. Kestrel ştia exact cum să 
calculeze valoarea unei persoane. Buzele lui se arcuiră de 
un dezgust brusc. 

— Văd că amândoi avem gânduri plăcute, zise Roshar. 
Acum lasă vâslele în apă, micule herrani, sau nu vom 
ajunge niciodată în tabără până la lăsarea nopţii. 


Ziua se făcuse portocalie. Nu plouase deloc. 

— Aproape am ajuns, zise Roshar. 

— De ce trebuie câmpenii să-şi mute tabăra? 

— Nu trebuie, dar tribul ăsta s-a oprit mai sus de un sat 
agricol, cu recolte. Sătenii s-au plâns că apa care curge 
spre ei este contaminată. Sora mea vrea ca refugiații 
aceştia să se mute în oraş, alături de ceilalţi. 

Un pumn strânse inima lui Arin. Îşi aminti de femeia cu 
bebeluşul din cârpe. Se gândi la cum era să fii forţat să-ţi 
părăseşti casa şi să-ţi construieşti alta, doar pentru a fi 
izgonit şi de acolo. 

— Deci au de suferit din nou. 

— Arin, tu crezi că eu vreau să le cer să se mute? Sora 
mea mereu mă pune să-i fac treburile neplăcute. Roshar 
oftă. Cred că mă ajută şi faţa la ceva. Când surprinse 
tăcerea mirată a lui Arin, zise: Mda, sărmanul prinţ mutilat 
de imperiu. Nu vreţi să faceţi ce vă cere, câmpenilor? 


Uitaţi-vă la el. La chipul lui. Şi el a pierdut ceva. 

Roshar înjură printre dinţi. 

Arin privi înapoi, chiar dacă ştia că Roshar nu ar fi vrut 
să-i vadă expresia în acel moment. În astfel de clipe, când 
emoția din ochii prinţului egala chipul său desfigurat, 
Roshar părea cel mai mutilat. 

Roshar vorbi iar, mai limpede de data asta: 


— Dacra va recâştiga câmpiile. Generalul: Trajan e în 
capitala imperială acum. E momentul potrivit. Vom 
redobândi ce au furat ei. 

— Nu. Nu o faceţi. 

— Ce? 

— Ardeţi câmpiile. 

— Cum? Niciodată. 

— Faceţi imperiul să sufere, zise Arin. Chinuiţi-i. 
Alungaţi cu foc armata aia nenorocită de pe pământul 
vostru. Dacă şi-l doresc aşa de tare, atunci nu au decât să 
ardă pentru el. 

— Dar putem recâştiga teritoriul, ştiu sigur. 

— Şi când se întoarce generalul pe front? Ce crezi că va 
face? Vă va da el foc. Sunteţi norocoşi că nu a procedat aşa 
de la început. 

Ceva se răscoli în Arin. Ceva care avea legătură cu 
Kestrel. Iar Arin era atât de cumplit de furios pe sine, pe 
felul în care mintea lui continua să zboare spre ea, pe felul 
în care trupul lui şi-o amintea chiar şi acum, chiar şi aici, la 
o jumătate de lume distanţă, încât îşi măcină în pulbere 
fiecare gând ce sta să vină. 

— Arin. Roshar era încă îngrozit. E pământul nostru. 

— Uneori, crezi că îţi doreşti ceva, îi zise Arin, când, de 
fapt, tot ce e nevoie să faci e să-i dai drumul. 


Cerul era de un roz prăfos când Roshar anunţă că 
ajunseseră la destinaţie. Arin nu vedea tabăra, ci doar 
paravanul ruginiu al trestiilor. Dincolo de el, zise Roshar, se 
aflau câmpuri înverzite şi refugiații. 

Vâsliră la mal şi lunecară în apa mică, mlăştinoasă, ca 
să tragă barca în nămol şi trestii. Roshar îşi încărcă 
arbaleta. Surprinse privirea lui Arin şi spuse: 

— E doar o formă de precauţie. 


— Credeam că glumegşti cu şarpele ăla. Roshar răspunse 


jalnic: 

— Şi eu credeam că tu iei de bun fiecare cuvânt pe care 
ţi-l spun. 

Porni la drum, croindu-şi drum prin trestii. 

Arin nu ştia prea bine ce îl îngrijora pe Roshar - spera 
să nu fie vorba de şerpi; arbaleta nu era o armă potrivită 
împotriva lor -, dar acum îşi făcea şi el griji. 

Aflat la ceva distanţă în faţa lui, Roshar părea mic între 
trestii. Arin dădu să-l prindă din urmă. Mâlul îi trăgea 
călcâiele înapoi. 

— Regina n-ar fi trebuit să te trimită singur. 

Roshar se întoarse. 

— Nu sunt singur, spuse el simplu. Eşti şi tu aici. 

Arin se pregătea să ceară o armă. Se apropia de Roshar. 
Trestiile se agitară ca un val furişat. 

Bestia izbucni dintre trestii şi-şi deschise ghearele. 


TIGRUL ÎL IZBI PE ROSHAR. PRINŢUL ÎŞI ARUNCĂ un 
braţ în sus tocmai când creatura îl punea la pământ. Bestia 
muşcă din braţ, mârâind gros, cu botul ud de sânge. Fălcile 
i se deschiseră să apuce gâtul, apoi se închiseră iar asupra 
braţului ce îi stătea în cale. 

Arin se întoarse şi fugi spre canoe. Barca se legănă sub 
trupul lui Arin, sprijinit de marginea ei. Apucă vâsla din 
lăcaşul ei, se întoarse poticnindu-se prin nămol şi trestii 
îndoite, şi lovi tigrul cu vâsla, izbindu-l peste o parte a feţei. 

Un urlet. Trupul masiv şi dungat sări înapoi. Roshar se 
rostogoli la o parte, roşu de propriul sânge. Mâinile lui erau 
goale. Trase scurt aer în piept şi, pentru o secundă, acela fu 
singurul sunet pe care-l mai auzi Arin. 

Apoi tigrul se năpusti asupra lui Arin. 

Fu împins pe spate, în nămol. Arin se scufundă. Înghiţea 
mâl, împingând vâsla în sus, între el şi tigrul care-şi 
dezvelise colții  sparţi. Respirația lui era fierbinte. 
Mârâiturile lui rezonau prin trupul lui Arin ca şi cum el ar fi 
fost cel care scotea acele sunete. Ghearele tigrului i se 
înfipseră în umeri. Durerea îl arse. Arin încercă să se 
împingă cu vâsla şi să blocheze fălcile bestiei, dar ştia cum 
avea să se termine încercarea. Braţele lui ar fi cedat. Vâsla 
s-ar fi făcut aşchii. Până la urmă, tigrul ar fi găsit unghiul 
potrivit şi i-ar fi muşcat gâtul. 

Nas negru. Dungi pulsatile. Ochi sălbatici, de ambră. 
Culorile morţii lui Arin. 

Însă Arin îşi aminti că Roshar se ridicase cu mâinile 
goale. Îşi aminti de arbaletă. 

Şi deşi ştia că o arbaletă nu l-ar fi ajutat cu nimic - cum 
ar fi putut să ţintească arma şi să ţină tigrul departe de el? 
Zeilor, oare arma era măcar încărcată? -, riscă să-şi arunce 
o privire în jur. Arin îşi luă ochii de la colții tigrului. Privi 
printre trestii şi văzu o săgeată ruptă. Vârful ei plumbuit 


ieşea din nămol. 

La un braţ depărtare. 

— Roshar, zise Arin, înecându-se. 

Arin auzi trestiile foşnind. Nu-l putea vedea pe Roshar 
mişcându-se, dar prinţul îl zări pe el şi asta fu de ajuns. 

Atenţia tigrului se mută de la Arin. 

Arin întinse mâna, smulse săgeata din mâl şi o înfipse în 
ochiul tigrului. 

Arin simţi bestia mugind. Apăsă şi mai adânc săgeata. 
Un lichid fierbinte îi curse printre degete. Arin împinse 
săgeata înăuntru. 

Trupul se culcă asupra lui. Ghearele se înmuiară. 


Cumva, atunci simţi Arin că-l cuprinde frica. Tigrul era 
mort, însă Arin se lupta sub el, îngropat pe jumătate în nămol, 
în timp ce împingea blana dungată şi se holba, îngrozit, la un 
ochi de ambră şi la unul distrus şi umed. 

Apoi Roshar ajunse la el şi se căzniră amândoi, până ce 
Arin alunecă de sub trupul bestiei. 

Arin rămase întins în nămol, respirând chinuit. Roshar se 
lăsă greoi lângă el. Antebraţul prinţului era făcut ferfeniţă şi 
era ţinut îndoit, cu mare grijă, într-o parte. Sângele îi curgea 
din dreptul cotului. 

Arin închise ochii. Văzu privirea tigrului. Deschise ochii şi 
văzu un labirint de trestie, mâlul lucios sub obraz. 

Roshar trase aer în piept. Preţ de o clipă, în mod ciudat, 
Arin crezu că sunetul pe care-l auzi după aceea venise de la 
prinţ. 

Era un plânset ascuţit. Un mieunat. 

Nu. Arin ştia ce era. Închise strâns ochii. Nu putea să se 
uite. 

— Un pui, zise Roshar. 

Apoi Arin simţi că trebuie să se uite. Un tigru mic mergea 
greoi printre trestiile îndoite. Picioarele lui din spate i se 
afundau în nămol. Se uită la mama lui doborâtă şi plânse 
jalnic. 

Arin era îndurerat. Simţi gustul mâlului în gură. 

Văzu, în amintire, un băiat. Implora şi plângea, trăgând de 
mâna mamei lui moarte. De părul ei negru şi lung, însângerat. 
Mâinile lui Arin fuseseră mici pe atunci, însă teribil de 
puternice. Se agăţaseră zdravăn. Apoi ucigaşul mamei lui îl 
târâse de acolo. 

Arin respiră, retrăind amintirea. Se înecă cu aer, de parcă 


ar fi înghiţit o funie înnodată. Îşi şterse nămolul de pe faţă şi 
scuipă. 

— Acum, ce să facem noi cu tine? zise Roshar, uitându-se 
la pui. 

Animalul se zbătea în mâl, îngropat până dincolo de pulpe. 

— Lasă-l în pace. 

Roshar îl ignoră pe Arin. Înotă cu greu printre trestiile 
înnămolite până ce ajunse la pui. Cu braţul bun, Roshar 
ridică şi eliberă tigrul. 


— Frate, eşti ţicnit, zise regina. 
— Mă iubeşte, protestă Roshar. 
Puiul dormea ghemuit la piciorul lui Roshar. 


— Şi când va creşte şi va fi suficient de mare ca să 
mănânce un om? 

— Atunci îl voi pune pe Arin să aibă grijă de el. 

Arin se săturase. Dădu să iasă din apartamentul lui 
Roshar. 

— Aşteaptă, zise regina. 

Pe Arin îl durea tot trupul. Umerii lui zgâriaţi erau 
acoperiţi de tifon. Era obosit, cumplit de obosit de pe urma 
călătoriei înapoi, de pe urma şocului câmpenilor când el şi 
Roshar intraseră poticnindu-se în sat cu un pui de tigru, de 
pe urma a cât de uşor acceptaseră oamenii să se mute de 
îndată ce văzuseră că tigrii trăiau în apropiere. Arin era 
epuizat. Mâncase hrana oferită de oameni când nu-i ardea 
de mâncat. Şi-apoi mai fusese şi fascinația lui Roshar 
pentru cadavrul tigrului, felul în care prinţul inspectase 
fălcile moi ca să concluzioneze că dinţii sparţi erau o rană 
veche, şi slavă zeiţei pentru asta, căci altfel nu ar fi avut 
nicio şansă. 

— Mi-aş fi pierdut braţul, în cel mai bun caz, spusese 
Roshar. 

Chiar şi aşa, braţul prinţului arăta dezastruos. Fusese 
curăţat, cusut şi pansat în tabără. 

— S-ar părea că va trebui să ne duci înapoi pe mine şi 
pe pui de unul singur, îl anunţase Roshar voios. 

Aşa că Arin vâslise la vale în timp ce Roshar dormise, 
amorţindu-şi braţul cu o doză mai mică din drogul pe care-l 
folosise odată ca să-l adoarmă pe Arin. Inelul cu drogul era 
un obiect iscusit. Roshar se înţepase singur cu el, apoi îşi 


fixase privirea asupra cămăşii rupte a lui Arin şi a umerilor 
lui zgâriaţi. 
— Îmi pare rău, zisese el. Ţie nu-ţi dau. Trebuie să vâsleşti. 
Arin îl blestemase. 
Roshar zâmbise. 


— Vezi cum vorbeşti, spusese el, închizând ochii. Umerii 
lui Arin îl arseseră şi sângeraseră cât timp vâslise. 

Puiul se plimbase nefericit dintr-o parte în alta a canoei 
tot drumul spre oraşul reginei. Barca se legăna când 
animalul se mişca iar şi iar, găsind că terenul de sub 
picioarele lui nu era deloc stabil şi plângând. 

— Aşteaptă, îi zise iar regina lui Arin. 

Femeia plecă de lângă Roshar, traversă camera şi-i 
oferi ceva lui Arin. Obiectul sclipea în palma ei deschisă: 
pumnalul lui Kestrel. i 

— Mulţumesc, zise regina. Incercă să-i dea arma. 

— Nu-l vreau. 


Mâna ce ținea pumnalul ezită. Arin zise: 

— Ştii ce vreau eu. Regina clătină din cap. 

— Nicio alianță. 

Arin îşi aminti cum se sufocase de teamă pe când zăcea 
prins sub labele tigrului. Frica îi zdrobise măruntaiele, îl 
lăsase fără aer. Era familiaritatea acelei frici, nu frica în 
sine, care îl terminase. Aşa se simţise luni întregi, ani: prins 
în ghearele imperiului. Ş 

În mintea lui, Arin micşoră pumnalul în palma reginei. Îl 
făcu mic cât un ac. Uşor de ignorat. Uşor de pierdut. 

Văzu iar cum Roshar aruncase armele mici ale Rishei în 
castelul miniatural. 

Văzu o arbaletă estică mult mai mică în comparaţie cu 
cele valoriene. 

Văzu puiul de tigru ce-şi rânjea colţişorii. 

Propria lui ţară, neajutorată în faţa armatei masive a 
imperiului, a geniştilor lui, a flamurilor negre, a şirurilor 
negre de tunuri, a stocului aparent inepuizabil de pulbere 
neagră. 

Arin văzu, deodată, o idee. 

Gândul prinse contur înăuntrul lui. Era mic. Compact, 
dur şi mobil. Crescu în spatele ochilor lui până ce Arin clipi 
şi văzu iar ceea ce se afla în faţa lui, acolo, în apartamentul 
lui Roshar. 


Nu era o amintire, o teamă sau o idee. Era doar un 
pumnal, întins în palma reginei. 

Cât rău putea face un pumnal? 

— Ia lucrul ăsta de aici, îi zise Arin reginei. Vreau o 
fierărie şi vreau să fiu lăsat singur. 


TATĂL LUI KESTREL INSPECTĂ CÂINELE. ÎL APUCĂ de 
ceafă şi-l ţinu nemişcat. Îi ridică labele neaşteptat de mari, 
îi tinu botul şi-i desfăcu buzele roz şi negre, ca să vadă 
dinţii. 

— E o căţea bună, spuse el în cele din urmă. Va trebui 
să o dresezi. 

Nu, decise Kestrel. Nu trebuia. 


Kestrel avea un dar. Se afla într-o cutie mică, băgată în 
buzunarul fustei. Cutiuţa i se lovea de coapsă pe când 
păşea pe sub o arcadă şi intra în Grădina de Primăvară. 
Vântul bătea cald şi moale. Căţeluşa de lângă ea adulmeca 
aerul. Apoi prinse un miros şi o zbughi printre copaci. 
Kestrel nu o chemă înapoi. 

Medicul palatului era cunoscut pentru stratul lui 
personal cu plante medicinale. Kestrel îl găsi lângă un tufiş 
ce mirosea piperat. Văzând-o, medicul se îndreptă. 
Îngrijorat, întrebă dacă starea generalului se înrăutăţise. 

— E bine, zise ea, deşi mă aflu aici pentru el. Kestrel îi 
oferi cutiuţa. Mulţumesc. I-ai salvat viaţa. 

Medicul fu încântat. Obrajii lui ridaţi se aprinseră uşor, 
iar mâinile lui prăfuite de pământ acceptară cu grijă cutia. 
Apoi, doctorul se jenă, neştiind cum să ţină cutia, în graba 
lui de a-şi curăța mâinile cu o batistă pe care nu o avea. 
Kestrel îi oferi batista ei. 

El zâmbi, scuzându-se. 

— Nu sunt obişnuit să apar prezentabil în faţa societăţii. 
Medicul deschise cutiuţa şi rămase fără respiraţie. Inăuntru 
se afla un ac de aur: un copac în floare, însemnul ordinului 
medicilor. Pe copac erau fructe din nestemate. 

— E prea mult. 

— Pentru viaţa tatei? Eu aş zice că nu e de ajuns. 


Ochii bărbatului se umeziră. Kestrel se simţea un pic 
vinovată, ca şi cum ar fi jucat Muşcă şi Inţeapă cu cineva 
care nu se pricepea deloc. 

Şi totuşi, era posibil să fi existat o legătură între medic 
şi genist. Kestrel îi promisese lui Tensen că va descoperi ce 
făcuse Elinor pentru împărat. Şi-apoi mai era şi masa cea 
lungă, cu farfurii goale, din mintea ei. 

Câmpiile de est. Sclavii care făceau curat în palatul 
imperial. Faţa cusută a lui Arin. 

— Vrei să-mi arăţi grădina ta? întrebă Kestrel. Cei doi se 
plimbară printre rândurile verzi. 

— Sunt îngrijorată din cauza unei prietene de-ale mele. 

Kestrel descrise fiola cu lichid închis la culoare. E 
sigură? 

— Cred că ştiu cine e prietena aceasta. O valoriană din 
Herran? Nu e nevoie să-ţi faci griji. l-am dat eu însumi 
medicamentul. E doar ceva care să-i calmeze nervii. 

Kestrel răsuflă uşurată. 

— Deci e o substanţă sigură? 

— Păi, în dozele potrivite, răspunse el, apoi adăugă 
repede: Dar ea nu ar avea acces la suficient medicament 
cât să-i facă rău. Nici spiţeriile din oraş nu au voie să-l 
vândă. Eu supraveghez producţia medicamentului aceluia la 
palat şi îl dau în doze foarte mici. 

— Dă dependenţă? 

— Nu. Trupul nu-i simte lipsa. Mintea însă s-ar putea să- 
l ceară. Prietena ta ar putea ajunge să depindă de el ca să 
doarmă. Dacă e folosit prea mult timp, ar putea fi periculos. 

— Cât de periculos? 

Expresia de pe chipul medicului răspunse la întrebare. 

— Dar asta ar însemna luni de folosinţă. Vocea lui 
Kestrel se ridică: 

— De ce i-ai da prietenei mele un medicament care ar 
putea să o ucidă? 

— Milady. 

Vocea medicului era respectuoasă, însă fermă. 

— Orice medicament prezintă un risc.  Folosim 
medicamentele pentru că beneficiile aduse de ele cântăresc 
mai greu decât răul potenţial. Prietena ta are nevoie de 
linişte şi de somn. Dar nu pentru totdeauna, ci doar cât să o 
facem să simtă că liniştea e un lucru posibil. E slăbită. Îmi 


fac griji că dacă nu se odihneşte, ar putea cădea pradă unei 
boli grave. Când văzu nesiguranța lui Kestrel, spuse: 
Prietena ta tremura când ai văzut-o? li tremurau mâinile? 

— Nu. 


— Atunci n-ai motiv de îngrijorare. Tremurule un semn 
de supradoză - nu că ar fi posibil în cazul ei. I-am dat foarte 
puţin medicament. 

Căţelul lătră în depărtare. 

— Nu-i mai da. Kestrel îşi înnodă degetele. Te rog. 

— Nu aş face una ca asta. Medicul era revoltat. Nici nu 
e nevoie să mă rogi. Nu aş pune niciodată în pericol viaţa 
unui valorian. 

Kestrel încercă să nu se îngrijoreze. Având practica 
anilor în care se prefăcuse că lucrurile care contau cu 
adevărat erau nesemnificative, fata-l întrebă pe medic 
despre grădina lui. Discutară despre ierburi, despre sol şi 
despre vreme. 

La război, zicea tatăl ei, cel mai bun truc e cel în care 
crezi. Dacă vrei să-ţi distragi inamicul şi să-l faci să rateze o 
mişcare importantă, atunci şiretlicurile tale trebuie să fie reale. 

Aşa jucă şi Kestrel: 

Voia cu adevărat să-i mulţumească medicului. 

Voia cu adevărat să se intereseze de sănătatea lui Jess. 


Adevărul, începea ea să înţeleagă, are o greutate pe 
care oamenii o simt. Kestrel îi oferise aceste adevăruri 
medicului pentru ca în timp ce mintea lui era ocupată cu 
ele, fata să poate face o mişcare ce n-ar fi părut deloc o 
manevră. 

— Sunt uimită de cât de bine îi merge grădinii tale, zise 
Kestrel. Vremea e aşa de capricioasă. Caldă azi şi răcoroasă 
mâine. Nici nu ştiu ce să mai port. 

— Intotdeauna te îmbraci ales. 

— Nu-i aşa? Dare greu să mă hotărăsc. Ba mi-am 
schimbat chiar şi planurile pentru rochia de nuntă. 

Medicul se opri din mers. Dădu să spună ceva, dar 
Kestrel se prefăcu că nu aude. În ajutorul fetei veni cățelul, 
care ţopăi spre ea, cu un băț între dinţi. Aşeză băţul la 
picioarele lui Kestrel şi lătră. 

— Dar... dare prea târziu să-ţi schimbi rochia, zise 
medicul. Una nouă n-ar fi gata la timp. Lady Kestrel, 
trebuie să te răzgândeşti... 


Fata-l ignoră cât timp medicul vorbi mai departe. 
Căţelul se uită la ea aşteptând, legănându-şi coada scurtă şi 
schelălăind de nerăbdare. Kestrel se aplecă să culeagă de 
jos băţul umed. Il aruncă. Băţul se înălţă spre cerul 
albastru, rotindu-se în jurul lui însuşi. Căţeluşa porni în 
fugă peste peluză. Kestrel zâmbi şi aşteptă să-i fie adus 
înapoi băţul. 


„Ai fost vicleană”, o tachină Arin. 


Kestrel ridică din umeri, ca şi cum ar fi vrut să-i spună 
imaginaţiei ei că nu se putea abţine. Ajunsese să accepte 
felul în care mintea ei îl chema la ea pe Arin. Ajunsese să 
aibă nevoie de asta. 

Kestrel îl lăsase pe medic în grădina lui, ca să se plimbe 
singură cu câinele ei. Ziua se făcuse mai călduroasă. 
Kestrel se aşeză pe peluză. Mirosul ierbii îi acapară 
simţurile. Lui Kestrel i se părea chiar că-l poate gusta. 

Căţeluşa se aşeză lângă ea. Kestrel îşi scoase pantofii 
strâmţi. Iarba o înţepa prin ciorapi. Palatul era prea mare 
ca să pară distanțat. Totuşi, cel puţin deocamdată, Kestrel 
se simţea departe de el. 

„Nu eşti suficient de departe”, zise Arin, ca şi cum i-ar fi 
putut citi gândurile. 

Kestrel se întoarse cu faţa spre Arin cel închipuit. 
Cicatricea lui se vindecase. Ochii lui cenuşii erau tulburător 
de limpezi. 

„Tu nu eşti real”, îi aminti ea. 

„Mă simt real.” 


Arin îşi trecu un deget peste buza ei de jos. Deodată, lui 
Kestrel i se păru că pe cer nu mai erau nori şi că stătea 
direct sub lumina soarelui. 

„Pe tine te simt reală”, zise el. 

Căţelul căscă şi maxilarele i se închiseră cu un pocnet. 
Sunetul o făcu pe Kestrel să-şi revină. Se simţea un pic 
jenată. Pulsul îi bătea repede. Dar nu se putea opri din a se 
preface. 

Kestrel dădu să-şi tragă de sub fuste ciorapii lungi până 
la genunchi. 

Arin scoase un sunet. 

„Vreau să simt iarba sub picioare”, îi zise Kestrel. 

„O să te vadă cineva.” 


„Nu-mi pasă.” 

„Dar acel cineva sunt eu şi ar trebui să ai milă de biata 
mea inimă, Kestrel.” Arin băgă mâna sub tivul rochiei ca să- 
i prindă degetele în timp ce trăgeau în jos al doilea ciorap. 
„Mă tratezi rău” zise el şi trase de ciorap în timp ce mâna-i 
alunecă pe forma gambei ei. 

Arin o privi. Mâna lui îi cuprinse glezna goală. Kestrel 
se ruşină... deşi ştiuse prea bine ce făcea. 

Arin zâmbi larg. Cu mâna liberă, smulse un fir de iarbă 
şi o gâdilă pe Kestrel în talpă. Ea râse şi se trase înapoi. 

Arin îi dădu drumul. Se întinse lângă ea în iarbă, pe 
burtă şi sprijinit în coate. Kestrel se întinse pe spate. Auzi 
cântecul păsărilor: prelung şi ascuţit, cu un tril la final. 
Kestrel se uită la cerul suficient de albastru încât să crezi 
că venise vara. 

„„Perfect”, zise ea. 

„Aproape.” 

Kestrel se întoarse să-l privească pe Arin, însă el se uita 
deja la ea. 

„O să-mi fie dor de tine când mă voi trezi”, şopti ea, 
dându-şi seama că adormise la soare. 

Arin era prea real ca să şi-l fi imaginat doar. Arin era un 
vis. 

„Nu te trezi”, spuse el. 

Aerul mirosea a frunze noi. 

„Ai zis că ai încredere în mine.” 

„Am avut.” Apoi adăugă: „Incă am.” 

„Eşti un vis.” 

Arin zâmbi. 

„Te-am minţit'spuse Kestrel. ,„,[i-am ascuns lucruri. Am 
crezut că aşa e mai bine. Dar de fapt eu nu am avut 
încredere în tine.” _ 

Arin se întoarse pe o parte. li mângâie obrazul uşor cu 
dosul palmei. Senzaţia aceea era la fel ca ultima notă din 
cântecul păsării. 

„Nu”, fu el de acord. Vocea lui era blândă. 

„Nu ai avut.” 


Kestrel se trezi. Căţelul zăcea întins peste picioarele ei 
şi dormea. Ciorapii ei stăteau într-o grămăjoară lângă ea. 
Soarele se înălţase pe cer. Kestrel era îmbujorată şi simţea 
că o strânge pielea: era un pic arsă de soare. 


Căţelul tresări în somn. Kestrel îl invidie. Îşi lăsă iar capul 
pe iarbă. 

Închise ochii şi încercă să găsească din nou drumul 
către visul ei. 


Mai târziu, în Uliţa Măcelarilor, Kestrel îi spuse lui Tensen 
să afle dacă genistul îşi schimbase pariul cu privire la rochia 
de nuntă. Dacă o făcuse, atunci însemna că Elinor şi medicul 
lucrau împreună. 

Kestrel trase de eşarfă mai jos. Deghizarea i se părea 
transparentă. 

— Mai e ceva... 

Vremea rămăsese călduroasă, însă Kestrel tremura. 

— Am greşit când te-am pus să-mi promiţi că nu-i vei 
spune lui Arin despre mine. 

Tensen îşi ridică sprâncenele albe. 

— Vreau ca el să ştie, spuse ea. 

— Nu sunt sigur că e un lucru înţelept. 

— Bineînţeles, zise ea iute, ar fi prea riscant să trimiţi o 
scrisoare în Herran. Dar poate cunoşti vreo cale... 

Kestrel auzi şi ea tonul implorator din propria-i voce şi 
se opri. 

Expresia de pe chipul lui Tensen se schimbă. Lumină 
scurt ceva ce Kestrel nu putu identifica, deoarece trecuse 
mult prea repede, apoi chipul omului se făcu blând. 


— Oh, Kestrel, zise Tensen. l-aş spune, dar el nu e în 
Herran. Nu ştiu unde e. 

— Dar eşti spionul lui. Cum să nu ştii? 

— Nu ştie nimeni. 

Tensen îşi desfăcu mâinile. Inelul lui de aur sclipi în 
lumină. 

— Dacă nu mă crezi, poţi să întrebi. Dar... în vocea lui se 
citea îngrijorarea: 

— ...având în vedere istoria ta cu Arin, nu sunt sigur că 
asemenea întrebări sunt recomandate. Ar putea ajunge la 
urechile împăratului. Sau ale tatălui tău. 

Kestrel se simţea groaznic de prinsă în capcană şi 
prădată, deşi nu ştiuse că ar fi putut vreodată să simtă lipsa 
unui. lucru la care renunţase deja. Se strădui să nu-şi arate 
durerea. Visul din iarbă i se stinsese deja în amintire. Era 
ca şi cum l-ar fi epuizat pentru că se gândise prea mult timp 


la el. Dar atunci, visul păruse atât de real. Acum, nu-i venea 
să creadă că fusese doar o iluzie. 

Kestrel se uită, amorţită, la inelul lui Tensen. Bărbatul 
nu-l mai purtase de ceva vreme. Presupuse că Tensen îl 
pierduse şi-l regăsise de curând. Uneori aşa se întâmpla cu 
lucrurile. Insă Kestrel ştia că, alteori, lucrurile pierdute 
rămâneau pierdute pe vecie. 


KESTREL NU ERA SIGURĂ CUM, DAR GENERALUL Trajan 
aflase de dezertor: fiul bine-crescut care-şi părăsise postul 
dintr-o brigadă ce lupta în est. 

— Şi se află aici. 

Vocea generalului era monotonă. 

— Locuieşte la palat. 

— Nu am decis ce să fac cu el, spuse împăratul. 

Se întinse după furculiţă şi cuţit şi sugeră să înceapă al 
treilea fel. Surprinse privirea lui Kestrel. Ea începu să 
mănânce. 

Generalul însă nu se atinse de mâncare. 

— Ce mai rămâne de hotărât? 

— Trajan, e doar un băiat. Nu e mai în vârstă decât 
Verex. Împăratul zâmbi drăgăstos spre fiul lui, care se uita 
la farfurie. 

— Te-a trădat. M-a trădat pe mine. S-a trădat pe sine 
însuşi. 

Unde-i onoarea lui acum? 

— Îmi imaginez că rezidă în morile bănoase ale 
părinţilor lui, din insulele sudice. Poate că a fost măcinată 
odată cu grânele şi făcută pâine delicioasă. 

— Legea dezertării e destul de clară. 

Împăratul sorbi din vin. 

— Ca să fiu cinstit, ţi l-am păstrat ţie. Du-te şi vizitează-l 
dacă vrei. 

— Aşa voi face, spuse tatăl lui Kestrel, şi apoi mă voi 
întoarce în est. 

— Nu poţi nici măcar Grădina de Primăvară să o 
traversezi fără să gâfâi. Tu ai urma un asemenea 
conducător în luptă? 

Ochii generalului se mijiră ca şi cum i-ar fi împuns o 


sclipire bruscă de lumină. Kestrel îşi aşeză furculiţa 
zăngănind pe farfurie. Furia îi clocotea în gâtlej. Deschise 
gura să vorbească, dar ochii tatălui ei o străfulgerară şi 
Kestrel se simţi la fel ca atunci când el sângera pe şaua 
calului, în curtea palatului, iar ea dăduse să îl ajute. 

— Toate la timpul lor, prietene, zise împăratul cu 
blândeţe. Vocea lui sunase aproape înceţoşată, o calitate ce 
ar fi putut trece drept iubire, dacă iubirea ar fi semănat 
cărnii afumate: atârnată, uscată şi păstrată pentru a fi 
mâncată puţin câte puţin în vremuri grele. 

Verex îşi împingea mâncare prin farfurie. Tatăl lui 
Kestrel nu se mişcă. 

— Îmi pare rău, îi zise împăratul. Nu sunt gata să te 
pierd încă. 


Generalul îi ceruse lui Kestrel să-l însoţească. 


— Într-o zi vei conduce imperiul, zise el. Trebuie să ştii 
ce ai de făcut. 

Asta făcu el: Ş 

Intră în apartamentul tânărului soldat. Il privi pe băiatul 
nu cu mult mai în vârstă decât Kestrel făcându-se alb ca 
varul. Generalul o aduse pe Kestrel cu el în salon, apoi îl 
trase pe soldat deoparte, aşezându-şi o mână fermă pe 
umărul lui. Generalul îi şopti la ureche. Băiatul păru că se 
prăbuşeşte şi-şi întoarse faţa astfel încât Kestrel să nu-l 
poată vedea. 

Vocea generalului căpăta intonaţia unei întrebări. 
Băiatul trase aer în piept, scuturându-se. Tatăl lui Kestrel 
zise ceva care suna a mângâiere. A asigurare. Kestrel îl mai 
auzise vorbind aşa când ea era mică. 

— Iartă-mă, spuse soldatul, într-o şoaptă gâtuită. 

— Te voi ierta, zise generalul. După aceea. 

Apoi Trajan îi spuse lui Kestrel că era timpul să plece. 


Dezertorul îşi folosi pumnalul. Un suicid de onoare. 
Timp de câteva zile, bârfa fu pe buzele tuturor. Apoi sosiră 
veşti din est. Barbarii incendiaseră câmpiile, spunea 
raportul. Cel mai recent premiu al imperiului era acum o 
întindere neagră, pustie şi fumegândă. 

Numele sosiră mai târziu. Lista victimelor era mai lungă 
decât de obicei. 


Un nume era trecut de la un curtean la altul ca o perlă. 
Era rostit încet, ca apreciere pentru lustrul său, pentru 
greutatea-i netedă, pentru felul în care se rotea în podul 
palmei şi se încălzea. 

Când Kestrel auzi numele, îşi dădu seama că se 
aşteptase la asta din ziua în care Ronan îi smulsese lista de 
înrolări. Descoperirea făcu ceva firav dinăuntrul ei să 
cedeze. Ştiuse. Ştiuse că aşa avea să se întâmple. Şi totuşi, 
acum îi era clar că ea nu crezuse că ştia, că alungase 
gândurile într-o parte a minţii ei care stoca informaţii, dar 
nu le revăzuse niciodată. 

Cum de putuse să se ascundă de ceea ce ştia? 


Cum de putuse şti că Ronan avea să moară şi totuşi să 
nu ştie? 

Fusese totul atât de clar. 

În camerele ei, Kestrel îşi acoperi gura. Perla numelui lui 
Ronan i se blocă în gât. Înghiţi. O duru. 

Avu vise de care se ruşină dimineaţa, în care Ronan îi 
dădea prăjitură pudrată, dar vorbea cu glasul lui Arin. Am 
făcut asta pentru tine, zicea el. Iţi place? 

Pudra era atât de fină, încât Kestrel îi inhala mirosul 
dulce, însă se trezea mereu înainte să o poată gusta. 


Kestrel îi scrise lui Jess. Îi era frică să o viziteze. 

A doua zi, camerista lui Kestrel îi aduse o scrisoare. 
Inima lui Kestrel tresăltă când văzu scrisul lui Jess pe plic şi 
sigiliul cunoscut. Imediat, Kestrel se învinovăţi pentru 
sentimentul brusc de uşurare. Era greşit să simtă astfel 
când Ronan era mort. 

Dar nu crezuse că Jess avea să-i răspundă. lar 
scrisoarea - Kestrel o cântări în palmă înainte să rupă 
sigiliul - era la fel de groasă ca aceea trimisă de ea. Sigur 
Jess nu ar fi scris aşa de mult dacă nu mai voia să aibă 
nimic de-a face cu Kestrel. 

Kestrel deschise scrisoarea şi simţi iar acel amestec 
ciudat de cunoaştere şi lipsă a cunoaşterii, de şoc şi de 
resemnare. 

Desfăcu plicul. Oare nu se aşteptase? Oare nu fusese 
evident? 

În plic era aceeaşi scrisoare pe care Kestrel i-o trimisese 
lui Jess: nedeschisă, necitită. 


Kestrel nu mai cântase la pian de când descoperise 
panoul secret din camera de muzică, însă acum nu-i mai 
păsa cine o putea auzi. De fapt, voia să-i asculte cineva 
jalea. 

Muzica ei era mai furioasă decât se aşteptase. Preludiul 
dulce îi scăpă de sub degete şi se înnegură, se roti spre 
octavele de jos. Kestrel cântă până o durură încheieturile. 
Până ce se încurcă şi camera vibră de note ce se stingeau. 

Kestrel îşi frecă încheieturile înfierbântate. Liniştea 
zbârnâia. Apoi, tocmai când Kestrel era gata să reia pasajul, 
auzi o melodie vagă. 

Kestrel cunoştea sunetul. 

În spatele panoului se afla cineva. O persoană care 
probabil cunoştea camerele secrete ale palatului. Şi de ce 
nu ar fi împărtăşit împăratul un asemenea secret cu acest 
om? Împăratul îl preţuia. Dovada? Darul lui: un ceas de aur. 
Ceasul arăta fazele lunii. Avea limbi cu vârfuri din diamant 
şi cânta la fiecare oră. 

Kestrel nu ştia ce anume îl făcuse pe tatăl ei să se 
ascundă în spatele paravanului. Nu ştia dacă mai era acolo 
sau dacă plecase în clipa când ceasul lui cântase şi Kestrel 
îşi ridicase capul auzind sunetul. Tot ce ştia fata era că 
generalul o ascultase cântând. El nu mai făcuse niciodată 
aşa ceva. 

Kestrel îşi aminti ceva. Pe când avea şapte ani şi era încă 
slăbită din cauza bolii care-i ucisese mama, generalul decisese 
să plece călare cu fiica lui în afara oraşului. Fetiţa aproape că 
adormise pe poneiul ei. Provincia Herranului era îngheţată. 
Fetiţei îi curgea nasul din cauza frigului. Generalul o luase la 
vânătoare. O ajută să-şi fixeze săgeata în arc. li arătă prada. [i 
aranjă cotul în direcţia potrivită. Când rată, generalul nu zise 
nimic. Bărbatul lovi un fazan, îl jumuli şi făcu focul. Fata 
adormi în faţa focului şi când se trezi, era acoperită în blănuri. 
Era întuneric. Părul ei mirosea a fum şi a vânat fript. Când 
tatăl ei văzu că era trează, scoase dintr-un cobur o jimblă şi o 
rupse în două. li dădu fetei bucata mai mare. 

În liniştea deplină din sala de muzică, Kestrel îşi cobori 
mâinile pe clapele pianului şi cântă amintirea acelei zile. Cântă 
legănatul poneiului de sub ea, flegma din plămânii ei, 
tensiunea din arc, inima lucitoare a focului. Cântă felul în 
care tatăl ei îi îndepărtase părul de pe frunte şi i-l dăduse 
după urechi când credea că ea încă dormea. Generalul îi 


trăsese blănurile până la obraji. Era suficient de mică încât 
să-i spună „tati”. 

Kestrel cântă momentul în care îşi deschisese ochii şi 
generalul îşi întorsese privirea de la ea. Cântă senzaţia pâinii 
din mâna ei. 


Nu mult după aceea, Kestrel merse în galerie. Rămase 
surprinsă să-şi vadă tatăl acolo. Omul privea pe una dintre 
ferestrele înguste, aşezat cu spatele la obiectele de artă. 
Generalul se întoarse când fata intră. 

— Am auzit că vii aici în fiecare zi, zise el. Am sperat să 
putem vorbi doar noi doi. 

Se evitaseră de când Kestrel îi auzise ceasul cântând. 

— Ai fi putut veni în apartamentul meu, zise ea. 

— Eram curios. Mă întrebam ce îţi place aşa de mult la 
galerie. 

Generalul se îndreptă spre ea. Cizmele lui pocniră cu 
ecou în spaţiul vast. 

— Ştii ce-mi place. 

Oare de câte ori numise generalul iubirea ei pentru 
muzică o slăbiciune? O avertizase: herranii au admirat 
artele şi uite ce li s-a întâmplat. Au uitat de spadă. . 

O încruntătură muşcă din fruntea generalului. Îşi ridică 
privirea de la colecţia de sculpturi şi tablouri şi se 
concentră la Kestrel. Vocea lui era joasă. 

— Mama ta cânta minunat. 

— Dar eu? 

— Tu cânţi şi mai frumos. 

— M-am bucurat că m0 ai ascultat. Generalul oftă. 

— Ceasul ăla. 

— Îmi place. Trebuie să-l porţi în continuare. Astfel vei fi 
mereu cinstit. 

— A fost sub demnitatea mea să te ascult în felul ăla. 

— Şi dacă te-aş fi invitat? întrebă Kestrel. 

— Dar nu ai tăcut-o. 

— Ba da, de sute de ori de-a lungul anilor. Generalul 
tăcu. 

— A fost întotdeauna o invitaţie deschisă, zise Kestrel. 
Încă este. 

Tatăl ei zâmbi uşor. 

— Vrei să-mi arăţi preferatele tale? Generalul arătă spre 


galerie. _ 

Kestrel aproape că uitase de ce se afla acolo. Impinsese 
la o parte gândurile la Tensen, la genist şi la medic. Acum, 
gândurile reveneau. Simţi că o împunge teama, iar vina, ca 
o aţă, îi era trasă strâns prin inimă. 

Nu putea vedea pictura pe care acum o considera a lui 
Tensen. Tabloul se afla mai departe, pe coridor. De la 
intrare, pictura arăta ca un simplu pătrat violet. 

Kestrel îl ţinu pe general departe de tablou. li arătă un bol 
de alabastru pe care-l admira şi un pescar din bronz ce ridica 
un peşte cu solzi din lapislazuli. 1n galerie se mai afla şi un ou 
din porțelan ce provenea din est şi care, deschis, înfăţişa o fată 
înarmată. 

Însă tatăl ei observă tabloul. 

— Mi-l amintesc, zise el. L-am luat pentru împărat. 

Generalul se apropie de el. Kestrel, mută de groază, nu 
avu încotro decât să-l urmeze. Dacă ar fi încercat să-l ţină 
departe de pictură, atunci nu ar fi tăcut decât să atragă şi 
mai mult atenţia spre el. O molie zăcea pe rama tabloului. 
Inima lui Kestrel tresări. 

Tatăl ei studie peisajul. 

— Arată diferit aici decât în vila aia din sud. 


Generalul nu păru să observe molia camuflată. lar dacă 
o observa, ce-ar fi gândit? Nimic? Părea imposibil ca un 
lucru atât de important pentru Kestrel să nu însemne nimic 
pentru el. Pe un ton nonşalant studiat, Kestrel spuse: 

— Îţi place tabloul? Generalul ridică din umeri. 

— Împăratului îi place. 

Privirea lui se ridică de pe pânză. Kestrel se simţi teribil 
de uşurată. Apoi tatăl ei vorbi iar şi, pe când asculta, 
uşurarea i se preschimbă în ruşine. 

— Ştiu că nu vrei să mă întorc în est. Nu voi minţi, 
Kestrel. Am nevoie să lupt. Dar nevoia... a fost diferită în 
anii din urmă. N-am făcut-o doar pentru onoare. 

Ochii lui căprui-deschis erau fixaţi pe ai ei. 

— Te-ai născut cu câteva luni după Verex. Nu te-aş fi 
obligat să te măriţi cu el. Dar am sperat. Pe câmpul de 
luptă, am sperat că vei moşteni imperiul. Când l-ai ales pe 
Verex, am ştiut că a fost mâna destinului. 

— Tu nu crezi în destin. 

— Cred că teritoriul pe care l-am câştigat a fost pentru 


tine. Tu eşti destinul meu. 

Vina i se umflă lui Kestrel în gât. Îi venea greu să 
respire şi nu se mai putea uita în ochii tatălui ei. Însă în 
clipa în care ochii ei se desprinseră de ai lui, fulgerară 
repede, fără să se poată opri, spre molie. 

Tatăl ei văzu mişcarea. Clipi. Se uită la rama tabloului. 
Se încruntă. 


Era doar o molie, încercă să-şi spună Kestrel. Generalul 
nu ar fi putut ghici niciodată ce reprezenta. 

Kestrel crezu că tatăl ei o să spună ceva. Se pregăti să-i 
răspundă, dar în cele din urmă generalul nu făcu decât să 
arunce molia pe podea. 


— Genistul şi-a schimbat pariul, zise Tensen. Ea şi cu 
medicul lucrează împreună. 

— Nu te mai pot întâlni aşa, spuse Kestrel. O să fiu 
prinsă. Tensen păru imediat îngrijorat. O întrebă care-i 
erau motivele, însă motivaţia nu se rezuma la faptul că tatăl 
ei văzuse molia pe rama tabloului, lucru pe care Tensen îl 
respinse ca nesemnificativ. Kestrel simţea iar că alunecă 
spre o prăpastie mortală. Mai avusese acest sentiment, ori 
poate ceva asemănător, când începuse să joace Muşcă şi 
Înţeapă şi nu ştiuse când să plece de la masă, sau rămânea 
pentru că trebuia să afle ce se întâmpla mai departe. 
Kestrel trebuia să vadă toate piesele întoarse, jocul jucat şi 
numărătoarea finală, când afla cine ce câştigase şi cine 
rămăsese la urmă. La început, Kestrel pierduse cu uşurinţă, 
mai ales în faţa tatălui ei. Dar apoi învățase. 

— Pur şi simplu nu mai pot, îi zise ea lui Tensen. 

Omul încercă să o flateze. Făcu apel la inima ei bună. Îi 
puse la îndoială curajul. Făcu orice, doar nu-l pomeni pe 
Arin, căci simţea că asta ar fi pus capăt la tot. 

Tensen era şi el un jucător abil. 

— Ei bine, zise el, ai putea să-ţi ţii urechile ciulite, nu? 
Dacă afli ceva ce trebuie să ştiu, spune-i croitoresei. 

Kestrel era nerăbdătoare să plece din Uliţa Măcelarilor. 
Fu de acord să-i transmită lui Deliah tot ce părea important. 
Se grăbi să plece, în timp ce tivul rochiei de servitoare i se 
agăța în marginea de sus a cizmelor. 


TENTAŢIA ERA CULOAREA ALBĂ. 


Era cerneala neagră, tremurând pe vârful unei peniţe. 
Era Kestrel, scriind în biroul ei. Scria o scrisoare pentru 
Arin. Îşi punea pe hârtie motivele. Îşi punea pe hârtie inima. 
Totul era trasat cu cerneală în rânduri groase, scrise rapid. 
Nimic nu fusese tăiat. Cuvintele o priveau: sinceritatea 
nudă, în alb şi negru. 

Aceea era tentaţia. Însă realitatea era alta: focul ardea 
mocnit în cămin în ciuda vremii călduroase de primăvară, în 
ciuda finalului de primăvară ce se apropia şi a zilelor care 
se grăbeau spre momentul nunţii. 

Realitatea era roşie. Era fierbinte, flămândă, pocnea şi 
consuma ceea ce-i dădea Kestrel. Fata arse scrisoarea. În 
curând, în urma focului nu avea să rămână decât lemnul 
rece, acoperit de zgură şi negru, presărat uşor cu cenuşă. 
Scrisoarea se făcu fulgi, iar o pagină se îndoi ca o scoică 
neagră. 

Kestrel se gândi la împărat. Se gândi la tatăl ei. 

Nu mai rămăsese nimic de citit în şemineul stins. 
Totuşi; Kestrel luă un vătrai şi scormoni cu el prin cenuşă, 
ca să se asigure. 

Cea de-a optsprezecea aniversare a lui Kestrel se 
apropia cu paşi repezi. Până la ziua ei de naştere - şi 
recitalul de pian pe care-l ceruse împăratul - erau mai puţin 
de două săptămâni. Avea să fie ultima reuniune oficială a 
curţii până la nunta care urma să aibă loc două zile mai 
târziu. Kestrel cânta cu nesaţ ore întregi. Uneori, auzea 
ceasul tatălui ei: un sunet vag, la fel de vag ca un zâmbet. 
Asta întotdeauna îi domolea muzica. Atunci când Kestrel 
cânta pentru general, melodia răsuna dulce, sinceră şi 
puternică. 


În curând, Kestrel trebui să probeze rochia pentru 
recital. Rochia era delicată, din mătase crem, lucioasă, cu 
mâneci de dantelă scurte şi largi. Kestrel stătea nemişcată 
pe piedestalul croitoresei. În treacăt, lui Kestrel îi dădu prin 
cap că piedestalul era de aceeaşi înălţime cu un podium 
pentru licitaţii. Şi-l aminti pe Arin stând pe unul 
asemănător. 

Kestrel se întreba cum ar fi dacă timpul ar fi putut să fie 
desfăcut; dacă aţele lui ar fi putut fi rupte şi reînnodate. 
Revăzu în minte ziua licitaţiei, acea primă zi când văzuse 
pentru întâia dată un sclav păşind pe podium. Îşi imagină 
ziua cu totul altfel. De data asta, Kestrel nu mai licita. Arin 
nu era de vânzare. Tatăl ei nu câştigase Războiul Herran. 
Kestrel crescuse în capitală. Mama ei nu se îmbolnăvise, nu 
murise. Kestrel văzu bebeluşul ce fusese ea odată în braţele 
tatălui ei. În lumea reimaginată a lui Kestrel, bebeluşul 
acela era exact aşa cum o descrisese tatăl ei. 

Deliah îngenunche, ridicând tivul. Mătasea se umflă şi 
căzu înapoi în valuri festonate. Deliah îşi făcu de lucru cu 
ea. În cele din urmă, cameristele lui Kestrel se plictisiră şi 
plecară în alte camere. 

Apoi, iute şi în şoaptă, Deliah zise: 

— Ai vreo veste pentru mine? 

Kestrel îşi aruncă o privire fulgerătoare spre ea. 

— Nu. 

— Tensen speră să-i transmiţi ceva... în curând. 

Kestrel nu spuse nimic, dar Deliah dădu din cap ca şi 
cum i-ar fi răspuns. Croitoreasa părea cumva deopotrivă 
dezamăgită şi uşurată. 

— Ei bine, spuse Deliah, sunt sigură că ştii ce faci. 

Oare ştia Kestrel? Se gândi la momentele în care juca 
Muşcă şi Înţeapă. Când Kestrel întorcea piesele şi răsturna 
laturile goale pe spate, etalând feţele şi socotindu-le 
valorile, oare atunci ştia? Uneori, jocul se desfăşura prea 
repede pentru ca ea să înţeleagă exact ce făcea. Tot ce ştia 
era că avea să câştige ultima rundă. 

Kestrel o privi pe Deliah. Nu era sigură că mai avea să 
câştige, nu mai era sigură nici măcar de ceea ce ar putea 
spera să câştige. Nu ştia ce ar însemna victoria. 

Kestrel îi zise domol lui Deliah: 

— Bineînţeles că ştiu. 

Curând, avu loc o vânătoare în pădurea montană din 


spatele palatului. Ogarii lătrau. Câţiva curteni îşi aduseseră 
sclavi ca să le încarce arbaletele, lucru ce i-ar fi displăcut 
generalului dacă ar fi fost prezent. Tatăl lui Kestrel alesese 
să nu participe. 

Verex veni, însă refuză să vâneze. Împăratul zâmbi larg: 

— Uite-l şi pe micul meu papă-lapte, spuse el. 

— Plimbă-te cu mine, Verex, zise Kestrel. Nici eu nu 
vreau să vânez. 

Cei doi porniră pe potecă, în faţa împăratului. Căţelul 
lui Kestrel ţopăia alături de ea. 

— Ce câine adorabil, o auzi Kestrel pe Maris zicând. 
Vocea voioasă a împăratului ajunse limpede până la ei: 

— Iţi place? 

Verex se crispă lângă Kestrel. 

—E a ta, îi spuse împăratul lui Maris. Kestrel se 
întoarse. 

— Nu. E a mea. 

— Ce-ţi pasă dacă i-o dăruim lui Maris? Zâmbetul apăru 
iar pe chipul împăratului. 

— Tu nici măcar nu i-ai dat un nume. 

— Las-o, îi şopti Verex la ureche lui Kestrel. Aminteşte- 
ţi. El nu spuse ce anume ar fi trebuit Kestrel să-şi 
amintească, dar fata ştia oricum: chipul peticit al lui Arin. 

Câinele îşi frecă nasul umed de pantalonii lui Kestrel. 

— Numele ei, îi zise Kestrel împăratului, este A-mea. 

Împăratul ridică din umeri şi păru nepăsător. Maris, 
urmându-şi instinctul de curtean, simţise pericolul şi 
aştepta acum să vadă ce avea să se mai întâmple. Când nu 
se întâmplă nimic şi nimeni nu mai spuse nimic, fata se 
grăbi să-şi prindă prietenii din urmă. 

Mai târziu, în după-amiaza aceea, împăratul omori o 
vulpe. 

— E pentru fiica mea. 

Sângele îi pătase gulerul roşiatic. Lăbuţele ei negre 
arătau ca nişte pensule de vopsea uscate. Împăratul declară 
că blana avea să devină o etolă pentru Kestrel. 

Când curtenii începură să se îndrepte spre castel, iar 
Verex rămase în urmă cu Risha, împăratul veni alături de 
Kestrel. 

Împăratul nu mai zâmbea, însă rânjetul i se citea în 
glasul rigid; era prins acolo ca o insectă în chihlimbar. 

— Nu crea mai multe probleme decât meriţi, zise el. 


— Dă câinele, îi zise Kestrel lui Verex. 

Îl reţinuse pe prinţ pe peluza castelului, acoperită de iarbă 
moale şi fină, de un verde ce lumina albicios. Ceilalţi curteni 
plecaseră înainte. 

— Găseşte-i un cămin departe de curte. Găseşte 
persoana potrivită. 

— Tu eşti persoana potrivită. 

Pe Kestrel o înţepau ochii. Căţeluşa se aşeză şi începu să-şi 
roadă veselă lăbuţele. 

— E vina mea, zise Verex. 

Kestrel spuse că nu. Însă nu se mai putea uita la câine, 
la darul acela cald şi perfect, fără să-l vadă rănit. Era 
altceva să renunţi de bunăvoie la ceva decât să ştii că ţi-a 
fost răpit. Diferenţa, spuse Kestrel, era alegerea pe care o 
făceai. O libertate limitată, dar mai bună decât nimic. Sau 
cel puţin aşa crezuse când Arin îi dăruise două chei ale 
casei lui păzite. La fel gândise şi când ea îi oferise lui Arin 
ţara înapoi, forţată, ţintuită şi chinuită de anumite condiţii. 
Era mai bine decât nimic. Gândul ăsta se tot repetase, dar 
acum nu i se mai părea adevărat. Acum, Kestrel ştia că a 
renunţa la ceva însemna să laşi să-ţi fie luat. 

Kestrel îşi spuse toate astea în gând. Cuvintele răsunau 
aşa de tare în mintea ei, încât aproape uită că nu le dăduse 
cu adevărat glas. Dar apoi îşi ridică iar privirea spre Verex 
şi-l văzu aşteptând, îngrijorat, şi-şi aminti ce spusese ultima 
dată. Kestrel clătină din cap: nu. 

Verex zise încet: 


— Tata vrea ca tu să-l iubeşti pe el cel mai mult. Vrea să 
iubeşti ceea ce iubeşte el. Nu mai e loc pentru altceva. 

— Ştiu. 

— Nu sunt sigur că înţelegi. Kestrel, croitoreasa ta e 
moartă. 

Vestea cobori în ea ca un fulger. Se scufundă şi atinse 
fundul. Kestrel o văzu pe Deliah, văzu ochii cenuşii ai femeii, 
dăruiţi cu gene grele - ochii lui Arin - pe când ridica tivul 
ivoriu al rochiei. Materialul se arcui moale, apoi se întări când 
fu aşezat la loc. Fusta se umflase ca un plămân, apoi oftase. 

Teama o cuprinse furişată pe Kestrel şi o lasă fără 
respiraţie. 

— A fost văzută întâlnindu-se cu ministrul herrani al 
agriculturii, zise Verex. Mai târziu, căpitanul gărzilor s-a 
dus la ea. Fata s-a sinucis cu propria ei foarfecă. 


Kestrel îşi aminti degetele însângerate ale lui Thrynne, 
în lumina sordidă a temniţei. 

— Căpitanul nu a fost trimis din cauza întâlnirii cu 
ministrul, continuă Verex. Asta a fost o scuză. Motivul a fost 
ceea ce s-a întâmplat în ziua când a plecat guvernatorul 
tău. Motivul a fost cusăturile de pe faţa lui. Cusături 
frumoase. Kestrel, nu-ţi aminteşti că erau perfecte? Tata a 
observat. Loialitatea croitoresei faţă de Arin se citea pe faţa 
lui. 

Căţeluşul lingea palma lui Kestrel. Pielea caldă şi 
umedă se răcea. Căţelul respiră blând în mâna fetei. Cerul 
era o plapumă de nori, cu excepţia unei singuri găuri 
albastre în țesătură. Un nor albastru pe un cer alb. 

Gaura se făcu mai mare, mai albastră. Se deschise şi se 
lăţi în linişte, la fel ca vina lui Kestrel, la fel ca momentul în 
care ea văzuse chipul cusut al lui Arin, la fel ca privirea 
generalului atrasă de molia de pe rama tabloului. Kestrel 
văzu albastrul satinat - culoarea rochiei lui Jess. Nori 
pudraţi cu zahăr, se gândi Kestrel. În amintirea ei, Ronan îi 
întindea o prăjitură. Ea o gustă, iar prăjitura îi arse limba 
ca otrava. 

— Trebuie să ai grijă ce faci, spuse Verex. Dacă joci 
împotriva tatălui meu, vei pierde. Genul ăsta de joc nu se 
rezumă la inteligenţă, Kestrel. Aici e vorba de experienţă. 
Iar tu eşti îndoită şi atât de... rănită, că... Verex clătină din 
cap. Te rog, nu face nimic nesăbuit. 

— Cât timp? 

— Ştii tu. 

Kestrel îşi sprijini palma umedă pe ţeasta mare şi 
neagră a căţeluşei. A-mea, se gândi ea. Apoi ridică mâna şi-i 
spuse lui Verex să ia câinele de zgardă. 

Cât timp? Până ce murea împăratul. 

— Kestrel... într-o zi, am putea schimba lucrurile. 

Ea îşi ridică ochii de la câine şi se uită la Verex, la 
trupul lui înalt şi slab, la umerii adunaţi, la coama de păr 
spălăcit, la ochii mari şi apoşi. 

Se întrebă ce s-ar fi întâmplat dacă i-ar fi cuprins mâna 
liberă. Se întrebă dacă prinţul şi-ar fi imaginat că Risha, nu 
ea, îl ţinea de mână, şi dacă aşa avea să fie mereu căsnicia 
lui Kestrel cu el. Se văzu împreună cu Verex, ţinându-se în 
braţe. Aproape că simţi bunătatea gestului... şi simţi, cu 
siguranţă, cruzimea lui. li simţi preţul. Simţi ticăloşia în 


timp ce amândoi se prefăceau că celălalt era altcineva. 

— Nu te voi ţine niciodată departe de Risha, zise ea. 

— Nu i-aş face una ca asta, spuse el. Dacă... 

Nu mai era nevoie să-şi termine fraza. Ştiau amândoi de 
ce era capabil împăratul să-i facă prinţesei dacă Verex îl 
înfrunta. 

— Am putea remodela lumea, zise Verex. Ar fi oare aşa 
de rău să stăm amândoi la cârma imperiului? 

Era o întrebare la care Kestrel nu-şi dăduse voie să se 
gândească. Acum însă o răsucea în minte. Intrebarea 
continua să se repete ca un ecou rară răspuns. 

— Putem face asta, continuă prinţul, dacă aşteptăm. 
Dacă avem grijă. Kestrel, poţi să ai grijă? 


În mintea ei, Kestrel juca piesele. 
Impăratul. 

Genistul. 

Medicul. 

O favoare. 

Herran. 

Valoria. 


Nota noile plăcuţe. Le aranjă în feluri diferite. Căută un 
tipar şi nu află nimic. Amestecă iar piesele. Insă împăratul îi 
îngreuna munca. Piesa lui se tot răsturna singură, astfel 
încât Kestrel să nu fie obligată să-l privească. 

Cealaltă faţă a piesei lui însă nu era goală. Acolo era 
chipul tatălui ei. 

Ce joc era ăsta? 

Ce credea Kestrel că făcea? 

Oare nu pierduse destul? Nu făcuse destul? Îşi aminti 
sfatul lui Verex. 

Nu era de datoria ei să rezolve enigma genistului şi a 
medicului. Trebuia să se oprească. 

Da, opreşte jocul, Kestrel, îşi zise ea. Renunţă la mize, 
eliberează masa. leşi din joc. 

Acum. 


MAI ÎNTÂI, ARIN FĂCU MATRIŢELE. UNA, DE MĂRIMEA 
şi forma unei bile pentru copii, iar cealaltă lungă şi subţire 
şi cilindrică. Făcu câte două din fiecare din lut ars şi puse 
cele două jumătăţi îngemănate la o parte. Încălzi plumb în 
focul forjei până ce metalul curse roşu. 

Arin fusese fierar, dar fierarii arareori lucrau cu 
matrițe. Matriţele lui din lut crăpară. Plumbul fierbinte se 
scurse. Nu era altceva de făcut decât să lase totul să se 
răcească într-un soi de grămăjoară diformă şi să o împingă 
la o parte. 

Era înnebunitor, dar şi surprinzător cum Arin îşi dăduse 
seama că avea nevoie de orele acelea petrecute în fierărie, că 
munca la care fusese supus odinioară devenise acum 
meşteşugul Jui. lubea ideea de a vedea ceva ieşit din mâinile 
lui. Arin netezi lutul proaspăt, curbându-l, golindu-l la mijloc 
cu o unealtă de măsură. Se uită la matriţele noi cum se uscau 
în foc. 

Când se sparseră iar, lui Arin aproape că nici nu-i mai 
păsă. Avea să facă altele. Intr-o zi, avea să reuşească. 


Arin le spusese reginei şi fratelui ei să nu intre în 
fierărie. Roshar intră însă oricum. Avea braţul încă acoperit 
de bandaje. În urma lui venea lipăind micul tigru. 

— Cred, zise Roshar, privind dezastrul; că ar fi trebuit 
să iei pumnalul şi să te mulţumeşti cu el. 

Arin îi întinse o listă. 

— Materiale necesare. 

— Vai, cum se înălţară cei năpăstuiţi! Nu sunt 
mesagerul tău. Roshar citi lista. Pentru ce ai nevoie de 
toate astea? Ce faci? 


— Acel ceva mai mult al reginei tale. Roshar râse. 

— Ţi-a cerut „ceva mai mult"? Mă îndoiesc că la asta s-a 
referit, spuse Roshar, fluturând lista în direcţia ultimelor 
experimente eşuate ale lui Arin. 

Tigrul muşcă glezna lui Arin, iar el îi împinse uşor faţa 
deoparte. 

— Roshar, de ce ai venit aici? 

— l-am pus un nume puiului de tigru. L-am numit după 
tine. 

— Roshar. 

— Când Arin se va face mare, vei fi condamnat la 
moarte în arena dacrană, lăsat pradă tigrului. Arin te va 
mânca de viu. 

Arin se uită la rânjetul sălbatic de pe chipul lui Roshar 
şi la faţa moale şi dungată a tigrului. Focul luci în ochii 
puiului. 

Roshar zise: 

— Am venit să-ţi spun că am ars câmpiile ieri. 

Arin îşi ridică privirea. Vopseaua verde ce contura ochii 
lui Roshar îi făcea să pară mai înguşti, mai strălucitori. 
Zâmbetul lui Roshar se schimbă. Se adânci. 

— Victime? întrebă Arin. 

— Multe. 

— Bun. 

— Mă tem că nu e destul de bine pentru tine. Ne-ai dat 
un sfat bun, recunosc, dar nu-ţi va câştiga alianţa. Şi nu văd 
cum te-ar ajuta nici astea. 


Roshar se uită cu dispreţ la obiectele împrăştiate pe 
masa atelierului. 

Arin se simţi tentat să-şi explice ideea. 

— Îţi aminteşti armele din casa de păpuşi a Rishei? 
Expresia de pe chipul lui Roshar împietri. 

— Îţi aminteşti sigiliul de pe drăguţul tău pumnal? E o 
armă de femeie. Să nu crezi că nu ştim cui aparţine. 

Roshar împinse o matriţă stricată. Praful de lut 
hârşâi pe masă. Şi totuşi Roshar lăsă ce era mai rău 
pentru final, înainte să plece, cu tigrul la picioarele lui. 

— Arin, nu te mai întreba de ce nu ne aliem cu tine. 


O altă piesă de vestimentaţie sosi pentru Arin. Era o 
pereche de mănuşi garnisite. Codul ţesut al lui Tensen îi 


spunea că Molia descoperise o legătură între genistul-şef şi 
medicul imperial. Sarsine raporta că în Herran condiţiile se 
înrăutăţiseră. Reuşise Arin să stabilească alianţa cu esticii? 
întrebau nodurile. Ar trebui să se întoarcă acasă. 

Deşi Arin insistase că lui Kestrel nu-i revenea nicio 
culoare, Tensen reuşise să-i vorbească despre ea într-un fel 
sau altul. Aproape că sosise prima zi de vară, zicea Tensen. 
Fata era o mireasă strălucitoare. Bucură-te pentru ea, Arin, 
zicea o linie înnodată, la fel de neregulată ca o cicatrice 
prost vindecată. 

Însă Tensen nu ştia ceea ce ştia Arin. Tensen nu ştia 
cu cât cinism se vânduse Kestrel persoanei cu puterea 
mai mare. El nu-i văzuse chipul pe deasupra mesei 
lipicioase din tavernă atunci când îşi mărturisise rolul în 
uciderea atâtor oameni. 

Arin aruncă mănuşile în foc. Miroseau a carne arsă. 


Kestrel nu avea să-i răpească niciodată fericirea. 
x 


Roshar veni iar după câteva zile. 

— Arată ca o nuia mare din metal. Impinse obiectul răcit 
ce se odihnea pe una dintre jumătăţile deschise ale unei 
matrițe. Cred că ştiu ce faci, Arin. Şi nu cred că va 
funcţiona. 

— Ţi-am zis să mă laşi în pace. 

— Şi nu am tăcut întocmai? Vezi că de data asta nu am 
adus tigrul cu mine. Arin te agită. După cum vezi, ţi-am 
respectat fiecare dorinţă, exprimată sau nu. 

— Atunci pleacă. 

— Cum de ai supravieţuit, micule sclav, cu gura asta a 
ta? 

Te-ai rugat la zeul norocului? 

Roshar îl privi cu atenţie, întârziind asupra părţii stângi 
a feţei lui. Cicatricea lui Arin părea să-l înţepe sub ochii 
atenţi ai lui Roshar. 

— Tu eşti mai norocos ca mine. 

Roshar avea dreptate. Cu talentul lui de a spune exact 
ce nu trebuia, Arin nici nu ar fi trebuit să supravieţuiască. 

— Erai cu Risha când a fost răpită? întrebă Arin. 

— Nu. 

Însă răspunsul sunase ca un „da”. 

— Atunci ai fost luat în sclavie? 

— O să te omor. 


— De ce mai vii aici dacă nu pentru a mă auzi spunându- 
ţi ceea ce nimeni altcineva nu îndrăzneşte? 

— Ce vreau eu, zise Roshar, e ca tu să mă acuzi. Asta e 
un lucru pe nimeni nu-l va face. In orice caz, nu poporul 
meu, care crede că eu sunt victima. Şi în niciun caz regina. 

— De ce să te acuze? Că ai fugit din sclavie, dar sora ta 
nu a reuşit? Că ai supravieţuit? Cu o voce blândă, Arin 
spuse: Dacă asta-i crima ta, atunci e şi a mea. 

— Tu ţi-ai vândut sora? 

Arin se trase înapoi. 

— Cum? 

— Când valorienii ţi-au cotropit ţara, ai dat-o la schimb 
pentru ceva mai bun? Asta am făcut noi cu Risha. Fetiţa 
noastră. Aşa de talentată cu sabia, deşi era doar un boţ cu 
ochi. Nu-i plăceau păpugşile din trestie. Nu, dormitorul ei 
era o sală de scrimă. Cutia ei cu jucării era o armurărie. 
Sora noastră mai mare a văzut oportunitatea. A ştiut ce 
avea de făcut. Regina şi cu mine suntem gemeni. Ştiai? Nu? 
Ei bine, dacă-i tai nasul şi urechile o să descoperi că 
semănăm foarte mult. Dar vai, ce importante sunt patru 
minute! Ea s-a născut înainte mea. Ea a moştenit țara. Nu 
că mi-aş fi dorit-o. Nici nu ştiam ce îmi doresc. Insă am 
devenit bun de pus la bătaie. Spune-mi, Arin, care e soluţia 
dilemei ăsteia tentante? Ce ai face dacă ai avea un copil 
asasin cu ochi adorabili şi inocenți, o prinţesă pe care 
duşmanul tău sigur ar înhăţa-o dacă ar avea ocazia? Ţi-ar 
veni vreo idee? Poate că sora ta mai maree cea vicleană. ţi 
va spune ea care-i calea de a distruge imperiul. Tu eşti 
mijlociul, singurul băiat: tu ce faci? li explici surorii tale mai 
mici cum stau lucrurile. Pleci cu ea pe teritoriul duşman. Te 
prefaci că eşti servitorul ei. Te faci observat. Eşti ostentativ. 
Iar când eşti prins, o abandonezi. 

Chipul lui Roshar fu cuprins de amărăciune. 

— Şi apoi aştepţi. Aştepţi, aşteaptă şi regina să vadă 
dacă Risha va pune cuțitul la gâtul împăratului. 

Pentru Arin devenise deodată neaşteptat de logic. Aşa 
se explica de ce Risha spusese că locul ei era la palat. Aşa 
se explica privirea ei chinuită. Dar... 

— A fost capturată cu ani în urmă. Ce aşteaptă? 

— Răzbunare, probabil, pe un frate şi pe o soră care au 
folosit-o. După primul an, am crezut că aşteaptă ocazia 
perfectă ca să-l ucidă pe împărat. După aceea au trecut mai 


mulţi ani. Acum... noi credem că a devenit valoriană. Poate 
că asta se întâmplă când cineva care a crescut înţelege că a 
fost trădat de propria sa familie. 

— N-ar fi trebuit să-mi spui asta. De ce mi-ai spus? 

— Pentru că ştiu că ceea ce am spus despre pumnalul 
ăla nu e adevărat. Am ştiut, în ziua în care mi-au tăiat faţa 
în ţara ta, că tu nu te-ai vinde niciodată. Am putut să-mi dau 
seama. Tu nu ai vinde niciodată ceea ce ţi-e drag. Uită-te la 
tine, Arin. Eşti făcut din atât de multe limite splendide şi 
stupide. Arin văzu, în mintea lui, mănuşile arzând 
incandescent, cu degetele încovoiate. Simţi în nări mirosul 
acru. Işi aminti de ştirile codate primite de la Molie. 

— Nu cred că Risha e prietena imperiului. 

In amintirea lui, flăcările uscară mesajul nodurilor: Ai 
încheiat alianţa estică? 

Ochii lui Roshar erau flămânzi după veşti de la sora lui. 
Poporul lui Arin flămânzea pentru că epuizase recolta de 
nucă mai repede decât prevăzuse. lar Arin flămânzea şi el 
aducându-şi aminte cum arseseră mănuşile. Îi era foame. Îi 
era foame să-şi dăruiască încrederea cuiva care o merita. 

Arin arătă spre butoiaşul lung din metal aflat pe masa 
de lucru. 

— O să-ţi spun cum funcţionează. 


Dură ceva timp să termine părţile componente ale 
tunului miniatural. La capătul închis se afla o cămăruţă 
pentru un cornet din hârtie umplut cu pulbere neagră, ce se 
sprijinea pe un taler interior în spatele căruia se aşeza mica 
bilă din metal. Arin tăie un fitil tare şi scurt şi-l băgă în 
cornetul cu pulbere. 

Arin ştia cum să lucreze cu pielea de pe vremea când 
muncise în grajdurile generalului. Se luptă cu materialul 
ţeapăn folosit pentru şei, făcând un mâner din piele 
tăbăcită pentru capătul de unde butoiaşul avea să fie 
ridicat, echilibrat şi umplut cu exploziv. Când Arin 
introduse capătul butoiaşului în cutia îngustă şi tare din 
piele, se gândi, în mod ciudat, la grădinarul familiei lui. Cu 
mult înainte de Războiul Herran, grădinarul altoia pomi în 
livadă, introducând o aşchie dintr-un pom în tulpina groasă 
a altuia. Arin ataşă patul acesta bizar butoiaşului. Potrivi 
cuie din oţel prin găurile din pat şi apoi le sudă de butoiaş. 
În cele din urmă, Arin tăie o fâşie lungă din piele şi croi o 


cureluşă. Arma asta era făcută să fie cărată. 
Arin atârnă arma pe umăr, aşa cum făceau dacranii cu 
arbaletele. Apoi îi chemă pe regină şi pe fratele ei. 


Eliberară curtea castelului, în faţa fierăriei. Chiar 
înainte să aşeze cornetul cu pulbere neagră şi bila de metal 
în cămăruţa lor, Arin îşi imagină întregul dispozitiv 
explodându-i în mâini şi zburându-i capul de pe umeri. Arin 
mai folosise şi înainte pulbere neagră. Simţise explozia unui 
tun. O auzise: acea bătaie solitară de inimă a zeului 
războiului. Însă nu teamă simţi el când aprinse fitilul şi-şi 
propti patul pe umăr, ci foame. 

Fitilul arse. 

Arma bubui în aer. Îl lovi pe Arin în umăr şi-l lăsă fără 
aer. Îi arse palma şi el aproape că o scăpă din mâini. 

Urmă o tăcere violentă. $Şocul schimbase chipurile lui 
Roshar şi pe al reginei. Un firicel de fum se ridica din uşa 
largă şi, din fericire, mare a bucătăriei. Arin ţintise îngrozitor. 
Dar nu asta conta. Ceea ce conta era că bila mică de plumb 
era adânc îngropată în uşă. Ceea ce conta era că regina 
traversă curtea şi se înălţă pe vârfuri în faţa uşii. Atinse gaura 
fumegândă. 

Da. În mintea lui, Arin o îndupleca să spună da. În 
vreme ce îşi recăpăta respiraţia, mintea lui nu mai gândea 
cuvinte precum alianţă sau încredere sau ceva mai mult. 
Doar o singură vorbă: da. Mai târziu, avea să se gândească 
mai bine la armă. Mai târziu, avea să dea înapoi în faţa a 
ceea ce făcuse. Acum însă nu exista decât da sau nu, iar 
Arin fusese nevoit să aleagă, să găsească acel lucru care ar 
fi făcut-o pe regină să pronunţe cuvântul pe care şi-l dorea. 

— Asta, zise Roshar. Asta împotriva imperiului. 


— Gândeşte-te la cât de multă pulbere neagră e 
necesară ca să pui în funcţiune un tun, explică Arin. 
Valorienilor nu le pasă, ei au o grămadă. Insă noi nu avem, 
iar cu arma asta nici nu avem nevoie de prea multă; şi-n 
plus poate fi luată oriunde. Lasă-i pe ei să-şi care tunurile 
grele. Lasă-i pe ei să piardă cai şi soldaţi manevrând 
artileria. Ştiu că dispozitivul ăsta nu e precis, zise Arin, 
clătinând din cap. Nu încă. Dar pot să-i dau precizie. 

Roshar şi regina rămaseră cu ochii pironiţi asupra lui. 

— Veniţi cu mine, spuse Arin. Vreau să vă mai arăt ceva. 


Îi conduse în fierăria încă înfierbântată din cauza 
vasului de metal topit pe care-l pregătise Arin. Arin îşi 
desprinse arma de pe umăr şi se îndreptă spre vas. Regina 
îşi trase respiraţia când îşi dădu seama ce avea el de gând 
să facă. Arin aruncă arma în bazinul încins. 

Apoi se întoarse spre regină şi spre fratele ei. 


— Herranii vor face altele. Le voi spune eu cum. Vi le 
vom pune la dispoziţie. Am face asta... pentru aliaţii noştri. 
— Chiar a trebuit să o topeşti? comentă Roshar. 


— Trebuie ca voi să aveţi nevoie de mine. Aţi fi putut să 
o luaţi, să-i analizaţi mecanismul şi să găsiţi o cale de ao 
copia. Atunci nu aţi avea nevoie de Herran. 

— Arin, idiotule. Ce te face să crezi că nu te vom tortura 
ca să ne spui cum ai tăcut-o? 

— N-o veţi face. 

— Eu aş putea s-o fac. S-ar putea chiar să-mi placă. 

— N-ai face-o. Arin se uită la cei doi fraţi. Ei bine? 
Putem lupta împreună? 

Regina fu cea care rosti cuvântul, însă Roshar îi dădu 
substanţă. Traversă spaţiul mic al fierăriei şi îşi aşeză o 
palmă pe obrazul lui Arin. Era gestul herrani pentru 
prietenie. Regina zâmbi când Arin întoarse gestul. După 
aceea, cuvântul prinse viaţă: frumos, mortal, la fel de mic şi 
de fierbinte precum gaura din uşa bucătăriei. In acea 
clipă,.cuvântul ăla era tot ce-şi dorea Arin. 

— Da. 


Arin se întorcea de la băi. Chipul îi fusese împroşcat cu 
pulbere neagră. Avusese pulbere în păr, ba chiar şi pe dinţi. 
Arăta ca supravieţuitorul unui incendiu. Se îmbăiase, 
observând vânătaia uriaşă ce-i înnegrea umărul drept şi i se 
alungea pe piept. Apoi se întoarse în camera lui, ca să-şi 
facă bagajul. 

Regina aştepta la uşa lui. Ea o deschise şi-l lăsă să intre 
primul. Crezând că voia să vorbească ceva personal, 
probabil să pună la punct vreun detaliu al alianţei, Arin 
rămase tăcut în vreme ce intrau în cameră. Când regina 
închise uşa uşor în urma ei, el zise: 

— Poporul meu trebuie să afle veştile. Aş vrea să plec. 
Regina veni spre el, apoi se apropie şi mai mult. Îşi împleti 
degetele în părul lui umed. Arin îngheţă. Apropiindu-şi 


obrazul de al lui, regina îşi aduse buzele la urechea lui. 
— Da, şopti ea. Dar nu încă. 


ARIN O SĂRUTĂ. GURA I SE DESCHISE SUB BUZELE 
lui. Mâinile ei erau pe trupul lui şi era o senzaţie ciudată, 
străină. Arin se relaxă - n-ar fi trebuit? Regina părea să 
creadă asta. 

Arin îşi aminti foamea lui. Nu, nu era flămând după 
asta, însă regina dăruia, iar el primi şi îi dărui înapoi, 
chiar dacă ştia prea bine ce-şi dorea în schimb. Arin nu 
voia să simtă dorinţa, iar gândul la Kestrel, la dorul acela 
monstruos - atât de stupid, atât de gresit - îl făcu să se 
oprească. Se retrase. Scrâşni din dinţi, tare, ţinându-şi 
respiraţia, furios pe sine. 

— Arin? zise regina. 

El o sărută iar, mai apăsat. De data asta se pierdu un 
pic. Senzaţia îl umplu, îl trase departe de el însuşi. Era 
bine. Era aşa de obosit de cum fusese. Uită totul. 

Doar că... îşi aminti alte săruturi, de altă dată. Era 
imposibil să nu şi le amintească. 

În mintea lui, Kestrel îi atinsese chipul rănit: acesta 
era adevărul. Gura care se mişca apăsată pe a lui era a 
lui Kestrel. Ceea ce-şi imagina el era o minciună: acesta 
era adevărul. lar minciuna şi adevărul îl prinseseră în 
strânsoarea lor. 

Arin începu să se gândească. Regina se lipise de el, 
atingându-i umărul rănit. Arin tresări. Îşi aminti chipul lui 
acoperit de funingine după ce trăsese cu arma. Oare ce-şi 
spusese Arin mai devreme? Că arăta de parcă ieşise dintr- 
un incendiu. În mintea lui Arin începu să ardă un gând. 
Văzu iar perechea de mănuşi în flăcări. Işi aminti că-i 
spusese lui Roshar să dea foc la câmpii. Sunteţi norocoşi că 
nu a făcut aşa de la început. 

Ia stai. De ce nu arsese generalul câmpiile? 


Deoarece Kestrel îi pusese la dispoziţie un alt plan. Caii 
otrăviţi. Pot să-ți explic, îi spusese ea. Arin refuzase să o 
asculte. Nu am avut de ales. Tata ar îi... 

Precaut, stăpânit de o groază care şuiera înăuntrul 
lui ca un fitil aprins, Arin îşi imagină dezastrul care nu 
avusese loc şi pe acela care fusese. Îşi imagină incendiul 
şi pe câmpeni arzând.. sau caii morţi şi un exod spre sud. 

Sărutul îi muri pe buze. Mintea lui Arin amorti, cuprinsă 
de înţelegere. Se smulse din braţele reginei. 

Arin şi-o imagină pe Kestrel. O văzu făcând o alegere: 
focul şi anihilarea sau otrava şi supraviețuirea. Arin ştia 
ce ar fi ales el. Incepu să se întrebe dacă nu cumva 
Kestrel făcuse aceeaşi alegere. 

Arin păli. Işi simţi sângele scurgându-i-se din trup. 
Bătăile nebunegşti ale inimii îi răsunau tare în timpane. 

Regina rămăsese cu privirea fixată asupra lui. Se 
depărtase de ea; lui Arin i se părea că trecuseră ani buni 
de atunci. Nu era sigur dacă ea îl mai atinsese după 
aceea. Regina nu-l atingea acum. Îl privea precaută. Arin 
se văzu pe sine aşa cum probabil că arăta în ochii ei: 
gheboşat, părând deodată bolnav. Sau ca şi cum ar fi fost 
atacat, lovit în cap, ori ca atunci când explozia din curte 
îl lăsase rară aer. 

— Arin, zise ea. Ce s-a întâmplat? 

Pe Arin îl durea umărul, îl durea gâtul. El greşise, 
sărutase o minciună, care s-ar fi îndulcit, iar el ar fi 
continuat. S-ar fi prefăcut în continuare că regina era 
Kestrel. Dar cine era Kestrel? Odinioară păruse că ştie. Şi 
apoi, fata apăruse în faţa zidurilor oraşului atacat, fluturând 
tratatul imperial şi purtând un semn de logodnă pe frunte. 
Atunci siguranţa lui devenise un lucru contorsionat şi 
beteag. Fusese un prost, îşi zisese el pe când stătea în 
ninsoare, cu spatele la oraş, înfrigurat până în măduva 
oaselor. Fusese un prost dintre cei mai mari: nu văzuse 
lucrurile aşa cum erau ele de fapt. 

Arin ridică deodată mâna, cu palma deschisă în afară, 
ca şi cum ar fi vrut să oprească pe cineva. Îşi aminti iar cum 
se  sfârşise asediul. Insă de data asta îşi schimbă 
perspectiva. De data asta, în amintirea lui, Arin ignoră 
semnul aurit de pe fruntea lui Kestrel. Văzu doar ce ţinea în 
mână: tratatul. Actul îi salvase viaţa şi-i cruţase ţara. În 
amintirea lui, Kestrel îi oferea hârtia împăturită, crem. El o 


luă şi o deschise. În mintea lui, văzu acum o nouă 
însemnătate a tratatului şi a felului în care Kestrel i-l 
dăruise. Arin înţelese brusc. Mâna lui căzu şi se strânse în 
pumn. 

— Trebuie să plec, îi zise Arin reginei. Trebuie să plec 
chiar acum. 


KESTREL ARĂTA DE PARCĂ AR FI FOST ÎNMUIATĂ în 
sânge. 

În cele din urmă, nu dăduse ordine să-i fie modificată 
rochia. Elinor îşi schimbase deja pariul şi deşi Kestrel nu 
era sigură că împăratul ştia asta sau care ar fi putut fi 
consecinţele, se temea de atenţia răutăcioasă pe care şi-ar 
fi atras-o dacă mai făcea altceva să strice planurile 
împăratului. El se aştepta ca fata să poarte roşu, aşa că 
rochia rămăsese roşie, cu falduri rigide şi lucioase de 
mătase densă. Rochia era grea, cu un corset ce o strângea 
dureros pe Kestrel ori de câte ori inspira mai adânc, şi fuste 
pline ale căror valuri întunecate şi prinse în cute cusute 
creau nuanţe şi mai închise de roşu, aproape negre. Trena 
era adunată acum, dar când Kestrel avea să intre în marea 
sală de ceremonii, urma să se reverse în spatele ei ca un 
râu. 

Mâinile noii croitorese zburau în jurul lui Kestrel. 

— E prea strâmtă? Sau... poate că ai vrea să îi mai 
adăugăm ceva? Vrei cristale ţesute pe tiv? 

— Nu. 

Era ultima probă înainte de nunta ce urma să aibă loc 
peste numai o săptămână. Ceea ce voia Kestrel cu adevărat 
era să ardă rochia. 

— Oh, dar nici nu ai văzut-o încă alături de podoabele 
aurii. 

Croitoreasa adună în pumni ghirlande aurii şi le împleti 
în cosiţele lui Kestrel şi în jurul gâtului ei, presărându-le în 
modele reci peste umerii ei goi. Durerea din plămânii lui 
Kestrel se făcu mai rea. Ochii o ardeau. 

— Nu-i aşa că e mai bine? Nu-i aşa? Vocea croitoresei 


răsuna piţigăiat. 

— Eşti aşa de frumoasă! 

Kestrel sesiză deodată panica stăpânită din glasul fetei. 
Kestrel îşi văzu reflexia în oglindă. Nu era frumoasă. Avea 
faţa sfrijită şi palidă, ochii mari şi speriaţi. Arăta bolnavă. 
Îşi apăsă mâinile peste ochii umezi, apăsă tare şi se uită iar. 
Kestrel nu ştia ce înţelegea croitoreasa din expresia feţei ei, 
dar îşi dădu seama că orice ar fi fost, fata îşi citea în chipul 
lui Kestrel propriul sfârşit. O înlocuise pe ultima sută de 
metri pe Deliah: o simplă cusătoreasă, ridicată peste noapte 
la rangul de croitoreasă imperială. Fetei îi era frică. Şi de 
ce nu s-ar fi temut de nemulţumirea lui Kestrel? 
Predecesoarea ei era moartă. 

Kestrel se întoarse de la oglindă ca să o privească pe 
fata cu păr castaniu. Apoi cobori de pe podium, atentă la 
tiv, şi-şi aşeză cu blândeţe o mână pe braţul fetei. 

Noua croitoreasă îşi domoli glasul. 

— Îţi place? şopti ea. 

— E perfectă, spuse Kestrel. 


Generalul se vindecase. Avea să plece în dimineaţa 
de după nuntă ca să revină la comanda campaniei din 
est. Trajan ar fi plecat deja dacă împăratul nu i-ar fi 
ordonat să rămână. Uneori, Kestrel avea impresia că 
generalul ar fi rămas oricum pentru recitalul din ziua 
aniversării ei şi pentru nuntă, dar asta se întâmpla doar 
atunci când nu se afla în compania lui. În momentul în 
care el stătea în faţa ei, iar ochii lui deveneau din ce în 
ce mai nerăbdători, Kestrel ştia că se amăgise. 

Generalul o invitase la plimbare. Vântul bătea tare şi 
era destul de rece pentru ca pe Kestrel să o doară 
urechile. 

La început, se părea că generalul nu avea să-i 
adreseze niciun cuvânt fiicei lui. Apoi zise: 

— Nu ştiu ce dar de nuntă să-ţi dau. 

— Nu contează. 

— Îmi doresc... Generalul miji ochii spre un şoim ce se 
rotea sus de tot, deasupra Grădinii de Primăvară. Imi 
doresc să fi păstrat ceva de-al mamei tale, ca să ţi-l pot 
dărui. 

În ziua în care devenise majoră, Kestrel moştenise tot 


ce aparținuse mamei sale. El nu dorise nimic. 

În urmă cu câteva luni, Kestrel ar fi găsit o cale - 
nonşalantă, neglijentă, poate chiar amuzantă - de a 
repeta că nu conta. Însă acum simţea acut prăpastia 
dintre ea şi tatăl său pe care o adâncea faptul că niciunul 
dintre ei nu spunea ceea ce simţea cu adevărat. Da, se 
apropiaseră. Aveau câteva înţelegeri, cum ar fi aceea 
care-l aducea în mod regulat pe general în spatele 
panoului din sala de muzică - dacă nu chiar în sală - ca 
să o audă cântând pe Kestrel. Asta, credea ea, era un soi 
de sinceritate, dar nu era deplină, nu era reală, şi Kestrel 
nu se putea abţine să nu simtă durerea ce însoțea gândul 
că ea însăşi era exact ca şi generalul. Nici ea nu era 
capabilă de a spune exact ce gândea. Voia. Se străduia. 
Vorbele se luptau în interiorul ei. 

— Mi-ai da ceva dacă ţi-aş cere? întrebă Kestrel. 
Generalul răspunse precaut: 

— Depinde. 

— Rămâi. Nu merge în est. 

— Kestrel... 

— Atunci mai rămâi o săptămână, îl rugă ea. Sau o zi. 
Mai rămâi o singură zi după nuntă. 

Generalul se uita tot la cer, însă pasărea de vânătoare 
dispăruse. 

— Te rog. 

În cele din urmă, el se întoarse spre Kestrel. 

— Prea bine, răspunse el. O zi. 


Evenimentele de la curte continuară. Avură loc un 
turneu de primăvară, baluri mascate, seri dansante, ospeţe. 
Nu doar o dată, Kestrel surprinse privirea lui Tensen din 
capătul celălalt al camerei. Ea îi evita ochii. Ştia că omul îşi 
dorea să-i vorbească. Avea să o preseze să-i dea informaţii. 
Avea să o îndemne să-şi asume alte riscuri, totul de dragul 
unui câştig incert. Insă Kestrel decisese. Avea să se mărite. 
Avea să domnească. Acesta era modul prin care urma să 
schimbe lucrurile. Încercările ei de a-l păcăli pe împărat i se 
păreau aproape prosteşti: jocurile unui copil care nu voia să 
crească. Ba mai rău - în clipele ei de dezolare, când Kestrel 
era aproape sinceră cu sine, iar sinceritatea i se înfăţişa ca 
un schelet cu oasele goale de carne şi ieşite în afară, ea ştia 
că eforturile ei de a fi spionul lui Tensen fuseseră doar 


pentru a-i demonstra lui Arin cine era... chiar dacă insista 
ca el să nu afle niciodată. 

Nu avea niciun sens. lar lipsa de logică era chinuitoare. 
Cum devenise Kestrel o persoană ale cărei acţiuni nu aveau 
rațiune? 

Cu două zile înainte de recital şi patru zile înainte de 
nuntă, Verex îl opri pe împărat pe domeniul palatului, după 
o cursă de cai în care armăsarii imperiali câştigaseră. 
Prinţul îl abordase pe împărat exact în momentul în care 
acesta stătea cu spatele la Kestrel. Împăratul nu văzu cât 
de aproape era ea. 

— Ar trebui să ne facem griji că guvernatorul herrani nu 
s-a întors ca să ia parte la nuntă? întrebă Verex. 

Privirea lui zbură peste umărul tatălui său ca să se uite la 
Kestrel. 

Împăratul râse. 

— Nu avem decât un singur reprezentant al teritoriului. 
O să fie puţin ciudat. Poate că guvernatorul ar trebui să se 
afle aici, spuse Verex. 

Ochii lui voiau să ştie dorinţa lui Kestrel. Ea clătină din 
cap. 

— Oh, herranii. Împăratul chicoti iar. Nimănui nu-i pasă 
de ei. Sincer, am uitat cu totul de existenţa lor. 


Când Arin sosi în portul capitalei, se temperă. În timpul 
călătoriei pe mare, îşi permisese să traverseze de mii de ori 
puntea navei sau să blesteme vântul slab. De data asta nui 
se mai făcuse rău din cauza valurilor. Arin era prea 
concentrat la talazurile propriilor gânduri. Era febril, 
zbuciumat, nedormit şi probabil nebun. 

Uneori, Arin reuşea să se gândească la alte lucruri 
decât Kestrel. Se cutremura amintindu-şi-o pe vara lui. 
Se oprise în Herran să o viziteze pe Sarsine şi să-şi 
încarce nava cu provizii. Îl însoțea o flotă dacrană, ca parte 
a înţelegerii pe care o încheiaseră, iar navele staţionaseră 
în portul oraşului, ca să-l protejeze. 

Arin fusese şocat de cât de schimbată o găsise pe 
Sarsine. Părea aşa de slăbită. Toţi erau la fel. Nu-şi dorise 
să o lase... dar era nevoit - aşa de stăpânit se simţea de 
dorinţa de a vorbi cu Kestrel. 

Trebuia să ştie. Pe navă, inima şi mintea lui treceau în 
fugă peste ceea ce ştia şi credea că ştie, sau spera că ştie, 


doar pentru ca gândurile să i se întoarcă înapoi de unde 
plecaseră, până ce-şi săpară făgaşuri adânci în el. 

Când Arin păşi însă în portul presărat de stânci al 
capitalei, deveni mai prudent. 

Nu se spălă de mirosul mării. Era prea uşor de 
recunoscut; cicatricea, în special, reprezenta o problemă. 
Părul lui murdar atârna suficient de jos cât să-i acopere 
fruntea, însă tăietura îi brăzda obrazul din dreptul ochiului 
stâng. 

Arin păşi cu capul în jos pe când traversă Mărginimea. 
Spera să arate suficient de rău pentru ca nimeni să nu-l ia 
drept guvernatorul unui teritoriu imperial. Arin hoinări prin 
oraş fără odihnă. Dimineaţa se preschimbă în amiază, apoi 
seară. 

In cele din urmă, Arin zări un bărbat herrani de aceeaşi 
măsură cu el, îmbrăcat în livreaua albastră a servitorilor de 
la palat. Coşul prins pe spatele omului atârna jos pe umerii 
lui - îngreunat probabil de alimente ce trebuiau livrate la 
bucătărie. Arin se luă după el. Traversă străzile înguste. 
Mări pasul, dar nu alergă. 

Pe marginea canalului, acolo unde ecluzele deschise 
lăsau apa de primăvară să se scurgă gălăgioasă, Arin îl 
prinse pe servitor din urmă. Îl salută în şoaptă. Îl imploră 
pe toţi zeii. 

Le invocă numele într-un fel în care ignorarea lui ar fi 
fost un păcat mortal. Şi apoi, pentru orice eventualitate, 
vorbi simplu: 

— Te rog, ajută-mă. 


Îmbrăcat în hainele servitorului, Arin ceru iar ajutorul 
celor din bucătăriile imperiale. Îşi asumase iar un risc. 
Putea fi pârât. Din momentul în care prezenţa lui ar fi 
devenit cunoscută în palat, lucrul pe care şi-l dorea ar fi 
devenit imposibil: să vorbească singur cu Kestrel. 

— În sala de muzică, sugeră o servitoare. Recitalul ei e 
mâine. Repetă acolo mai des decât oricând. 

— Ce vrei de la ea? întrebă un lacheu, strâmbându-şi 
gura a dezgust. 

Arin aproape că răbufni. Era agitat, nu se simţea deloc 
în stare să se abţină, iar de ani buni în el se aflase un lucru 
dur şi tentant - şi stupid - care-l împingea să-şi facă 
duşmani. Arin simţea că şi-ar fi putut câştiga un alt inamic 


chiar acum. Însă se abţinu şi-i zâmbi blând lacheului. În 
bucătărie se lăsă o tăcere stânjenită. 

Bucătăreasa preluă frâiele. 

— Nu e treaba noastră, zise. Apoi, adresându-i-se lui 
Arin: Vrei să ajungi acolo fără să fii observat, nu? Ei, atunci, 
să o cheme cineva pe camerista lui Lady Maris. 

Servitoarea herrani sosi în curând cu un set de 
cosmetice în mână. Fata desfăcu un vas mic ce conţinea o 
cremă groasă, închisă la culoare. O închise şi mai tare şi pe 
când Arin şedea la masa arsă şi găurită, servitoarea întinse 
crema pe cicatricea lui. 


Kestrel închise uşa sălii de muzică. Pianul aştepta. 
Înainte de acea zi din târgul de sclavi - înainte să-l 
cunoască pe Arin -, muzica îi fusese suficientă: un şir de 
clape, ca o graniţă dreaptă între o lume şi cealaltă. 

Degetele lui Kestrel născură câteva note, apoi se opriră. 
Privi spre paravan. Nu auzise ceasul tatălui ei clincănind, 
însă nu se făcuse ora. Aşeză partitura pe suportul ei şi 
răsfoi paginile. Studie primele rânduri ale sonatei pe care 
împăratul o alesese şi se forţă să citească încet notele pe 
care le memorase deja. 

Aerul pătruns printr-o fereastră deschisă atinse umerii 
lui Kestrel. Adierea era moale, de catifea, bogat 
înmiresmată de copacii înfloriţi. Kestrel îşi aminti când îi 
cântase lui Arin. Se întâmplase doar o dată, deşi acum 
părea să o fi făcut de mii de ori. Curentul mişcă foile, apoi 
suflă hârtiile pe podea. Kestrel merse să le strângă. Când se 
ridică, îşi aruncă fără să vrea ochii spre uşă, cuprinsă 
deodată de certitudinea iraţională că Arin se afla acolo. 

Dar bineînţeles că nu avea cum să fie în faţa uşii ei. Un 
ac de gheaţă îi împunse inima. Ce lucru nerod: el, aici. 
Kestrel rămase fără respiraţie, ţintuită de durere. 

Se forţă să se aşeze iar la pian. Împinse acul rece mai 
adânc şi acul făcu cristale de gheaţă. Kestrel îşi imagină 
gheaţa întinzându-se până ce o închise într-o carapace 
limpede şi rece. Kestrel îşi ridică mâinile din poală şi cântă 
sonata împăratului. 

Bucătăreasa insistă ca servitorii să-l însoţească pe Arin. 
Crema aplicată de camerista lui Lady Maris acoperise 
cicatricea, însă machiajul nu ar fi păcălit o privire atentă. 

— Mergi pe holuri cu câţiva dintre noi, zise bucătăreasa. 


Curtenii curioşi puteau fi distraşi. Servitorii îl puteau 
flanca pe Arin astfel încât chipul să-i fie ascuns. 

Arin refuză. 

— Măcar o porţiune de drum, îl rugă un herrani. 

— Nu, spuse Arin. Gândiţi-vă ce ar face împăratul dacă 
ar descoperi că mă ajutaţi să mă plimb prin palatul lui 
neobservat. 

Oamenii îi dădură lui Arin două chei şi-l lăsară să plece 
singur. 


Când Arin urcă scările spre cealaltă lume a palatului, 
cea în care se putea respira aer proaspăt, se asigură că 
păşeşte aproape de ziduri, întors cu partea stângă a feţei 
spre ei. 

În mână îi atârna o găleată cu apă caldă, plină de bule de 
spumă. Aburul i se rotea umed peste încheietură. Arin păşi 
cât putu de repede. Işi aminti coridoarele mai mici şi 
neumblate şi urmă sfaturile servitorilor care cunoşteau ce 
zone ale palatului atrăgeau cel mai puţin atenţia la acea 
oră. Arin urmă instrucţiunile lor. Pulsul i se opri când în 
cale îi ieşiră vreo doi curteni răvăşiţi şi veseli, ce-şi făcură 
apariţia dintr-un alcov ascuns în spatele unei tapiserii. Cei 
doi îl ignorară însă. 

Cheile grele din buzunar i se loveau tare de pulpă. 
Poate că nu avea să o găsească pe Kestrel, sau poate că ea 
nu era singură. Era şocant riscul la care se supunea. Şi 
totuşi, Arin mări pasul. Ignoră glasul încâlcit care şoptea în 
mintea lui, numindu-l nerod. 

Insă tratatul... Kestrel i-l oferise în faţa porţii oraşului. 
Tratatul îl salvase. De ce îi luase lui Arin atât de mult timp 
să se întrebe dacă nu cumva ea fusese cea care îi salvase 
viaţa? 

Nerodule, zise iar vocea. 

Arin ajunse în latura imperială a palatului. Scoase cheia 
din buzunar şi intră. 


Undeva, pe la mijlocul sonatei, mâinile lui Kestrel se 
opriră. Nu citise partitura, aşa că atunci când nu-şi mai 
aduse aminte continuarea şi se pierdu în succesiunea 
notelor, Kestrel se opri cu totul. Nu-i stătea în fire. Muzica 
se stinse. 

Kestrel cea de demult ar fi fost iritată de întâmplare, 


dar acul din inima ei dădea ordinele acum, iar el îi spuse să 
bage doar de seamă greşeala şi să treacă mai departe. 
Kestrel găsi un toc şi însemnă pasajul uitat. Aşeză tocul pe 
suportul partiturii şi se pregăti să cânte iar. 

Apoi auzi clinchetul argintiu al ceasului tatălui ei. Colţul 
gurii lui Kestrel înflori într-un zâmbet. 

Dintr-odată, ştiu ce voia să cânte pentru el. 

Generalul nu ar fi putut recunoaşte jumătatea unui 
duet, iar chiar dacă ar fi făcut-o, nu ar fi ghicit a cui era 
vocea ce trebuia să completeze ceea ce cânta ea. Kestrel se 
gândi iar la cât de multe îşi dorea să-i spună tatălui ei şi cât 
de puţine lucruri puteau fi spuse. 

Kestrel putea însă să se exprime prin muzică. Generalul 
avea să o audă şi, chiar dacă nu ar fi înţeles ce auzea, 
Kestrel avea să simtă cum ar fi totuşi să i se mărturisească. 


Arin auzi melodia cu mult înainte să ajungă în dreptul sălii. 
Muzica se rostogolea pe coridor ca un val năucitor. Il chema la 
ea ca o întrebare la care gâtlejul lui ardea să răspundă. 
Simţea părţile pe care ar fi trebuit să le cânte el. Melodia 
încerca să ia formă în afara lui. 

Arin se gândi că era posibil să fi lăsat găleata să cadă, 
căci nu mai ştia unde era. Stătea în faţa camerei de muzică. 
I se părea că uşa se materializase în faţa lui. Arin îşi aşeză 
mâna pe lemnul ei şi i se păru că e vie. Muzica pulsa prin 
fibra ei. 

Arin folosi a doua cheie ca să deschidă uşa. În cameră 
nu se afla decât ea. Kestrel îl văzu şi muzica se curmă. 


PENTRU O CLIPĂ CÂT O BĂTAIE DE INIMĂ, KESTREL 


4. 


crezu că şi-l imaginase. Apoi îşi dădu seama că Arin era 
real. Se simți zdrobită. Carapacea de gheață din jurul ei 
se cutremură şi se sparse în mii de aşchii ascuţite. 

Arin închise uşa şi-şi apăsă palma pe ea, cu degetele 
deschise. Se uită la Kestrel. 

Mai târziu, Kestrel avea să înţeleagă cât o costase 
starea de şoc. Reacţionase prea încet. Abia când Arin îi 
întâlni privirea, ea înţelese că erau amândoi în primejdie. 

Avu nevoie de fiecare dram de voinţă să nu-şi arunce 
ochii spre paravanul care-l ascundea pe tatăl ei, care 
avea să audă tot ce-şi spuneau, care o privea acum pe 
Kestrel. Ea se văzu pe sine aşa cum pesemne că o vedea 
el. O mână era strânsă pe suportul partiturii. Rămăsese 
cu privirea fixată asupra uşii, aflate în afara razei vizuale 
a tatălui ei. 

Kestrel ridică mâna. Opreşte-te, îl implora ea pe Arin. 
Stai. Nu te mişca. 

Însă gestul aprinse ceva înăuntrul lui. Palma lui Arin 
alunecă de pe uşă. Kestrel văzu hotărârea de pe chipul lui, 
bănuiala sălbatică, felul în care bănuiala lua forma unei 
întrebări. Cu o groază subită, Kestrel îşi dădu seama ce voia 
Arin să întrebe. 

El porni cu paşi mari spre ea. 

— Nu, îi zise Kestrel. leşi. 

Era prea târziu. Arin ajunsese deja la pian. Tatăl ei 
putea vedea. 

— N-ai să mă mai ignori, spuse Arin. 

Kestrel se lăsă moale pe bancheta pianului. Stomacul i 
se răscoli: era un dezastru. Şi-l imaginase de atâtea ori pe 
Arin privind-o în felul acela, spunând exact ceea ce spusese. 


Bănuind ceea ce bănuia. Ba se rugase chiar zeilor - 
prudentă, ca o păcătoasă - pentru încă o şansă de a-l vedea. 
Dar nu aşa. Nu sub ochii tatălui ei. 

Opțiunile ei se împuţinau. 

Fata răsfoi partitura, apoi se opri, dându-şi seama că 
mâinile îi tremurau. 

— Nu fi aşa dramatic, Arin. Sunt ocupată. Nu vrei să 
pleci? Mi-ai întrerupt repetiţia. 

Kestrel se întinse după toc. Ne vede cineva, voia ea să 
scrijelească pe partitură. O să-ți explic mai târziu. 

Arin îi smulse tocul din mână şi-l azvârli în celălalt colţ 
al camerei. Tocul zăngăni pe podeaua pietruită. 

— Opreşte-te. Incetează să pretinzi că eu nu contez. 

Kestrel rămase cu ochii pironiţi la toc. Nu-l mai putea 
apuca acum. Tatăl ei nu era naiv; ar fi ghicit la ce urma să-l 
folosească. Până şi încercarea ei, cu o clipă înainte, fusese 
riscantă. 

Şi apoi Arin puse întrebarea: 

— Ce-ai făcut pentru tratatul ăla? 

Kestrel voia să-şi îngroape chipul în palme. Voia să râdă 
- sau să plângă, nici nu ştia sigur. Ceva ce semăna 
înspăimântător de tare cu panica se răscolea înăuntrul ei. 
Ar fi dat să plece dacă nu ar fi crezut că Arin ar fi oprit-o 
fizic - iar asta, dacă nu altceva, l-ar fi adus pe tatăl ei în 
cameră. 

Încercă un ton rece. 

— Nu ştiu despre ce vorbeşti, îi zise lui Arin. Sunt sigură 
că nu am făcut nimic pentru el. Am avut planuri de nuntă. 
Voi avea suficient timp pentru politică atunci când voi 
deveni împărăteasă. 

— Ştii bine la ce tratat mă refer. Mi l-ai pus în mână. Şi jur 
că simt în el influenţa ta. 

— Arin... 

— A redat libertatea poporului meu. Mi-a salvat viaţa. 

Chipul lui era palid, iar ochii cenuşii ardeau. O domina 
cu înălţimea lui, căci ea rămăsese aşezată. Bancheta părea 
acum o plută purtată de mare. 

— Ce ai făcut ca să-l convingi pe împărat să-l semneze? 
Vocea neliniştită a lui Arin răsuna tare. Nu conta că vorbea 
herrani. Tatăl ei ştia herrani. Kestrel îşi împleti mâinile. Se 
gândi cum tatăl ei îl îndemnase pe dezertor să se sinucidă, 
mai degrabă decât să trăiască cu ruşinea. Ce-ar fi făcut 


generalul dacă fata îi răspundea sincer lui Arin? Ce i-ar fi 
făcut generalul lui? 

— Arin, te rog. Nu am făcut nimic în schimbul tratatului. 
Nu am timp pentru închipuirile tale. 

— Dar ai timp să te întâlneşti cu Tensen. Nu-i aşa? 

— Cu cine? întrebă Kestrel, cu inocenţă. Gura lui Arin se 
înăspri. 

N-o spune, voia Kestrel să-i zică. Te rog, te rog. Ea nu ştia 
dacă nu cumva Tensen îi mărturisise lui Arin sau dacă Arin 
ghicise, dar dacă tânărul pronunţa cuvântul Molie cu voce 
tare... Kestrel îşi aminti clipa când generalul alungase fluturele 
de pe tabloul lui Tensen. Ochii generalului puseseră sub 
semnul întrebării prezenţa unei molii mascate - mâncătoare 
recunoscută de textile, rezidentă a garderobelor - într-un loc 
atât de ciudat. Tatălui ei nu i-ar fi trebuit prea mult să 
ghicească ce anume căutase fluturele acolo şi ce scop servea. 

Mai ales dacă Arin o întreba dacă ea era Molia lui Tensen. 

Nu. Kestrel voia să-l scuture. Nu o spune. 

Frustrarea traversă chipul lui Arin. Kestrel văzu cum se 
lupta cu sine însuşi. 

Da, îi zise Kestrel. Exact. Nu-i poți spune viitoarei nurori a 
împăratului numele de cod al spionului tău şi nu poţi recunoaşte ce 
rol îndeplineşte Tensen la curte. Nu, nu o spune. Dacă greşeşti? Ai 
pune în pericol vieţile oamenilor. Arin, nu se poate. 

Forţându-se să rămână calm, Arin zise: 

— Dacă doar mi-am închipuit, atunci e din cauză că tu te-ai 
prefăcut. Te prefaci chiar şi acum. Tu nu eşti atât de rece. Ai 
încercat să-i ajuţi pe câmpeni. Când am fost împreună în 
taverna din oraş... 

Kestrel simţi că o cuprinde leşinul. 

— „te-am învinovăţit pentru exod. Dar otrăvirea cailor a 
fost o soluţie mai bună decât incendierea câmpiilor. Nu de asta 
ai ales calea aceea? Tatăl tău... 

— Îmi iubesc tatăl. Arin se retrase uşor. 

— Ştiu. 

— Dacă nu i-aş fi dat cel mai bun sfat militar, l-aş fi pus în 
pericol. Kestrel îşi dădea seama de asta abia acum şi fu iar 
şocată de ea însăşi. Esticii au ars câmpiile pe care le-am 
cucerit, adăugă ea. 

— Da. 

Arin părea că avea să spună mai multe, dar se opri. 

— Dacă tata ar fi fost acolo când... mulţi valorieni au 


murit în incendiu. _ 

Kestrel se gândi la Ronan. În gât i se puse un nod. Nu-i 
putea rosti numele. 

— Dacă am făcut ceea ce crezi tu că am făcut, atunci 
acele morţi ar fi din vina mea. 

— Au meritat-o, răspunse Arin pe un ton egal. Soldaţilor 
ălora nu le-a păsat decât de apetitul imperiului. Imperiul 
care înghite tot. Toţi cei din Herran sunt slăbiţi. Am fost 
taxaţi prea drastic. E prea puţină mâncare. Acum oamenii 
sunt aşa de slăbiţi, încât nu vor să mai mănânce nici ce a 
rămas. 

Kestrel ridică privirea. 

— Nu pare a fi foamete. 

— Tu nu ştii nimic despre foamete. Asta o făcu să tacă. 

Arin oftă. Îşi frecă fruntea, atingând marginea cicatricii 
acoperite uşor cu cremă. 

— Toţi sunt slabi, obosiţi. Cu ochii goi. E tot mai rău. 
Sarsine mi-a spus că dorm mai toată ziua. Chiar şi ea. Dacă 
o vedeai... mâinile nu i se opreau din tremurat. 

Mintea lui Kestrel se agăţă de ultimul lui cuvânt. 
Tremurat. Se gândi, în mod inexplicabil, la cum vopsise 
fântâna vilei ei în roz, pe când era copilă. Îşi aminti că-i 
spusese despre asta lui Elinor cu doar două luni în urmă. 
Kestrel văzu iar vopseaua împrăştiindu-se în apă şi 
decolorându-se. Un experiment. Kestrel - avea oare zece 
ani pe atunci? - auzise genistul pomenind un cuvânt ciudat, 
diluţie, când discutase cu tatăl ei la cină. Generalul o 
aprecia pe Elinor, care luptase alături de el în război şi 
proiectase apeductele herrani. Fetita de atunci decisese că 
avea să înţeleagă cum funcţiona diluţia. 

Însă diluţia nu avea nimic de-a face cu tremurul mâinilor. 
Adulta de acum se încruntă şi-şi aminti că astfel descrisese 
medicul semnele pe care le dădea o persoană ce luase prea 
mult timp dintr-un medicament... suficient de mult timp încât 
să devină mortal. 

Kestrel înţelese. Revelația i se împrăştie în minte ca nişte 
picături roşii în apă şi uită că tatăl ei asculta, o privea şi o 
judeca de după paravan. Uită că umerii lui Arin erau încovoiaţi 
de îngrijorare şi îndoială. Văzu doar înţelesul celor şase piese 
imaginare de Muşcă şi IÎnţeapă pe care le amestecase de zeci 
de ori în minte: împăratul, genistul, medicul, favorul, Herran şi 
Valoria. 


Kestrel ştia cum se potriveau toate. Tiparul i se înfăţişa 
sub ochi. 

Împăratul decisese că herranii reprezentau mai multă 
bătaie de cap decât meritau. Decisese să-i otrăvească încetul 
cu încetul prin intermediul apei. O soluţie simplă pentru un 
popor neascultător şi rebel. Storsese din ei atât cât se putuse. 
Odată ce erau morţi, împăratul avea să pună iar stăpânire pe 
teritoriu. Avea să le arate herranilor recompensa pentru 
încercarea lor de revoltă. 

Era mai important ca niciodată ca ea să vorbească sincer 
cu Arin... şi să nu o facă acolo. Privi spre uşă. Nu era complet 
sigură că tatăl ei nu avea să intre, însoţit poate chiar de gărzile 
palatului. 

Dar cum îl putea convinge pe Arin să plece? Cum putea ea 
să-l urmeze rară ca tatăl ei să bănuiască nimic? Generalul 
auzise zvonurile. O văzuse luptând într-un duel pentru Arin, în 
Herran. Dacă toate astea nu fuseseră de ajuns, atunci pesemne 
că trebuie să fi auzit tonul intim din vocea lui Arin. Tu nu eşti 
atât de rece. Când am fost împreună în taverna din oraş... 

Arin îşi aşeză coatele pe corpul pianului şi se aplecă, 
îngropându-şi faţa în palme. 

— N-ar fi trebuit să plec de lângă Sarsine. N-ar fi trebuit 
să vin. 

Kestrel voia să-l atingă. Arin arăta atât de nefericit. 
Oare generalul putea vedea dorinţa de pe chipul fetei? 
Kestrel o simţea ca pe o lampă ce ardea. Dacă ar fi putut, 
şi-ar fi pus trei degete pe mâna lui Arin: gestul herrani ce 
semnifica mulţumirea şi regretul. /mi pare râu, ar fi zis ea. 
Mulţumesc, ar fi zis, pentru că, într-un fel sau altul, Arin 
credea încă în ea şi ghicise ceea ce Kestrel se străduise aşa 
de mult să ascundă. Te iubesc, ar fi zis. Kestrel aproape că 
auzi cuvintele. Aproape că-şi văzu mâna întinzându-se spre 
el. Şi-o dorea cu toată puterea. 

Kestrel rosti încet: 


— Voiai să vorbim despre tratat. 


Arin ridică fruntea. Chipul lui se reflecta în capacul 
lăcuit al pianului. 

Decizia învălui mintea lui Kestrel ca un abur alb. Avea să 
mintă pentru ultima dată, de dragul tatălui ei. Avea să-şi 
păstreze calmul. Avea să fie convingătoare. Mai târziu putea să 
lămurească lucrurile cu Arin, mai târziu avea să-i spună tot. 

Kestrel putea face asta. Trebuia să o facă. 


— Tu crezi că l-am obţinut în schimbul unui favor. Nu 
asta insinuezi? Că l-am convins pe împărat. 

Fata îşi lăsă degetul pe o clapă înaltă, însă apăsă încet, 
astfel că nu se auzi niciun sunet. 

— Ţi se pare că împăratul e uşor influenţabil? 

— Nu. 

— Şi cu toate astea eu am reuşit? 

— Da. 

Fata atinse clapele unui cântec vesel. 

— Te rog, nu face asta. Kestrel se opri. 

— Arin, de ce l-aş fi convins pe împărat să-ţi ofere acel 
tratat? Suntem de acord că eu am fost cea care i-a spus 
despre revoluţie, nu? O ştie toată lumea. Eu ţi-am adus 
războiul în prag. 

— Da. 

— Am fost prieteni în Herran, nu-i aşa, o vreme? 
Răspunsul lui Arin veni răguşit: 

— Da. 

— Un prieten ar fi făcut ceea ce am făcut eu? 

— Nu, şopti Arin. 

— Şi totuşi, am făcut-o şi apoi, aparent, am aranjat 
semnarea acestui tratat salvator. Nu are sens, Arin. 

— Ba da, are, spuse el, dacă te-ai răzgândit. Kestrel 
ridică o sprânceană. 

— Ar fi fost o schimbare uriaşă. Arin rămase tăcut. 

Teama lui Kestrel, pe care fata reuşise pentru un 
moment să o domolească, înflori din nou şi i se răspândi în 
corp. _ 

Îi era frică să nu eşueze în această minciună. Îi era frică 
să reuşească. Şi-apoi, îşi dădu seama Kestrel cu o strângere 
oribilă de inimă, îi era foarte frică de tatăl ei. 

Arin se întoarse cu faţa spre Kestrel: ochi ce nu clipeau, 
cenuşii precum cerul acoperi de nori de ploaie, cicatricea 
palidă pe obrazul lui bronzat. 

— A fost o schimbare uriaşă, spuse Arin, dar tu ai făcut- 
o. Ştiu asta. 

Kestrel lăsă capacul pianului peste clape. Se apropia 
ceva ce Kestrel nu mai putea controla. Jocul se schimba şi 
cea mai bună opţiune a ei era să plece. Se ridică. 

Arin o opri. 

— Eu nu sunt nimic pentru tine. Am auzit ce cântai. Ea 


încercă să râdă. 

— Nici nu-mi amintesc ce cântam. 

Mâna lui Arin era pe braţul ei. Kestrel se îndepărtă din 
atingerea lui. Oare ce gândea tatăl ei? Işi aruncă privirea 
spre panou. Se uită la uşă. Uşa nu se deschise. 

— De ce faci asta? întrebă Arin. Nu mai minţi. Am auzit 
muzica. Și ştiu. Ai negociat cu împăratul în schimbul tratatului. 
Kestrel auzi un scrâşnet înfundat. Oare doar îşi imaginase? 
Era sunetul unei săbii trase din teacă, într-o cameră 
ascunsă. 

— Ba nu. 

Arin îi blocă drumul. 

— Lasă-mă. 

Vocea lui Kestrel părea să se frângă. 

— Uite ce cred eu: nu există nicio schimbare mai mare 
decât decizia ta de a te mărita când ştiu că nu ai vrut 
niciodată - niciodată - să te căsătoreşti. 

— Am discutat deja multiplele mele interese ce privesc 
căsătoria cu prinţul. 

— Oare? Arin îşi trecu o mână prin părul murdar. 
Kestrel, simt că înnebunesc. Că văd lucruri... sau că nu le 
văd. Spune-mi doar. Te-ai... te vei căsători cu prinţul... 
pentru mine? A fost parte din înţelegerea încheiată cu 
împăratul? 

Tăcerea nu era doar a lui Kestrel, ci şi a tatălui ei. 

Kestrel inspiră adânc. Putea să spună asta. Putea să o 
facă, doar îşi promisese, căci avea să îndrepte situaţia mai 
târziu. Avea să-şi retragă cuvintele foarte, foarte curând. 

Kestrel răspunse blând: 


— Asta sună ca o poveste. 


Arin se retrase, cu ochi nesiguri, şi, în ciuda insistenţei 
lui că ştia ceea ce făcuse ea, Kestrel văzu cât de nouă era 
convingerea lui, cât de fragilă. Da, bănuiala lui Arin avea să 
se frângă sub cantitatea potrivită de presiune, în locul 
potrivit: exact ca o oglindă. Kestrel văzu în Arin ceva ce nu 
mai văzuse niciodată: tinereţea insuportabilă. Văzu, doar 
pentru o clipă, băiatul care fusese Arin odată. In jurul 
ochilor lui era ceva dulce, ca un dor. In liniile moi ale gurii 
sensibile. Era acolo ca să-i arate lui Kestrel cum să lovească 
mai eficient. 

— Asta nu-i una dintre poveştile tale herrani cu zei şi 
răufăcători, cu eroi şi mari sacrificii, zise ea. Îmi plăceau 


poveştile astea când eram mică. Sunt sigură că şi ţie îţi 
plăceau. Sunt mai frumoase decât e viaţa reală, în care 
trebuie să luăm decizii ce servesc propriului interes. 
Realitatea nu e foarte poetică, ştiu. Kestrel ridică din umeri. 
Şi nici aroganţa ce poate încuraja pe cineva să creadă că 
lumea se învârte în jurul lui. 

Arin îşi întoarse privirea. Se uită la pian, la coardele lui 
expuse sub capacul sprijinit. 

Kestrel îl ocoli uşor pe Arin, privindu-l din cap până-n 
picioare. 

— Mă întreb ce te face să crezi că aş merge atât de 
departe de dragul tău. Să fie farmecul tău? Educaţia ta? 

Ochii lui Arin se mutară străfulgerători la Kestrel. Ea se 
opri, lăsându-şi privirea să întârzie asupra cicatricei lui. 
Arin se încordă. Kestrel îşi arcui buzele. 

— Cu siguranţă, nu înfăţişarea ta. Mazxilarul lui Arin se 
încleştă. 

Gâtul lui Kestrel era sfâşiat de spini; era roasă de dezgust 
pentru propria-i persoană. Şi totuşi, reuşi să-şi înflorească un 
zâmbet pe buze. 

— Nu vreau să fiu crudă. Însă ideile astea ale tale sunt 
incredibile. Şi, sincer, un pic disperate. Ca o fantezie. Nu 
te-ai gândit niciodată că vezi doar ceea ce vrei tu să vezi? 

— Nu. 

Dar îl văzu ezitând. 

— Trebuie să înţelegi că te-ai amăgit cu o poveste. Arin, 
suntem prea mari pentru poveşti. 

Vocea lui răsună grav. 

— Oare? 

— Eu sunt. Nu mai fi un copil. E timpul să creşti. 

— Da. 

Arin pronunţă cuvântul lent. Glasul lui era în mod 
neaşteptat dominat de ceva ce Kestrel recunoscu ca fiind 
mirare, iar stomacul i se strânse odată ce înţelese. 
Cunoştea acel sunet. Arin vorbea cu vocea cuiva pentru 
care un văl de confuzie tocmai fusese îndepărtat. Era 
înţelegerea, era puterea care vine odată cu ea. 

— Ai dreptate, spuse Arin. 

Când se întoarse iar cu faţa spre ea, de pe chipul lui 
Arin dispăruse orice urmă din băiatul de odinioară. Era ca 
şi cum Kestrel îl visase. 

— Am înţeles greşit, spuse el. Nu se va mai întâmpla. 


Formal, ba chiar rece, Arin îşi aşeză trei degete pe 
dosul palmei lui Kestrel. Apoi plecă şi închise uşa în urma 
lui. 


UŞA POCNI CU UN ECOU RĂSUNĂTOR. O TEAMĂ toxică 
o rodea pe Kestrel. Pe când îndoielile se răspândeau în ea şi 
tindeau să-i indice că strategia ei fusese greşită sau că nicio 
strategie nu avea să repare ceea ce făcuse, Kestrel se agăţă 
de cea mai importantă regulă pe care o învățase de la tatăl 
ei: înfruntă pericolul înainte să te înfrunte el pe tine. 

— Tată? strigă Kestrel. Apoi ridică tonul: Tată? 

Nu veni niciun răspuns. Fusese atât de şocat de ceea ce 
auzise... suspect? Oare refuza deja să-i vorbească fiicei lui? 

Kestrel dădu fuga la uşă şi o deschise. Coridorul era 
pustiu. Arin dispăruse. Dintr-o găleată răsturnată se 
vărsase apă înspumată, care acum uda pantofii lui Kestrel. 
Rămase pentru un moment în băltoacă. Avea picioarele ude 
şi reci. Apoi pipăi cu înfrigurare sculpturile de pe zidurile 
coridorului până ce găsi butonul din lemn din centrul florii. 
Panoul se deschise şi lumina de pe hol scoase la iveală 
camera ascunsă. Înăuntru nu era nimeni. 

Ce însemna asta? Kestrel se întrebă dacă tatăl ei 
plecase la ceva timp după ce-i sunase ceasul, dar înainte de 
sosirea lui Arin. Oare tot ce-i spusese lui Arin fusese în 
zadar”. 

Kestrel îşi apăsă degetele pe tâmple. Mintea ei mişuna 
de posibilităţi, pulsul i-o luase razna, iar ea nu reuşea să 
gândească, ci doar să alerge de la un gând la altul. 

Kestrel se întoarse în sala de muzică şi ridică tocul 
căzut. li scrise lui Arin pe o partitură, scrijelind cuvintele 
peste note. Cerneala curgea şi păta foaia în timp ce Kestrel 
îi mărturisea adevărul lui Arin, de la tratat la logodna ei, de 
la Molie la iubirea ei, de la caii din est la otrava care-i 
ucidea poporul. Scrise ca aprinsă de un foc, cu sălbăticie. 


Peniţa găuri de câteva ori foaia. 
Cuvintele veneau de la sine. Intr-un minut, scrisoarea 
era gata. 


Foaia ardea în buzunarul ei ca un cărbune încins. 
Kestrel merse în apartamentul tatălui ei - el nu era acolo, 
iar valetul nu ştia unde se dusese -, apoi se retrase în al ei, 
unde două cameriste îşi vedeau de treburile lor atât de 
firesc, încât normalitatea vieţii lor i se păru ameţitoare lui 
Kestrel. Se scuză şi intră în garderoba ei. Rămasă singură, 
Kestrel ascunse o molie în mânecă. Manşeta încheiată cu 
nasture ţinea molia înăuntru. Îşi dorea să fi făcut asta mai 
devreme. Dacă ar fi avut o molie în sala de muzică, i-ar fi 
putut-o strecura lui Arin. Ar fi fost subtilă - n-ar fi trebuit 
decât să-şi mişte uşor mâna, să-şi frece absentă încheietura 
şi apoi să-i arate adevărul. 

Kestrel avea un plan în trei paşi în legătură cu ce avea 
să facă dacă-l găsea pe Arin. Dacă era singur şi avea 
încredere că erau departe de urechi străine, Kestrel avea 
să-i spună adevărul. Totuşi... oare Arin avea să o asculte? 
Kestrel îşi aminti limpezimea din vocea lui când renunţase 
total la ea, răceala atingerii lui... iuţeala. 

Acea iuţeală rece purta numele de uşurare. Kestrel ştia 
asta. Dacă ar fi încercat să-i vorbească iar, Arin poate că ar fi 
plecat pur şi simplu. 

Te rog, citeşte scrisoarea, i-ar fi zis ea, punându-i foaia în 
mână. Dacă planul nu dădea roade sau nu erau singuri, atunci 
îi dădea molia. 

La uşa garderobei se auzi un ciocănit. 

Kestrel deschise. Era una dintre cameriste, o fată foarte 
tânără. 

— Milady, iartă-mă, dar pari necăjită, zise încet şi simplu 
fata. 

— Sunt bine. 

Însă vocea lui Kestrel era tensionată. 

— Să trimit după prinţ? 

Deci aceea era servitoarea aflată în slujba lui Verex. 
Kestrel îşi dădu seama că, indiferent de motivul pentru care 
Verex aranjase iniţial să o spioneze, prinţul o rugase la un 
moment dat pe servitoare să vegheze asupra lui Kestrel şi să-i 
spună dacă avea nevoie de ajutor. 

Era un gest caracteristic prinţului, prietenului ei. Gândul 


ăsta îi dădu curaj. 
— Nu, îi zise fetei. Sunt chiar bine. Totul e în regulă. 


La început, Kestrel se simţi mai bine. Lăsă aripa imperială 
în urmă, agăţându-se de planul ei ca de o mână călăuzitoare. 
Însă pe când cobora treptele şerpuitoare şi înguste de 
marmură, cu grijă să nu se grăbească, să zâmbească curtenilor 
ce treceau şi să ignore gărzile imperiale ce păzeau palierele 
fiecărui etaj, mâna aceea se răci. Când ajunse în aripa unde se 
aflau apartamentele invitaţilor mai puţin importanţi, mâna 
călăuzitoare a lui Kestrel deveni un pumn de oase reci. Dacă le 
dădea drumul, oasele aveau să se împrăştie şi să se 
rostogolească. 

Kestrel privi iute în spate. Nu părea să o urmărească 
nimeni. 

Intră pe ultimul coridor. Lumina zilei se strecura printr- 
o singură fereastră şi lumina holul într-o lucire portocalie, 
bolnăvicioasă. 

Kestrel rămase în faţa uşii. Oare se putea să fie aşa de 
uşor? Dar apoi îşi aduse aminte că sala ascunsă din spatele 
paravanului fusese goală. Generalul era tatăl ei. El o 
învățase să călărească. O iubea. Ştia asta. Oare nu-l trăda 
temându-se că o pârâse... dacă, într-adevăr, auzise 
conversaţia? 

Tu l-ai trădat în tot acest timp, şopti un glas în interiorul 
ei. ÎI trădezi chiar acum. 

Totuşi, Kestrel bătu la uşa lui Tensen. Cuprinsă de un 
fior de recunoştinţă, Kestrel auzi pe cineva mişcându-se 
înăuntru. Paşii se apropiară. Mânerul pocni. Uşa se 
deschise larg, la fel ca ochii lui Tensen când o văzu în prag. 

Kestrel nu aşteptă ca el să spună ceva. Se strecură 
înăuntru. 


— N-AR TREBUI SĂ FII AICI, ZISE TENSEN. 


Lo 


Kestrel nu-l luă în seamă. Păşi prin apartamentul micuţ, 
ignorând existenţa intimităţii în timp ce Tensen venea în 
urma ei, protestând. Intră chiar şi în garderoba lui. 

Kestrel se întoarse spre Tensen. 

— Unde e Arin? 

— 'Ţi-am spus, zise Tensen precaut, nimeni nu ştie unde 
e şi te asigur că nu l-am ascuns în dulapul cu haine. 

— Ei bine, e mai aproape decât ai crede şi nu a fost în 
Herran, pentru că altfel ar fi pe moarte. 

Kestrel îi explică lui Tensen ce ştia despre otrava ce 
curgea prin apeductele din Herran. Veştile îl înmărmuriră 
pe Tensen. Era o stană de piatră. Pentru Kestrel, 
mărturisirea avu efectul opus, căci dincolo de propriile ei 
cuvinte fata auzea şoaptele vorbelor pe care i le spusese 
Arin în sala de muzică şi ceea ce îi răspunsese ea. 

Tensen îi cuprinse mâinile ce gesticulau înnebunite. 

— Kestrel, păstrează-ţi calmul. Vorbeşte mai încet. 

Oare ţipase? Simţi că nu mai avea aer, ca şi cum ar fi 
alergat. 

— Unde pot să-l găsesc? 

— Trebuie să te calmezi. Kestrel se trase la o parte. 

— Sursa de apă a oraşului e otrăvită. Trebuie să-i 
spun. 

— Nu-i poţi spune tu. 

Ochii mici şi verzi ai lui lensen erau cuprinşi de 
îngrijorare. 

— Sunt locuri în palat unde nu poţi merge fără să 
atragi atenţia. Poate că Arin a şi plecat. Pedeapsa 
împăratului pentru trădare e moartea. Vrei să fii prinsă? 

— Trebuie să-i spun eu, insistă Kestrel. Trebuie să-i 


explic... şi alte lucruri. 

— Ah. Tensen îşi acoperi gura şi-şi frecă obrazul. A 
riscat mult întâlnindu-se singur cu tine. Ai vrea să-şi 
asume riscul ăsta iar? 

— Nu, dar... 

Kestrel era disperată. Simţea că se sparge în mii de 
bucăţi. Scoase scrisoarea din buzunar. Nu mai putea 
crede că Arin o va accepta. Nu dacă o primea de la ea. 
Nu după tot ce spusese. 

— Găseşte-l. Dă-i asta. Explică totul. 


Tensen luă sumbru pagina împăturită. Partitura 
sonatei îi privea cu ochi albi şi negri. 

— Ce explică? 

— Totul. 

— Kestrel, ce anume speri să obţii cu asta? 

— Nimic. Nu ştiu. Eu... 

— Tu nu eşti în apele tale. Nu gândeşti limpede. 


— Nu vreau să gândesc limpede! M-am săturat să gândesc 
limpede. Arin trebuie să afle de mine. Ar fi trebuit să ştie 
dintotdeauna. 


— A fost mai bine că nu a ştiut. Şi tu ai crezut la fel. Şi 


eu. 
— Ne-am înșelat. 
— Aşa că după ce va afla adevărul, vei rupe logodna cu 
prinţul. 


— Nu. 

— Vei fugi cu Arin ca să trăiţi într-o ţară pe moarte, 
pentru un scurt răstimp, până ce ciocanul unei noi invazii 
va cădea asupra noastră. 

— Nu. 

— De ce nu? întrebă Tensen. Doar îl iubeşti. Kestrel 
răspunse neajutorată: 

— Îmi iubesc şi tatăl. 

Tensen cobori privirea spre scrisoare şi o răsuci în 
mâini. 

— Dacă nu-i dai scrisoarea lui Arin, spuse Kestrel, o să i- 
o dau eu. 

Chipul lui Tensen se crispă, apoi îşi deschise jacheta şi 
aşeză foaia în buzunarul de la piept. Închise la loc jacheta şi 
se bătu o dată peste piept, chiar deasupra inimii. Kestrel 


auzi foşnetul uşor al hârtiei. 
— Ai s-o faci? întrebă ea. 


— Promit. 


Tatăl lui Kestrel o aştepta în apartamentul ei. Pesemne 
că le trimisese de acolo pe cameriste. Şedea singur într-un 
scaun în salonul de primire. În timpul zilei, din dreptul 
scaunului se zărea barbacana prin care generalul intrase cu 
luni în urmă pe calul lui însângerat. Continuă să privească 
pe fereastră mult după ce Kestrel intră în cameră. Căzuse 
noaptea, iar fereastra era întunecată. Generalul nu putea 
vedea nimic afară. 

Kestrel nu se mai întrebă dacă tatăl ei se aflase în 
camera ascunsă pe parcursul unei părticele - sau poate 
întregii conversații cu Arin. Ştiu. Văzu adevărul pe chipul 
lui. Generalul auzise suficient de multe lucruri. 

Kestrel fu cuprinsă de neputinţă, neştiind ce să spună. 
Voia să-i zică atât de multe - să-l întrebe ce credea, să-şi 
susţină nevinovăția, să-şi mărturisească vina, să întrebe 
dacă raportase gărzilor prezenţa lui Arin la palat; dacă o 
făcuse, ce avea să se întâmple, iar dacă nu, să-l implore, 
tată, nu, te rog. Kestrel voia să-i spună: lubeşte-mă oricum, 
chiar dacă am făcut ce am făcut, chiar dacă am greşit. Mă 
vei iubi? Te rog. lar ce voia cel mai mult era să aibă iar voie 
să-i spună „tati”; să-i ajungă doar până la genunchi, căci îşi 
amintea acum, ca într-o străfulgerare de lumină ce 
pătrunde de după o cortină smulsă, cum alerga la el şi se 
lovea de picioarele lui când era mică, şi-l îmbrăţişa, iar 
generalul - Kestrel putea jura - râdea. Kestrel traversă în 
linişte camera. Îngenunche lângă scaun. Îşi sprijini fruntea 
pe genunchiul lui şi închise ochii. 

Cu inima în gât, fata şopti: 

— Ai încredere în mine? 

Generalul nu răspunse. Apoi Kestrel simţi mâna lui grea 
atingându-i părul. 

— Da, zise el. 


ARIN SE ASCUNSESE ÎN CAMERA CU CĂRBUNI DIN 
apropierea cuptoarelor care fierbeau apa împinsă prin 
ţevile palatului. Il rugase pe un servitor herrani să-l 
găsească pe Tensen şi să-l aducă acolo, gândindu-se că 
între timp se putea murdări suficient cât să nu mai fie 
recunoscut. După câteva minute în camera pustie, 
luminat de o lampă aşezată sus de tot pe zid, în colţul 
opus maldărului de cărbuni, îşi dădu seama că era 
suficient să se plimbe de sus în jos şi să respire ca să se 
acopere de funingine. Arin îşi frecă obrazul stâng, în 
dreptul cicatricei. Degetele lui erau negre. Un praf cu 
gust de ars îi acoperea gâtul pe dinăuntru. Tuşi, apoi se 
înecă şi, cumva, tusea se transformă într-un hohot 
sumbru. Uşa fu descuiată şi se deschise. Tensen 
pătrunse înăuntru. Chipul lui era furios. 

— Zeul nerozilor te vrea la el, Arin. La ce ţi-a fost 
capul când te-ai întors în capitală? 

Arin se simţea ireal, în derivă, uimitor de uşor, ca un 
cal de povară uşurat de câpăstru şi şa şi lăsat să umble 
liber. Inspiră, pregătindu-se să vorbească. 

— Nu te obosi să explici, zise Tensen. Ştiu ce ai făcut. 

Arin se încruntă. 

— Cum? 

— Mi-au spus servitorii. Arin, eşti un prost. 

— Sunt. Arin izbucni iar în râsul acela sec, prăfos. Chiar 
sunt. 

— Eşti norocos că nu a aflat tot palatul că eşti aici - şi 
binecuvântat că servitorii şi-au ţinut gurile. Deocamdată. 
Totul e prea tăcut în palat. E sinistru. Nu-mi place situaţia, 
nu-mi place că eşti aici, aşa că vei primi veştile mele şi vei 
pleca spre Herran. Şi nu te vei întoarce niciodată. Tensen 


cuprinse umărul lui Arin. Jură, îi spuse. Jură pe zei. 

Arin jură. Îi părea bine să facă promisiunea. 

Tensen îi dădu drumul. 

— Tratatul a fost o minciună. Fiecare minut pe care l-am 
petrecut aici a fost o părticică din şarada împăratului; ne-a 
atras atenţia, ca să ne facă să credem că independenţa 
noastră a fost un lucru suficient de serios ca prezenţa 
noastră la curte să fie imperios necesară. Impăratul vrea 
Herranul înapoi. Şi-l vrea fără herrani. 

Arin îl ascultă pe ministru în timp ce omul îi vorbi 
despre otrava ce se strecura prin apa din Herran. 

Arin simţi căi se scurge sângele din obraji. Praful de 
cărbune îi învălui plămânii. Aerul i se zbătu în piept. li era 
greu să respire. 

— Va trebui să opreşti alimentarea cu apă, zise Tensen. 
Evacuează-i pe toţi spre regiunile rurale dacă e nevoie. Dar 
mergi odată. E noapte. Ai putea ajunge în port fără să fii 
observat. 

— Vino cu mine. Tensen clătină din cap. 

— Dacă Sarsine e bolnavă... dacă toți sunt bolnavi... 
Tensen, am nevoie de tine. 

— Ai nevoie de mine aici. 

— E prea periculos. Probabil că te au sub observaţie. 
Deliah ne poate da veşti, Molia ta poate folosi codul colorat. 

Chipul lui Tensen se schimbă. 

— Deliah şi Molia nu ne mai pot ajuta. Au făcut atât cât 
au putut. 

— Atunci şi tu ţi-ai terminat treaba. 

— Aş mai putea afla un ultim lucru. Dacă mi-a scăpat 
ceva? 

Faţa lui Tensen se îmblânzi. 

— Nu-ţi aminteşti când te-am întrebat ce ai face dacă ai 
avea de ales între tine şi Herran? Ai spus că ai pune ţara pe 
primul loc. Nu ţi-am respectat dorinţa? Nu o poţi respecta 
şi tu pe a mea? 

Tensen ridică o mână la chipul lui Arin şi-şi trecu palma 
peste obrazul lui. Degetul mare al mâinii lui se înnegri. 

— Băiatul meu. Ai fost un pic pierdut, nu-i aşa? 

Arin voia să protesteze, să nege, apoi să admită că era 
adevărat şi după aceea să demonstreze că îşi regăsise 
calea. 


— Nu te-am dezamăgit. 

— N-am spus niciodată că ai tăcut-o. 

— Am încheiat alianţa cu estul. Am creat ceva, Tensen, 
un lucru nou, care s-ar putea să oprească armata imperială. 
Împăratul nu este atât de în siguranţă precum crede el. El... 

— Mai bine să nu-mi spui. 

Arin înlemni. Acelea erau cuvintele cuiva care se temea 
de tortură. 

— Vino cu mine, repetă. 

— Nu. Trebuie să aflu ce se va întâmpla mai departe. 

— Asta nu-i o poveste. 

— Nu? întrebă Tensen. Nu e povestea despre băiatul 
care devine bărbat şi-şi salvează poporul? [Imi place 
povestea aceea. Am jucat acel rol odată, cu zeci de ani în 
urmă, într-o piesă pentru familia regală herrani. A avut un 
final fericit. 

Tensen îşi atinse pieptul chiar deasupra inimii. Lui Arin 
i se păru că aude foşnetul slab al unei hârtii. Pe chipul lui 
Tensen fulgeră nehotărârea, apoi dispăru. Mâinile lui 
Tensen căzură şi Arin uită ce ghicise în cuvintele 
ministrului. Mai târziu, când îşi aminti nehotărârea de pe 
faţa lui Tensen, Arin se uri, căci crezu că alegerea pe care 
bătrânul se chinuia să o facă avea legătură cu plecarea sau 
rămânerea lui acolo, şi că dacă ar fi găsit cuvintele 
potrivite, atunci Arin l-ar fi putut convinge să vină. 

— Du-te. Hai, zise Tensen. Nepotul meu îţi semăna aşa 
de mult, Arin. Nu mă face să-l jelesc de două ori. Tensen îşi 
scoase inelul de aur de pe deget şi i-l oferi. De data asta, 
păstrează-l, da? 

Şi zâmbi. 

Arin prinse mâna bătrânului. Îi sărută palma uscată. 
Luă inelul, apoi îi spuse la revedere. 


Tatăl lui Kestrel plecase. 


Nu voise să rămână la cină, deşi Kestrel zisese că 
puteau da ordin ca mâncarea să le fie adusă în apartament. 
El nu pretinse că ar fi obosit sau că rana proaspăt vindecată 
îl deranja, însă paşii lui erau înceţi pe când ieşea din 
camera fiicei sale, iar Kestrel crezu pentru o clipă că avea 
să-şi apese locul unde fusese tăiat. 

După plecarea lui, Kestrel fu cuprinsă deodată de 


ruşine. Îşi dădu seama că sperase ca tatăl ei să fie obosit, 
sperase să aibă dureri... aşa s-ar fi explicat de ce, deşi 
spusese că avea încredere în ea, tot nu voise să rămână. 

Sosi timpul pentru cină, dar Kestrel nu putu mânca. 

Deschise o fereastră. Aerul aproape văratic era moale şi 
dulce. Vântul bătea tare şi mirosea a munţi, ceea ce 
însemna că bătea înspre mare. 

Veniră şi cameristele lui Kestrel şi o întrebară dacă voia 
să fie schimbată pentru noapte. Kestrel se jucă cu nasturele 
de la manşeta rochiei de mătase albastră, acolo unde-şi 
ţinea molia. Le spuse fetelor că nu dorea să meargă la 
culcare. Voia să le trimită de acolo, apoi i se făcu teamă să 
rămână singură. Fetele rămaseră, bârfind în şoaptă prin 
colţurile lor. Se făcu târziu. Kestrel şedea şi-şi făcea o mie 
de griji. 

Oare Tensen îi dăduse scrisoarea lui Arin? Oare Arin 
mai era la palat? 

Mai târziu, Kestrel îşi observă greşelile înşiruite într-o 
linie aşa de groasă şi de diformă, că-i fu greu să-şi dea 
seama care fusese prima. 

Însă o ştia pe ultima - atunci când ieşi din apartament şi 
se întoarse în camerele lui Tensen, ca să afle dacă îl văzuse 
pe Arin şi dacă-i dăduse scrisoarea de la ea. 


Holurile erau tăcute. Mai tăcute chiar decât înainte. 
Deşi năduşeala care-i picura printre omoplaţi arăta că se 
făcuse aproape vară, Kestrel avea senzaţia că ningea. In 
urechi îi răsuna o tăcere albă, ce se oglindea pe sine. 
Agitaţia îi pişca pielea ca nişte fulgi de gheaţă. Mormanul 
de piatră al palatului îşi ţinea respiraţia rece. 

Uşa lui Tensen era aproape lipită de toc, dar nu fusese 
închisă complet. Kestrel se gândi un moment că ministrul o 
aştepta, dar o parte din ea ştiu că se înşela. Acea parte a ei 
ghicise deja ce însemna uşa întredeschisă. Totuşi, Kestrel 
refuză să creadă... aşa că latura sa mai înţeleaptă îşi 
întoarse faţa de la ea, o repudie şi refuză să mai ajute o 
persoană care-şi adusese propria pieire. 

Kestrel ridică mâna să bată. Degetele ei se împleticiră pe 
lemn. 

Împăratul deschise uşa. Căpitanul gărzii se întinse din 
spatele lui şi o trase pe Kestrel înăuntru. 


LA ÎNCEPUT, KESTREL NU REUŞI SĂ VADĂ. SE SMUCEA 
în braţele căpitanului, înghițind aer îngrozită. Căpitanul şi 
împăratul erau înalţi. I se părea că nu vede nimic altceva 
decât hainele lor scumpe de pe umerii şi piepturile lor. Apoi 
auzi vocea tatălui ei: 

— Te rog. 

Căpitanul îi dădu drumul lui Kestrel. 

Kestrel îşi văzu acum tatăl. Stătea în capătul opus al 
camerei, dincolo de o băltoacă negricioasă de sânge. 
Tensen zăcea pe podea. Ochii lui verzi erau ca bilele de 
marmură ale unui copil. Trupul lui era deja rigid. Pe 
mâneca generalului se vedea o dungă scurtă de sânge, 
acolo unde probabil că-şi ştersese lama pumnalului înainte 
de a-l pune în teacă. 

Kestrel întâlni privirea tatălui ei. Ochii lui erau la fel de 
reci ca ai mortului. Ea îşi deschise gura arsă de frig şi 
descoperi că era amorţită, mult prea amorţită ca să vorbească, 
aşa că ţipă. 

Căpitanul îi acoperi gura. Tatăl ei privi în altă parte. 

Kestrel îngheţă. 

— Încercăm să tratăm situaţia cât mai discret cu 
putinţă, zise împăratul. Nimeni în afară de noi nu va şti ce 
ai făcut. Fapta ta nu poate deveni publică. N-o să-ţi permit 
să-ţi dezonorezi astfel tatăl. Împăratul luă pumnalul lui 
Kestrel din teacă. Asta îmi aparţine, iar asta - împăratul 
întinse partitura deschisă - e a ta. 

Scrisoarea ei. 

— Nu, încercă ea să zică, cu gura astupată de palma 
sărată a căpitanului, însă bărbatul îi prinse maxilarul, iar 
împăratul atinse uşor mâna căpitanului, pentru a întoarce 
faţa lui Kestrel spre el. 


— Nu? zise împăratul. Kestrel, dacă ar exista un proces, 
scrisoarea asta ar reprezenta o dovadă suficient de 
grăitoare. 

Vocea lui era plină de regret, dar nu pentru ea. 

— Te-aş putea omori pe loc. Ce şarpe! Ce răsplată 
nenorocită pentru un om ca tatăl tău. Ela venit la mine. 

Lacrimile se rostogoliră pe obrajii lui Kestrel şi curseră 
peste degetele căpitanului. 

— A venit şi mi-a spus adevărul, indiferent cât îl costa. 

Nu a pus nicio condiţie. Nu a implorat milă şi nu a 
negociat. Mi-a mărturisit pur şi simplu adevărul despre 
trădarea ta. Dintre toate lecţiile pe care le-ai fi putut învăţa 
ca împărăteasă, cea mai importantă ar fi fost aceasta: 
loialitatea e cea mai bună formă de dragoste. 

Kestrel încercă să se uite la tatăl ei, dar căpitanul îi 
ţinea capul strâns. Fata se smuci. Încercă să se elibereze. 
Căpitanul o strânse şi mai tare. 

Împăratul vorbi iar. 


— Felul ăsta de dragoste tinde să se stingă după 
execuţia propriului copil. Aşa că nu pot răsplăti loialitatea 
lui Trajan cu sângele tău şi nici nu te pot lăsa pe mâna 
căpitanului meu şi a meşteşugului său murdar de a scoate 
răspunsuri de la oameni. Asta e un alt lucru pe care l-ai fi 
învăţat - dacă ar fi fost să înveţi de la mine: tatăl tău are şi 
el loialitatea mea. Il voi proteja aşa cum el m-a protejat pe 
mine. Asta înseamnă că te vei duce în nord. 

Tundra. Lagărele de muncă. Kestrel trase greu aer în 
piept. 

— Credeai că nu ştiu nimic? zise împăratul încet. Am 
pus pe cineva pe urmele ministrului herrani de ceva vreme. 
A fost văzut întâlnindu-se cu o servitoare valoriană. M-am 
întrebat dacă nu cumva era vorba de tine. Dacă era posibil 
să-ţi trădezi ţara atât de uşor, mai ales când ţi-a fost practic 
dăruită. Dar oamenii sunt capabili de orice. 

Cuvintele lui Kestrel muriră frânte sub mâna 
căpitanului. 

Nici măcar nu ştia ce voia să spună. 

— Poate crezi că nu te pot face să dispari, continuă 
împăratul, că cei de la curte vor pune prea multe întrebări. 
Uite ce am să le spun: prinţul şi mireasa lui au fost aşa de 
înflăcăraţi de dragostea lor, încât s-au căsătorit în secret şi 
au fugit în insulele din sud. După un timp - o lună? două? - 


se va afla că te-ai îmbolnăvit. O boală rară, pe care nici 
medicul meu nu o poate vindeca. In ceea ce priveşte 
imperiul, tu vei fi moartă. Vei fi jelită. Poate că vei uita când 
vei cobori în minele din tundră. Am auzit că aşa li se 
întâmplă celor de acolo, jos în întuneric. Sper că va uita şi 
tatăl tău. Sper că va uita de tine şi de ruşinea pe care i-ai 
adus-o. 

Kestrel muşcă mâna căpitanului. Bărbatul nici nu 
tresări, dar sângele din gura ei o înnebuni. Se răsuci. 
Sunetele pe care le scotea de sub mâna căpitanului erau 
sunetele unui animal. 

— Dă-i drumul, zise tatăl ei. 

Fata alergă la el. Alunecă în băltoaca de sânge şi căzu 
la pieptul generalului, agăţându-se de el, plângând. 

— Te rog, nu face asta, suspină ea, deşi lucrul era 
deja înfăptuit. 

Generalul nu o atinse. 

— Am vrut să mă încred în tine, şopti el. Am încercat. 

Dar nu am putut să mă mint suficient de mult. 

Kestrel prinse în pumni jacheta generalului. Îşi apăsă 
faţa la pieptul lui. Umerii fetei se zguduiau. 

— Eu n-am... 

— N-ai vrut? Cum să nu vrei să înfăptuieşti trădarea? 

— Te rog, imploră ea. 

Păreau să fie singurele cuvinte pe care le putea rosti. 

— Am plecat din apartamentul tău. L-am găsit pe 
ministru. L-am percheziţionat. Am citit scrisoarea. L-am 
ucis. Şi chiar şi atunci m-am îndoit. Nici atunci nu mi-a 
venit să cred. Nu puteam crede că tu ai face una ca asta. 

— Tati, te rog! Kestrel se înecă în propriile ei lacrimi. 
Te iubesc. 

Uşor, cu grijă, generalul îi desprinse mâinile de pe 
haina lui. Căpitanul, simțind că era momentul lui, se 
mişcă spre ei. 

Vocea generalului răsună uşor, astfel că vorbele lui 
fură auzite doar de el şi de fiica lui. 

— Kestrel, zise el, mi-ai frânt inima. 


ZORILE ARDEAU PE APĂ. ARIN FUSESE NOROCOS. 
Reuşise să se strecoare afară din palat imediat după ce se 
despărţise de Tensen. Fortăreaţa elegantă părea 
neştiutoare, energiile ei erau întoarse spre ea însăşi, 
concentrate la altceva. 

Arin alungă gândul. Stând acum pe puntea navei, cu 
faţa la răsăritul rece şi crud, temerile lui i se păreau 
stupide. 

Nu-l observase nimeni. Nu-i păsase nimănui. Ajunsese 
în port. Vântul suflase cu putere, bun, spre mare. Nava lui 
pornise la drum. 

În momentul în care ieşi din port, ceva se schimbă 
brusc. Văzuse, în lumina lunii, navele de război valoriene, 
ticsite cu tunuri, cu punți înarmate pe două niveluri. Navele 
veneau pe urma lui. Arin fusese observat - doar că prea 
târziu. Se mişcaseră lent. Zăboviseră prea mult. Arin şi-i 
imagina pe valorieni grăbiţi să-l prindă din urmă... să-l 
prindă pe el. Dar nava lui tăia valurile. Căpitanul fusese 
comandant de navă în vremurile de glorie ale marinei 
herrani. Vântul sufla în favoarea lor. Corabia zbură peste 
mare şi cerul aruncă un guler întunecat de nori peste faţa 
lunii. La răsărit, navele valoriene dispăruseră. 

Era însă doar un mic răgaz. Valorienii ştiau unde merge 
Arin. Imperiul venea pe urmele lui, iar odată cu el, războiul. 
Arin însă se concentră la sunetul pânzelor umflate de vânt. 
Privi soarele ridicându-se deasupra orizontului. Lăsă aerul 
mării să-i umple plămânii şi se simţi liber. 

Arin desfăcu o legăturică din pânză. Pumnalul lui 
Kestrel luci. Acum, că nu-l mai durea să-l privească, Arin 
putea admira frumuseţea armei. Soarele făcu rubinul să 
ardă aprins şi-i dezvălui inima roz. Aurul gravat părea făcut 


din rotocoale lichide. Arin îl cântări în mână. Pumnalul era 
uşor ca un fulg. 
Da, era frumos. Dar frumuseţea părea a fi un motiv prea 
neînsemnat pentru a păstra un obiect pe care nu şi-l dorea. 
Arin aruncă pumnalul în apă şi navigă spre casă. 


Furgonul se opri. Caii trebuiau să fie adăpaţi. 

Soarele era sus de acum şi lumina lui intra prin 
ferestruicile blocate cu bare de metal ale furgonului. 1n 
lumină, Kestrel îşi văzu încheieturile prinse în fiare, zăcând 
moi pe aceeaşi rochie frumoasă, albastră, pe care o purtase 
cu o noapte înainte. Deşi furgonul se oprise, Kestrel se 
simţea zguduită, îndurerată. Avea ochii umflaţi, iar lumina 
soarelui îi împungea cu ace tăioase. 

Dar ceva o făcu să-şi revină. O voce într-o limbă la fel de 
familiară ca a ei. Cineva de afară vorbise în herrani. 

Kestrel merse la fereastră. Nu putea vedea gărzile. La 
început, nu reuşi să desluşească nimic; lumina era prea 
strălucitoare. Dar apoi zări vârfurile munţilor golaşi. 

Fata auzi iar vocea herrani: era un bărbat care le 
vorbea cailor. Kestrel auzi legănatul unei găleți goale din 
metal. Paşi pe pământul uscat. 

— Te rog, strigă ea încet în limba bărbatului. 

Paşii se opriră. Fiarele ce o încătuşau zăngăniră când 
Kestrel reuşi să-şi strecoare două degete pe sub mâneca 
stângă. Prinse molia pe care o ascunsese şi o scoase la lumină. 
Îşi trecu mâna printre barele de fier. 

— Ia asta. 

Uşor, paşii se apropiară. Fata tot nu-l putea vedea pe 
om, dar îşi imagina că stătea chiar sub mâna ei. Kestrel se 
întinse. Işi forţă încheietura şi simţi că mâna îi amorţeşte. [i 
dădu omului molia dintre degetele ei. 

— Dă-i-o guvernatorului tău, şopti Kestrel. Spune-i lui 
Arin... 

Se auziră un strigăt şi un bufnet greu. Cineva blestemă 
în valoriană. Cizmele zgâriară pământul. 

— Ce ţi-a dat? întrebă unul dintre gardienii valorieni. 

— Nimic, răspunse bărbatul herrani. 

Uşa furgonului se deschise. Kestrel se făcu mică într-un 
colţ. Gardianul era o umbră mare pe fundalul luminii albe. 
Omul înaintă. 


— Ce i-ai dat? 

Afară, zgomotele  continuară. Proteste. Ceilalţi îl 
cercetau fără menajamente pe bărbatul herrani. Dar ce ar fi 
găsit gardianul până la urmă? O molie strivită. Nimic 
preţios. Nimic important. Doar wun lucru oarecare, 
amestecându-se printre toate celelalte. 

Gardianul o apucă de umeri. Mâinile ei încătuşate se 
ridicară. Se ascunse în spatele lor. 

În lume, oamenii se trezeau în zorii unei alte zile 
obişnuite, la fel de obişnuită ca o molie. Kestrel îşi dorea cu 
durere o zi obişnuită. 

Îşi închise ochii strâns, gândindu-se la cum ar fi decurs 
ziua ei normală şi perfectă. O plimbare pe cai cu Arin. O 
întrecere. 

O să-mi fie dor de tine când mă voi trezi, îi spusese ea 
când îl visase pe peluza palatului. 

Nu te trezi. 

În ziua aceea ideală, obişnuită, Kestrel ar fi turnat ceai 
tatălui ei. El ar fi rămas şi nu ar mai fi plecat niciodată. 

Cineva o zguduia. Kestrel îşi aduse aminte că era 
gardianul. Îşi aminti că era a optsprezecea aniversare a 
ei. Râse, înecându-se, imaginându-şi-l pe împărat cum 
explica tuturor absenţa ei de la recital. Crezu că râdea, 
dar sunetul se toci apoi. Sunetul îi zgâria gâtul. Faţa ei 
era umedă. Lacrimile îi înţepară buzele. 

Ziua ei de naştere. Îmi amintesc ziua în care te-ai născut, îi 
spusese tatăl ei. Te puteam ține într-o mână. 

Gardianul o lovi pe Kestrel peste faţă. 


— Te-am întrebat ce i-ai dat. 

Aveai o inimă de războinic încă de pe atunci. 

Kestrel scuipă sânge. 

— Nimic, îi spuse gardianului. Se gândi la tatăl ei, se 
gândi la Arin, şi-şi murmură ultima minciună: Nu i-am 
dat nimic. 


NOTA AUTOAREI 


Scrierea acestei cărţi m-a epuizat, iar finalizarea ei mi-a 
luat ceva vreme (probabil faptul că între timp am dat 
naştere unui copil a contribuit într-o oarecare măsură la 
asta). Aşa că aş vrea mai întâi să mulţumesc celor care au 
citit variantele necizelate sau numai porţiuni din Trădarea 
câştigătorului: Ann Aguirre, Marianna Baer, Kristin Cashore, 
Donna Freitas, Daphne Grab, Mordicai Knode, Anne Heltzl, 
Sarah Mesle, Jill Santopolo, Eliot Schrefer şi Robin 
Wasserman. Aţi avut întotdeauna cuvintele potrivite de 
încurajare şi sfaturile nimerite pentru a-mi îmbunătăţi 
lucrarea. 

Acelaşi lucru îl pot spune şi despre cei care au discutat 
cu mine despre problemele încâlcite legate de intrigă sau 
despre chestiunile sentimentale spinoase ori cele ce aveau 
de-a face cu crearea universului fantastic. Mulţumesc 
tuturor celor de la Kindling Words pentru discuţiile, 
sfaturile şi comentariile lor excelente, care m-au ajutat să 
pun cap la cap Trădarea câștigătorului, într-un moment în 
care ştiam spre ce mă îndrept, dar nu şi cum să o fac. Le 
mulţumesc în mod special lui Franny Billingsley, Judy 
Blundell, Sarah Beth Durst, Deborah Heiligman, Rebeccăi 
Stead şi lui Nancy Werlin. 

În cafenelele din Paris, Coe Booth şi Aviva Cashmira Kakar 
m-au ajutat să-l transform pe Tensen în personajul şiret care a 
şi devenit. Tot la Paris, la cafeneaua Broken Ann, Pamela 
Druckerman şi cu mine am lucrat la portretele lui Arin, al 
contabilului şi al reginei. Leigh Bardugo şi cu mine am 
purtat o conversaţie minunată legată de arme, iar Mordicai 
Knode a contribuit cu idei cu alte ocazii. Tot el mi-a spus 
despre codul Quipu, după ce a citit despre Contabilul de 
Favoruri. În urma prânzului cu Sarah MacLean, mi-a venit o 
idee de care sunt foarte entuziasmată, dar pe care nu o pot 
dezvălui (va apărea în volumul al treilea, scuze!). 

Kristin Cashore şi cu mine am făcut schimb de idei cu 
privire la atât de multe amănunte, că mi-e greu să le înşir 
pe toate. Robin Wasserman este probabil persoana căreia îi 
puteţi mulţumi (sau pe care o puteţi învinovăţi) pentru 
faptul că povestea a devenit o trilogie. Barry Lyga, cunoscut 
şi drept expertul meu personal în metode de tortură (mi-a 
cerut să-l numesc astfel, sau ceva asemănător), mi-a 


sugerat să sacrific degetele lui Thrynne în scena din 
temniţă, iar Kristin Raven, medic, mi-a oferit informaţii 
preţioase (şi sângeroase) despre cum ar arăta acele degete. 
Tot ea mi-a confirmat bănuiala că rana abdominală a 
generalului ar putea fi „împachetată" cu tifon. Miriam 
Jacobson, savant şi pianistă, mi-a oferit (aşa cum s-a 
exprimat ea) le mot juste pentru a numi o piesă cântată de 
Kestrel: impromptu. Cu Mordicai şi Jenny Knode m-am 
consultat cu privire la chestiuni legate de hartă. Intreaga 
mea apreciere lui Keith Thompson, pentru îndemânarea 
artistică de care a dat dovadă în reprezentarea lumii din 
cartea mea. Soţul meu, Thomas Philippon, este întotdeauna 
sfetnicul meu cel mai important când vine vorba de a 
selecta idei şi se pricepe în mod special la tot ce ţine de 
arta militară sau de cai. Scopul meu pe parcursul acestei 
trilogii a fost să citesc câte un text vechi grec sau roman în 
timp ce am scris fiecare volum. De data asta am parcurs 
Istoriile lui Herodot, ceea ce mi-a dat câteva idei despre 
cum să reprezint estul. Ar trebui de asemenea să recunosc 
că am avut îndrăzneala să împrumut o metaforă a lui 
Shakespeare şi să o reformulez pentru a se potrivi poveştii 
mele, într-o anumită replică din scena de pe canal (indiciu: 
este din Mult zgomot pentru nimic). 

Mulţumesc tuturor librarilor, vânzătorilor de carte şi 
bloggerilor care au promovat Blestemul Câştigătorului. A 
fost o reală plăcere să vă pot cunoaşte personal şi online. 
Entuziasmul vostru e molipsitor şi foarte apreciat. 

Macmillan Children's Publishing Group! Sunt o femeie 
foarte norocoasă. Sunt extrem de recunoscătoare celor care 
m-au sprijinit pe mine şi seria de cărţi. Editorului meu 
uimitor, Janine O'Malley, cutezătorului meu agent de presă, 
Gina Gagliano. Artistului care a creat coperte de o 
frumuseţe uluitoare, Beth Clark. Şi altor o mulţime de 
oameni: Nicole Banholzer, Simon Boughton, Anna Booth, 
Molly Brouillette, Angie Chen, Jennifer Edwards, Jean 
Feiwel, Jennifer Gonzalez, Liz Fithian, Katie Halata, Angus 
Killick, Kathryn Little, Karen Ninnis, Joy Peskin, Karla 
Reganold, Caitlin Sweeney, Claire B. Taylor, Mary Van 
Akin, Allison Verost, Mark Von Bargen, Ksenia Winnicki şi 
Jon Yaged. 

Charlotte Sheedy, agenta mea, este un om incredibil şi 
îi mulţumesc, alături de Mackenzie Brady şi de Joan Rosen. 


Uneori, oamenii mă întreabă care e secretul meu de 
scriitor, iar răspunsul meu foarte serios este: ‚nişte copii bine 
îngrijiţi”. Mulţumesc bonelor, părinţilor şi socrilor: Monica 
Ciucurel, Anne Heltzl, Shaida Khan, Georgi MacCarthy, 
Sharon Singh, Marilyn şi Robert Rutkoski, şi Jean-Claude şi 
Christiane Philippon. 

Fiul meu cel mare, Eliot (care are acum cinci ani şi 
jumătate), înţelege oarecum de ce îmi petrec timpul în faţa 
computerului în loc să-l duc la Muzeul de Istorie Naturală. Fiul 
meu mai mic, Teo (doi ani) simte doar că i se face o mare 
nedreptate şi că este trădat. Băieți, îmi lipsiţi întotdeauna când 
nu sunt cu voi şi vă iubesc mult pe amândoi. 

O căsătorie regală e ceea ce visează cele mai multe fete. Dai 
pentru Kestrel înseamnă o viață trăită intr-o colivie pe care ca tnsăș 
a creat-o. Pe măsură ce nunta se apropie, ea tânjește să-i spună lu 
Arin adevărul despre logodna ei: că a acceptat să se mărite cu prințu 
in schimbul libertăţii lui Arin, Dar poate Kestrel să aibă încredere 
in Arin? Poate să se increadă in ea însăși? Căci Kestrel se pricepe de 
minune la arta decepţiei, Ea acţionează ca spion la curte, dar dac 
va fi prinsă, va fi demascată ca trădătoare a ţării sale. Și totuși nu sc 


poate opri din căutarea unei căi de a schimba lumea sa nemiloasă... 


apropiindu-se, astfel, de descoperirea unui secret îngrozitor. 
f f 


Uluitoarea continuare a bestsellerului Blestemul Câșrigătorulu 
dezvăluie preţul imens al minciunilor periculoase și al alianțeloi 
necinstite, Adevărul va ieși la lumină și atunci Kestrel și Arin voi 


afla cât de mult îi vor costa faptele lor. 

cinantă și zdrobitoare ca un pumnal în inimă 

